**MÜQƏDDİMƏ**

Klassik Azərbaycan ədəbiyyatı qədim dövrdə, er­kən və or­ta əsrlərdə tarixi şəraitlə əla­qə­­­dar olaraq ana dili ilə yanaşı, ərəb və fars dillərində də yaradıl­mışdır. Milad­dan əvvəl I min­il­­li­yin əvvəllərində yaranmış Manna, IX-VII yüzil­lərdə fəaliy­yət gös­tərmiş Midiya, yenə də mi­lad­dan əvvəl 330-cu ildə tarix səh­nə­si­nə çıxmış Atropatena və Albaniya qə­dim Azər­bay­can əra­zi­lə­r­inin daxil olduğu dövlətlər olmuşdur. VII yüzillikdə qüdrətli döv­lətə çevril­miş Midi­ya əha­lisinin üçdə iki hissəsini türksoylu xalq­lar təşkil etmişdir. Bu­ xal­q­ların şifahi və ya­zılı söz sənə­ti­nin varlığı şübhə doğura bilməz. Tə­əs­süf ki, gös­tə­ri­lən dövr­lər­də xalqımızın bədii təfək­kü­rü­nün məh­sulu olan şi­fa­hi və yazılı ədəbiyyat nü­mu­nə­lə­ri­nin çoxu itib-batmış, zəma­nə­mi­zə gəlib çat­­­mamışdır. Ön və Orta Asi­ya­nın bir sıra xalq­­­la­rı­nın dini-fəl­sə­fi, ictimai, ədəbi-əxlaqi dün­­yagörüşünün or­taq abi­dəsi olan, mənbə­lərdə min fəsildən iba­rət olduğu söy­lənilən Aves­tanın cü­zi bir hissəsi əlimiz­dədir.

Avesta qədim Şərq xalqlarının, onların arasında Azər­bay­can xalqının mə­də­ni və ic­ti­mai hə­­yatına, dini-fəl­səfi, ədəbi-əx­laqi gö­rüşlərinə böyük təsir gös­tər­miş mü­qəd­dəs ki­tab­­lar kül­liy­ya­tı­dır. Avestanın bir hissəsi olan Qa­­talar insan­ları pak­lı­ğa, ka­mil­li­yə dəvət edən, əxlaqi-mə­­nəvi dəyərlərə səsləyən qanun­lar top­lu­­sudur.

Azərbaycan, İran, Orta Asiya və Əfqanistanda ya­zıl­mış Aves­­­­­tanın ən qə­dim və əhəmi­y­yətli hissəsi- Zər­düş­tün müəllifi olduğu hesab edilən Qatalardır. Ək­sər İran və ərəb tarixçiləri, o cümlədən İbn Xordadbeh, Bə­la­zu­ri, İbn-Fəqih, Məsudi, Həm­zə İsfahani, Ya­­qut, Qəzvini və Əbül-Fəda Zərdüştün Azərbaycan­da-Urmiyada do­ğul­du­ğunu göstərirlər.

Zərdüşt haqqında ilk məlumatı verən qədim yunan ta­rix­çi­ləri Xsantus (m. ə. 450-500 illər) və Ktezias olmuş­dur. Mən­bə­lər­də Əflatunun və Pifaqorun Zərdüşt dinin­dən xəbər­dar oldu­q­la­rı barədə məlumatlar vardır. Plutarx, Apeleyus və b. Pi­fa­­qoru Zərdüştün şagirdi hesab etmişlər.

Qədim Çin, ərəb, və fars mənbələrində türk bədii sə­nəti haq­­­­­qında məlu­mat­lara təsadüf edilir. Məsələn, mi­lad­dan əvvəl IV əsrdə Çin tarixçilərinin türkçədə qeydə aldığı, hun hökm­da­rı­nın dediyi bir cümlə (“Əsgər çıxar, düşmən tutular”) türk di­lin­də ilk mətn hesab edilir. Ya­xud Bi­zans mənbələri böyük türk hökm­darı Attilanın şə­rə­finə qoşulmuş türkçə şeirlər barədə mə­lu­­mat verir, baş­qa bir qay­naq­da onun vəfatına həsr edilmiş mər­siyədən bir parçanın tər­cü­məsi zəmanə­mizə gəlib çat­mış­dır.

Yenə də Çin qaynağında türk-hun şairinin Çin di­lin­dəki dörd misralıq bir şeri yer al­mış­­­dır. Türk hökmdarı Alp Ər Ton­qa (m. ə. VII-VI əsrlər) haqqında rəvayətlərə Təbəridə, dörd­lük­lərə Mahmud Kaşğarının “Divani-lüğəti-t-türk”-ündə rast gə­lirik və s.

Müştərək sərvətimiz olan, miladdan əvvəlki yüzil­lik­lərdə türk­­­soylu xalq­la­rın, onların içə­­risin­də Azər­bay­can türkünün ya­rat­dığı bədii sənət nümunələri və onların haqqında onsuz da az olan bilgilər miladdan öncə so­nun­cu yüzillik­dən etibarən sanki yoxa çıxır. Biz yenidən bədii sənət nümunələrimizə artıq mila­dın VI-VIII yüzil­lik­­lərində təsadüf edirik. Təxminən altı-yeddi yüz il ər­zin­­də Azər­baycan xalqının-öz bədii təfəkkürü, fəl­səfəsi, əx­laqı, məişəti ilə seçi­lən, dünya söz sənəti xə­zi­nə­si­nə na­dir incilər bəxş etmiş bir xalqın bədii yaradıçılıqla məş­ğul ol­ma­ması heç bir məntiqə sığmayan, elmi əsası ol­mayan mü­la­hi­zəyə çevri­lərdi.

VI-VIII yüzilliklərə aid, türksoylu xalqların, eləcə də Azər­­­baycan xalqının ortaq abidəsi **Orxon-Yenisey** kitabələri qə­dim türk-oğuz tarixindən bəhs edən əski türk şeirinin nü­mu­­nələri­dir. Təxminən elə həmin dövrlərdə xal­qımızın yaratdığı ən bö­yük Oğuznamə - “Kitabi-Dədə Qor­qud” eposu bunu bir da­­ha təs­­diq edir ki, belə möhtə­şəm bir eposu ər­səyə qətirən xal­qın bədii təfəkkürü, dili, fəlsəfi-əxlaqi-ictimai görüşləri islam­dan çox-çox əv­vəl baş vermiş təka­mülün nəticəsidir. Bu təka­mü­lün söykən­diyi, üzərində dayan­dığı dayaqlar isə geniş mə­nada ümum­­­türk dili və mədəniyyətidir.

Erkən orta əsrlər Azərbaycan ədəbi fikrinin qay­naq­la­rın­dan biri kimi Orxan-Yenisey abidə­ləri mühüm mə­xəz olaraq nə­­zərdən qaçırılmamalıdır. Məlumdur ki, bu əsrlərdə Mər­kə­zi və Orta Asiyada, Cə­nu­bi Sibirdə vahid ümumtürk ədə­bi dili hökm sürürdü və V-XIV əsrlərdə yaradılmış runik və uyğur abi­dələ­ri bütün türk­dilli xalqların ədəbi fon­duna daxildir.

Orxonşünaslardan bir çoxu Orxon kitabələrinin bədii əsər, ta­ri­­xi qəhrəmanlıq poeması ol­duğu fik­rindədir. Bu kitabələrin bədii-sənədli qəh­rə­man­lıq das­­tanları hesab edilməsi üçün kifa­yət qədər əsas var. M. Erginin Orxon-Yenisey ki­tab­əl­ər­ini “Türk adı­nın, türk millətinin isminin keç­di­yi ilk türkçə mətn... İlk türk tarixi... Türk ədəbiyyatının ilk şah əsəri... Türk yazı dili­nin başlanğıcını miladın ilk əsrlərinə çıxaran dəlil” adlan­dır­ması ta­ri­xi həqiqəti əks etdirir.

Türkün öz dilində məlum olan ilk yazılı nümunələri olmaq etibarilə məz­mun­ca bir-­birini tamamlayan “Ton­yu­kuk” “Kül ti­qin” və “Bilgə Kağan” kita­bə­ləri Qədim və orta əsrlər Azər­bay­can türkünün də bədii sənət yaradı­cılığının söy­kəndiyi daş bü­növ­rə­dir.

Beləliklə, uzun fasilədən sonra ümumtürk abidə­lə­rin­dən qay­­­­­naqlanan Qədim və erkən orta əsrlər Azər­bay­can ədəbiy­ya­tı­­nın izlərinə - konkret şifahi və yazılı bədii sə­nət nümu­nə­lə­rinə mi­ladın VI-VIII əsrlərində rast gə­lirik. Bu artıq o dövr idi ki, is­­lam dini, ərəb dili, Qurani Kə­rim öz cahanşümul yürüşünə baş­lamışdı və XI əsrə qə­dər bütün Yaxın və Orta Şərqdə, elə­cə də Azərbaycanda ədəbi-bədii və fəlsəfi-ictimai fikir də islami dəyərlər, poe­tik kanonlar, eh­kam­larla ölçülürdü. Burada yalnız şi­fa­hi xalq yaradıcılığı və mənbələrin göstərdiyi kimi, artıq V əsr­­də zəngin ədəbiyyata malik Aran bədii sənət nü­mu­nə­ləri is­tis­na təşkil edirdi.

Təəssüf ki, erkən orta əsrlər alban ədəbiyyatından yalnız görkəmli dövlət xa­dimi və sərkərdə Cavanşirin xain­cəsinə öl­dü­rül­məsi münasibətilə şair **Davdağın** yaz­dığı ağı-ele­gi­yanın, eləcə də Musa Kağanqatlının “Ağvan tarixi” əsərinin Aran di­lin­dən tər­­cü­məsi bizə gəlib çatmışdır.

Təxminən 140 misradan ibarət olan bu qəsidə-ağı öz ru­hu­na və məz­mu­nuna görə Azər­baycan türkünün mə­nəvi aləminin, düşüncəsinin bədii ifadəsidir.

Oğuz türklərinin m. ə. I minilliyin ortalarından, mi­la­­dın I min­­­illiyin orta­ları­na qədər min illik bir dövrdə mi­­foloji təfək­kü­­rünün – epos-dastan yaradıcılı­ğının zir­və­­si Azərbaycan tür­kü­­nün qəhramanlıq salnaməsi olan “**Kitabi-Dədə Qor­qud**” abi­­­dəsidir.

Eposun dövrümüzə gəlib çatmış XIV-XV əsrlərə aid Drez­den və Vatikan nüsxələri­n­in XII əsrdə mövcud olub, sonralar itib-batmış nüsxədən köçürüldüyü gös­tə­ri­lir. Azər­bay­­­­can qor­qudşünaslığındakı son tədqiqatlar (N. Cə­fərov) sübut edir ki, “Dədə Qorqud” epo­su mila­dın I minil­liyinin II yarı­sın­­da şifahi şəkildə formalaşmış, II min­il­liyinin I yarısın­­da yazı­­ya alın­mış, redaktəyə mə­ruz qalmış, Eposdan kitaba çevrilmişdir. Buradakı kult şəklin­­­də olan anla­yış­lar yad kult mo­dellərindən gəlmə de­yil, sırf milli düşüncədən doğma­­dır.

Görkəmli alman şərqşünası Henrix Fridrix fon Ditsin 1815-ci ildə “Kitabi-Dədə Qor­qud”u üzə çıxararaq onun bir bo­yunu (“Basat Təpəgözü öldürdüyü boyu”) tərcümə edib nəşr et­­dir­mə­si ilə dünya qorqudşünaslığının əsası qoy­ulmuş­dur. F. fon Dits tər­cü­mə etdiyi boyun nəşrinə yazdığı “Homerinki ilə mü­qayisədə yeni aşkar edilmiş Oğuz siklopu” adlı ön sözdə də­rin, mü­qa­yi­səli təhlil apararaq - Oğuz Siklopu qədim yu­nan­lar­dan deyil, əksinə daha çox yu­nanlarınki on­dan əxz edil­miş­dir - kimi Oğuz ta­rixində və qorqud­şünas­lıqda bu gün də əhə­miy­yətini itir­mə­yən qiymətli elmi nəticələrə gəlmişdir.

“Kitabi-Dədə Qorqud”un məhz Azərbaycanda meydana gəl­­diyi, onun xalqı­mızın yarat­dığı böyük və əvəzsiz abidə ol­du­­ğu qorqudşünaslıqda artıq təsdiq olunmuşdur.

“Kitabi-Dədə Qorqud” oğuzların Azərbaycandakı ən əski iz­ləri ilə yaşıddır və o, Azər­bay­­can xalqının islamdan əvvəlki hə­­ya­tı­nın, dünyagörüşünün əksi, bədii təfəkkürü­nün məh­su­ludur.

Erkən orta əsrlər anadilli ədəbi nümunələrin dövrümüzə gə­lib çatmaması ta­ri­xi-siyasi şəraitlə bağlı olmuşdur. Burada, əl­bəttə, ərəblərin tabe xalqların ədəbiyyat, mədə­niy­yət və in­cə­sə­­nətlərinə qərəzli münasibəti əsas rol oyna­mış­dır. Məlumdur ki, Azərbaycanda yazılı mənbələrin, ədə­biy­yatın məhv edilməsi və sıxışdırılması, divanların ərəbləşdirilməsi xəlifə Əbdül Ma­lik ibn Mərvanın (685-705) zamanında baş­la­mış və X əsrə qə­dər, yə­­ni Azərbaycanda islamlaşdır­ma başa çatana qədər da­vam et­mişdir.

Yazılı ədəbiyyatı məhv edilən xalqın yaddaşı şifahi ədəbi nü­munələri, sonra­lar təhriflərə məruz qalsa da, yaşatmış, nə­sil­lə­rə çatdırmışdır. Amma biz bu gün erkən orta əsrlər yazılı Azər­­baycan ədəbiyyatının yalnız ərəbdilli nümu­nələri ilə kifa­yətlənməli olmuşuq.

Basqınlar vaxtı ərəblər tərəfindən əsir alınmış azərbaycanlı şairlər Mədinədə ərəb dilində yazmağa məcbur olmuşlar. “Mə­vali” adlanan bu şairlərin əldə olan şeirlərinə istinadən ərəbdilli Azər­baycan ədəbiyyatı faktını VII əsrin II yarısına aid etmək olar.

Dövrün ərəb təzkirəçiləri öz əsərlərini tərtib edərkən mədh­­lərə və həcvlərə üstünlük verərdilər. Bu ənənə məvali şa­ir­lərin poeziyasının dövrümüzə gəlib çıx­mış nümunələrinin də əsasən bu qəbildən olmasını şərtlən­dir­mişdir. VII əsrin sonlarında püx­­­tələşmiş, kamil sənətkarlar ki­mi tanınan məvali şairlərin müx­­­təlif janrlarda poetik əsərlər yaratması təbii idi. Əfsuslar ol­­sun ki, bu barədə əldə tutarlı faktlar yoxdur. Bu həm də gös­tə­rilən dövr Azərbaycan ədə­biy­yatının for­ma və məzmun xü­su­siy­yətlərini araşdırmaq üçün dəyərli mənbə olardı.

Məvali şairlər olan **Musa Şəhavatın** mədhləri və həcv­ləri, “şüubiyyə” (xalqçılıq) hərəkatının ardıcıl tərəfdarı olan **İsmayıl ibn Yəsarın** türk poetik tə­fək­­kürünün məzmun və for­masını hifz edən lirikası və ictimai-siyasi məz­munlu şeirləri, **Əbu-l-Abbas əl-Əmanın** Əməviləri tə­rən­nüm və mü­da­fiə edən poe­zi­ya­­sı ərəbdilli Azərbaycan ədəbiyyatının qiy­mətli nümunə­lə­ri­dir.

Məvali şairlərin VII əsrin II yarısından baş­la­ya­raq “azərbay­can­lı ruhu, azər­bay­canlı təfəkkürü, azərbaycanlı zövqü” ilə ya­rat­dıqları əsərlər ərəb­dil­li Azərbaycan ədə­biy­ya­tının ilk nü­mu­nə­ləri olmaq etibarilə ədəbiyyat tari­xi­miz üçün öz əhəmiyyətini sax­la­maq­dadır.

Azərbaycanlılar Ərəbistana təkcə əsir olaraq gətirilmə­miş­dilər. Təxminən elə hə­mi­n­ dövr­lərdə (VII əsr) digər ərəb ölkə­lə­rində, məsələn, İraqda da azər­bay­canlılar məskən salmış, ədə­biy­yat və incəsənətlərini yaratmışlar.

Lakin şərait, mühit vətənpərvərlik, xalqına, dilinə sədaqət ki­mi hisslərə qalib gələ bil­məsə də, öz işini görmüşdür. Məvali şairlərin ərəb dilində yazdığı mədhlər, həcvlər əsrlərin ar­xa­sın­dan boylanırsa, elə həmin dövrdə yenə ərəb mühitinə düşmüş azər­­bay­canlıların yaratdığı anadilli ədəbiyyat itib-batmışdır. Xalq öz milli mövcudluğunu, mənliyini qoruyub saxlamış, mə­də­niy­yət və incəsənətini inkşaf etdirmiş, ətraf təsirin son dərəcə güc­­lü və qərəzli olmasına baxmayaraq, ana dilini göz bəbəyi ki­mi hifz edərək nəsillərə çatdırmışdır. Dahi Füzulinin ana di­lin­də ya­zıb-yaratması deyilənlərə sübutdur. Füzulinin ana di­lin­də yaz­ması üçün Azərbaycan di­li öz müqəddəsliyini, gö­zəl­lik və lə­tafətini qorumalı olmuş­sa, Azərbaycan ədəbiyyatı, o cüm­­­lə­dən ərəb ölkələrində, xüsusilə İraqda yara­dılan ədəbiyyat Fü­zuli yetirmək üçün uzun sürən, çətin və şərəfli yol keç­miş­dir.

VIII əsrin sonları və IX əsrə aid mənbələrdə ərəbdilli Azər­­baycan ədəbiy­yatı nümu­nə­lə­rinə rast gəlmirik, X əsrdə ərəbcə Azərbaycanda yazıb-yaratmış cəmi iki şairin, **Əbu Ab­dul­la əl-Muğləsi əl-Marağı və Bərəkəveyh Zənca­ni­nin** irsin­dən nü­mu­nələr əlimiz­də­dir.

Hər iki şair haqqın­da mə­lu­matı ərəb təzkirəçisi Əbu Mən­sur əs-Səalibinin “Yətimət-ud-dəhr fi şuara əh­li-l-əsr” (“Döv­rün şairləri barədə zamanın yega­nəsi”) əsərindən alırıq.

Əl-Muğləsidən təzkirəsinə da­xil etdiyi cəmi üç rubaini onun dilindən eşitdiyini bil­dir­ən Əs-Səalibi qeyd edir ki, əl-Muğ­ləsinin “təbiət təsvirinə həsr olunmuş çoxlu şeir­lə­ri və ru­ba­isi olmuşdur”. Hətta bu üç rubai belə əl-Muğ­lə­si­nin səmimi his­slər, duyğular tərən­nüm­çü­­sü olduğunu göstərir.

Əs-Səalibi Sülul adı ilə ta­nı­nan Zən­caninin məhəbbət liri­ka­sından, əxlaqi-tərbiyəvi mövzudakı şeirlərindən, incə, zərif yu­­mo­run­dan nümunələri əsərinə daxil etmişdir. Əbu Mənsur şairin poeziyasını belə dəyərləndirir: “Onun eşitdiyin hər bir şeiri, lətif, poetik və ürəyəyatandır”.

XI əsr ərəbdilli Azərbaycan poeziyasının nümunələri yal­nız bir məxəzdə, Əbu-l-Həsən Əl-Baxərzinin “Dumyat əl-qəsr və usrat əhl əl-əsr” (“Zəmanə əhli­nin qısa təsviri”) məcmu­ə­sin­­də dövrümüzə gəlib çatmışdır. Həmin dövrə aid digər mən­bə­lər­də ərəbdilli Azərbaycan ədə­biyyatı nümunələrinə rast gəlin­mir. Təkcə bir məcmuədə – “Dumyat əl-qəsr” də səkkiz Azər­bay­can şai­rinin yer al­ma­sı sübut edir ki, XI əsrdə Azər­bay­can­da ərəb­dil­li ədəbiyyat hələ möv­qelərini qoruyub saxlamaqda idi. XI əsr­də yaranmış poeziyamızın ərəbdilli mənbələrdə əksi­ni tap­ma­ması isə həmin dövrdən etibarən ümummüsəlman mə­də­niy­yə­tinin vahidliyini po­zul­ması, ədəbiyyatın, o cümlədən ərəb­dilli ədəbiyyatın ayrı-ayrı ölkələrdə, o sırada Azər­bay­can­­da müs­­təqil inkşafı ilə əlaqədar olmuşdur.

XI əsr Azərbaycan poeziyasının nümayəndələri əl-Baxər­zi­nin məcmuəsin­də aşağıdakı kimi sıralanır:

**Əbu Nəsr Mənsur ibn Mümkan Təbrizi:** Baxərzi şair haq­qında yazır: “Təbriz əhli içə­­ri­sin­də böyük istedadı ilə məş­hur­laşmış, mənaları saf qızıl tək cilalan­mış­dır... ”

**Hüseyn ibn Həsən Xətibi Urməvi:** Əl-Bəxərzi şairin Ni­zam əl-Mülkə həsr etdiyi qəsi­də­sindən səkkiz beytlik bir par­çanı məcmuəsinə daxil etmişdir. Mədh klassik ərəb poeziyası ruhunda qələmə alınmışdır.

**Əbu-l-Məhasin Hüseyn ibn Əli ibn Nəsr Təbrizi:** Əl-Ba­xərzi Hüseyn Təbrizidən də Ni­zam əl-Mülkə ithaf edilmiş bir şeiri- “Lamiyyə” qəsidəsini nümunə gətirmişdir. Şair qəsidə­sində Azərbaycan təbiətinin təsvirinə həsr edilmiş real, doğma lövhələr yaratmışdır.

**Əli ibn Hibətullah ibn Məhəmməd ibn Xalid Təbrizi:** Şai­rin cəmi üç beyti Baxər­zi­nin əsərində yer almışdır. Beyt­lə­rin məzmunundan məlum olur ki, Əli Təbrizi şeirini ahıl yaş­la­rında qələmə almışdır. Şair ötüb-keçən günləri xatırlayır, fəl­sə­fi düşüncələrə dalır, xoş gün­ləri yada salır, keçən zamanlara təəs­süf­lənir:

**Əbu-l-Qasım Əzizan ibn Məhəmməd Xəttat Nizami Təb­rizi:** Şairin iki rübaisini onun öz dilindən məcmuəsinə da­xil edən Baxərzi Ni­za­mi Təb­rizi­nin poe­­ziyasını yüksək qiymət­ləndirir.

**İskafi Zəncani:** Bəxərzinin məcmuəsində şairin yaradıcı­lı­ğın­dan cəmi dörd beyt verilmişdir.

**Xətib Təbrizi:** Baxərzi Azərbaycan şairlərinin yaradıcılı­ğın­dan “Dümyat əl-qəsr” mə­c­mu­­­­əsinə daxil etdiyi şeirləri se­çər­kən Nizam əl-Mülkə həsr edilmiş nümunə­lə­rə üstünlük ver­miş­dir. (İskafi Zəncani istisna olmaqla). Xətib Təbrizi­nin məc­mu­­əyə salınmış şeiri də səlcuq­la­rın bu müdrik vəzirinin məd­hin­də yazılmışdır.

XII əsr Azərbaycan ədibi və filo­sofu **Eyn əl-Quzat** bədii və fəl­səfi fikir ta­ri­xi­mizdə mühüm rol oynamış şəxsiyyətdir. “Zübdətü-l-hə­qaiq” (“Həqiqətlərin mayası”), “Təmhidad” (“Mü­­­qəd­dimələr”), “Nəmaha” (“Mək­­tublar”) k­i­mi fəlsəfi əsər­lə­ri, di­daktik və es­te­tik risalələri ilə çox gənc ikən böyük alim kimi ta­nınan Eyn əl-Quzatın ədəbi-nəzəri fikirləri onun qısa olaraq “Şəkva əl-Qə­rib” (“Qəri­bin şikayəti”) ad­lanan məşhur əsərində əksini tap­mış­dır. Əsərin tam adı “Şəkva əl-Qərib ani-l-avtan ilə ülə­məi-l-buldən” (“Vətənindən ayrı düşmüş qəribin dünya alimlərinə şikayəti”) dir.

Bu risalədən aydın olur ki, Eyn əl-Quzat on cilddən ibarət “Ərəb dilinə giriş və ədəbiy­yat elmlərinə səyahət” adlı əsərini ta­mamlaya bilməmişdir. Bun­dan əlavə, onun “Aşiq­lərin gə­zin­tisi və arzu edənlərin xoş təsadüfü” adlı min beytdən ibarət şeir­lər məcmuəsi olmuşdur. Təəssüf ki, həmin əsərlər elm alə­mi­nə məlum deyil və Eyn əl-Quzatın estetik baxışları və ədəbi-tənqidi fikirləri barədə məlumatlar “Şəkva əl-Qərib” əsəri ilə məh­dudlaşır.

Bağdad həbsxanasında yazılmış “Şəhva əl-Qərib” ərəbdilli Azərbaycan bədii nəsrinin məlum olan ilk nümunəsidir və Eyn əl-Quzat bu risaləni ona qarşı sürülən ittihamlardan özünü müdafiə etmək və bəraət qazanmaq üçün yazmışdır.

Eyn əl-Quzatın əsəri bədii nəsrin mükəmməl nümunəsi ol­maq­la ən əvvəl özünün dərin fəlsəfi məzmunu ilə seçilir. O, fəl­səfi fikirlərini əsərində yüksək bədiiliklə ifadə edir. Burada biz filosof-ədibi görürük. Orta əsr müəllifləri Səmani və Yaqut Eyn əl-Quzatı bəlağətli şair, incə şeirlər müəl­lifi, xoş kəlamlı filosof ki­mi təqdim edirlər. Eyn əl-Quzatın “Şəkva əl-Qərib”i haqlı olaraq orta əsrlər bədii nəsrinin incisi hesab edilir.

Yüksək sənətkarlıqla qələmə alınmış bu əsər Bağdad məh­bus­luğunda Və­tən həsrəti ilə alışıb-yanan, dərdini söyləməyə kimsə tapmayan, doğma yur­dunun mənzərələrini bənzərsiz bədii ifadələrlə canlandıran şair ruhlu filosofun ürək çırpın­tı­la­rı­dır. “Bu, Vətənindən ayrılmış, taleyin müsibət və fəlakət­lə­ri­nə düçar olmuş, göz qapaqlarını yuxu­s­uzluq izləyən, sinəsi hə­yə­­can­dan ayrılmayan ... əzabdan qəlbinin ən gizli telləri gə­ri­lən, dostlarını və yoldaşlarını həra­rət­lə istəyən, ayrılıq odunun yan­­dır­dığı bir ürəyin sahibinin... . ulduzlara üz tutaraq onlarla giz­­li söhbət edən bir qəribin alimlərə və məşhur fəzilət sahib­lə­rinə” şikayətidir.

**Şihabəddin Sührəvərdi** (1154-1191) Azərbaycan ədəbi-elmi fikir tarixinə görkəmli fi­lo­sof kimi daxil olmuşdur. Qısa ömür yaşayan, islam ehkamları ilə bir araya sığmayan fikir­lə­ri­nə görə Hələb fəqihlərinin fətvası ilə həbsxanaya atı­laraq orada qətlə yetirilən Şihabəddin Sühr­əvərdi həm də gözəl şeirlər mü­əl­lifi kimi ədəbiyyat tariximizdə tanın­mış­dır. Yaqut, ibn Xəlli­qan, Əbu-l-Fida, İbn əl-Furat kimi orta əsr mü­əl­lifləri Sührə­vər­dinin “nəzm və nəsr sahə­sin­də lətif nü­mu­­nə­ləri”, qiymətli əsər­ləri, “çoxlu şeiri” olduğu barədə mə­lu­­mat­lar vermişlər. La­kin qüdrətli filosof olan Sührə­vər­di­ni­n poeziyası onun filosof şöh­rətinin köl­gə­sində qalmış, nəzər-diqqəti kifayət qədər cəlb etməmiş­dir.

XII əsrdə fars dilinin Azərbaycanda şeir dili kimi hakim möv­­qeyi ərəb dilini tamami­lə sı­xış­dırıb ara­da­n­ çıxarmamışdı. Şihabəddin Sührəvərdi elmi əsər­lərində olduğu kimi, poezi­ya­sında da ər­əb dilinə üstünlük vermişdir. Aka­demik Həmid Araslı Sührəvər­di­nin “Divan”ı­nın foto­su­rə­tini əldə edərək res­pub­­likaya gətirmiş, bununla da şairin poet­ik irsinin tədqiqinə və XII əsr­ ərəbdilli şeirimizin ümumi mənzərəsinin yaradıl­ma­sına daha bir imkan əldə edilmişdir.

VII-VIII əsrlərdən formalaşmağa başlayan türk-islam mə­də­niyyəti digər amillərlə yana­şı, təkallahlıq inancına söykənən türk dünyagörüşü, türk Tanrısı ilə Allah arasında üzvi bağlı­lıq, tan­rıçılıq fəlsəfəsi ilə islam fəlsəfəsi arasında zid­diy­yətin ol­ma­ma­sından irəli gəl­ən tarixi-icti­mai, ədəbi-fəlsəfi hadisə idi. Xilafət daxilində islam ümməti ideologiyasının ümumi dəyər­lə­rinin birləşdirdiyi xalq­lar, o cümlədən Azərbaycan xalqı ay­rı­lıq­da öz mədəni­yyət və ədəbiy­ya­­tını, elmini yaratmaq, yaxud on­ları ümummüsəlman mədəni­yyət­in­­dən kənarda formalaş­dır­maq qeydinə qalmamışdır. Bu prosesdə, şübhəsiz ki, dil faktoru əsas, həlledici rol oynamışdır. XI əsrdən etibarən ərəb dilinin ha­­kim mövqeyini itir­məyə başlaması, fars dilinin poeziya, bədii söz sənətinin ifadəçisinə çevril­məsi də Şərq ədəbi mühi­tində bu və ya digər sənətkarın, əsərin, mövzunun milli mən­su­biyyəti məsələsinin arxa planda qalmasına mane ola bilmə­miş­dir. Ümumi islami dəyərlər, klassik Şərq ədəbiyyatının forma və məzmun xüsusiyyətləri, po­e­tik ehkamları harada və kim tə­rə­findən yaradılmasından asılı olmayaraq, bədii sənətin inki­şaf mey­illərini, istiqamətini müəyyənləşdirmişdir. Məsələn, Şərq xalq­ları arasında şifahi şəkildə geniş yayılmış Leyli və Məcnun əfsanəsinə Nizaminin müraciəti, bu ərəb əfasanəsini kamil sə­nət nümunəsinə çevirməsi özlüyündə Azərbaycan-ərəb ədəbi əlaqələri çərçivəsinə sığmır, XII əsr Azərbay­can poe­zi­ya­sı­nın bütün Yaxın və Orta Şərq ədəbi fikirindəki mövqeindən xə­­bər verir. Güman ki, mövzunun hansı xalqa mənsub olduğu böyük şairi düşün­dür­mə­mişdir. Niza­mini Leyli və Məcnun möv­zu­su­na məramin, məqsədin səsi çağır­mışdır. Amma buna qətiy­yən biganə qalmaq olmaz ki, bir türk şairi Azər­bay­cand­a ərəb xa­rak­­­teri, psixologiyası və məişətinin incəlik­lərini sevə-sevə tə­rən­­nüm etmişdir. Beləliklə, Azər­bay­­can ədəbiyyatında ərəb möv­zusu Niza­mi­nin yaratdığı “Leyli və Məcnun” poema­sı ilə şöh­rət tapdı. Nizami sənə­tin­­dəki füsün­karlıq digər “Leyli və Məc­­nun” ların yaranmasına gətirib çıxartdı.

Türk-islam mə­də­ni­yyəti də islam sivilizasiyasının tərkib hissəsi olaraq formalaş­mışdır. Bu zaman türk mə­dəniyyət və ədəbiyyatının Şərq ədəbi-bədii, ictimai-fəlsəfi fikirinə təsiri və əks əlaqə qaçıl­maz olmuşdur. Bu prosesdə iştirak edən yüzlərlə əsərlər içərisində türk-islam ədəbi­­yyatının ilk böyük nüma­yən­də­si **Yusif Xas Hacibin** (1017-1077) “Qutadğu-biliq” (“Xoş­bəxt­lik elmi”) əsəri öndə gəlir.

“Qutadğu-biliq”fəlsəfi, etik-didaktik, hüquqi-siyasi baxış­la­rı özündə birləş­dirən sırf türk­­­cədə yazılmış mükəmməl bir abi­dədir.

Əsərin nəsrlə başlayan girişində müəllif yazır: “Bu kitab çox əziz bir kitab­dır... Çünki Çin-Maçin alimləri və həkimləri bu fikirə şərikdirlər ki, Məşriq vilayətində, cəmi Türküstan ellə­rində Buğra xan dilində, türk ləhcəsində bu kitab­dan yax­şı­sı­nı heç kim yazmamışdır. . .”

Görkəmli dilçi, filoloq, türkologiyanın banisi **Mahmud Kaş­­­ğarinin** (1008-1105) müəllifi olduğu “Divanü-lüğət-it-türk” (“Türk dillərinin Diva­nı”) bilava­sitə türk dilinə, ədəbiy­ya­ta, folk­lora, mədəniyyətə və etnoqrafiyaya aid orta türk döv­rünün möh­tə­şəm abidəsidir. Əsər ərəb­lərin türk dilini öyrən­məsi məq­sə­dilə yazılmışdır. Lüğət 8 mi­nə yaxın sözü ehtiva edir. “Di­van” da ismin kateqo­ri­yaları, si­fətin mənaca və quru­luş­­ca növ­lə­ri, miqdar və sıra say­ları, əvəz­liklər, zərflər, fellər veril­­miş­dir.

Qeyd edildiyi kimi, XI əsrdə Azərbaycanda ərəbdilli ədə­bi-elmi fikir mütləq üstünlüyə ma­lik idi. Mənbələrdə elmin müx­təlif sahələrində ad qazanmış onlarca məşhur ərəbdilli azər­baycanlı alim haqqında məlumatlara rast gəlirik. Bununla ya­na­şı, XI əsrdə farsdilli ədəbiyyat və mədəniyyət təşəkkül tapmağa başlayır, ədəbi dairələrdə fars dilinə maraq getdikcə artırdı. **Qətran Təbrizi** kimi qüdrətli şairin Azərbaycan ədəbiyyatında “dəri şeirinin qapılarını şairlərin üzünə açması” farsdilli ədə­biy­yatımızın gələcək möhtəşəm yüksəlişindən xəbər verirdi. Qətran Təbrizi ilə başlayan farsdilli poeziya XII əsrdə intibah döv­rünü yaşayır və Azərbaycan Renessans poeziyası adı ilə ədəbiyyat tariximizə daxil olur.

XI-XII yüzilliklərdə Azərbaycanda yazılı ədəbiyyat iki is­ti­qamətdə inkşaf etmişdir – sa­ray ədəbiyyatı və saraydankənar ədə­biyyat. Bu ənənə sonrakı əsrlər­də də davamlı olmuşdur. XI-XII əsrlərdə Azərbaycan saray ədəbiyyatı **Qətran Təbrizi, Əbü­lə­la Cən­cə­vi, Məhsəti, Xa­qani, Fələki, Mücirəddin Bey­lə­qani**, **İz­zəddin Şirvani** kimi böyük sənətkarların yaradıcılı­ğın­da özü­nün ən yüksək zirvəsinə qalxmış, göstərilən dövr Azər­­baycan ədəbi fikrinin inkişa­fın­da və zənginləşməsində əvəz­­­siz rol oy­na­mışdır. Saray ədəbiyyatının nü­­mayən­dələri bə­zən hakim züm­rənin zövqünü oxşamaq, məmduhlarına şişir-dil­miş tərif­lər yağdırmaq məcburiyyəti qarşısında qalaraq xalq­dan ayrı düşür, yüksək poetik qüdrət və sənətkarlıqları belə on­ları tək­rar­çılıq­dan, yeknəsəqlikdən xilas edə bil­mir, sə­mi­miy­yət­dən uzaq sa­lır­dı. Bununla belə, saray­larda təşkil edilən məc­lis­­lər-sənət ya­rış­maları misilsiz poetik nümunələrin meydana gəlməsinə sə­bəb olur, dövrün böyük söz ustalarının cəlb edil­di­yi saray ədəbi mühiti ümumən poe­zi­ya­nın inkişafını müəy­yən­ləş­dirən amilə çevrilirdi.

Saraydan kənarda yaranan ədəbiyyat yuxarıda qeyd edil­miş XI əsr müəl­lif­ləri ilə yanaşı, XII əsrdə də **Ömər Gənci, Qiva­mi Mütəərrizi** kimi tanınmış sənətkarlar yetirmiş­dir.

XIII – XIV əsrlər Azərbaycan ədəbiyyatı tarixində yeni bir mər­hələnin – anadilli ədə­biy­­yata əsaslı keçidin başlanğıcı oldu. Məlum tarixi-siyasi şəraitin, dini-fəlsəfi baxışların, Şərq şeiri ənənələrinin təsiri altında forma­laşan ədəbi hərəkat Yaxın və Orta Şərq, o cümlə­dən Azərbaycan ədəbi mühitində uzun müd­dət ərəb və fars dillərinin hegemonluğunu şərtləndirdi. Lakin ərəb və fars dilində yaradılmış zəngin ədəbiyyatımızı səciyyə­lən­dirən cəhət təkcə dil ba­xımından izah edilə bilməz. Əsrlər bo­yu vahid dövlət (imperiya) tərkibində yaşamış, eyni dinə eti­qad edən, eyni inancları bölüşən, eyni ictimai-iqtisadi müna­si­bət­lərlə uğraşan Yaxın və Orta Şərq xalqlarının, onların arasın­da Azərbaycan xalqının həyat və məişətindəki oxşarlıq on­ların dünyagörüşündə, fəlsəfi-əxlaqi düşün­cələrində dərin ümumi bağlantılara səbəb ol­muş­dur. Təbii ki, bu cür köklü, dərin əla­qə­lər Şərq xalqlarının ədəbiyyatında, ictimai fikir tari­xin­də öz ək­sini tapmalı idi. Tarixi şərait bu xalqların həyatında və məi­şə­tində oxşarlığa səbəb ol­duğu kimi, onların qarşısında həm də eyni ictimai-siyasi problemlər qoymuşdur. Ciddi hə­yat prob­lemi öz növbəsində ədəbi-bədii fikirdə bəzən tamamilə eyni, çox vaxt oxşar möv­zular, ideyalar doğurmuş, birinin əfsanə və rə­vayətində, digərinin yazılı ədəbiyyatında bədii həl­lini tap­mış­dır. Bir din, dil, həyat tərzi ana dilində ədəbiyyatını yaratmaq, onu özgə təsir­lər­dən qoruyub inkişaf etdirmək, zəngin­ləş­dir­mək vəzifəsini sanki unutdururdu. Məvali şairlər ərəb həyatın­dan kamil sənət nümunələri yaradırdı, “əcəm türkü” Xaqani İra­qa səfər edib Şir­van­­da məş­hur məsnəvisini tamamlayırdı, Ni­zami ərəb folkloruna, Sasani tarixinə müraciət edib Gəncədə mi­silsiz əsərlər yaradırdı və s. Bununla belə, ərəb və farsdilli Azər­­baycan ədə­biy­yatında xalqımızın həyatı, məişəti, dünya­gö­rüşü­nün ümdə tər­kibi, ana dilinin incəlikləri hifz olunurdu, azər­baycanlı ruhu, azərbaycanlı təfək­kürü, türk təəssüb­keş­liyi özünü açıq-aşkar büruzə verirdi.

Azərbaycan ədəbiyyatında ərəb və fars dillərində yazmaq ənə­nəsi çox uzun müddət – XIX əsrin axırlarına­dək davam et­di. Lakin XIII əsrdən etibarən ana dili ictimai-bədii fikirdə üs­tün­lük qazanmağa, möhkəm­lənməyə başladı. XIII-XIV əsrlər ədə­biyyatı­mızın ən əlamətdar cəhəti də məhz bu oldu. XIII əsrə qə­­dər ana dilində bədii sənət nümunələrinin yaranmadığı, “Ki­ta­bi-Dədə Qorqud” kimi möhtəşəm abidə müəllifi olan bir xal­qın yazılı ədəbiyyatının ol­ma­dığı barədə düşünmək belə heç bir məntiqə sığmır. Hələ ötən əsrin 20-30-cu illərində gör­kəmli təd­qiqatçı – alim Əmin Abid “Zərərli tənqidlər” məqaləsində ya­zırdı: “Azərbaycan ədə­biy­yatının ən əski sxolastik şairi nöq­teyi-nəzərindən məsə­ləyə yanaşınca da, bu xüsusda Hə­sən­­oğlu haqqın­dakı fikri yeni bulduğu­muz vəsiqələrlə (oxu: sənədlərlə) təs­­hih etmək lazım gə­lir. Həsənoğludan daha əvvəl Veys­oğlu Əh­məd, ondan da əvvəl Şəmsi Təbrizi var ki, bu su­rə­tlə türkcə əsərləri məlum olan ilk sxolastik şairlərimiz hic­ri altıncı əsrə qədər enmiş olur”. Çox təəssüf ki, rep­ressiya qurbanı olan Əmin Abidin irsinin böyük hissəsi, o cümlədən m­ə­qa­lə­sində is­ti­­nad etdiyi sənədlər itib-batmışdır. Nəzərə alınsa ki, Əmin Abid Azər­baycan ədəbi-elmi ictimaiyyətinə “Kitabi-Dədə Qor­qud” haq­qında ilk məlumat verən, Füzulinin “Söh­bətül - əs­mar” poemasını, M.F.Axun­dovun on yeddi əsərini aşkara çıxa­ran ciddi tədqiqatçıdır, hə­min sə­nəd­­lərin var­lığı barədə mə­lu­mat şübhə doğurmamalıdır.

Daha bir tanınmış tədqiqatçı Salman Mümtaz 1925-ci il­də yazırdı ki, Vaqif və Füzuli, Xətai, Həbibi, Nəimi və Nə­simi­dən neçə əsrlər əvvəl gəlmiş şairləri­mi­zin yaratdığı “silsileyi – şeirin zərif və zərrin həlqələri artıq bir-birindən ayrılmış, daha doğrusu, qırılıb tökülmüşdür. O silsiləni qurmaq və qırılan ədə­bi zəncirləri gözəl bir surətdə bir-birlərinə birləşdirmək üçün... XVIII əsrdən XII-yə, XII-dən VIII əsrə qədər geri çə­kil­mə­li­yəm... VIII əsrdə də dayan­ma­ya­raq” Azərbaycan ədə­biy­yatının “şahkar əsərlərini də tapıb meydana çıxarmalıyam”, çünki bun­suz Azərbaycan ədəbiyyatı tarixi “böyük bir nöqsan və açıqlıq təşkil edəcəkdir”. Bir daha təəssüflə qeyd edək ki, bu tarixi həqi­qəti təsdiq edəcək ədəbi material zə­manəmizə gəlib çatma­mış­dır. Bu­na görə də hələlik ana dilin­də yaradılmış yazılı Azər­baycan ədəbiyyatının XIII əsrə aid nü­mu­nə­lə­­ri ilə kifayət­lən­məyə məcburuq. Son tədqiqatlar göstərir ki, müəllifi məlum olmayan **“Das­tani – Əhməd Hərami”** poe­ması XII əsrin son­ları, XIII əsrin əvvəllərində qələ­mə alın­mış­dır. **Əlinin** “Qisseyi Yusif” məsnəvisi də XIII əsrin əvvəllərinin ədəbi məhsulu he­sab edilir. Mən­bələrdə **Behiştinin** ana dilində yazdığı lirik şeir­ləri və “Cəmşah və Ələmşah” adlı epik əsəri ba­­rədə məlumat var. XIII əsr şairimiz **Əh­məd Fəqihin** türkcə “Çərx­namə” və “Kitabi – ovsafi-məsacidi-şərifə” (“Şərəfli məs­­cid­lərin vəsfi”) əsəri zəmanəmizə gəlib çatmışdır. Səfəvi­lə­rin başçısı Şeyx Səfi ana dilində şeirlər yazmışdır. XIII əsrin so­nu XIV əsrin əvvəl­lərində yaşa­mış **İzzəddin Həsənoğlunun** əli­mizdə olan qəzəl­lə­ri doğma dildə yaradılmış mükəm­məl po­e­tik nümu­nə­lər­dir. Hə­­min dövrdə **Nasir Bakuinin** Azərbaycan dilində qələmə al­dığı 55 misralıq bir mü­xəm­məsi məlumdur. XIV əsrdə **Qazi Bür­ha­nəddin** ana dilində ilk Divan bağladı. **Yusif Məddah, Mustafa Zərir**, **Əbdülqadir Marağai** kimi şairlər lirik və epik şeirin də­yərli nümu­nə­lə­rini ya­rat­dılar, anadilli ədəbiyyatımız **İma­dəddin Nəsimi** yaradıcılığında yeni yüksək bədii dəyər kəsb etdi.

XIII – XIV əsrlər Azərbaycan ədəbiyyatının mü­hüm sə­ciy­yəvi cəhəti təsəv­vüf poe­zi­ya­sının, təriqət şeiri­nin qüv­vət­lən­məsi oldu. Sufizm bu dövrdə Azər­baycan bədii-fəl­səfi fikrinin in­­­kişafına güclü təsir gös­tərdi, **Əvhədi Ma­rağai**, **Mahmud Şə­büs­təri**, **Qasim Ənvar**, **Əssar Təbrizi** ki­mi şairlərin yetiş­mə­si­nə səbəb oldu.

Təzkirəçilərin “Qətiyyətli dövlət xadimi, qorxmaz, cə­sa­rət­li sərkərdə, xoş təbli şair, gözəl musiqiçi, mahir rəs­sam, qabil xəttat” kimi dəyərləndirdiyi **Sultan Əhməd Cə­la­irinin** farsca “Di­van”ı və ana dilində bir füsunkar qəzəli aş­kar edilmişdir.

Lap bu yaxınlarda filologiya elmləri doktoru, pro­fes­sor Ka­­mandar Şərifli XIV əsr ana­dilli Azərbaycan ədə­biy­ya­tının el­­mə məlum olmayan daha bir qiymətli abidəsini – “**Mehri və Və­fa**” adlı 1574 misralıq məsnə­vini üzə çıxar­mış­dır. Göstərilən dövr ədəbiyyatımızın nü­ma­yən­dəsi **Ümmi İsanın** qələmə al­dı­ğı məs­­­­nəvinin bir neçə əlyazma nüs­xəsini tədqiqata cəlb edən K.Şə­rifli ədəbiyyat tari­xi­mi­zin doğma dildə yaradılmış bu nadir nü­munəsinin elmi nəş­rini hazırlayıb geniş ön sözlə çap et­dir­miş­dir. Mətn­şü­nas alimin bu böyük və təqdirəlayiq işi bir daha sü­but edir ki, Azərbaycan xalqının Qədim və orta əsrlərdə ya­rat­dığı zən­gin ədə­biy­ya­tı­n hələ neçə-neçə abidəsi qaranlıqlar içə­­risində öz həqiqi sahibinin yolunu gözləyir.

XV əsrin ən əhəmiyyətli və səciyyəvi cəhəti ana dilinə üs­tün­lük verilməsi idi. Doğru­dur, bu dövrdə əsasən ana dilində ya­zan şairlər fars dilində də xeyli əsər qələmə almışlar. Fars­ca yaz­maq ənənəsi davam edirdi. Bununla belə, doğma dil fars­ca­nı üstələməyə başlamış­dı. Anadilli ədəbiyyatın **Mirzə Cahan­şah Həqiqi**, **Həbibi**, **Kişvəri**, **Hamidi**, **Hidayət**, **Şahi** kimi gör­­kəmli nüma­yən­də­ləri yetişirdi. XV əsrdə biz “mənalar ya­ra­dan” Xaqani şei­ri­nin qüdrətinə, Nizami roman­tiz­mi və hu­ma­niz­­minin əzəmətinə, ca­hana sığmayan Nəsimi poeziyasının vüs­ətinə bərabər sə­nət nümunələrinə rast gəlmirik. Lakin in­ti­bah dövrü və XIII - XIV əsr­lər farsdilli poeziya­mızın ən yaxşı ənə­nələri və Qazi Bür­hanəd­din, Nəsimi yaradıcılığı ilə yük­səl­mə­yə başlayan Azər­bay­can ədəbi dili üzərində anadilli ədəbiy­ya­tımız yeni inkişaf mər­hə­ləsinə qədəm qo­yur­du.

Teymurilərin istilasından yaxa qurtar­mış xalq Qara­qo­yun­lu, Ağqoyunlu, Sə­fəvi kimi qüd­rət­li, sırf milli dövlətlərini qu­rur­du. Qaraqoyunlu və Səfəvi xanə­danlarına hökmdar – şair­lə­ri­­miz Mirzə Cahanşah Həqiqi və Şah İsmayıl Xətai başçılıq edir­­di. Mənbələrdə Ağqoyunlu Uzun Həsənin şair ruhlu hökm­dar olması, saraydakı şeir məclislərindəki iştirakı barədə məlu­mat­­lar vardır. Onun oğlu Yaqub Mirzə şeir, sənət, maarif ha­misi kimi tanınırdı. Şah İsmayılın böyük oğlu gözəl rəssam və xəttat olan Şah Təhmasib Səfəvilər sarayında misilsiz bir kitab­xa­na yaratmışdı. İkinci Səfəvi şahzadəsi istedadlı şair Sam Mir­­zə özünün “Töhfeyi-Sami” təzkirəsi ilə Azərbaycan təz­ki­rə­çili­yi­nin əsasını qoyurdu. Azər­bay­can hökm­darlarının sarayları söz-sə­nət məbədinə çevrilmişdi. Artıq şair qarşısında fars dilin­də yaz­maq şərti və tələbi qoyulmurdu. Türk dilinə ögey mü­na­si­bət, etinasızlıq saray ədəbi mühitində və saraydan kənarda ya­­ra­dı­lan ədəbiy­yat­da qəbul edilmirdi.

Ədəbi-bədii fikrin inkişafı, anadilli ədəbiyyatın yeni inti­bah mərhələsinə yüksəlməsi üçün əlverişli iqtisadi-ictimai zə­min və ədəbi mühit mövcud idi.

Azərbaycan şeiri sərhədləri aşırdı. Ana dilində tərtib edil­miş ilk təzkirə­mizin – “Gülşə­nüş-şüara”nın müəllifi Əhdi Bağ­da­di əsərində XVI əsrdə Bağdad və onun ətrafında yaşayıb-ya­rat­mış **Şəmsi Bağdadi**, **Xürrəmi**, **Zehni Bağdadi**, **Zayei Bağ­da­di**, **Elmi Bağdadi**, **Kəlai**, **Rin­di Bağdadi** kimi 10-a qədər məş­­hur azərbaycanlı şairdən bəhs edirdi. **Əhdinin** özü də döv­rün­­də alim-şair kimi böyük şöhrət qazanmışdı. **Həqiri Təbrizi** ana di­lin­də ilk “Leyli və Məc­nun”u qələmə alırdı, mənbələrdə 7374 beyt­lik “Divan”ı olduğu təsdiq edilən, naqis nüsxəsinin Brita­ni­ya muzeyində saxlandığı “Külliyat”ındakı şeriləri ilə döv­rü­nün na­dir poetik istedad sahibi olduğu sübut olunan **Yusif bəy Us­tac­lı** Azərbaycan dilində yazıb-yaradırdı, böyük **Füzuli** türk di­lin­də “nəzmi-nazik” yarat­maq “düşvar”ını asan edirdi, ana­dilli po­eziya Füzuli sözünün qüdrəti ilə əlçatmaz zirvəyə yüksəlirdi.

XV-XVI əsrlərdə epik şeirin də diqqətəlayiq nümunələri mey­dana çıxırdı. Bu dövrdə **Əş­rəf Marağai** və **Xəlifə Təbrizi** Azər­baycan dilində “Xəmsə” yaradırdı. “Leyli və Məcnun”, “Yu­­sif və Züleyxa” mövzularında **Salim Təbrizi**, **Zəmiri**, **Xətai Təbrizi** kimi sənətkarlar əsər­lər qələmə alırdı.

XV-XVI əsrlər şifahi xalq ədəbiyyatı və aşıq şeirinin in­ki­şafı ilə də səciyyələnirdi. Ozan İbrahim, Ozan Hey­dər, Miskin Abdal, Qurbani, Lələ, Bayat Abbas aşıq şeirinin qiy­mətli nü­mu­nələrini yara­dırdı. “Əsli və Kərəm”, “Şah İs­ma­yıl” dastan­la­rı forma­laşırdı.

İsmayıl Hikmət “Azərbaycan ədəbiyyatı tarixi” əsərində XV-XVI əsrlər ədə­biyya­tı­mız­dan bəhs edərkən 50-yə yaxın şai­rin yaradıcılığına toxunmuş, on­lardan bir çoxunun İranda, Tür­­­kiyədə, İraqda qüdrətli söz ustaları kimi məşhur olduğunu gös­tərmişdir. Bu faktın özü gös­tərilən dövrdə Azərbaycan ədə­biy­yatının vüsətindən, anadilli şeirin yüksəlişindən xəbər ve­rirdi.

Çoxəsrlik Azərbaycan ədəbiyyatının zəngin, mütə­rəq­qi ənə­nələrini davam və inkişaf etdirən XVII-XVIII əsrlər ədə­biy­yatı bədii fikir tariximizdə bir sıra xüsusiy­yətləri ilə fərq­lənən mühüm mərhələ təşkil edir.

Bu dövrdə baş verən tarixi hadisələr, ictimai-siyasi şərait ədə­biyyatda və­tən­pərvərlik və qəhrəmanlıq motiv­lərinin qüv­vət­lənməsinə səbəb olur, xalqın ya­delli işğal­çılara, xan-bəy zül­münə qarşı mübarizəsi bədii sözdə qabarıq ifa­də­sini tapırdı. Qəhrəmanlıq mövzusu bu yüzilliklərin həm yazılı ədəbiy­ya­tı­nın, həm də şifahi xalq yaradıcılığının əsas mövzularından biri­nə çevrilirdi.

Yeni qəhrəmanlıq dastanlarının, tarixi mənzumə­lərin ya­ran­ması xalqın həyatında baş verən köklü dəyişik­liklərin, onun is­tək və arzularının bədii sözdə real ifadəsi ilə bağlı idi. Dövr sə­nət­dən koroğlular, vərqalar, şir­zadlar, seyfəl­mü­lük­lər tələb edir­di. Xalq ali bəşəri his­slərə, yüksək mənəvi keyfiyyətlərə ma­lik aşiqi həm də nağıllardakı, dastanlardakı at çapan, qılınc oynadan, düşmən bağrı yaran yenilməz qəhrəman kimi görmək istəyirdi.

Şifahi xalq ədəbiyyatının, aşıq şeirinin sürəkli inkişafı, rə­vac tapması yazılı ədəbiyyatın forma və məz­munca yeniləş­mə­sinə güclü təsir göstərir, realizm meyil­lərini qüvvətləndirirdi.

XVII-XVIII əsrlər epik şeiri əsasən milli folklor mövzu­la­rında yaradılırdı. Milli nağıl və dastan motiv­lərində yaranan epik şeirlər “Xəmsə”, “Şahnamə” möv­zularını üstələyirdi. Ya­xın və Orta Şərq şeirində geniş yayılmış ənənəvi möv­zuların yerini şifahi xalq ədəbiy­ya­tın­dan gələn mövzular tuturdu. “Min bir gecə” nağılları ilə yaxından səsləşən qədim Azərbaycan na­ğılları əsasında **Məh­sur Şirvaninin** “Qisseyi-Şirzad”, **Hami­din** “Seyfəlmülük” poemaları bu dövrdə qə­ləmə alınmış epik şeir nü­­­munələri olaraq öz ideya məzmunu, dil-üslub xüsusiy­yətləri, milli ruhu ilə seçilirdi.

XVII-XVIII əsrlərdə Azərbaycan ədəbi dili yeni inkişaf mər­­hələsinə qədəm qoyurdu. Yad təsirlərdən təmizlənərək saf­laşan, cilalanan ədəbi dilimizin forma­laşması prosesi XVIII əs­rin sonlarında başa çatmaqda idi.

Klassik poetik ənənələrə sadiq qalan XVII-XVIII əsrlər Azər­­baycan lirikası getdikcə daha çox xalq ədə­biy­ya­tın­dan, aşıq şeirindən təsirlənir, bununla da əvvəlki dövr po­e­zi­ya­mız­dan forma və məzmun etibarilə fərqlənirdi. Xalq şei­­ri şəkil­ləri yazılı ədəbiyyatda geniş yayılır, orta əsrlər ədə­biy­yatına xas olan təsəvvüfi – irfani ruhu dünyəvilik qabaq­la­yır, lirikanın əzəli-əbədi mövzusu olan məhəbbət və gözəlliyin vəs­fi daha çox həyati, real məzmun kəsb edirdi.

Doğrudur, XVII-XVIII əsrlər ədəbiyyatımızda Nizami, Nə­simi, Füzuli sə­viy­yəsinə yüksələn sənət­karlara rast gəlmirik. La­kin göstərilən dövrdə Azər­bay­can ədəbiyyatını yeni keyfiy­yət­lərlə zənginləşdirən, onun inkişaf istiqamətlərini müəy­yən­ləş­­dirən **Saib Təbrizi**, **Qövsi Təbrizi**, **Fədai**, **Məsihi**, **Vidadi**, **Va­qif** kimi qüdrətli şairlər yetişirdi. Bunlarla yanaşı, **Kövsər Hə­mədani**, **Ağa Məsih Şirvani**, **Baba Şirvani**, **Şakir Şirvani**, **Arif Təbrizi**, **Məhcur Şirvani**, **Nişat Şirvani**, **Təsir Təbrizi**, **Nəşə Təbrizi** və b. onlarca istedadlı şairlər yazıb-yara­dır­dı. “Füzuli təbiətli, Nəvai kəlamlı” **Mirzə Saleh Təbrizi**, adı Nəvai, Xətai, Füzuli, Baqi ilə yanaşı çəkilən **Məlik bəy Ovci**, 100 min beyt­dən artıq həcmdə (M. Tərbiyət) əsərləri olan, 120 beyti “Səfi­ne­yi-Saib”də yer almış görkəmli dövlət xadimi, şair, tarixçi **İma­düd­dövlə Məhəmməd Tahir Vəhid** dövrünün bö­yük şöhrət qa­zan­mış sənətkarları idi. Aşıq şeirinin Abbas Tu­­farqanlı, Sarı Aşıq kimi ustadları meydana çıxırdı. Qəh­rə­man­lıq və məhəbbət dastanlarımız – “Koroğlu”, “Əsli və Kə­rəm”, “Aşıq Qərib”, “Şah İsmayıl” yara­dılır­dı.

XVII-XVIII əsrlər ədəbiyyatının səciyyəvi xüsusiy­yət­lə­rin­dən biri də təriqət şeirinin zəifləməsi idi. Poezi­ya­da dini-tə­ri­qət motivlərinin işlənməsi əhəmiyyətli dərəcə­də azalırdı, tə­ri­qət şeiri müstəqil sahə kimi əvvəllər olduğu mövqelərini iti­rir­di.

Bu dövrdə Azərbaycan bədii nəsri də keyfiyyət dəyi­şik­lik­lə­rinə uğrayırdı. Nizami ilə başlayan mənzum hekayə yara­dı­cı­lı­ğı **Sadiqi**, **Heyrani** kimi ədiblər tə­rə­­findən davam et­di­ri­lir­di. **Mə­həm­məd Əmaninin** qələmi ilə isə hekayə Azər­baycan ədə­biy­yatında müstəqil janra çev­ri­lirdi.

**Möhsün Nasirinin** “Lisanüt teyr” əsəri, habelə yenə XVIII əsr­də yaradılmış “Şəhriyar” dastanı göstərilən dövr bədii nə­sri­mi­zin qiymətli nümunələri kimi ədəbiy­yat tariximizi zən­gin­ləşdirirdi.

**DƏVDƏK**

*Həyatı və yaradıcılığı barədə məlumat azdır. Alban hökm­da­rı Cavanşirin (616-681) sarayında yaşamışdır. Şair haq­qın­da müasiri, “Alban tarixi” əsərinin müəllifi Musa Kalan­kay­tuk­lu yazır: “Dəvdək dövrünün bütün elmlərinə bələd olan müd­­rik filosof, gözəl natiq və ustad şair idi. Cavanşirin ölüm xə­bərini eşidəndə hökmdarın cənazəsi önünə gəlib ona həsr etdiyi ağı-elegiyanı oxumağa başladı”.*

*VII əsrdə yaranmış zəngin alban ədəbiyyatından zəma­nə­mi­zə yalnız M. Kalankaytuklunun yuxarıda qeyd olunmuş əsərinə daxil etdiyi bir neçə hekayə, nağıl və Dəvdəkin ağı-elegiyası gəlib çatmışdır. Cavanşirin ölümünü böyük kədərlə qarşılayan şair bunu bütün xalqa üz vermiş ağır itki kimi ürək yanğısı ilə qə­ləmə alır, sui-qəsdi törədən xainləri lənətləyir. Cavanşiri qüd­rətli, müdrik hökmdar, cəsur sərkərdə deyə vəsf edir, ona qı­yan “məlun bədniyyəti” xain, murdar adlandırır, xalq ruhu­na yaxın bir dildə nifrin tökür.*

*Ağı otuz iki bənddən ibarətdir.*

**Böyük hökmdar Cavanşir üçün ağı**

*(ixtisarla)*

Ey ilahi kəlamları xəlq eləyən ulu Tanrı,

Özün nəğmə-ağı söylə, yad et bizim hökmdarı.

Elə nəğmə-ağı qoş ki, bu əvəzsiz itki üçün

Gözümüzdən gecə-gündüz axsın odlu göz yaşları.

Çox böyükdür bu gündoğan ölkəmizi tutan kədər.

Yer üzünü başdan-başa bürümüşdür hönkürtülər.

Zülüm-zülüm qoy ağlasın mənimlə bir bütün bəşər.

Fəryadıma fəryad ilə haray versin qəbilələr...

Arslan kimi qüdrətliydi, o öz arslan yatağında,

Düşmənləri zağ-zağ əsər, donardılar qabağında.

Zəhmi ağır... ürəklərdə məhəbbəti dərya qədər.

Qüdrətinə baş əyərdi ağsaqqallar, başbilənlər.

Uzaq-uzaq ellərəcən yayılmışdı şan-şöhrəti,

Dünyalara ün salmışdı ləyaqəti, mərifəti.

Bütün cahan vəsf edirdi qüdrətini, əməlini,

Qaranlığa işıq salan ağıl, kamal məşəlini.

Tələsirdi Rum qeysəri, bir də Cənub hökmdarı,

Gələrdilər görmək üçün bizim ulu tacidarı.

Şərafətlə, səxavətlə, ən bahalı zər-zinətlə,

Qarşılardı, salamlardı onlar bizim bayraqdarı...

Öz satqınlıq kamanını düşmən çəkdi gecəyarı.

Fitnə-fəsad qılıncları parıldadı parıl-parıl.

Sanki qalxan bir günəşi yönəltdilər başqa səmtə,

Kimlər? Onun qullarının alçaq, rəzil balaları.

Aldatdılar, apardılar xəlvət yerə, uzaqlara.

Açdılar tunc sinəsində neçə şırım, neçə yara.

Gecə gizli öldürülən mobidlər tək qətl olundu,

Görün kimlər qaldırdı əl o bahadır tacidara!

Atasından xəbərsiz, bic... zatıqırıq, özü gürzə.

Sürüm-sürüm qoy sürünsün, həsrət qalsın xoş bir üzə.

Qarğışlara, nifrətlərə, lənətlərə dözə-dözə,

Qoy sülənsin bu dünyada, Qabil kimi əsə-əsə.

Qaçmağa yol, riz tapmasın. Rüzgar qırsın inadını.

Başı üstə vəhşi quşlar şaqqıldatsın qanadını.

Dərələrin qarğaları cəmdəyinə daraşsın qoy,

Ağzı qanlı yırtıcılar udsun onun fəryadını.

Sınsın çürük ağac kimi sərkərdəyə qiyan alçaq.

İflic olsun o mərd üzü tapdalayan murdar ayaq.

Zəqqum, zərdab qanını qoy ac güvələr gəlib içsin,

Gəbərsin qoy, vəbalara, cüzamlara rast olaraq...

Mənim ağım nə qu quşu, nə də pəri nəğməsidir.

Qatarından ayrı düşən bir durnanın naləsidir.

Yetim qaldı böyük şəhər, başsız qaldı polad qala.

Ömür boyu görməmişdik bu cür matəm, bu cür bəla!

Sən ki, qızıl günəş kimi nur saçırdın sərin-sərin,

Qürub etdin... qərq olmuşuq zülmətinə gecələrin.

Aramıza bulud girdi, ayrı düşdük günəşdən biz.

Sənin çinar qamətinə həsrət qaldı gözlərimiz...

Başımızın tacı düşdü,

Taxtımız da, baxtımız da yetim qaldı.

Gücümüzün şan-şöhrəti

Səninlə bir basdırıldı...

Xoşdur mənə bu sözləri deyib yatmaq, susub yanmaq.

Ancaq daha xoş olardı səninlə bir dəfn olunmaq!

**MUSA ŞƏHƏVAT**

*Ərəbdilli Azərbaycan ədəbiyyatının ilk istedadlı nümayən­dələrindəndir. VII əsrin 80-ci illərindən VIII əsrin 40-cı illə­ri­nə­­dək-yarım əsrdən artıq ərəb dilində yazıb-yaratmışdır. Əsa­sən Mədinədə yaşamış, lakin tez-tez Vətənə-doğma Təbrizə səfər etmişdir. Mədinədə aşiq olduğu cariyəni almaq üçün ona mad­di kömək etmiş Əmir Səid ibn Xalidə həsr etdiyi bir şeirdə mədh və həcvi birləşdirməklə böyük ustalıq nümayiş etdirmiş, klas­sik şeirin nadir şəklini yaratmışdır. Əbu-l-Fərəc əl-İsfahani “Kitabu-l-əğani” əsərində yazırdı ki, Şəhəvatın Həmzə ibn Ab­dul­laha həsr etdiyi bir şeiri Əməvilər dövrünün “yüz seçilmiş mah­nısı” sırasında idi. Şeirlərindən nümunələr məşhur filoloq İbn Quteybənin (828-889) və görkəmli ərəb tarixçisi Təbərinin (838-923) əsərlərində yer almışdır.*

*Yaradıcılığında sosial satira qabarıqdır. Daha çox mədh­ləri, həcvləri ilə tanınmış, lirik və didaktik şeirlər də yazmışdır.*

\*\*\*

Bilmirəm heç nə üçün yar məni tərk etdi,

Ürəyim də qoşulub yarım ilə bir getdi.

İşvə ilə məni hindu özünə qul elədi,

Ruhumu dünyada min dərd ilə məşğul elədi.

Bu bəlanı mənə Allah özü göndərdi fəqət,

Özü də hifz eləyər, etsə, bəladan, əlbət.

Həmzə öz dövlətini verdi, təşəkkür aldı,

Var gedəndir, ona aləmdə fəqət ad qaldı.

Bir belə bəxşiş edir, fikri onun ehsandır,

Başqa bir məqsədi yox, çünki təmiz insandır.

Ölkədə qıtlıq olarsa, o açar bəxşiş əli,

Var-yoxu getsə də, ac qoymaz, inan ki, bu eli.

Onun əzmilə bəlalar hamısı yox olmuş,

Bəxşişilə hamı o təhlükədən qurtulmuş.

Çöhrəsindən yayılır hər yana ismət nuru,

Heç nə etməz ləkəli böylə təmiz bülluru.

Sən baharsan, yağışın ədl-ədalət olmuş,

Kimdə, bilməm, belə bəxşişlə kəramət olmuş?

\*\*\*

Doğru hökm eyləsə hakimlər əgər ədl ilə,

O zaman haqq-ədalət olacaqdır bərpa.

Evi abad Səidin ki, sevir o həqqi,

İbn Cürmüz də atır hökmünə dərhal imza.

\*\*\*

Ey hakim, sən aciz, aravuransan,

Səndən bir qazi tək əl üzmüşəm mən.

Xalqa etdiyin zülm evini yıxsın,

Onu bir də heç vaxt abad görmə sən.

\*\*\*

Səndə yox bir elə nöqsan, sənə irad tutalar,

Varlığın xeyr evidir, orda fəqət nemət var.

Özgələrdə görülən eyb hanı səndə, hanı?

Heyif, çox heyif vücudun daha oldu fani!

**İSMAYIL İBN YƏSAR**

*Məşhur məvali şairdir. VII əsrin sonu, VIII əsrin birinci ya­rı­­­sında əsasən Mədinədə yaşamış, “Nisai” təxəllüsü ilə tanın­mış­­dır.*

*Azərbaycan ədəbiyyatı tarixində siyasi lirikanın hələlik mə­lum olan ilk nümunələrini yaradan İsmayıl ibn Yəsar ərəb he­ge­monluğuna qarşı çevrilmiş “şüubiyyə” (xalqçılıq, millətçilik) hə­rəkatının dönməz tərəfdarı olmuşdur. Əcəmlərin əsl-nə­ca­bə­ti­ni, şan-şöhrət və mədəniyyətini vəsf edən qorxmaz şairi xəlifə Hişam Abdul Malik Hicaza sürgün etmişdir.*

*İsmayıl ibn Yəsar ilk dəfə olaraq ərəbdilli poeziyaya məntiqi ar­­dıcıllıq, mövzu vəhdəti, vahid sujet xətti gətirməklə onun in­ki­şafına böyük təsir göstərmişdir. İncə aşiqanə şeirləri və kəs­kin siyasi lirikası ilə məşhurlaşan şair, həm də yanıqlı mər­si­yələr, səmimi vəsflər müəllifidir.*

\*\*\*

Əslim şərəflidir, şöhrətim uca,

Qılınc ağzı kimi kəskin dilim var.

\*\*\*

Vüsalına imkan ver, ey yar, darıxmışam mən,

Yanmışam, kül olmuşam sənin məhəbbətindən.

Bircə dəfə lutf elə, daha heç nə ummarıq,

Nəvazişindən başqa hər şeyə göz yumarıq.

Böyüklərin nə üçün ayrı saldılar bizi,

Qoymadılar vüsala çatsın bu eşqimizi?

Başınıza dolanan sizə zərər verərmi?

Aşiq sevgi bağından artıq bir gül dərərmi?

\*\*\*

Ey gözəl, dərd-qəmə sən məni saldın, bil, sən,

Qəlbimi, neyləməli, gizlədirəm mən eldən.

Haqq-nahaq aşiqini danlamağa şaiqsən,

İnsafın varsa, özün böylə sözə layiqsən.

Eşqini gizli tutursan həmişə gözlərdən,

Onu faş eyləməyi indi rəva gördüm mən.

Ya məni rədd elə, ya vəslinə sən qıl layiq,

Ya ümid ver mənə, ya söylə ki, tərk ol, aşiq.

Zərrəcə rəhmin əgər varsa, ümidim qırma,

Könlümün şişəsini hicrin ilə sındırma.

Sən vəfa qılsan inan, heç peşiman olmazsan,

Ey məhəbbətlə, sədaqətlə həmişə ucalan!

Sübhədək nalə çəkib yara şikayət etdim,

Gün ki, çıxdı, otağından o nigarın getdim.

\*\*\*

Şamda qərib məzara tapşırdım bir cavanı,

Allah ona yar olsun, çatdı vida zamanı.

Qəbirlərdən uzaqda, tənha yerdə yatdı o,

Vücudunu bu doymaz torpaqlara qatdı o.

Qəmli-qəmli dayandım, məzarına baş əydim,

Matəmində tək özüm əynimə qara geydim.

Ağladım hönkür-hönkür ayrılırkən mən ondan,

Uzaq-uzaq ellərin qərib düşmüş oğlundan.

Belədir insan ömrü, necə uzun olsa da,

Bir gün ölüm haqlayar, sovuşmaz ondan qada.

**ƏBU NƏSR MƏNSUR**

**İBN MÜMKAN TƏBRİZİ**

*XI əsrdə Təbrizdə yaşamışdır. Şeirləri Vətənində və ərəb Şə­r­qində geniş yayılmışdır. Əl-Baxərzi “Dumyət əl-qəsr” (“Qısa təsvir”) antologiyasında şairin Təbrizdə və Şamda məş­hur olduğunu yazır, şeirlərini “söz xəzinəsinin inciləri” adla­n­dı­rır. Qələmin qüdrəti, sənətin sosial qayəsi barədə ədəbi-es­te­tik fikirləri, yüksək insani keyfiyyətlərin, real bəşəri hisslərin tərənnümü Mənsur Təbrizi şeirinin mayasını təşkil edir.*

\*\*\*

Mərhəmət sahibidir eşqi duyan mərd ağalar,

Onların qəlbi yanar, gözlərisə qan ağlar.

Mürşidəm onlara, şeyxəm, çalışıb xeyli zaman,

Göz yaşım axdı müdam, coşdu sinəmdə həyəcan.

Böylə sövdadə qazancım kədər oldu ancaq,

Dayağım təkcə dözüm... səbr məni qurtaracaq.

Harda olsam da, baş əydim sözünə sevdanın,

Daşları yağdı həmişə başıma hicranın...

Birləşibdir nə edim ki, gözüm ilə ürəyim,

Heç birindən, inanın, yoxdu nicatım, köməyim:

Gözlərim gördüyünü nəql eləyir qəlbim üçün,

Qəlbim isə götürür hər kədəri, dərdi bütün.

Eşq bizlər yox ikən də var idi dünyada,

O bütün işlərə əvvəlcə olub amadə.

Onun uğrunda günah yapdı, bilirsən Davud,

Qəzəb etdi ona bir böylə günahçün məbud.

Mən də bu yolda əsirəm, ona zəncirli qulam,

Bu əsirlikdə şadam, kaş ona daim qul olam.

\*\*\*

Dost ilə düşmənlə daim bir gedir,

Dostu xilas edir, qırır düşməni.

Sənətim gücsüzə cəsarət verir,

İti qılınc edir zəif bədəni.

Deyirlər şeirini düzəlt, zəifdir,

Satılan söz pisdir, dinc burax məni.

Tanrı qələm verib ucaldır göyə -

Qələmlə düşməni qırıb tökəni.

Qələm çox düşmənin töküb qanını,

Töküb öz qanını, məhv olub dəni.

Şerim qərib-qərib ölkələr gəzir,

Ruhu sevindirir şeir sevəni.

**İSKAFİ ZƏNCANİ**

*XI əsr müəllifidir. Baxərzinin təzkirəsində şairin həyatı ba­rə­də məlumat yox­dur, yaradıcılığından isə cəmi dörd beyt ve­ril­mişdir. Ayrı-ayrı əsərlərdən seçilmiş beytlərdə şair döv­rün­dən narazılığını ifadə edir, sosial bərabərlik istəyir, haq­sız­lığa qarşıdır, ədalət axta­rır, ətrafındakı cəhalət onu sarsıdır.*

\*\*\*

Gözümün qarəsinə qəmlə düşən ağ ləkəni -

Örtürəm kirpiyim ilə, qorunam cahildən.

Bu cəhalət, bu müsibət çəkəcək həşrə qədər

Sərvət əhlilə dilənçilər əgər olmasa tən.

\*\*\*

Mən yanar od kimiyəm, sirlərim buz kimidir,

Qorxuram öylə yanam, faş ola min sir bir-bir.

\*\*\*

Yaylığa layiq olan başda görüb əmmamə,

Deyirəm heyrət ilə: heç yaraşır əqli kəmə?

**XƏTTAT NİZAMİ TƏBRİZİ**

*Şairin iki rübaisini onun öz dilindən “Dumyət əl-qəsr” məc­­­­muəsinə daxil edən Baxərzinin sözlərinə görə, o, müəllifi şəxsən tanımış və şeirlərini onun məclisində dinləmişdir. Şairi “kağızlar torpağında dürr əkən” adlandıran Baxərzi yazır ki, Nizam əl-Mülk onu Nişapurdakı mədrəsəyə müəllim təyin etmiş və Xəttat Nizami Təbrizi orada səlcuqi vəzirin şəxsi himayəsi altında yaşayıb-fəaliyyət göstərmişdir.*

*Rübainin biri Vətən həsrəti, qürbət acısı ilə yoğrulmuş nəğmədir, ikinci rübai əxlaqi-nəsihətamiz məzmundadır.*

\*\*\*

Vətənə can atıram, öldürür məni qürbət,

Nəfəsim bir udumluq doğma havaya həsrət.

Qaradır gözlərimdə ən işıqlı səhər də.

Mənim qara günumdən rəng alıb göy də, yer də.

\*\*\*

Yalnız yaxşı ad qalar bu vəfasız dünyada,

Hamı bunu dərk edib, anlayıb, bilsin gərək.

Gülər üzlə, açıq əl xeyirə səbəb olar,

Bizim böyük sahibin nəcib əməlləri tək.

**QƏTRAN TƏBRİZİ**

*Hələ sağlığında bütün Şərqdə qüdrətli sənətkar kimi böyük şöhrət qazanmış Qətran Mənsur oğlu Təbrizi 1012-ci ildə Təb­riz yaxınlığındakı Şadiabad kəndində anadan olmuş, 1090-1091ci ildə Təbrizdə vəfat etmişdir.*

*Qətranın müasirləri, Əsədi Tusi, Əmir Muizzi Nişapuri, ha­be­­lə Xaqani Şirvani və Əbdürrəhman Cami əsərlərində onun adı­nı hörmətlə çəkmişlər. Rəşidəddin Vətvat, Məhəmməd Ovfi, Döv­lətşah Səmərqəndi kimi mötəbər orta əsr müəllifləri Qətran Təbrizini “əsas şair”, “şairlərin imamı”, “ustalıq və sənət nü­mu­nəsi” adlandıraraq sənətdə dənizə, fəzilətdə günəşə bən­zət­miş, ədəbi məktəb yaratmış şair kimi təqdim etmişlər. Məhəm­mə­dəli Tərbiyət “Daneşməndane-Azərbaycan”da Qətranın on iki min beytlik “Divan”ını gördüyünü yazır, şairin dörd məs­nə­vi­si, o cümlədən “Qövsnamə” əsəri, həmçinin “Ət-təfasir” adlı fars dilinin izahlı lüğəti olduğunu qeyd edir. Bu məlumatı bir sı­ra digər qaynaqlar da təsdiqləyir. Səmərqəndi Qətranın elm aləminə məlum olmayan “Quşnamə” və “Vamiq və Əzra” əsər­­lərinin adlarını çəkir. Məşhur Azərbaycan alimi və tarix­çi­si Seyid Əhməd Kəsravi də Qətranın XI əsr Azərbaycan ta­ri­xi­nə dair indiyədək əldə edilməyən əsərləri barədə qiymətli mə­lu­mat verir. Qətran Təbrizinin tanınmış tədqiqatçısı Rzaqulu xan Hidayət Hindistanda Rudəki adına çap edilmiş “Divan”ın Qət­rana aid olduğunu sübut etmişdir.*

*Q.Təbrizi farsdilli Azərbaycan ədəbiyyatında ilk “Divan”ın müəl­li­fi­dir. Şairin ədəbi irsinin təxminən yarısını təşkil edən, 1967-ci ildə Bakıda nəşr olunmuş “Divan” 221 qəsidə, qitələr, bir məsnəvi və 151 rübaidən iba­rətdir. Qəsidələrin mütləq ək­sə­riyyəti mədhiyyədir. Əsərləri dövrün ictimai-siyasi mənzə­rə­si­nə, XI əsr Azərbaycan tarixinin bəzi məqamlarına aydınlıq gə­tirmək baxımından əhəmiyyət kəsb edir. Mədhiyyələrinin nəsib hissəsi əksərən real, həyatı eş­qi, Azərbaycan təbiətinin gö­zəl­lik­lə­ri­ni tərənnüüm edən qəzəl, lirik-aşiqanə şeir səviyyə­sin­dədir.*

**Qəsidələr**

**Təbriz zəlzələsi və Əbu Mənsur Məmlanın mədhində**

*(ixtisarla)*

Olar mahal mənə eyləmək ümidi-məhal,

Cahanın olmayır əhvalı, olmayır hər zaman bir hal...

Həmişə Tanrı oyaqdırsa, adəm oğlu yatır,

Həmişə durmada insan, fələklər amma fəal.

Ürəkdir işləyən, etmə giley bu təqdirdən,

Bədəndə arzu, xəyal çoxsa, yadə düşmür əcəl.

Əzab, kədər yada düşmür günün keçəndə şirin,

Həmişə hicri unutdun görəndə dadlı vüsal.

Bu varda, həm də gözəllikdə söylə kim görmüş,

Cahanda Təbrizə tay qeyri yerdə ayrı mahal.

Zəmanə nemətə qərq etmiş əhli-şəhri bütün,

Şəhər tamam dolu insandı, vardı hər cür mal.

Əmir də, bəndə də, sərkərdə, fazil, alim də -

Bir işlə hər biri məşğuldu orda bir minval...

Fənaya uğradı Təbriz qəzanın əmri ilə,

Bir anda yetdi fələkdən bu şəhrə gör nə zaval.

Şəhərdə hər tərəfin döndü altı üst oldu,

Kiçildi qum kimi dağlar, qum oldu dağmisal.

Əyildi, sındı ağaclar, yer oldu dəlmədeşik,

Yerindən oynadı dağlar, su açdı həm pərü bal.

Bu yerdə ərşə çatan çoxlu qəsrlər vardı,

Bu yerdə aydan ötən sərv çəkmiş ayə sığal.

Hamanca sərvlərin qaldı indi bircə yeri,

Hamanca qəsrlərin oldu indi əsli xəyal.

Kim oldu burda xilas nalə adlı afətdən,

Əyildi qaməti qəmlərdən, oldu sanki nal.

Şəhərdə bircə nəfər yoxdu söyləsin, yemə qəm,

Bu yerdə kim deyəcəkdir ki, səbri bir yada sal...

Əzildi çoxları, onlar cahanı tərk etdi,

Ölənlər öldü, qalan qaldı çox pərişanhal...

Cahanı titrəmə sarmazdı şaha əysə boyun,

O şah ki təkdi nəcabətdə, oydu yaxşıxisal.

Qılıncı, əlləri parlarsa şah Məmlanın

Gümüşlə eyni olar saxsı, şir ilə çaqqal...

Səxada əlləri parlaq həmişə sanki günəş,

Döyüşdə şöləsaçandır qılıncı bərqmisal...

Gələrsə səcdənə ta cümlə aləmin şahı,

Rəva olar səni bir qiblə sansa bəxt, iqbal...

Əlinlə el bəzəndi, xəncərinlə həm kişilik,

Bəzəndi, sanki gəlinlər geyindi zər, xalxal.

Həmişə böylədir işlər cahanda, ey Tanrı,

Sevinc də, qəm də olar, gah olar qəm pamal...

Unut keçən qəmi artıq, bu dərdi yad etmə,

Düşünmə yersiz, o qəmlər ki, ötdü, verdi vəbal.

Keçən günün qəmi dəyməz bu yolda fikrə, qəmə,

Gələn günün qəmi dəyməz, deyək ki, qeydinə qal...

Həmişə ay kimi nur saç, ətir saçan müsk ol,

Həmişə lalə olub gül, bu sərvlər tək ucal.

\*\*\*

Bürüyüb yer üzünü bir belə dağlar, dərələr,

Buraxıb köhləninin başını çox çapma, dayan.

Sözü ölçüb-biçərək söylə, ucuzlaşmasın o,

Yolu düz seç ki, sənə vurmaya axırda ziyan.

Ərisəm cövrü məşəqqətdə fəğan eyləmərəm,

Ölərəm, istəmərəm çərxi-fələkdən mən aman.

Gözü kordursa cahanın, hünərin xeyri nədir?

Kardı göylər, sən əbəs eyləmə gəl ahü-fəğan!

\*\*\*

Ey mənim can sirdaşım, ruzum, ilim, ayım mənim,

Ey gözüm nuru, günəşüzlüm, sən ey, Ayım mənim.

Nizə boylum, kirpiyi peykan misallım, dilbərim,

Ey qara zülfü kəməndim, qaşları yayım mənim.

Sərv qamətlim, nədəndir ruhuma biganəlik?

Yoxsa səndən naümidlikdir fəqət payım mənim?

Ol qədər hicrində gördüm mən ziyanlar, indi bax,

Xəstədir məhzun ürək, gözlər-axan çayım mənim.

Varsa inciklik belə, ey canımın sultanı bil,

Xatirindən çıxdımı haqqım mənim, sayım mənim?

Sən mənə can tək yaxınsan, mən sənə candan yaxın,

Tək şirinlikdə, əfsus, olmadın tayım mənim.

\*\*\*

Ey gözəl, sən hər işi saz elədin

Köhnə rüzgarımı sən təzələdin.

Səni etdikcə ziyarət məxluq,

Səpərək sərvətini, az elədin.

Sözlərinlə sevinib güldü biri,

Birinin qış gününü yaz elədin.

Mərdliyin gözləri səndən nur alır,

Fərəhi quş kimi pərvaz elədin.

Nuxu altında, -dedin-gəl görüşək,

Bax ki, öz vədinə də naz elədin.

\*\*\*

**Əbunəsr Məmlanın mədhində**

*(ixtisarla)*

Hər kəsə canan əzizdirsə, deyirlər can deyil,

Başü can əmma mənimçün dünyada canan deyil.

Söyləyirlər, gəlsə can dərdi, itər canan qəmi,

Məncə, can dərdi nədir? Canan qəmi asan deyil!

Canımın dərmanı, təskini iki mərcan idi,

Can gedir əldən, nəsibi o qoşa mərcan deyil!

Gülşənə oxşar, keşikçidir ona bir cüt ilan,

Gül camalına cahanda tay heç bustan deyil!...

Sünbülüstan, həm gülüstan idi cananın üzü,

Güllə sünbül bəsləyən bir bağçada, bağban deyil?

Yad gözündən saxlamaqçın mən qopardım onları,

İndi nə gül var, nə sünbül, bu məgər hicran deyil?

Dilbərim üz döndərib getdi biyabana tərəf,

Göz yaşımdan bir biyaban varmı ki, ümman deyil?...

Dərdim hicran dərdidir, nalə edərsəm, əfv edin,

Dünyada heç bir aləm hicran kimi suzan deyil?

Göz yaşımdan qorxuram dünyada bir tufan qopa,

Öylə bir od var canımda, kim deyər vulkan deyil?

Aşiqin peşman olubdur etdiyindən, ey sənəm!

Vəsldən şad olmasın könlü, əgər peşman deyil!

Mehrini əskiltmədi, çün səndə nöqsan tapmadı,

Mehrini artırdi aşiq, mehr ona nöqsan deyil!

Gül yanağında qoşa zülfün ki, cövlan etməyir,

Od salıbdır canıma eşqin, məgər cövlan deyil?...

Bir təsəllim var, dözər canım sənin hicranına,

Xidmətindən düşdüyüm ayrı, əmir Məmlan deyil!...

Varmı bir eylə fəzilət, bilməsin Məmlan onu,

Hansı elmi görmüsən ki, onda şah loğman deyil!

Mən onu vəsf eyləyərkən, hər şeyi versəm sifət,

Tapmaram öylə sifət ki, min kərə şayan deyil!...

Yaxşı adla bir bina qurdun ki, durduqca cahan,

Yel, yağış vursun həmişə, o bina viran deyil!

Rəsmdir, hər ölkədə altun yeri zindan olar,

Tək sənin ölkəndə altun məskəni zindan deyil!

Varmı bir qüdrətli ki, hər əmrinə baş əyməsin?

Varmı bir müflis ki, sayəndə sənin sultan deyil?...

Varmı bir kəs, görməsin min-min kərə ehsanın?

Varmı bir kəs, ağlına, idrakına heyran deyil?

Mən sənə Nuh ömrü, həm mülki-Süleyman istərəm,

Nuh, Süleyman çox böyükdürsə, fəqət Məmlan deyil!..

**XƏTİB TƏBRİZİ**

*Görkəmli Azərbaycan alimi Əbu Zəkəriyyə Yəhya ibn Əli Xətib Təbrizi 1030-cu ildə Təbrizdə anadan olmuş, 1109-cu il­də vəfat etmişdir. Şərqin elm mərkəzlərində mükəmməl təhsil almış, böyük ərəb filosofu Əbu-l-Əla əl-Məərrinin tələbəsi ol­muş­dur. Uzun müddət Bağdadda məşhur “Nizamiyyə” məd­rə­sə­sində müəllimlik etmişdir. Klassik ərəb şairləri Əl-Məərri, Əbu Təm­mam, Mufaddal Dabi və b. əsərlərinə yazdığı şərhləri, ədə­biy­ya­tşunaslığa aid “Əruz və qafiyə elmlərinin yekunu” və s. təd­qi­qatları ilə şöhrət qazanmışdır. Orta əsr müəlliflərinin haq­­qında daha çox böyük alim kimi bəhs etdikləri Xətib Təb­ri­zi­nin poetik irsindən dörd nümunə məlumdur. Baxərzi bu nü­mu­­nə­lər­dən birini – Xətib Təbrizinin yaxın dostu və himayədarı Nizam əl-Mülkə ithaf etdiyi şeirini “Dumyət əl-qəsr” an­to­lo­gi­ya­sına daxil etmişdir. Müxtəlif məxəzlərdə dövrümüzə gəlib çatmış qalan nümunələr Xətib Təbrizinin Bağdad həyatından löv­hələr, habelə dostu və müasiri Əmin əl-Fəyyadın ona ün­van­lanmış mənzum məktubuna cavabdır.*

\*\*\*

Diclə üstündə şərabımda böyük zövqü səfa,

Fərat üstündəki axşam meyi də bambaşqa!

Bu sular üstə üzüm şəhdinə meyl etdim mən,

Bu sular parlaq olub xəznələrin dürründən.

Göylər ilə bu yerin qarşı durubdur qəməri,

Məst edib onları eşq ilə məhəbbət əsəri.

Ləblərindən mey içib, mən də şərab verdim ona,

Yaxşı bax, söylədim ey məh, bu könül vurğununa.

Aşinadır, dedi qəlbi o mənə qardaşdır,

Sirlər duymaq üçün sevgili bir sirdaşdır.

\*\*\*

Yorular seyr ilə insan, mən isə durmaqdan,

Bil ki, təngə gətiribdir bu ətalət canımı.

Hər kimi görmüşəm, ey vay, bu gün Bağdadda,

Nanəcib, zatı qırıq zülmət edib dörd yanımı.

\*\*\*

Şeirimin yox elə imkanı səni mədh eləyə,

Nə bilim, bəlkə də yüzdən birini söyləyirəm.

Sən məni əfv elə qarşında belə təqsir üçün,

Mən sənin fərmanına böylə əməl eyləyirəm.

**ÖMƏR GƏNCİ**

*Ömər Osman oğlu Gənci 1080-1085-ci illər arasında Gən­cə­­də anadan olmuşdur. Mənbələr onun fəzilət sahibi, dövrünün tanınmış alimi, istedadlı şair olduğunu qeyd edirlər. Poetik ir­si­nin az bir hissəsi (25 beytə yaxın) Yaqut əl-Həməvinin “Mocəmu-l-buldən”(“Ölkələrin əlifba ilə siyahısı”) ensik­lo­pe­di­yasında bizə gəlib çatmışdır.*

*Bağdadın “Nizamiyyə” mədrəsəsində təhsil aldığı, Gəncəyə qayı­daraq bir müddət orada yaşadıqdan sonra Bağdad, Nişa­pur, Həmədan, Mərv kimi şəhərlərə üz tutduğu, maddi ehtiyac için­də təxminən 70 yaşında Mərvdə vəfat etdiyi barədə məlu­mat­lar var. Əldə olan beytlərində Vətən həsrəti, dost nisgili, qərib­­çilik əzabı mühüm hissə təşkil edir.*

\*\*\*

Sürüb dəvələrini mənim yurduma çatsan,

Dostlarıma, unutma, məndən yetir bir salam.

Bu dərdə dözməyimdən, ayrılıq əzabından -

Danış bir-bir onlara mən necə xəstəhalam.

Söylə ki, onları mən hər yadıma saldıqca -

Gəlir keçir gözümdən bir də o günlər tamam.

Hər axşam göy üzündə ulduzlar görünəndə,

Yanağıma süzülür göz yaşlarım biaram.

Ətirli meh əsdikcə səhər dost diyarından,

Qəlbim yarpaq tək əsir, tutmur bir ləhzə aram.

**ƏBULƏLA GƏNCƏVİ**

*Nizaməddin Əbuləla Gəncəvi 1096-cı ildə Gəncədə anadan olmuş, təxminən 40-45 yaşlarında Şamaxıya Şirvanşahlar sa­ra­yına dəvət almış və Məliküş-şüara rütbəsinə yüksəlmişdir. 1159-cu ildə vəfat etmişdir.*

*Ədəbi irsindən az bir hissə dövrümüzə gəlib çatmışdır. Əldə olan ən iri həcmli əsəri Şirvanşah Mənuçehrə ünvanlanmış 63 beytdən ibarət “Qəsəmnamə”dir. “Qəsəmnamə” şairin onu Mə­nu­çehrə xə­yanət etməkdə, Şirvanşahın düşmənləri ilə iş birliyində itt­i­ham edənlərə cavabıdır.*

*Həmdullah Qəzvinidən başlamış bir çox Şərq, rus və Avropa təzkirəçi və alimləri Əbuləla yaradıcılığını yüksək qiymət­lən­dir­miş, onun “böyük şair”, “şairlər ustadı” olduğunu qeyd et­miş­lər. Qətran Təbrizi tərəfindən əsası qoyulmuş ədəbi mək­tə­bin layiqli davamçısı, XII əsr Azərbaycan poeziyasının ilk bö­yük nümayəndəsi hesab olunur.*

**Şirvanşah Manuçehrin mədhində**

*(ixtisarla)*

Təbim bulud kimi, sözlərim gövhər,

Qəlbim bir dəryadır təlatüm eylər.

Dilimdir çatdıran bu gövhərləri,

Zamandan üstündür onun dəyəri.

Müasirlərimdən mənəm irəli,

Layiqdir öyünsə mənlə gəncəli.

Yeri var şairlər öyrənsə məndən,

Mənəm hamısından irəli gedən.

Bu-Əli Dəqqaqın ağlı nazlanar,

İncə nöqtələrim nə zaman parlar.

Əli İbn Sina iftixar edər,

Dərin sözlərimi haçan eşidər.

İmadi dünyadan etdikdə rihlət,

Ondan qalmış mənə böyük şərafət.

Həkim Sənai ki, dünyadan doydu,

Bütün parlaqlığı mənimçün qoydu.

Şeirimdə ifadə, rütbə, güc, səfa,

Həm atəşdir, həm də su, torpaq, hava.

Əgər od, su kimi kəskindir sözüm,

Nədən yel, torpaq tək zəliləm özüm?

Əlli beşə çatdı, şükr olsun, ilim,

Altmışa çatmamış büküldü belim...

Qozbeləm, əyilmiş çəngə bənzərəm,

Elim eşitdikcə nalə eylərəm.

Uzun illər boyu ömr eylədimsə,

Tapmadım doğru yar, vəfalı kimsə.

Paxıllıq eyləyən min düşmənim var,

Durmuşlar canımın qəsdinə onlar.

Mənim tək ariflər paxılsız olmaz,

Mənim tək alimlər düşmənsiz qalmaz.

Hər yerdə saçaram işıq ay təkin,

Burda Süha kimi olmuşam itkin.

Gah mənim şeirimə əl gəzdirərlər,

Gah da al qanımda girib üzərlər.

Bir söz qalmamış ki, adımdan, inan,

Deyib yazmamışlar onlar yalandan

Ən pisi budur ki, demişlər şaha –

Nədimlər başçısı o, Əbuləla –

Xəbərçilik edir səndən düşmənə,

Dağıdır sirrini hər bir yetənə.

And olsun Davudun ağlar səsinə,

Tufanlar qoparan Nuh naləsinə,

And olsun Əyyubun müsibətinə,

Yəhyanın müqəddəs, pak ismətinə,

Tövratın, İncilin əzizliyinə,

İbrahim söhfinə, Bətha şəninə,

Merac gecəsində olan izzətə,

Hacılar çatdığı böyük hörmətə,

And olsun Kəbənin qara daşına,

Səfayə, o dağa, Zəmzəm yaşına,

Arifə, alimə və zahidlərə,

Məscid sofisinə, mücahidlərə,

Aşkarda, gizlində nə demiş düşmən,

Mənə tutduqları hər bir eyibdən –

Pakam Məhəmməd tək kafər sözündən,

Kəbə evi kimi müqəddəsəm mən.

Yüsif qurdu kimi Yusif yemədim,

Yəhya nəfsi kimi xəta demədim.

Kandarın olmuşdur Allah dərgahı,

Yer üzünün sənsən adil padşahı...

Kimsənin başını kəsməzsən heç vəqt –

Qələmdən başqa ki, etməsin qələt.

Deyərdim helmdə yüksək dağ sənə,

Səs yerində versə bəşarət mənə.

Sənə səxavətdə deyərdim dərya,

Dalğalanan zaman etməsə qovğa.

Ədldə, elmdə, helmü səxada –

Olmamış sənin tək bir şah dünyada.

Nə rəyin mənasız, nə ədalətin,

Nə helmin məcburi, nə səxavətin.

Səxa ovucunda qart daş mum olar,

Qılıncından daşlar qana boyanar.

Lütfündən ətr alsa xurmalıq əgər,

O daim tikansız xurma yetirər.

**Qitə**

Verdim o şuxə mərdliyimdən gözümdə yer,

İllərcə gizlədim onu əğyardan fəqət.

Ol şux baxışlı göz yaşımın sadə tifli tək,

Gözdən yüyürdü öz üzümə çıxdı aqibət.

**EYN ƏL- QUZAT**

*Böyük filosof, sufi alim, görkəmli ədib və şair Eyn əl- Quzat 1089-cu ildə Həmədanda doğulmuş, 1131-ci ildə kafir elan edi­lə­rək orada dərs dediyi mədrəsənin qarşısında dar ağacından asıl­mışdır. “Zübdətü-l-həqaiq” (“Həqiqətlərin mayası”), “Təm­­­­­hi­­dad” (“Müqəddimələr)”, “Nəmahə” (“Məktublar”) ki­mi fəl­sə­­fi əsərləri, didaktik və estetik risalələri ilə çox gənc ikən bö­yük alim kimi tanınan Eyn əl-Quzatın ədəbi-nəzəri fikirləri onun qısa olaraq “Şəkva əl-Qərib” (“Qəribin şikayəti”) adla­nan məş­hur əsərində əksini tapmışdır. Eyn əl-Quzatın yaz­dı­ğı­na gö­rə, natamam on cilddən ibarət “Ərəb dilinə giriş və ədə­biy­yat elm­lərinə səyahət” adlı əsəri, min beytdən ibarət şeirlər məc­­mu­əsi olmuşdur.*

**Rübailər**

Bir şəhid olmaqdır arzum, ey xuda,

Ucuz üç şey də ver mənə dünyada.

Ey dost, mən deyəni söyləsən əgər,

Həsir ver, neft gətir, od vur sonra da.

\*\*\*

Eşqində gərək hasil ola, o, yoxdur.

Ümiddə gərək sahil ola, o, yoxdur.

Səbr eylə deyirsən ki, işin yaxşı olar,

Qəlb ola, ona qabil ola, o, yoxdur.

\*\*\*

Axşam qucaqladı yenə yar məni,

Qəhr ilə qul etdi o dildar məni.

Eşqindən coşaram, - dedim, - ey sənəm,

Öpərək susdurdu o nigar məni.

**Məsnəvi**

Ey Həmadan, axdıqca qoynuna bir ölkədən –

Güclü yağış selləri səni dirçəltdi həmən,

Ey Mavşan, sən içirsən ancaq vadi damcısı,

Təmizlənir nə əcəb torpağının acısı?

Görcək sizi, ürəkdə vətən eşqi çağlayar,

Düz sözdür: sadiq oğul qürbətdə hey ağlayar.

Olsaydı bu zavallı könlüm tamam dəmirdən,

Onu qürbət mum kimi əridəcəkdi birdən.

Dərd-qəmi məndən alıb, fikir çəksə qarğalar,

Inan qəmdən, qüssədən qara rəngi ağarar.

O qəmlər ki, mənim var, dağları da parçalar,

Amma bir bax, səbrimə dost-düşmən də əl çalar.

**MƏHSƏTİ GƏNCƏVİ**

*Əsl adı Mənisə xatındır. 1098-99-cu ildə Gəncədə doğul­du­ğu, 1188-ci ildə vəfat etdiyi ehtimal olunur. Məhsətinin real ta­ri­xi şəxsiyyət, XII əsr məşhur Azərbaycan şairəsi, Şərqin böyük qa­dın rübai ustası olduğu tarixi və ədəbi mənbələrlə sübuta yetirilmiş, həyatı və ədəbi irsi barədə yanlış, ziddiyyətli fikir və mülahizələrə son qoyulmuşdur.*

*Qaynaqlar Məhsətinin dövrünə görə mükəmməl təhsil al­dı­ğı­­nı, bədahətən söz demək qabiliyyəti, müxtəlif musiqi alət­lə­rin­­də çal­maq, rəqs etmək bacarığı olduğunu, gözəl şahmat oy­na­­­dı­ğı­nı qeyd edir. Sultan Məhəmməd, Sultan Mahmud və xü­su­­silə Sul­tan Səncərin sarayı ilə yaxınlığı barədə məlumatlar var­dır.*

*Məhsəti “Divan”ının ən mükəmməl nəşri alman şərqşünası Frits Meyere məxsusdur. “Divan”a 258 rübai və 21 poetik par­ça daxil edilmişdir. İran alimi Şəhabi Tahirinin çap etdirdiyi 418 beytdən ibarət “Divan”da isə 169 rubai, 9 qəzəl, 2 qitə və 16 müxtəlif şeir yer almışdır.*

*Məhsəti gözəllik aşiqidir, hər şeydə - insanda, həyatda, tə­bi­ət­­də gözəllik axtarır. Rübailərində həyat eşqi, sevgi, vüsal, ümid rəmzi kimi şərab aparıcı mövzudur. Ictimai-fəlsəfi məz­mun­lu və təbiətin vəsfinə aid rübailəri, şəhrişubları məşhurdur.*

**Rübailər**

Ayla zöhrə kimi üzünlə gözün,

Yusiflə quyu tək, xalınla üzün.

Sən buğdayı, mənsə saman tək sarı,

Samansız buğda heç gördünmü özün?

\*\*\*

O günəş üzlüyə olummu heyran,

Yoxsa kam alımmı qara saçlardan?

Lətifdir, gözəldir bütün hər yeri

Axı harasına bənd olsun insan?

\*\*\*

Dedim: Məsləhət ver bizə, ey ürək!

Şirin meydən içək, acıdan içək ?

Dedi : Acıdan iç, yoxsa Şirinə

Vurğun deyilsən ki, sən də Fərhad tək.

\*\*\*

Meyxanə önündə xumar gözlərin -

Dün müjdə verirdi aşiqə min-min.

Zülfünə fərman ver, ağır zəncirdən -

Qurtarsın canını bu divanənin.

\*\*\*

Sənə can verirəm gül dodağımdan,

Qara zülflərimdən, şux yanağımdan.

Məst, ayıq, ya xumar rəqs eləyirəm,

Cəng çalıram sənin qarşında hər an.

\*\*\*

Saçların ətrafa xoş ətir saçar,

Səhər yeli onu vurub dağıdar.

Qolunu boynumda görsə bir zahid, -

Heç ola bilərmi, o bir də dindar?!

\*\*\*

Olum, sabah yeli, mən sənə qurban,

Mələk balasına xəbər ver, aman!

Söylə ki, intizar içində, yazıq-

Məhsəti yol üstə gördüm verir can.

\*\*\*

Ey ürək! Ömrünü vermisən bada,

Gülüb yetməmisən kama, murada.

Kimsə yetişmədi dadıma, heyhat!

Mən sənin əlindən gəldim fəryada.

\*\*\*

Nədən səni belə yandırdılar, şam,

Yoldan çıxardılar burda bir axşam ?

Sən özün dilə gəl, neyləsin, əgər-

Yaranmışsa ancaq yanmaqçün adam?!

\*\*\*

Daşda ol olsan da, ey saqi, əgər

Bir gün əcəl suyu səni söndürər.

Bu dünya torpaqdır, mütrüb, qəzəl de,

Saqi, nəfəs yeldir, badə ver, yetər !

\*\*\*

Qəmlə dost elədi camalın məni,

Qızıl tək saraltdı xəyalın məni.

Şərabı səninlə içərəm, ancaq

Əbədi məst edər vüsalın məni.

\*\*\*

Dur cəngi dindirək, bir ülfət qataq,

Şərab içək utancaqlığı ataq.

Hiylə şüşəsini çalıb daşlara,

Canamazı bir cam şəraba sataq.

\*\*\*

Əlimdə qədəhlə sənin küçəndən-

Hər gecə sevgilim, sərxoş keçdim mən.

Eşqi şərab kimi tökdüm qədəhə,

Huşa getdim, sındı düşüb əlimdən.

\*\*\*

Gözəl, bax, bir mənəm, bir sən, nə xoş hal!

Nuş edək şərabı, coşsun qoy əhval!

Ey kaş, zülfün təki uzansın gecə,

Sübhün açarını sən quyuya sal!

\*\*\*

Doyunca mey içən dolaşar çılpaq.

Keçinər dünyada bir dəlisayaq.

Əfi düşmənlərim kor olsun deyə,

Bu yaqut şərabı içirəm ancaq.

\*\*\*

Dedim: “Bir gəl”, dedi: “Hara deyirsən?”

Dedim: “Qucağıma”, söylədi:”Əhsən”.

Dedim: “Gəl mey içək” dedi: “İkimiz”,

Keçmək olarmı heç belə dilbərdən?

\*\*\*

Bu dünya şirin bir kuzəyə bənzər,

Suyu gah şirindir, gah da ki, zəhər.

Çox da öyünmə ki, uzundur ömrün,

Əcəl köhlənində hazırdır yəhər.

\*\*\*

Xərabətdən çıxan bir ay ucaldı,

Fələyin damında bir çadır saldı.

Qəflətən ucaldı hatifdən bir səs:

“Bu dünya bir saman çöpünə dəyməz!”

\*\*\*

Xalqın başında gər olsan da bir tac,

Ağladar səni də bir gün ehtiyac.

Xalqın dərdinə qal, ona həmdəm ol,

Sən o gündən qorx ki, olasan möhtac.

\*\*\*

Mənə zalim darğa rast gəldi dünən,

Günahsız qadını döyürdü bərkdən.

Əlində çubuğu batmışdı qana,

Tamaşa edirdi hər yoldan ötən.

\*\*\*

Toxunma gönlünə biçarə gülün,

İncitmə qəlbini avarə gülün.

Səbanın eşqiylə olmuşdur ey dost, -

O qanlı köynəyi sədparə gülün.

\*\*\*

Gül yola baxırdı, rəngi solmuşdu,

Bülbülün eşqiylə gözü dolmuşdu.

Bayaq bəzəndiyi yaşıl paltarı-

İndi parçalayıb dəli olmuşdu.

\*\*\*

Şahlar sevincinə xəbərsən, ey gül!

Bülbülə ilhamsan, hünərsən, ey gül!

Bu lətif hüsnünlə qorxuram ki, sən-

Sərxoş ayaqlara düşərsən, ey gül!

\*\*\*

Bağ alışıb yandı qırmızı güldən,

Bir gül köynəyidir ömrümüz həmən;

Əcəlin küləyi yırtmamış onu,

Gül ilə badəni buraxma əldən.

\*\*\*

Deyirlər, püstənin ağzı dardı, dar;

Dil açsan, xar olur püstə-badam, xar.

Ağzına oxşamaq istəsə püstə. -

Demək ədəbsizdir, yar bağrın çıxar.

\*\*\*

Tünd məcazın məni qul edib sənə,

Üzünə zülfünə həsrətəm yenə.

Nizə oynatdımsa türklər kimi, bax,

Bir hindli qulunam, geri dönsənə!

\*\*\*

Zülmdür, riyadır işlərin tamam,

Bizə cövrü cəfa verərsən müdam.

Səni mat eyləsəm, incimə, oğlan,

Eşqin şahmatını mən oynayıram.

\*\*\*

Sən qəssabsan, mənsə qurbanınam, bax

Dözərəm, çatsa da sümüyə bıçaq.

Adətdir, satırsan kəsdiyini sən,

Məni öldürsən də, gəl satma ancaq!

\*\*\*

Yun əyirən oğlan mənim canımdır,

Onun zənəxdanı bir zindanımdır.

Onun dodağından busə ver, Allah,

Çünki o dodaqlar can dərmanımdır!

\*\*\*

Papaqçı sevgilim şövq ilə bayaq,

Tikirdi əlində atlasdan papaq.

Hər papağa yüz-yüz afərin dedim,

Dördünə biri də bəs idi, ancaq...

\*\*\*

Bənzər, dərzi oğlu, üzün qəmərə,

Sənə yüz Məhsəti dönər çakərə.

Əlindəki saptək yolum düşə kaş,

Şəkər dodağına gündə yüz kərə!

\*\*\*

Torpaq ələyənin mən aşiqiyəm,

Dilim gəlmir, açıb sirrimi deyəm.

O, torpaq əliylə qızıl axtarır,

Mən əlimdə qızıl onu gəzirəm.

\*\*\*

O sərraf oğlunun aşiqiyəm mən,

Eyn, şin və qafa vurğunam qəlbən.

Mən ki, nə kaf oldum, nə sin, nə də nun,

Nə istər o süzgün baxışlı məndən?

\*\*\*

Mən, ey Xətiboğlu, sənə qurbanam,

İnan qəbrə qədər sənə hayanam.

Ölməyə hazırdır yolunda çoxu,

Mənsə istəyirəm od tutub yanam.

\*\*\*

Ey gözəl, əlindən tutduğum zaman,

Saədət mülkündür elə bil cahan.

Gəl ey Xətiboğlu, bu vüsala sən

Bir şeir söylə ki, rahət olsun can.

\*\*\*

Yetməzmi, qəribə verdin işgəncə,

Cəfanın hüdudu olmazmı, səncə?!

Demişdin: Gəncədə kamə yetərsən,

İndi bu mən, bu sən, bax, bu da Gəncə!...

\*\*\*

Qadını kişiyə bağlayar kəbin,

Kəbinə qol qoyur şəriət, ayin.

Mənimsə kəbinim bir rubaidir,

Varmı bu kəbinə yol verən bir din.

**XAQANİ ŞİRVANİ**

*Qüdrətli şair, filosof, yenilməz qəsidə ustası Şərq ədəbi-bədii fikrinin görkəmli siması Əfzələddin İbrahim Xaqani Şir­vani 1126-cı ildə Şamaxıda anadan olmuş, 1199-cu ildə Təb­rizdə vəfat etmişdir. Qədim və orta əsrlərdən dövrümüzə qədər, demək olar ki, bütün təzkirələrdə və ədəbiyyat tarixlərində Xa­qanidən bəhs olunmuş, əsərlərindən nümunələr gətirilmiş, sə­nətinə çox yüksək qiymət verilmişdir. Xaqani 19-20 yaşlarında Şirvanşahlar sarayına düşmüş, Mənuçehr və oğlu Axsitanın hakimiyyəti zamanı 30 ildən çox sarayla bağlı olmuş, Şirvanda bö­yük nüfuz qazanmışdır. Lakin Mənuçehr və Axsitanla muna­si­bətləri fasilələrlə gərgin olmuş, iki dəfə həbs edilərək Şabran qalasına salınmışdır.*

*Xaqani üç dəfə İraqa səfər etmiş, ikinci İraq səfərindən son­ra Şa­maxıda 1156-cı ildə 3200 beytlik “Töhfətül-İraqeyn” adı ilə məş­hur olan əsərini tamamlamışdır. Şair özü əsərinə “Töhfə­tül-xəvatir və zübdətül-nəvazir” (“Xatirələr töhfəsi və görü­lən­lər­dən seçilmişlər”) adı vermişdir.*

*1157-1158-ci ildə Şabran zindanına atılan şair “Töhfətül-İra­­qeyn” qədər ona şöhrət qazandırmış “Həbsiyyə”ni qələmə a­l­mış­dır. İraqa üçüncü səfəri zamanı (1175-1176) “Mədain xə­ra­bə­ləri” qəsidəsini yazmışdır.*

*Xaqani zəngin irs qoyub getmişdir. Özünün yazdığına görə, 100 min beyt həcmində şeirləri olmuş, farsca və ərəbcə iki “Divan” bağlamış, farsca “Divan”ını Qızıl Arslana göndər­miş­dir. Bundan əlavə, Reydən Təbrizə dönərkən Zəncan yaxın­lı­ğında çox sayda nəzm və nəsr əsərləri, hər iki dildə yazdığı ri­salələri itmişdir. 1908-ci ildə Laknauda (Hindistan) 20 min bey­tdən ibarət iki cildlik “Külliyatı” çap olunmuşdur. 1959-cu ildə İranda nəşr edilmiş “Divan”ı 17 min beytə yaxındır, “Di­van”ının əlyazma nüsxələrinin çoxu “Şiniyyə” adlanan “Mira­tüs-səfa” (“Saflıq güzgüsü”) qəsidəsi ilə başlayır. Xaqaninin bu günə qədər dörd əsəri məlumdur: “Divane-Xaqani” (“Xa­qa­ninin “Divanı”), “Töhfətül-xavatir və zübdətül-nəvazir”- “Töh­­fətül-İraqeyn” (“İki İraqın töhfəsi”), “Xətmül-ğəraib” (“Qə­ribəliklərin xita­mı”) və “Münşəate-Xaqani” (“Xaqaninin məktubları”).*

*Xa­qa­ni farsdilli Azərbaycan ədəbiyyatında epistolyar nəsrin banisi hesab olunur. Poeziyasındakı fəlsəfə ona “Xəlləqül-məani” (“Mənalar yaradan”) ləqəbini qazandırmışdır. Xaqani həm də gözəl, lirik şeirlər, zərif qəzəllər ustasıdır.*

**Miratus-səfa**

*(ixtisarla)*

Mənim könlüm müəllimdir, dizim üstə dəbistanı,

O şagirdəm ki, öyrəndim, sükut ilə əlifbanı.

Nə hər dizdən olar məktəb, nə də hər şagird əzbərxan,

Nə hər qətrə olar nisan, nə hər dərya sədəf kanı...

O insan ki, dözüb dərdə, baş əyməz mərdə, namərdə,

Onu diz çökdürə bilməz, tutan dördəlli dünyanı...

Onun təlqininin şərhi sükut ilə olar təvil,

Bütün təlimi müşküldür, cəhalət isə bürhanı.

Mənim öyrəndiyim ilk söz bu məktəbdə “sükut” oldu,

Bəladır dil başa, lakin sükut hər dərd dərmanı...

Ömür keçdi bu məktəbdə, hələ “əbcəd” dəyəm aciz,

Nə vaxt dərk eylərəm, ayə, müəmmalı bu divanı?

Hələ körpə uşaqlar tək oyun ardındadır fikrim,

Bu hoqqabaz fələk heyran edir feliylə insanı...

Görəndə təbimi əqlim düşər təşvişə, naçarəm,

Şüurum var ikən təbim gərək tərk eyləyə canı.

Necə Firondan Musa qaçırdı çarəsiz, indi-

Mənim əqlim də qaçmaqda edir təqlid Musanı.

Bəhərsiz bir arı olmuş, əgər nəfsim əzəl başdan,

Bu gün şadəm ki, şəhd ilə dolubdur nəfsimin şanı.

Onu mürtədliyə mail görüncə, adəti üzrə,

Açıldı sirri, mən nəfsin başın kəsdim də pünhanı...

Nəyə lazım balıq tək zahiri pullu, içi bomboş,

Sədəf ol ki, üzün sadə ola, qəlbin gövhər kanı.

İradə şahının getdim öpəm bir gün ayağından,

Məni taxta çıxardı, söylədi: öz mənzilin tanı!

Həvəs istərdi birlikdə mənimlə taxtda əyləşsin,

Qolundan dartaraq qovdum yanımdan mən o nadanı...

Mənə qəlbim dedi: ol fəqrə qane, baxma dünyayə,

Bir ac yurda, rəvadırmı, dikə göz Misr sultanı?..

Tapılmaz heç bu xırmanda bir arpa, aləmi gəzsən,

Gözün çək arpadan, olma çörəkçün şah dərbanı!...

Tamah ölmüş, ona meyyit namazı qıl, desəm, hardan-

Taparsan su? Tutub çirkab iraq üzdən bu dünyanı...

Ağan süfrə açan günlər bütün itlər edər bayram,

Acından ölsə də, aslan yeməz itlərlə ehsanı...

Nolardı, bircə bilsəydim bu dünyada nəyin artar-

Yeyib-içsən gecə-gündüz şərabı, noğlu, reyhanı?...

Sənin amir o ruhun ki, tapar yer baği-cənnətdə,

Ona qoy olmasın məhbəs bu nəfsin qara zindanı...

Bu aləmdən uzaqlaş sən, o aləm dərdinə qalma,

İki aləmdən üstündür təfəkkür əhlinin canı.

İki aləm iki gözlü tərəzidir, bunu bil ki,

Ədaləti çəkə bilməz ilahinin bu mizanı.

Deyil dərviş o kəslər ki, ola şah tacına məftun,

Gərək dərviş bir gözdə görə dərvişlə sultanı...

Riyadır hər kəs istərsə səxavətə əvəz almaq;

Verib bir dirhəmi, on dirhəm etsin borclu yəzdanı.

Bacarmaz yaxşılıq pislər, müqəssirdir buna xilqət,

İlandan bal umarlarmı, onun yoxdursa imkanı?. .

Bacarsan, olma aludə cəlalına bu dünyanın,

Bu murdar daşı almaqla ələ, şad etmə şeytanı...

Sənə bir həftəlik bəxtin əgər yar olsa, şad olma,

Üçüncü həftədə başlar həmişə təzə nöqsanı...

Fəlakətsiz səadət umma dövrandan, yəqin bil ki.

Hilal iqbalına qarşı təbiət qoydu Sərtanı.

Düşünsən haqqını, yoxdur cahanda daimi iqbal,

Dönük, sərt üzlüdür, billah, onu sən yaxşıca tanı!...

Tökər sübhə qədər qan-yaş gözündən sel kimi məzlum,

Boğar zalımları rahət yataqda qanlı tufanı...

Görün Xaqaniyə hümmət necə imkan yaratmış ki,

Bu gün yüz fəlsəfə ustadını saymaz da Xaqani.

\*\*\*

Şaham, mənim əlimdədir bu söz mülkü, söz diyarı,

Bu dünyada tək mənimdir söz mülkünün ixtiyarı.

Nadir-nadir mənaların Məryəminə ruh verənəm,

Uca, yüksək fikirlərin aləminə hakim mənəm...

Sehr düzən şairlərə sapı verən bil mənəm, mən!

Bütün şeir zərrabları hey kimiya alır məndən.

O Həssanın qəlbin yeyən bu nəzmimin həsrətidir,

O Söhbana şillə vuran bu nəsrimin qüvvətidir...

Yer üzündə kölgə kimi sakinəmsə; diqqət et bir:

Əsərlərim günəş kimi mənzil-mənzil dünya gəzir.

Bu ustadın adı nədir?- biri deyir heyran – heyran,

O biri də soruşur ki: bu sehrkar gəlmiş hardan?...

Dilim göylər xəznəsinin açarıdır, bunu bil sən,

Bu iddiam sübut olur Məhəmmədin sözlərindən...

Bu aləmə gələn gündən ağlın mənəm bir çırağı,

Onlar isə kordur tamam, görməyirlər heç uzağı.

Dərrakəmin, qüdrətimin düşmənidir bu paxıllar,

Bax, bu sehri, xariqəni eyləyirlər onlar inkar...

Bir neçə haqq tapdalayan Yusifə də dedi hədyan,

Məhəmmədin sözlərini yalan saydı neçə nadan...

Peymanəmin damcıların onlar içir susuzluqdan,

Onlar mənim sirr süfrəmdən tör-töküntü istər hər an...

Əbəs yerə özlərini Xaqaniyə bənzədirlər,

Heç gözəl yaz buluduna bənzəyərmi qaba süngər?

Qamışlıqda qarğıların görünsə də rəngləri bir,

Birisindən şəkər çıxır, digərindən quru həsir...

\*\*\*

Əqlə ağır yük daşıdan mənim könlüm, bəyanımdır,

Qələm seyrə çıxan zaman söz üzəngi tutanımdır.

Zəmanəni xəlq eyləyən bir Allaha and olsun ki,

Dövran mənim dövranımdır, zaman mənim zamanımdır...

Hər axmağın hərzəliyi incitməyir əsla məni,

Bu dünyada yoxdur tayım, meydan mənim meydanımdır.

Mənəm məna yaratmaqda şairlərin peyğəmbəri,

Söz möcüzü varsa əgər, bu gün mənim bəyanımdır...

\*\*\*

Xaqaniyəm, yer üzünə yayılmışdır şöhrətim;

Bu aləmdən xilas olmaq hikmətimdir, hikmətim.

**Həbsiyyə**

*(parçalar)*

Hər səhər qalxar göyə ah ilə əfqanım mənim,

Qərq olar qanda şəfəq tək çeşmi-giryanım mənim...

Görmüsənmi ki, sarınsın bir çöpə əfi ilan?

Əfidir zəncir, ayağım çöp, gedir canım mənim.

Bax, necə gör halqalanmış damənimdə əjdaha,

Qorxuram tərpənməyə, yoxdur bir imkanım mənim...

Boynuma Zöhhak ilanı saldı ahəngər bu gün,

Çün Fəridun xəznəsidir əqlü ürfanım mənim.

Oxşayır kündə ayağımda dəyirman daşına,

Qanlı göz yaşımla işlər bu dəyirmanım mənim...

Söykənib divarına zindanın, üz tutdum göyə,

Asiman tək güllər açdı çeşmi-giryanım mənim...

Gündüzüm qəmlə, gecəm hey “Allah”, “Allah”la keçər,

Dinləməz naləmi o həyyi-sübhanım mənim?

Eylə qorxuncdur bu zindanda mənim hər bir gecəm,

Qorxudar məhşər gününü, xofi-zindanım mənim. .

Yüz hasar olsa aşar ahım və mütləq söndürər-

Şəmini bədxahların, bilsin nigahbanım mənim...

Odlu dəmir dərdə dərmandır deyirlər, ah ilə-

Qızdı zəncirim ayaqda, oldu dərmanım mənim...

Əql məndə, feyz məndə, qəlbü can da məndədir,

Aləmin haqqı nədir ki, verə fərmanım mənim?

Ülviyəm, ruhaniyəm, qeybi doğuldum qüdsdən:

Qoy bunu inkar qılsın xəsmi-nadanım mənim.

Şirnim olmuşdur şəriət, nənnim-insaf, dayəm-əql,

Oldu dörd ünsür anam, ülviyyət ərkanım mənim...

Nitq gənci sahibi, söz mülkünün Xaqanıyam,

Vardır hər kəlmədə yüz gənci-Xaqanım mənim.

\*\*\*

... Sataşdıqca gözümə keşikçisi məhbəsin,

Qəlbimin yaraları qövr edir həzin-həzin...

Ürəyimin odundan göz yaşım olmuş buxar,

Çəkdiyim soyuq ahdan qışa dönür hər bahar.

Qıçımı zəncir kəsib, topuğumdan qan axır,

Elə bil yağış seli iri novdandan axır...

Divarlar seyr elədi mənim solğun rəngimi,

Onların da üzləri oldu zəfəran kimi...

Tikanlığın içində çırpınan bülbüləm mən,

Ümidimi kəsmişəm gülüstanın gülündən.

İnsaf, mürüvvət gülü qalmamışkən dünyada,

Etdiyim bu haraydan, bu nalədən nə fayda?...

Bir qəssab dükanıdır bu fələk ilk çağından,

Qan axır damcı-damcı qəssabın bıçağından...

Arzulardım həyatda sədaqət, düzgün ilqar,

Ümidlərim puç oldu, vəfasız çıxdı dildar.

Dad çəkdim fərasətsiz, anlamaz böyüklərdən,

Böyük qəmlər bu kiçik könlümü etdi məskən...

**Mədain xərabələri**

İbrətlə bax, ey könlüm, bu aləmə gəl bir an,

Eyvani-Mədaini ayineyi ibrət san.

Dəcləylə güzar eylə bir dəfə Mədainə,

Bir Dəclə də sən gözdən torpağına tök nalan.

Bax, Dəclə tökər gözdən yüz Dəclə qədər qan, yaş,

Göz yaşı deyil, atəş süzməkdə yanağından...

Zəncirə düşən Dəclə zəncir kimi qıvrılmış,

Eyvani-Mədaini görcək yer ilə yeksan.

Göz yaşları dil açsın, eyvana xitab etsin,

Bir kəlmə cavab alsın qəlbin qulağı ondan.

Başlar öyüdə hər an diş-diş divarı qəsrin,

Sanki dil açıb söylər tarixini hər dəndan.

Bayquşların ahından ağrır başımız daim,

Göz yaşı gülabıyla et dərdimizə dərman.

Hər bülbülü bir bayquş, hər nəğməni bir növhə-

İzlər bu cahan içrə, olma buna, gəl, heyran.

Biz ədl sarayıykən zülm ilə xarab olduq,

Zalımlar olan qəsrə gör neyləyəcək dövran.

Sarsıtdı kim əflaka qalxan belə eyvanı,

Göylərdəki qüvvətmi, etdi ya fələk viran?...

Kufəylə Mədaini mənada bərabər tut,

Təndir qala qəlbinlə, gözdən tələb et tufan...

Sordun: Hara getmişlər indi o böyük şahlar,

Bir hamilədir torpaq, çox udmuş o şah, xaqan...

Udmuş nə qədər, bilsən, zalimləri bu torpaq,

Lakin yenə doymaz bu acgöz adam udmaqdan...

Xaqani, bu dərgahdan sən daima ibrət al,

Ta almaq üçün ibrət gəlsin qapına xaqan...

Adət belədir Məkkə töhfə verər hər şəhrə,

Sən töhfə Mədaindən al, qoy bəzənə Şirvan...

İbrətlə bu dünyaya bax, dadlı suyundan iç!

Olmaz keçəsən ətşan bu Şətt kənarından.

Kim gəlsə səfərdən bil, bir töhfə verər dosta,

Qoy ərməğanın olsun hər dostuna bu dastan.

**Müxtəlif şeirlər**

**Hikmət və nəsihət**

Fitnə törətmə, ey fitnəkar cavan!

Fitnədir elləri dərdlərə salan.

Cana məlhəmsə də vəfa, etibar,

Fitnəkarlıq edər onu tarımar...

Hiylə-oğurluqdur, xoşsa əvvəli,

Oğrunun axırda kəsilər əli...

Vəfa küçəsində ev tut, yəgin bil:

Vəfa mənzilidir ən yaxşı mənzil.

Çalış az dostluq et, etsən də əgər,

Dostluqda möhkəm ol, sözdə mötəbər...

Özgənin əlilə adam olanlar-

Nə dost qədri bilər, nə ülfət anlar...

Haqq yolunda çalış o qədər ki, həqq-

Razı qaldığını biləsən mütləq...

Bir kiçik adama nəvaziş etsən,

Sənin böyüklüyün getməz əlindən...

Razılıq etsə də səndən bir nadan, -

Gərək tərifinə aldanmayasan...

Gördüyün hər kəsi zənn etmə insan,

İnsan var ki, əslən şeytandır, şeytan.

Boyun böyüklüyü deyildir gərək,

Hümmət böyük olsun, bir də ki, ürək.

Göz bağlar qapını yatdığı zaman-

O, minnət götürməz heç bir çıraqdan.

Dünyada ağıl tək bir ustad varmı?

O bir qul yanında şagird olarmı?

Ədəbdən canına bir tilsim düzəlt,

Kəsranın tacına ədəbdir zinət.

Nemət üçün tərif yazma nadana,

Elm-hikmət əhli layiqdir buna.

Yalnız hünərinlə sən şöhrət axtar,

Təriflə həcvdir yerdə qalanlar.

Sənətdə tək olan bu Xaqanidən, -

Gəl, incə mənalı fikir eşit sən.

Qorun pis adamdan, anla ki, onlar-

Əqrəbtək kor olar, ilan tək lal, kar.

\*\*\*

Xaqani, güvənmə çox da dövlətə,

Dövlət bir kölgədir, deyil payidar.

Kim dövlətlə, malla məğrur olarsa,

Atəş meydanında qarğı at çapar.

Əvvəli sübh isə, axırı güldür,

Birinin ömrü az, biri tez solar.

Fələyin xumundan çıxan o rəngə

Aldanma ki, onda matəm rəngi var.

Baxma ki, dövlətə çatdıqca xoşsan,

Ona çatmaqda da yoxdur etibar.

Çox dövlət var ki, o, doğurar möhnət,

Oddan da kül qalar sonda yadigar.

Möhnət də vardır ki, sonu dövlətdir,

Qış bitən zamanda gülər nobahar.

Dövlətin əvvəli qürur olsa da,

Ortası oyundur, sonu ahu-zar.

Şəraba bənzər ki, əvvəli-fitnə,

Ortası-məstlikdir, axırı-xumar.

**Qəzəllər**

Getdikcə bu eşqin mərəzi pür xətər oldu,

Dərman elədikcə ona, döndü bətər oldu.

Eşqin odu yandırdı mənim canımı, eyvah,

Bu vaqeədən cümlə cahan baxəbər oldu.

Həsrətdə qalıb, vəslə ümid eyləmişəm mən,

Zülmətdə qalıb, istəyim hər an qəmər oldu.

Sənsiz, gözəlim, hicrə dözüb zəhr içərdim,

Gələcək yanıma, zəhr dönüb bal, şəkər oldu.

Gördüm səni, hər dərdü qəmim getdi, dağıldı,

Əhvalıma bax, sanki gecəydi, səhər oldu.

Xaqani, sevin indi, yarın rəhmə gəlibdir,

Bundan sonra könlün, deyəsən, bəxtəvər oldu.

\*\*\*

Canım nə qədər var, mənə canan sən olarsan,

Candan da əziz olsa bir insan, sən olarsan.

Sən indiyədək qəlbim üçün qəlb idin ey yar,

Bundan sora da canım üçün can sən olarsan.

Hər yarəm əgər olsa, onun məlhəmi sənsən,

Hər dərdim olarsa, ona dərman sən olarsan.

Könlün necə istərsə, elə ver mənə fərman,

Ömrüm nə qədər var, mənə sultan sən olarsan.

Eylərsən əgər şərhini iman ilə küfrün,

Baş hərflə sərlövheyi-divan sən olarsan.

Bundan belə aldatma məni küfrlə, dinlə!

Xaqaniyə həm küfr, həm iman sən olarsan.

Xaqani nədir? Gəlsən əgər, ey gözü şəhla!

Əlbəttə ki, Xaqaniyə xaqan sən olarsan!

**Qitələr**

Kimsə söz atdı ki, Xaqani artıq

Yaraşmır saraya, böyük xaqana.

Bəli, doğru dedi, su daşımaqçün

Layiq olmamışdır div Süleymana.

Saraydan əziyyət görmüşəm, bir də

Geniş qəlbim sığmaz o dar zindana.

\*\*\*

Xaqani, dövlətin ağacındakı

Şaxədən bar dərib yeməyə dəyməz.

Dünyanın bu yağlı, şirin loğması

Ona sərf edilən əməyə dəyməz.

Şahların əlindən sədəqə almaq,

Onlara mədhiyyə deməyə dəyməz.

\*\*\*

Mən ki, Xaqaniyəm, iki cahandan

Nə yaxşı, nə yaman bir şey istəməm.

İstəyim dünyada tək azadlıqdır,

Allahım əvf etsin, behişt istəməm.

\*\*\*

Fələk yaxşı bilir: nəzmü nəsrdə

Mənimtək dünyada yoxdur bir nəfər.

Bəyanım sudursa, xəyalım oddur,

Odla su sazişi görülmüş məgər?

Musanın oduyla Xızrın suyunu

Təbim birləşdirir hər axşam-səhər.

İki divanımda-ərəbcə, farsca,

Yoxdur bircə söyüş, bir həcv, müxtəsər.

\*\*\*

Əgər sən bilməsən, ütarid bilir yəqin,

Mən kiməm, qələmimdə nə kimi bir qüvvət var.

Min il gərəkdir ta ki, hünər gülüstanında

Biliyin budağında gül mənimtək verə bar.

Hər əsr, hər dövrdə mənim mislim tapılmaz,

Bir də şair Xaqani yetirməz bu ruzigar!

**Rübailər**

Xaqaninin dərdi gözlərdən pünhan,

Can-xəstə, göz-yaşlı, ürəksə al qan,

Qoy olsun işvəkar yarın vəslinə

Can-töhfə, göz-müjdə, ürəyim-qurban.

\*\*\*

Mən sənə aşiqəm, ay üzlü nigar,

Saldın can quşumu toruna, ey yar.

Sənin ucbatından rüsva olmuşam,

Al mənim canımı, canımı qurtar!

\*\*\*

Dedim: “Nə gücün var, ey böyük sultan?”

Dedi: “Nə istəsən edərəm ehsan!”

Dedim: “Şah olsan da, qüdrətin çatmaz,

Keçən bir günümü sən qaytarasan. ”

\*\*\*

Gecəni zülmət et saçınla, canan,

Ey vüsal gecəsi, bitmə heç zaman!

Ey bulud, pərdəndə, gəl, Ayı gizlət,

Ey sabah, lütf edib bir az da yuban!

\*\*\*

Hüsnüntək nur yoxdur Ayda, doğrusu,

Səni sevənlərin gəlməz yuxusu.

Hüsnünün odunu Günəş görüncə,

Dedi: “Vay oduna yandım, hanı su?”

\*\*\*

Yüz dəfə çalışmış böyük yaradan,

Nəhayət, yaratmış sənin kimi can.

Bizim arzumuzu alıb nəzərə,

Hüsnündə qoymamış zərrəcə nöqsan.

\*\*\*

Xaqani olmuşdur sözün xaqanı,

Doludur ləl ilə sözünün canı.

Sözə bu gün elə rövnəq verdi ki,

Fəth edib onunla bütün dünyanı

**“Töhfətül-İraqeyn” –**

**“Töhfətül-xəvatir və zübdətül-nəvazir”**

Mədhiyyə üslublu avtobioqrafik lirik-epik mənzumədir. Məs­­­­nəvini şair birinci Məkkə səfərindən Şirvana döndükdən sonra bitirmişdir (1157). Əsər altı məqalə və sonluqdan iba­rət­dir. Giriş bölməsi sonralar (1159-1162) yazılmış və əlavə edil­miş­dir. Məs­nəvi Şam və Mosul ayabəyliyinin vəziri Cəma­ləd­din Mo­su­liyə ithafən qələmə alınmışdır.

Əsər nəsrlə yazılmış Dibaçə ilə başlayır. Sonra “Başlanğıc”, “Günəşə xitab”, “Günəşə xitab edərkən qızılı məzəmmət”, “Ər­sin fəziləti” sərlövhəli bölmələr gəlir. “Səfər təfsilatı”nda Xa­qa­ni gəz­diyi, gördüyü ölkələri, şəhərləri, müqəddəs yerləri, rast gəl­diyi insanları, adlı-sanlı adamları təsvir və vəsf edir. Bu böl­mə­lər­də şeirlərinə böyük ictimai məzmun verən, dərin ümu­mi­ləş­­dirmələr aparan şairin uca bəşəri duyğuları, humanist dü­şün­cə­ləri bədii-estetik ifadəsini tapır. Xaqani babası, ata-anası, əmisindən söz açır, keçdiyi həyat yoluna nəzər salır, vaxtilə ehti­yac üzündən mədhiyyələr yazdığının acısını çəkir, təəssüf­lə­nir, peşmançılığını bildirir.

Məsnəvinin “Cəmaləddin Mosuli ilə görüş və onunla söh­bət” adlı bölümü məntiqi ardıcıllığı və süjetliliyi ilə fərqlənir. Di­ni-mistik məzmunlu bu bölümdə şair fəlsəfi görüşlərini bö­lüşür.

**Cəmaləddin Mosuli ilə görüş və onunla söhbət**

Bölüm Cəmaləddin Mosulinin tərifi ilə başlayır. Daha sonra şair yazır:

Cəmaləddin məndən soruşdu:

- Haralısan? Adın nədir? İraqa necə gəlib çıxmısan? Bizim torpağa gəlməkdə məqsədin nədir?

Cavab verdim:

-Şərvan torpağında doğulmuşam, nəccar oğluyam. Nə ad­dım atdımsa, bəlaya düşdüm. Fələk məni cəhənnəmə saldı. Bir parça çörək də qəhətə çəkildi. Tale məni İraqa gətirdi. Yusif qu­yudan qurtulub Misirə çatan kimi, mən də cəhənnəmdən çıxıb sanki Behiştə düşmüşəm – şahın dərgahına gəlmişəm. Şaha de, məni qəbul eləsin, çünki şah barıgahında mənimtək söz deyən hələ görməmisən.

Cəmaləddin dedi:

-“Mənəm, mənəm” – deyib özünü öymə, sən hələ nata­mam­san, şah məqamına layiq deyilsən. O, söz sərrafıdır, bir xə­zi­nə­dir, sən isə dəryada bir damlasan. Təvazökar ol, az danış, dil cə­hənnəmin qapısıdır. Özünü tərif edən cahildir. Dil siy­ril­miş qılınca bənzər, ayıq ol başını bədəndən üzər. Qayıt geri, elm oxu, dərs al, ərəbcə öyrən, kamil olanda İraqa gələr­sən.

Soruşdum:

-Bəs əliboş necə qayıdım: Soruşsalar ki, xacə sənə nə verdi, cavabım nə olsun?

Dedi:

-Sənə bir üzük verirəm. Bu adi üzük deyil, böyük qiyməti var. Şərvanda qəhətlik güclənsə o, səni xilas edər. Amma bil ki, o, nə satılmaz, nə də bağışlanmaz. Al bunu və Vətəninə qayıt.

Üzüyü götürüb sevincək Şərvana döndüm. Yenə şərlə qar­şılaşdım. Əyanlar hər yerdə üzükdən danışdılar. Xəbər böyük Xaqana çatdı. Üzüyü məndən istədi, vermədim. “Sat, əvəzinə sə­nə şəhər bəxş edim” – dedi, razılaşmadım. Onu birtəhər giz­lin saxladım.

Bir səhər Xızr qapımı açdı. Üzüyü ona layiq bilib qarşısına qoydum. Götürmədi, şölə saçan bir üzük çıxartdı, üzüyümün üstünə qoyub mənə verdi. Təşəkkürümü bildirib sual etdim:

-Ey azmış yolçuların pənahı, hikmət dünyasının açarı! Necə oldu ki, məni yoxlamağa gəldin?

Xızr dedi:

-Dağlar arxasında sənin incə, zərif şeirlərini oxuyan bir tay­fa gördüm. Məndən soruşdular ki, bu söz ustadı haralıdır? De­dim ki, şöhrəti hər yanı tutmuş o dahi söz sərrafı şirvanlıdır. Sən­dən çox danışdım. Dedilər ki, belə məharətli, dərin alimi bu cür alçaq tutmaq ayıb deyilmi? Get ona nəsihət eylə. Mən də gəldim.

Xizr mənə dünyadan, zamandan, ruzigardan nəsihət etdi. Din­lədim, utana-utana soruşdum:

-Bu dünya nə zaman məhv olacaq? İnsan nə vaxtadək ümid­lə, qorxuyla ömür sürəcək? Siratdan keçən olacaq, yoxsa hamı odda yanacaq? Başımızın üstündəki o çətir nədir? O göm­göy, əyri tağlı səma nə vaxt bir yerdə qərar tutacaq? O dün­ya­nın sakinləri kimdir? Necə oldu ki, dörd ünsürdən üç varlıq əmələ gəldi? Daima sürətlə hərəkət edən aləm niyə gah bərkdir, gah boş?

Suallarım əsla xoşuna gəlmədi.

Dedi: “Mən görürəm, səni nə qədər

Yoldan çıxarmışdır kor əhrimənlər.

Arifə xas deyil heç bu suallar,

Bunların məğzində muxalifət var.

Belə suallardan yağır ətalət,

İxtilaf düz yolda törədər afət...

Əvvəl din barədə söhbət açıb sən,

Sonra can qədimdir dindən deyirsən.

De, nə vaxta qədər sən yorulmadan

Çürük fəlsəfədən dəm vuracaqsan?...

Ayrı bir mənası olmamış dərin

Quranın, danılmaz bu hədislərin.

Önündə, məlum ki, anlayır hər kəs,

Yunan fəlsəfəsi bir çöpə dəyməz...

Canını, gəl, dinə sən tapşır ancaq,

Səni şübhələrdən o qurtaracaq.

Quran xəzinədir, şair, gərək sən

Hər sözü alasan bu xəzinədən...

Gəl dinə arxalan, unutma dini,

Böyük sanma yunan Üqlidisini. . .

Sən din gəmisinə minsən üzərsən,

Yeddi cəzirəni tamam gəzərsən...

Dünyanı əzəli sayan varsa, bil,

O, belə hikmətdən xəbərdar deyil...

Sənin tamah oxun al qana batmış,

Nəmrudtək səni də dünya aldatmış.

Bu solğun üzlüyə qapılma bir an,

Bu qoca kaftarın tez qaç yanından...

Öz ciyər odunla canını odla!...

Yandır şəhvətini sən həmin odla.

Dünya dairəsi əyridir bir az,

Əyridən heç düzlük gözləmək olmaz.

Başına əhli-din papağı qoysan,

Papaq istəməzsən xaqandan, şahdan...

Gözlə öz nəfsini, öz izzətini,

Tapdaq etməsinlər heysiyyətini...

Tamahın dalınca gedərsə hər kəs,

Xalqın hörmətini qazana bilməz...

Bəlkə ruzi tapdım deyə bir qarın,

Sən nə vaxta qədər bu alçaqların

Bərəkətsiz olan süfrələrindən

Çörək qırıntısı döşürəcəksən?

Gedib hər qapıda olmasan köpək,

Fikrin əyri olmaz it quyruğutək...

İtin boyunbağı, zənciri, inan,

Üstündür onların gövhər tacından.

Bu allahsızların qulluğundan qaç!

Haqqın qapısını ehtiramla aç!

Şər dolu qapıdan uzaqlaş daha,

Xaqani, get sığın o bir Allaha!”

**MÜCİRƏDDİN BEYLƏQANİ**

*Əbubəkr Müzəffər Mücirəddin Beyləqani XII əsr şeirimizin gö­rkəmli nümayəndəsi, zəngin irs qoyub getmiş məşhur sə­nət­kar­dır. 1130-cu ildə Beyləqanda anadan olmuşdur. Gənc ikən elm dalınca Şirvana gəlmiş, Xaqaninin şagirdi və katibi ol­muş­dur. 1155-ci ildə Şirvani tərk etmiş, bir müddət Dərbənd və Hə­mə­dan saraylarında yazıb-yaratmış, Məhəmməd Cahan Pəh­ləvanın dövründə Atabəylər sarayının Məliküş-şüarası təyin edi­l­mişdir. 1191-ci ildə Təbrizdə vəfat etmiş, “Məq­bə­rə­tüş-şüa­ra”da, şairlər qəbiristanlığında dəfn edilmişdir.*

*Süleyman Ravəndidən (XII əsr) başlayaraq Mücirəddin Bey­ləqanidən bəhs edən orta əsrlər təzkirəçiləri şairin sənətinə bö­yük dəyər vermiş, bəzən onu Xaqani ilə müqayisə etmişlər. Bey­lə­qani yaradıcılığı Rus və Avropa tədqiqatçılarının da diq­qətini cəlb etmişdir.*

*Məhəmmədəli Tərbiyət “Daneşməndane-Azərbaycan”da Mü­­­­­­c­i­­rəd­­din Beyləqaninin on beş min beytdən ibarət “Di­van”ını gördüyünü yazır. Şairin “Divan”ının elmi-tənqidi mət­ni­­ni on üç əlyazma nüsxəsi əsasında Təbriz Universitetinin pro­fessoru Bavil Məhəmməd Abadi hazırlayıb 1979-cu ildə nəşr etdirmişdir. 5469 beytlik “Divan”ın yarıdan çoxunu (3059 beyt) qəsidələr təşkil edir. Qalan hissə qəzəl, qitə, şikvaiyyə, müləmma, tərkibbənd və rübailərdən ibarətdir.*

*Qəsidələrdə şairin şəxsi həyatı, dövrünün tanınmış adam­la­rı, tarixi hadisələri barədə əhəmiyyətli məlumatlar vardır. Us­ta­dı Xaqaniyə və dostu Fələkiyə həsr etdiyi qəsidələri döv­rün poetik mənzərəsi ilə tanışlıq baxımından maraq doğurur.*

*Şikvaiyyəsi dərin ümumi­ləş­dirmələri ilə fərqlənir. Qəzəlləri­nin başlıca mövzusu bəşəri mə­həb­bət və təbiət gözəlliyidir. Mücirəddin əruzun on iki bəhrin­də və hər bəhrin bir neçə şək­lin­də şeirlər yazmışdır. “Di­van”dakı 52 müləmmadan bir ne­çə­si­nin şəkil etibari ilə ilk yaradıcısı Beyləqani olmuşdur.*

**Qəsidələr**

**Xaqaninin vəsfi**

*(ixtisarla)*

Bu dövr edən fələk, üzdən gümüş kimi görünən,

Üzümə göz yaşımı simu-zər edibdir həmən.

Üzüylə göz yaşı altun-gümüş olar, əlbət.

O kəs ki, kəc fələyə bağlı olmuş əvvəldən.

Fələk həm oğru və həm hoqqabaz, oyunbazdır,

Çıxar o yüz oyun ilə bir anda mərəkədən.

Vurar o dövrə, əzər dənləri dəyirman tək,

Su, od ummidi ilə, mənsə düşmüşəm əldən.

Xilas olsam əgər bu ağır dəyirmandan,

Məsih tək edərəm göyləri yəqin məskən...

“Necə? Neçün?” arasında qalıbsan, ey qafil!

Qəbula, rəddə cavab istəmə “Neçün? Necə?”dən!...

“Neçün? Necə?” tələsindən xilas olaq axır, -

Sonuncu şair ilə kirdigar fəzlindən.

Fəzilətin atası, hikmətin ulu günəşi,

Fəzilət əhli alar fəzl Əfzələddindən.

Onunla fəxr eləyər yer üzündə cümlə bəşər,

Qoyar göy əhli başa tac nüzmü nəsrindən!

Zəmanəmizdə Məsihü Kəlim Xaqani-

Ömürdə Xızrdan üstün, həyada Yəhyadən!

Ədəb bir əbcəd olub eşq məktəbində onun,

Ağıl yanında inan qətrədir, damlacıqdı dəryadən.

Rəqəmləri onun ağlı olub nizama salan,

Cahanı elmi onun qurtarar düyünlərdən.

Olubdur ağ-qaranın naməsinə çün agah,

Açıb o pərdəni ki, gündüz ayrılır gecədən!

Hünər kitabına nəqş etdi yeddi iqlimi,

Ədəb səhifəsi doqquz səmada səb edilən...

Önündə şeir bahadırlarl olub təslim,

Sözünə valeh olur bu cahanda hər düşünən.

Quru damağına din, ənənə ifadəsinin-

Odur sözüylə lətafət dəvasını yeridən!

O bidət əhlini, müşrikləri hidayət üçün-

Təbib tək necə məcun yaratdı nəcmindən!

Böyükdür izzəti, çox sadə xanəgahində-

Açıldı süfrəsi islamın, oldu dəvətedən.

Böyük həkimsən, olmuş biliklərinlə sənin-

Fəzilət aləmi abad baği-cənnətdən.

\*\*\*

Arzu atını çapma ki, ömrün qaçağandır,

Yoxluq işinə başla ki, köçməklik əyandır!

Aşıqsən əgər torpağa, ardınca sürünmə,

Var yolda rəqibin, ona məşuqun həyandır.

Dünyada bu gün kim özünə yer tapacaq, kim?

Varsa o qənaət bucağında oturandır.

Meydandı bu dünya evi, dövran dəli köhlən-

Minmə ona, saxla yaradan başın, amandır!...

Bu yeddibucaq aləmi yağlı tikə sanma, -

Yeddi dənizi, yağsa da, əslən o sudandır.

Məlhəm hanı ki, yer üzünü tutdu naxoşluq?

Rüstəm hanı, Bijən quyuda halı yamandır!

Zalım fələyin, bax şəfəqə, zülmünü bir gör,

Qanınla sənin hər gün onun daməni qandır...

Xoşhal kişi axtarma cahan içrə, fələkdə-

Şən varsa, qadındı, o da ki rud çalandır!

Qaldırma yaxandan başını, xeymə quran çərx-

İplər uzadıb xeymədən, insanı boğandır.

Zənn etmə fəna iynəsi batmaz gözünə, bax, -

Kirpik özü də şəkilcə bir iynə, tikandır.

Vəsf etmə cahan bağını, bir güllərinə bax, -

Süsən kar edən, nərgizi də göz çıxarandır.

Dövran mənim ahım kimi yüngüldür, həm isti, -

Dəhr isə dəmir kimi soyuq, həm də girandır...

Bir qəlbiaçıq qalmadı, versin səsimə səs,

Dünya nə gülüstan, xaraba, külsovurandır...

Dünya qəmi bağrın qana döndərdi Mücirin,

Bir arpası var, xərmən üçün bərk nigarandır!

**Tərkibbənd**

*Müəyyədəddin Fələki Şirvaninin ölümünə*

Görməmişdir bir kəs aləmdən umidinə vəfa,

Tapmamışdır bir ürək dərdinə torpaqdan dəva.

Bu abı xərmən fələkdən kimsə bir dən tapmadı,

Dən kimi bağlandı torda, qisməti oldu fəna.

Dəhr ikiüzlü, fələkdir üzgörən, bax, neylədi, -

Xeyrlə başlandı hər iş, axırı oldu xəta.

Bərbəzəkli səhnəsindən aləmin ayrılmadan-

Kim səadət sahilində saldı məskən daima?...

Heç kəsin əmriylə aləm çəkmədi əl fitnədən,

Heç kəsin cəhdi dəmirdən etmədi hasil tila.

Qəhrəmanlar tacını qan içrə qəltan görmədən-

Geymədi matəm libası, tutmadı dövran əza.

Toxluq axtarma cahanda, bu evin bir rəsmi var:

Hər gələn gəlsin susuz, ac etsin ondan əlvida.

Həmdəm olma aləmə, gör həmdəmini, ey Mücir!

Olmadı sani Məsihə, bu vəfasız aşina.

Canlara dərman Fələki, harda o sahib-cəlal,

Bədnəzərdən zülm gördü ondakı fəzlü kamal.

Bir könül ki, dəhr oxundan çəkməsin qəm, kim görüb?

Bu cahanda ömr edən asudə bir dəm, kim görüb?

Bu fələk altında ki, zahirdə ayna gəzdirir, -

Ayna tək saf qəlbə olsun çərx həmdəm, kim görüb?

Bu dəyirmandan əgər itmişsə bir qəm danəsi, -

Bəhrəsini dadmasın övladi-Adəm, kim görüb?

Mən mən oldum, könlümü bir an da qəmsiz görmədim,

Bəlkə məndən özgə var xoşbəxt, biqəm, kim görüb?..

Qan içində qərq olub itdi əgər yüz min könül,

Bir könül bu ruzigarda şadü xürrəm kim görüb?

Harda insan var, o yerdə yox insanlıqdan əsər,

Bir şəhərdə korlar ilə güzgü bahəm kim görüb?

Çox bina keçmiş zamanlardan qalıbdır yadigar,

Qəm binasından daha abadü möhkəm kim görüb?

Qanlı göz yaşında qərq olmuş Mücirin çöhrəsi,

Mən kimi əldən verən Sədri-mükərrəm kim görüb?

Canlara dərman Fələki, harda o sahibcəlal,

Bədnəzərdən zülm gördü ondakı fəzlü kamal.

Canların dərmanı axır bu cahandan getdi, ah!

İncə söz sərvi küsüb, baği-bəyandan getdi, ah!...

Hər nəfəsdə nitqi ilə xalqına can bəxş edən,

Can kimi sıxdı onu, sarsıtdı dövran, getdi, ah!

Cah-calalın riştəsində o misilsiz dürr idi

Riştə sarsıldı, qırıldı dürri-qəltan, getdi, ah!

Bu oyunbaz dəhr əlində o gözəl bir nəqş idi,

Bir əli göstərdi, bir əl qıldı pünhan, getdi, ah!

Sözdə məna gəzmə, artıq söz əmiri qalmayıb,

Olma gövhər arzusunda, gövhəri-kan getdi, ah!

Nurlu bir məşəldi, feyzin baş yolunda xatiri;

Söndü məşəl, feyz də çıxdı o yoldan, getdi, ah!

Ağlı qüdsiyyət dilini əzbər etmişdi, odur, -

Torpağın kamında dil tək oldu nalan, getdi, ah!...

Bu qoca çərxi, bilirsənmi nədən göz-göz olub?

Bir cavan sərvi-rəvanı gülüstandan getdi, ah!...

Canlara dərman Fələki, harda o sahibcəlal,

Bədnəzərdən zülm gördü ondakı fəzlü kamal.

**Şikvaiyyə**

Rüzgarın qəlbində bir zərrə məhəbbət qalmayıb,

Atmış ulduzlar həyanı üzdən, hörmət qalmayıb!

Camını xalqın qanı ilə doldurandan ruzigar, -

Bir kəsin camında xoş, ləzzətli şərbət qalmayıb.

Dəhr üzündən dostluğun gül rəngini silmiş tamam,

Ömr zülmündə səadətdən əlamət qalmayıb.

Torpağı gəzdim asudəlik, dövran dedi:

-Gəzmə, bu tordan o quş uçmuş, fərağat qalmayıb...

Bir zaman ehsan qazanı asdısa dünya əgər, -

Nə bişirmiş, xam xəyaldan özgə nemət qalmayıb.

Dəhrdən vardır nicata iki yüz yol, fəqət-

Məhvdən ümmidə bir addım da vüsət qalmayıb.

Oxşarı Simurğə var insanlığın bir barədə:

Bir quru addan savay onlarda izzət qalmayıb.

Qəm odunda qəlblər yandı, məgər ölmüş fərəh,

Sustalıb Cəmşid, məgər camında ləzzət qalmayıb?

Hər nə arzu istəyi vardısa, göz çəkdi Mücir,

Dünyadan kam almağa ümmidi, əlbət, qalmayıb.

\*\*\*

Aman, ruzigarın əlindən, aman!

Tapmazsan vəfadan onda bir nişan!

Xoşbəxt o insana deyərəm ki, mən-

Azaddır zəmanə köləliyindən.

Çalış etməyəsən ömrə istinad,

Deyil bünövrəsi bu tağın abad.

Xalqın ürəyində, düzünü desəm-

Rahatlıq əzabdır, ədalət sitəm.

Açıq qapıları bağladı dövran,

Açdı bağlı olan yolları hər an.

Bütün yer üzünü dörd yana axtar,

Şad könüldən savay hər şey tapılar.

Deyəsən, qəmləri zəmanə bütün-

Yaratmışdır ancaq insanlar üçün...

\*\*\*

Hər kim ki, dedi babamdır Adəm,

Şadlıqdan onun nəsibidir kəm.

Göstər mənə bir könül cahanda-

Min dərdə düçar etməsin qəm...

Duz tökdü fələk gözünə xəlqin,

Şadlıq beli oldu qüssədən xəm.

Nə bir günümüz sevinclə keçdi,

Nə bir gecə işrət ilə bahəm.

Kamınca, bəli, zəmanə dönməz,

Hər kim ki, deyir, - babamdır Adəm.

**Qəzəl**

Kuyində əql ki, biqərardır,

Sənsiz peşəm, ey gül, ah-zardır!

Hər kirpiyi nərgizin bir oxdur,

Hər tük hörüyündə şahmardır.

Vəslin dalısınca vardır hicran,

Hər bir meyin ardı, bil, xumardır!

Vəslindən ümidi kəsmədim mən,

Dövran öz işində bərqərardır.

Bizdə hanı eşq üçün dəyanət?

Nə möhkəm ürək, nə vəqt vardır.

Keçmiş qəm ilə günüm, şadam ki, -

Eşqin bu Mücirə yadigardır.

**Müxtəlif şeirlərdən**

Sərv boylu, ay qabaqlı, bulud saçlı, incə dilbər,

Dodağı ləl, dişi inci, gül yanaqlı, zülfü ənbər,

Ud qoxulu saçlarını düyün-düyün görüncə mən-

Dedim düyün-düyün olar daima ud gözəllikdən.

Sevgisinin halqasından qurtarmaqçün çəkdim kədər,

Vücudum bir ipə döndü, boyum oldu əyri çənbər.

Yenə gözüm, könlüm sənin həvəsindən, gözəl sənəm, -

Sinəmdəki oddan quru, ciyərimin qanından nəm.

Çünki qədrin doqquz fələk, səkkiz cənnət qədər yüksək,

Altı cəhət, yeddi ölkə ola bilməz kərəmin tək.

**Rübailər**

Könlüm ki, daima işrət sevərdi,

Gözüm ki, üzünə səcdə edərdi,

Odlu pərvanəylə, sulu peymanə-

Eyləmiş onları, ayrılıq dərdi.

\*\*\*

Kuyində qəmə dözməyimə fərman var,

Ağlar bu gözümdə hər gecə tufan var.

Qəlbim yaşadır dərdlərini dərmansız,

Dözmək gərək, hər qədr bədəndə can var.

\*\*\*

Ey saçı səhəri tutan güləndam,

Gün üzün min günü eyləyib axşam.

Haram qanımızı sanırsan halal,

Öz halal vəslini edirsən haram.

\*\*\*

Ey qoynu səmən, ey üzü tər güldən tər,

Hər kəlməsi şirin, kəlamı bal, şəkkər.

Hərçənd unutdun məni sən biryolluq,

Ömrün-günün olsun daha xoş, ey dilbər.

\*\*\*

Gördün ki, gözüm dünən necə qan tökdü,

Büllur cama o badəni əlvan tökdü.

Qanla qanı istərdi yusun, bir bax sən,

Qan üstə qanı gör necə asan tökdü.

**MƏHƏMMƏD FƏLƏKİ ŞİRVANİ**

*XII əsr Azərbaycan ədəbiyyatının görkəmli nümayəndə­lə­rin­dən biridir. 1126-ci ildə Şamaxıda anadan olmuş, 1159-1160-cı ildə Şirvanşah Manuçehrin əmri ilə naməlum səbəbdən Şab­ran zindanına salınmış, çox keçmədən həbsdən azad olsa da, tez­liklə vəfat etmişdir. Astronomiya ilə ciddi məşğul olmuş, “Əhka­mun-nücum” (“Nücum hökmləri”) adlı elmi əsər yaz­mış­dır. Mənbələrə görə, nücum elminə dərindən vaqif olan və buna görə də “Fələki” təxəllüsünü qəbul edən şairin külliyatı yeddi min beytə yaxın olmuşdur. Hind alimi Hadi Həsən 1929-cu ildə Londonda Fələkinin “Divan”ının elmi-tənqidi mətnini nəşr etdirmişdir. “Divan”da şairin irsindən 1197 beyt şeir top­lan­mışdır. “Divan”ın təkmilləşdirilmiş variantı 1966-cı ildə Teh­randa Tahiri Şəhabi tərəfindən çap edilmişdir.*

*Böyük müasiri və dostu Xaqani kimi, Fələki də Şirvanşah Mənuçehrə “Andnamə” yazmağa məcbur olmuşdur. Fələkinin döv­rümüzə gəlib çatmış 54 misralıq bir həbsiyyəsi də vardır. Qısa ömür sürmüş şairin ölümünə Xaqani və Mücirəddin Bey­lə­qa­ni mərsiyyə yazmışlar.*

*Orta əsr Şərq ədəbiyyat tarixçilərinin əksəriyyəti Fələki sə­nə­tini yüksək qiymətləndirmiş, şairin ədəbi irsi tanınmış Avro­pa şərqşünaslarının da diqqət mərkəzində olmuşdur.*

*Poeziyasından dövrümüzə gəlib çatmış nümunələr arasında mədhiyyələr üstünlük təşkil edir. “Divan”ına qəsidə, qəzəl, rü­bai və qitələri daxildir.*

**Şirvanşah Mənuçehrin mədhində**

*(ixtisarla)*

Göylər şərəflənir yüksəkliyindən,

Aləm nöqtəsinin mühiti sənsən.

Mənanın səxanın dünyasısan, bax,

Adəm övladına sən oldun çıraq.

Xədivsən beşinci ölkəyə, inan,

Dördüncü Xosrovsan, misli olmayan.

İkinci Cəmşidsən, şahlar şahısan-

Göylərin böyüyü, ey uca xaqan…

Rəyini bilməyə hazırdır fələk,

Dünya da əmrində boyun əyəcək…

Eşitmişəm sənə paxıllar demiş:

Bu qul qulluğunda kahıllıq etmiş.

And olsun misilsiz böyük Allaha,

Peyğəmbərlər şahı Rəsulillaha,

Əqsa məscidinə olan hörmətə,

Kəbəyə verilən şana, şövkətə,

Peyğəmbər qəbrinə-gün tək parlaqdır, -

Heydər məzarına, -ki pak torpaqdır, -

Kəbə evindəki o qara daşa,

Zəmzəm çeşməsində saf çağlayışa,

Allahı bir bilən ürəfalara,

Həqiqi zahidə, ənbiyalara,

Əsir düşən əhli-beytin canına,

Aşurada axan şəhid qanına, …

Ki, sənə dediyim sözlərdən qeyri

Bir söz deməmişəm nə düz, nə əyri.

Tutaq ki, etmişəm mən elə günah,

Ondan ötrü mənə, ey kərəmli şah,

Layiqdir ki, çəkəm Qarun zilləti?

Bələmə yaraşan hədsiz lənəti?

Xəta işlədimsə, bildim keçərsən,

Günahım da olsa, sən rəhm edərsən.

**Həbsiyyə**

*(Qəsidədən bir parça)*

Heç kəs ilə həyatda karım yox,

Kara gəlmək üçün də yarım yox…

Taleyimdən cahanda naümidəm,

Ümidim yox, ümidvarım yox…

Sanki divanəyəm bu zəncirdə,

Əlləri bağlı, ixtiyarım yox…

Dərd budur, bir belə qəm ilə mənim

Qəmli bir şəxsə etibarım yox.

Yaralı qəlb ilə aman, yarəb, -

Ağrıya səbr ilə qərarım yox.

Belə bir zindanın içində daha-

Dözməyə artıq iqtidarım yox.

Öldürün, qurtarın bu zillətdən,

Etməyə naləm, ah-zarım yox.

Hər nəyim var idi fəna oldu,

Yoxa çıxmış həyatda varım yox…

Bu qalanı mənə edin məskən-

Ki, nə bağçam, nə laləzarım yox.

Bir balam, bir özüm, daha heç kəs,

El-obamdan mənim qalarım yox…

Düşmüşəm bəndə çarəsiz, bikəs,

Qapını açmağa açarım yox.

**Qəzəl**

Canan, qəmindən özgə mənim yarım olmasın,

Zülmündən ayrı başqa həvəskarım olmasın.

Hər yanə seyr edəm, dolanam, bir səhər qılam,

Hicrandan ayrı burda səbəbkarım olmasın.

Vəslinlə həmdəm olmağa imkanım olmadı,

Bir ayrı qəm bu dünyada dildarım olmasın.

Sordun ki, məndən ayrı nə cürsən- Eşit deyim:

Bir gündəyəm ki, heç belə əğyarım olmasın.

Çatmaq, gülüm, sənə, -nə edim, -qismət olmadı,

Səndən kənarda bağ ilə gülzarım olmasın.

Xar eylədin, fələk, Fələki düşdü möhnətə,

Baxsam əgər sənin üzünə, arım olmasın.

**Rübai**

Həyatdır bizlərə sənin vüsalın,

Gözəllik rəmzidir hüsn-cəmalın.

Bizə ki, mərhəmət eylədin dünən-

Dünyayə sığmayır əqlin, kamalın.

**Təkbeyt**

Nə xeyri var qəmi-eşqin çəkəm bu dəhrdə mən,

Həmi fələk Fələkiyə uyuşmayır, həmi sən.

**QİVAMİ MÜTƏƏRRİZİ**

*Doğum tarixi bəlli deyil, 1190-cı ildə vəfat etmişdir. Gən­cə­də yaşamış, sadə çörəkçi olmuşdur. Mənbələr onun Nizami Gən­cəvinin qardaşı, əmisi oğlu olduğunu qeyd edir. Dövlətşah Sə­mərqəndidən başlayaraq bir sıra təzkirəçilər şair haqqında mə­lumat vermişlər. Mütəərrizini “ən görkəmli, fəsahətli və bilikli şair” adlandıran Məhəmmədəli Tərbiyət “Daneş­mən­da­ne-Azərbaycan” təzkirəsində Qivami Mütəərrizinin “irfan, moi­­zə və bədii mövzularda” çoxlu şeirlər qoşduğunu, yeddi min beytlik “Divan”ı olduğunu yazır və Qızıl Arslana həsr etdiyi yüz beytlik qəsidəsindən bir parçanı misal gətirir. Məxəzlərdə Qivami adına zəmanədən şikayət, ictimai, əxlaqi-tərbiyəvi mövzularda şeirlər, incə, zərif qəzəllər, mədhlər yer almışdır.*

**Ayrılmaq və təkləşmək haqqında**

*(ixtisarla)*

Könül, bu gün bir iş gör, sabah yetsin fəryada,

Qoşma arzu dalınca bu sevdalı dünyada...

Sən dünyanı izlərsən, ölüm də səni izlər,

Qabaqda heybətli şir, dalda qorxulu əjdər.

Tutmuş tamah qoşunu qabağını, dalını,

Yüz min iblis içində gör Adəmin halını...

Arif o insandır ki, canında vardır iman,

Sərvətli, varlı evdə lazım olar pasiban.

Ölüm aciz eyləyər, kişi qocaq olsa da,

Rüsvayçılıq qazanar, oğru qıvraq olsa da.

Gedəcəksən dünyadan, ya nökər ol, ya sultan,

Öləcəksən çarəsiz, ya arif ol, ya nadan.

Yusif sənin quyundan gözəl anda çıxacaq,

Qaf dağından Simurğun birdən qalxıb uçacaq.

\*\*\*

Süsəni könlümdən aparmış qərar,

Nərgizi gözümə gətirmiş xumar.

Onlar nərgizmidir, ya cadumudur?

Onlar susənmidir, yainki gülnar?

Saralıb solmuşam ayrılığından,

Aşiqi yarının dərdi soldurar.

Eşqimin bədəni qəmdən incəldi,

Bəxtimin gülünə məskən oldu xar.

Mənim gündüzümdür aydın çöhrəsi-

Qara saç altında ay kimi parlar.

Könlümün tüstüsü, gözümün yaşı-

Buludda, dənizdə qoymadı miqdar.

Saçının ətridir səbanın yeli,

Yanlış dedim, məgər yel ənbər saçar?

Mən də, saçları da başlar əymişik-

O gülün üstünə, xardır mənə yar.

Varlıdır gözüm tək dodaqları da,

Bunda su çağlayar, onda dürr parlar.

\*\*\*

Yoxdur Qivami tək tövhiddə pərgar,

Sözündə sadəlik, mətinlik də var.

Könlündə elə bir çörək bişirər,

Zəkanın ağzında şəkərə dönər...

Əcəb zəmanədir, türfə xəlayiq-

Cəhalət meyindən tapılmaz ayıq.

Nə dindar zahid var, nə təmiz alim,

Nə adil bir şah var, nə doğru hakim...

İşlər belə getsə, çəkməz o qədər-

Göylər alt-üst olar, dünya çevrilər...

\*\*\*

**Hikmət və təcrid haqqında**

*(ixtisarla)*

Axirət evinin fikrin etməli,

Rahatlıq mülkünü atıb getməli...

Təmədən, niyazdan olmuşam heyran,

Sağ-sol bilməyirəm, qaçıram hər an.

Yeyər təmə məni iniq tək şəksiz,

Mən balıq kimiyəm, bu dünya dəniz...

Axmaqlıq deyilmi uymaq zamana,

Varlığım od tutub hey yana-yana.

Bir quşam, dünyadır mənimçün qəfəs,

Səs verməz səsimə dünyada bir kəs.

Zəmanə zülmündən ahlar saçaram,

Bu qəfəsdən haçan, haçan uçaram...

Zəmanədən oldum o qədər nasaz,

Bildir məni görən bu il tanımaz...

Rəhmətin yüz nazla mürəbbim oldu,

Məni cəhənnəmin qorxutmaz odu...

Bəsdir, ey Qivami, söz çörəyindən-

Dünya bazarında çörək satdın sən!

Şairlikdə yoxdur mislimi görən,

Çörəkçilikdə də hələ təkəm mən...

\*\*\*

Bazarımı ürək qəmi etmişsə kasad,

Şahın mədhi bazarımı etmişdir rəvad.

Əli, ürəyi də şahdır bu Qızıl Arslan,

Əli-say bilməz, ürəyi-düşmən tanıyan.

**Qitə**

Yüksək hüzuruna yetmədim bu gün,

Üzrüm var, günahım burasındadır:

Könül gəmisində fikrimin Nuhu-

Mədhin tufanının ortasındadır.

**İZZƏDDİN ŞİRVANİ**

*XII əsr Azərbaycan poeziyasının istedadlı nümayən­də­lə­rin­dən olan şairin doğum və vəfat tarixi barədə məlumat yox­dur. Xaqani və Fələkinin müasiri olmuş, ədəbi irsindən təzkirə və cünglərdə cüzi nümunələr qalmışdır. Lakin bu az saylı şeirlər İz­zəd­din Şirvaninin kamil bir sənətkar olduğunu gös­tə­rir. İz­zəd­din Şirvani barədə məlumat verən müəlliflər ondan sə­nət ha­misi, şairə, sənətkara qayğı göstərən, dövrün mədəni hə­yatının, ədəbi mühitinin tanınmış şəxsiyyəti kimi bəhs edir­lər. Xaqani də “Töhfətül-İraqeyn”də İzzəddini minnətdarlıqla xa­tır­layır, dar gündə göstərdiyi kömək və qayğıdan söz açır, onu “böyük ustad” adlandırır.*

*Saib Təbrizi kimi qüdrətli sənətkarın öz məşhur “Bəyaz”ına şairin yaradıcılığından nümunələr daxil etməsi İzzəddin Şir­va­ni şeirlərinin XII əsr poeziyamızın nadir örnəkləri oldu­ğu­n­dan xə­bər verir.*

**Qəsidə**

*(bir parça)*

Çəmənə badi-səba müşkünu etdikcə nisar,

Güllərin ətri məni uyqudan etdi bidar.

Bəzənib naz ilə mey camını tutmuş əldə, -

Çəmənin bir tərəfində gəzir ol nazlı nigar.

Müşkü kafur ilə etmişdi zəmanə həmdəm-

Necə ki, ağ üzünə saçlarını tökmüş yar.

Gül ilə yasəməni, susəni bu altı cəhət-

Xoş müsəlləs elədi, çəkmədi zəhmət əttar.

Qeybdən açdı mənim könlümə yüzlərcə qapı-

Çəmənin rövnəqi, sübhün şəfəqi, ətri-bahar.

Yaxası açmış idi sinəsini subh kimi,

Nil tək çəkmiş idi gül üzünə dağı xumar.

Badə tərlətmiş idi al yanağın lalə kimi,

Sanki şəbnəmlə bəzənmişdi çəməndə gülnar.

Badədən sərv boyu gah əyilir, gah düzəlir,

Necə sübhün yeli gül şaxələri ilə oynar.

İnciyirdi bədəni nazik ipək köynəkdən,

Nəfəsi gül ləbinə xeyli verirdi azar.

Hər güləndə dodağı, ləl kimi şəklindən-

Cəmşidin möhrü kimi hökmün edərdi izhar.

Zülm görmüşlər onun ədli ilə rahətdir,

Evlərində hamı azadə keçirdir rüzgar.

Elə şahdır bu müzəffər atası-hərb günü-

Qaldırar çərxi-fələkdən iti şəmşiri buxar.

Atının nəli yürüş vaxtı qopardıqca şərar,

Doqquzuncu fələyin sahəsi ulduzla dolar.

Afərinlər sənə, şahım, göyə bir qıy vursan, -

Heybətindən karıxıb dağ kimi olmaz səyyar.

And o Allaha ki, ən münkir olanlar dilini-

Elə bağlar ki, özü Tanrını eylər iqrar.

And ola düşməni pamal eləyən hümmətinə,

And ola bəxşişinə ki, az onunla çoxalar.

And ola nizənə, ondan ki, cəhənnəm od alır,

And ola sikkənə ki, rəng alar ondan dinar.

O günəş rəyli, ayüzlü şahın taxtından-

Öz xoşilə bu qulun verməmiş hicrana qərar.

**Rübai**

Kuyində fələk dün gecə görcək məni sordu:

“Kim saldı səni bu hala? Dur bir mənə göstər. ”

“Yarın o xumar gözləri”-dindim. Dedi: “Heyhat!

Çox sərxoş olublar, səni, qaç, öldürəcəklər. ”

**ŞİHABƏDDİN SÜHRƏVƏRDİ**

*Azərbaycan ədəbi-elmi fikir tarixinə görkəmli filosof və şair kimi daxil olan Şihabəddin Əbulfütuh Yəhya Sührəvərdi 1154-cü ildə Azərbaycanın Sührəvərd adlı kiçik bir şəhərində ana­dan olmuş, islam ehkamları ilə bir araya sığmayan fikirlərinə gö­rə Hələb həbsxanasına atılaraq 1191-ci ildə orada qətlə ye­ti­rilmişdir.*

*“Hikmətu-l-işraq”(“İşıq fəlsəfəsi”), “Həyakilu-n-nur” (“Nu­r heykəlləri”), “Pərtovnamə” (“İşıqnamə”) əsərləri ilə Şərqdə İşra­qiyyə (işığa, nura əsaslanan) fəlsəfəsinin əsasını qoy­muş­dur. “Ət-təlvihatu-l-lavhiyyə va-l-ərşiyyə” (“Səmavi və ərşi qeyd­lər”), “Əl-müqavimət” (“Müqavimətlər”), “Əl-Zəmahət” (“Baxışlar”) və. s. risalələrində bir sıra fəlsəfi kateqoriyaları araşdırmış, sufizmin əsas müddəalarını tədqiq etmişdir. Bədii sənətin nəzəri məsələlərinə həsr edilmiş əsərlər yazmışdır.*

*Yaqut, İbn Xəlliqan, Əbu-l-Fida, İbn əl-Furat kimi orta əsr mü­əllifləri Sührəvərdinin “nəzm və nəsr sahəsində lətif əsə­r­ləri, çoxlu şeiri” olduğunu yazmışlar. “Bustan əl-qulub” (“Kö­nül­lər bağı”), “Nəğamat əs-səmaviyyə” (“Səma nəğmələri”), “Risalət ət-teyr” (“Quşlar haqqında risalə”), “Munis əl-üş­şaq” (“Aşiqlərin dostu”) və b. əsərləri vardır. “Divan”ının na­qis nüsxəsi dövrümüzə gəlib çatmışdır.*

*Sührəvərdi poeziyası şair qəlbi ilə filosof təfəkkürünün vəh­dətindən doğmuşdur. Bəzən filosof Sührəvərdi şair Sührə­vər­di­ni üstələyir, bəzən isə Sührəvərdi hisslərinin, insani duy­ğu­la­rı­nın real tərənnümçüsünə çevrilir. Şairin lirikasına sufizmə xas olan ilahi məhəbbət yol tapa bilməmişdir.*

\*\*\*

Məni ölmüş bilib qəmə qərq olan,

Ağlayan dostlara çatdırır xəbər:

Elə bilməsinlər ölmüşəm artıq,

Hədərdir qüssələr, hədərdir qəmlər.

Bir quşdum qəfəsdə, dünya qəfəsim,

Uçaraq boş qoydum onu sərbəsər.

Allahı görürəm burda gözümlə,

Bunu xəlqə gizli verirəm xəbər.

Ruhları çıxarın bədənlərindən,

Onda haqdan sizə görünər əsər.

Dəhşətə gəlməyin can verən zaman,

Bu, yerdəyişmədir, köçə bərabər.

Bizim ruhumuzun mayası birdir,

Bir şeydən yoğrulub bədənlə yeksər.

Mən sizi görürəm özümdə hər vaxt,

Mənim özümsünüz hamı sərasər.

Hamımız üçündür xeyir olanlar,

Hamıya ziyandır üz verərsə şər.

Mənə bu rəhminiz özünüzündür,

Gedərsəm, hamıya bu növbə gələr.

Fəna buynuzunda durur bu dünya,

Kim qalsa qayğıma özü güclənər.

Həmd olsun, şükr olsun qadir Allaha,

Budur vəsiyyətim sizə, ey bəşər!

\*\*\*

Çox millət yox oldu ulu dünyada,

Hardadır saraylar, məscidlər harda?

Ömür gedir əldən, işrətə can at,

Nemətə göz yumma, fanidir həyat.

Xoş günlərin ipi əlinə keçcək,

Nemətə laqeydlik hökmündən əl çək.

\*\*\*

Aşiq öz sirrini açarsa bir dəm,

Qıyacaq canına bir vicdanı kəm.

Gizlətsə ürəkdə, yaşlı gözləri-

Eşqi əyan edər, artar kədəri.

\*\*\*

Dadını-duzunu itirdi dünya,

Yalandır, sünidir yenilik burda.

Xaindir insanlar, xaindir yeksər

Çoxu etibarsız, çoxu hiyləgər.

Düz yola hiyləylə sədd çəkib onlar,

Üstündə tikan da əkib məlunlar.

İmanı, dini də tamam atıblar,

Əsilli-nəsilli itib batıblar.

\*\*\*

Çöllərdə gəzir o ahu, ceyran,

Yormuş yazığı quru biyaban.

Bilmir ki, hara gedib dolansın,

Dincəlmək üçün bir an dayansın.

Çöllərdən uçur yanar küləklər,

Tozlarla dolub qara bəbəklər.

Can pörsələnir susuzluğundan,

Keçməz belə hal su ilə ondan.

Qəlbindəki hissi atsa birdən.

Rəhm eyləyəni olar, inan sən.

Lakin ciyəri yanar alovda,

Qalmaz külü də alovda, odda.

Fəryad elədim yola salarkən,

Ahudan o gün mən ayrılarkən.

Kaş yanmaya ayrılıq çırağı,

Ta gəlməyə bir qəmin sorağı.

**NİZAMİ GƏNCƏVİ**

*Bütün Yaxın və Orta Şərq ədəbi-bədii fikrinə güclü təsir göstərmiş yaradıcılığı XII əsr intibah ədəbiyyatının zirvəsidir. Lirik və epik şeirə yeni istiqamət verərək insana, həyata, cə­miy­yətə baxışlarında dərin humanizmə və demokratizmə əsas­lanan Nizami bəşər mədəniyyəti xəzinəsinə incilər bəxş etmiş, ədəbi məktəb yaratmış dahi sənətkardır. Adı İlyas, atasının adı Yusifdir. 1141-ci ildə Gəncədə anadan olmuş, bütün ömrünü doğma şəhərində keçirmiş, 1203-cü ildə vəfat etmişdir. Böyük şair Gəncədə adını daşıyan məqbərədə uyuyur. Nizaminin ana­sının kürd, özünün İranda Qum şəhərində anadan olması ba­rədə qərəzli fikirlər nizamişünaslıqda elmi təkzibini tapmışdır. Nizami Dərbənd hakimi Bəybars ibn Müzəffərin ona bağış­la­dığı Appağ (Afaq) adlı kənizlə evlənmiş və çox sevdiyi bu qa­dından Məhəmməd adlı oğlu olmuşdur. Nizami mükəmməl təh­sil almış, Şərq dillərinə, ilahiyyata, dünyəvi elmlərə, qədim yu­nan və hind fəlsəfəsinə dərindən vaqif olmuşdur.*

*XIII əsrdən etibarən mötəbər orta əsr müəllifləri Niza­minin 20 min beytlik “Divan”ı barədə məlumat vermiş, şair özü də “Leyli və Məcnun”da “Divan”ı olduğunu qeyd etmiş­dir. “Divan”ından cüzi bir hissə-6 qəsidə, 135 qəzəl, 31 rübai döv­rümüzə gəlib çatmışdır. Qəsidələrin üçü ictimai məz­mun­dadır, bir mədhiyyəsi, bir fəxriyyəsi və qocalıqdan bəhs edən bir qə­si­dəsi vardır. Şairin aşiqanə şeirləri real hisslərin, duy­ğu­ların, bə­şəri eşqin, aşiqin intim dünyasının incə poetik tərən­nümüdür. Qə­zəl­lərində mövzu vəhdəti, süjetlilik var. Şairin rübailərindəki səmimiyyət, məhrəm hisslərin sərrast ifadəsi xoş əhval-ruhiyyə yaradır. Nizami Gəncəvi irsi Şərq və Qərb ədəbi-elmi fikrini hə­­mişə məşğul etmiş, demək olar ki, bütün orta əsr təz­ki­rə­çi­lə­ri, qüdrətli söz ustaları Nizami yaradıcılığını çox yük­­sək qiy­mət­­ləndirmiş, şairi “söz mülkünün sahibi” adlan­dı­ra­raq “in­san nəslinin imkanları xaricində” olan sənəti qar­şı­sın­da hey­rət­lərini gizlətməmişlər. Nizami Gəncəvi ilə Azə­r­bay­can ədəbi-estetik fikrinin də yeni mərhələsi başlayır.*

**Qəzəllər**

Aşiqəm, əmrini ver aşiqi-nalanə, gülüm,

Yanına ya gəlim əql ilə, ya divanə, gülüm?

Sevirəm, qəlb ilə canım kimi cananımı mən,

Ölərəm, ya yetərəm sən kimi cananə, gülüm.

Sənə dost olmağıma cümlə şəhər düşman olub,

Məni əfv eylə, baxıb bir belə düşmanə, gülüm.

Harda görsəm səni, zülfündən öpüb yalvararam,

Aşiqəm, aşiqə yoxdur yazı, divan, a gülüm.

Sənsizəm, səndən uzaq kimsəni düşsün, demərəm,

Yetməyir əl sənə, yox səbr də hicranə, gülüm.

\*\*\*

Vəslin həvəsi ömrümü son anə yetirdi,

Hicran qəminin xəncərini qanə yetirdi.

Karvansaradır qəmli könül eşq yolunda,

Bu dərd yatağı karvanı karvanə yetirdi.

Ömrün gəmisi ruzigarın dalğalarında,

Tufansız ötüb gör necə ümmanə yetirdi.

Tordan qurtaran quş ki, qayıtmaz tora bir də,

Keçmiş ömürü kim yenidən canə yetirdi?

Bilsən niyə biz bilməmişik qədrini vəslin?

Çünki bizi bəxt qəflətən ehsanə yetirdi.

\*\*\*

Gözüm aydın, gözümə surəti-canan görünür,

Mişki-ənbər saçaraq ətrlə əfşan görünür.

Allaha şükr edirəm, ey gözümün nuru, bu gün

Yar gəlib göz önünə, sərvi-xuraman görünür.

Ayrılıq zəhrini daddım, acı da olsa, vüsal

İki dünyayə dəyər, eylə ki, hicran görünür.

Səni bir dəfə görənlər güvənir eşqimizə,

Nə üçün gözlərin, ey dil, belə giryan görünür?

Eşqini canım ilə bəslədi birlikdə könül,

Onsuz, ey sevdiciyim, can evi viran görünür.

Ey sənəm, vəslin ilə, eylə ki, şad oldu könül,

Yırtdı qəm köynəyini, gül kimi xəndan görünür.

Şadlığından alışıb yandı Nizami, dedi ki:

“Gözüm aydın, gözümə surəti-canan görünür”.

\*\*\*

Hər gecəm oldu kədər, qüssə, fəlakət sənsiz,

Hər nəfəs çəkdim, hədər getdi o saət sənsiz!

Sənin ol cəlb eləyən vəslinə and içdim, inan,

Hicrinə yandı canım, yox daha taqət sənsiz!

Başqa bir yarı necə axtarım, ey nazlı mələk,

Bilirəm, sən də dedin: “Yox yara hacət sənsiz!”

Sən mənim qəlbimə hakim, sənə qul oldu könül,

Sən əzizsən, mən ucuz, bir heçəm, afət, sənsiz!

Nə gözüm var-arayəm mən səni, bəxtim də ki, yox,

Nə də bir qaçmağa var məndə cəsarət, sənsiz!

Sən Nizamidən əgər arxayın olsan da, gülüm,

Gecə-gündüz arayıb, olmadı rahət sənsiz!

\*\*\*

Yenə tövbə evimi eşq xərab etmədədir,

Aşiq iftarını sevda meyi-nab etmədədir.

Könlümə bir mələyin sevgisi od saldı, adı,

Günü də, Zöhrəni də göydə sərab etmədədir.

Onun eşq atəşi hər qəlbə girər, amma nədən,

Tək mənim qəlbimi atəşdə kəbab etmədədir?

Gözlərin baxdı mənə, söylədi: “Səbr et, səninəm”,

Doğrusu, səbr edərəm, ömr şitab etmədədir.

Ahu gözlüləri yatmış zaman ovlar ovçu,

Ömr röyadə şikar olmağa tab etmədədir.

Məsləhətdir, məni qovmaqdan isə versin əzab,

Yar bunu yaxşı düşünmüşdür, əzab etmədədir.

Gər Nizamini xəta isə həlak etdirmək,

Aşiqəm, yar məni öldürsə səvab etmədədir.

\*\*\*

Ay üzlü nigarım, kimə mehman olacaqsan?

Bir söylə, kimin şəninə şayan olacaqsan?

Şahlıq çətiri var başın üstündə bu axşam,

Ənbər çətirinlə kimə sultan olacaqsan?

Şəkkər demərəm mən sənə, ondan da şirinsən,

Dilbər, necə bir bəxtəvərə can olacaqsan?

Zülmət gecə, sən nurlu çıraq, bəd gözə gəlmə!

Ey abi həyat, sən kimə canan olacaqsan?

Getdin, necə bəs tab eləsin hicrə Nizami,

O, xəstə ikən sən kimə dərman olacaqsan?

\*\*\*

Gecə xəlvətcə bizə sevgili yar gəlmiş idi,

Üzü aydan da gözəl nazlı nigar gəlmiş idi,

Tər axıb gül yanağından, bulud örtmüşdü ayı,

Onu düşmənmi qovub, könlü qubar gəlmiş idi?

Ona mən göz yetirib xəlvəti baxdım, baxdım,

Ovçunun ovlağına körpə şikar gəlmiş idi.

Uyuyub hər ikimiz rahat olub bir yatdıq,

Bəxtimin bağçasına güllü bahar gəlmiş idi.

Dedi: - Getmək dəmidir, söylə, nə istərsən yar?

Bir öpüş istədim ondan... Yeri var gəlmiş idi.

Ağlayib getdi o yar, göz yaşı yandırdı məni,

Odlara yandı dilim, sanki şərar gəlmiş idi.

Ey Nizami! – dedi, - birdən ayılıb, gördüm o yox,

Demə röyada bizə çeşmi-xumar gəlmiş idi.

\*\*\*

Hüsnün gözəl ayətləri, ey sevgili canan!

Olmuş bütün aləmdə sənin şəninə şayan.

Gəl eylə inayət, mənə ver busə ləbindən,

Çünki gözəlin busəsidir aşiqə ehsan.

Sordum ki, “könül hardadır”, aldım bu cavabı:

“Heç sorma, tapılmaz onu axtarsa da insan”.

Rəhm eylə, deyib, sel kimi göz yaşımı tökdüm

Kim, qanım ilə əl yuma, ey afəti-dövran!

İnsafın əgər varsa, açıq de, bu Nizami,

Sənlə necə rəftar eləsin, ey mahi-taban?

Gəl söylə, cavabın nə olar sorğu zamanı,

Əhvalımı səndən soruşarsa Qızıl Arslan?

\*\*\*

Yol çətin, aləm qaranlıq – atını bir yanə çək,

Varlığı gəl bir zaman can mülkinə, vicdanə çək.

Qov könül bağça-bağından bu qara qarğaları,

İmtahan eylə, hüma quşlarını meydanə çək.

Könlümə oldunsa məhrəm, ey gülüm, aç pərdəni,

Hikmətin şərbətini al, başına mərdanə çək.

Əhli-ruh məclislərində heç zaman olma ağır,

Saqi tək, iç al şərab, hər işini səhmanə çak.

Məşğul olma zərrəcə cənnət-cəhənnəmlə, saqın,

Əz cəhənnəm başını, bir də qələm rizvanə çək.

Gərçi ruh aləminin hikmətinə çatdı əlin,

Ərşi titrət, gərdişin iplərini məstanə çək.

Get qədəmsiz o yolu, dilsiz danış hər sözünü,

Baxmadan gör, surəti-peymanəsin gəl canə çək.

Ey Nizami, bu qədər əsrar ki, sən açmısan,

Anlayan yox rəmzini, bəsdir onu pünhanə çək.

\*\*\*

Diləyirdim mənə sən bir gecəlik yar olasan!

Əhdi, peymanı tutub, əhdə vəfadar olasan!

Gözlərin yadları gördükdə gülür nərgiz tək,

Bir tikandır mənə qəmzən, nola, qəmxar olasan!

Dostluğundan demişəm mən, neçə düşman eşidib,

Məni əğyara xəcil etsən, özün xar olasan!

Mənə dost ol, nə zərər, düşmənim olsun aləm,

Kimsədən qorxmaram, ancaq ki, düz ilqar olasan!

Sən nə quşsan, sınayım mən nə sayaq, söylə səni,

Hanı bir öylə könül bəndü giriftar olasan?!

Şəhər əhli sənin eşqində Nizami kimidir,

Nə rəva Axsitana munisi dildar olasan!

**Qəsidə**

Mən – fikirlər ustadıyam, fəzilətim – bir ümmandır.

Zamanlara, məkanlara hökm etməyim səmadandır.

Nəfəsimin ildırımı uca səsli zəngə bənzər,

Bayraqlaşan qələmimin sancıldığı yer – cahandır.

Keyqubadın şah tacından çox ucadır qayəm mənim,

Cah-cəlalım, şan-şöhrətim Gurxan geyən qəbadandır,

Mən – kainat məşəliyəm, mən dördüncü qatda – Günəş,

Mən – ikinci İsayam ki, xoş nəfəsim bir loğmandır.

Söz mülkündə hakim mənəm. Kim, söyləsin mənim təkin

Sahib – qiran qüdrətilə zəfər qapısı açandır?!

Kəşfiyyatçı əql ordumu göndərirəm ön cəbhəyə,

Ədəb fəzlim ayıq-sayıq... silahlanmış pasibandır.

Qüdrət, cürət səxavətdən, söz də məndən yaranmışdır,

Tər-təravət cavanlıqdan, hunər məndən bir nişandır.

Bir ərğənun sədasıdır qəzəllərim qulaqlarda,

Lalə rəngli mey sayağı sözlərim zövq oxşayandır.

Yemlədiyim ulduzlara mənəm verən ilk təkanı,

Pak dirillik suyu mənəm, onlar kasa, ya fincandır.

Əbəs yerə dəf çalmaram, nə vaxt çalsam, toy başlanar.

Xütbə üçün nəğmə desəm, sanarlar ki, qəzəlxandır.

Təbiətin, təfəkkürün təməlidir saçmalarım,

Piyaləmin xıltı – mədən, bitkilərə nəfəs candır.

Tazə bəhrə kimi gülən mənim cəsur üslubumun

Yanında hər bir yenilik xəzəl kimi saralandır.

Hər bədihəm, hər müəmmam yüz-yüz qəlbi fəth eyləyər,

Min-min canı satın alan eyhamlarım bir dastandır.

Görsə incə, pak xəttimi şərəf tapar İbn Müqlə,

Şerimdəki cadulara İbn Hani də heyrandır.

Mən – şeriyyət səmasında ləkəsiz bir Ay bədriyəm,

Mirvaridə illət olur... məndən uzaq illət andır.

Umsan Misir bələsanı, məni dinlə, baldı nitqim,

Xurma kimi dadlı, şirin, qaymaq tutan bir lisandır.

Göy sirrini nurlandıran mənim məşəl ürəyimdə

Əbədi bir kitabım var, kamillikdə o, Qurandır.

Zənd oxuyan möbidləriin nəfəsini kəsər nəğməm,

O nəğmə ki, zəbur təki dəhşət saçan bir tufandır...

Hər sözümün qüdrətilə min-min ürək çiçəklənir,

Dodaqlarım güz fəslində yaz nəfəsli tər reyhandır.

Bu şənliklər diyarında səslənməsə nəğmələrim,

Kim bilər ki, müğənnilər muğ meyi tək qəlb açandır?!

Fəxr edirəm sənətimlə. Deyin, necə fəxr etməyim,

Mətləblərim bunca incə, şerim bu qədər rəvandır!

Hey çəkilən, hey qabaran bir ümmanın nəfəsiyəm,

Cəzri dürr axtaran kəndir, məddi bəlkə nərdivandır.

Çəkdiyim hər isti nəfəs dönür eşqə, nəvazişə,

Bir də gördün o, təbimlə tüstülənən bir mərcandır.

Sədəf kimi halalxoram, gövhər kimi halalzadə.

İki haramzadəninsə mənə uddurduğu qandır.

Atasından xəbərsizdir xəbis. Mənim ulduzumsa

Yüksək Yəmən ulduzu tək bicbalanı batırandır.

Nizaminin söz köhləni ildırımdır deyənlər var,

Dərd dağının altında, de, görünərmi məgər cındır.

Ah, bu qədər öyünməklə həm xəciləm, həm peşiman,

Öz-özünü mədh eləyən içəridən natəvandır.

Yetər, bağla xəzinəni, aç incilər sandığını.

Söz incisi fazillərə ən qiymətli ərmağandır.

**Rübailər**

Dedim: bu qəlbimə gəl qan uddurma,

Bir busə lutf elə, uzaqda durma.

Nə etsə yaxşıdır? Gəlib yaxına,

Göstərib ləbini, dedi: “Əl vurma”.

\*\*\*

Hüsn ilə üzün göydə bir Aydır, parlaq,

Tövbəylə günah oldu o üz, zülf ancaq,

Bənzər o qara xətt gül yanağında,

Sanki Çinə bir dəstə zənci gəldi qonaq.

\*\*\*

Bir söylə, o dürr danəsini, ey dildar,

Ağzından alıbdır, kimə vermiş rüzgar?

Bənzər ki, onu apardı dərya səmtə,

Göstərdi, dedi: - “Dürr anadan böylə olar”.

\*\*\*

Rəngim sarıdır, rəhm yox o dilbərdə,

Eşqindən onun düşdüm əlacsız dərdə.

Axşam məni o yolda vurdu çiyniylə,

Allaha şükür, qalmadı arzum yerdə.

*Nizamiyə dünya şöhrətini şairin “Pənc gənc” (“Beş xə­zi­nə”) adlanan beş məsnəvisinin toplandığı “Xəmsə”si qazandır­mış­­dır. “Xəmsə”yə yüzdən artıq bənzətmə və cavab yazan mü­əl­­lif­lər arasında Şərqin Dəhləvi, Nəvai, Cami, Lamii kimi qüd­rət­li sə­nətkarları vardır.*

*Elmin, bi­liyin, insanın yüksək əxlaqi keyfiyyətlərinin, mə­nə­vi ka­milliyinin təbliği, ədalətli, azad, xoşbəxt cəmiyyətin tə­rən­nü­mü – bir sözlə, ideal insan, ideal cəmiyyət konsepsiyası “Xəm­sə”də mükəmməl bədii həllini tapmışdır. Nizaminin yüz­il­lik­ləri qabaqlayan ideal sənət dünyası əxlaq, gözəllik, mərifət ko­dek­si, insanşünaslıq elmidir. Hər yerdə, hər şeydə ədalət dahi şairin insana, cəmiyyətə münasibətində meyardır, onun epik şeirinin qayəsidir, məzmunudur.*

**“Sirlər Xəzinəsi” (1174)**

“Xəmsə”yə daxil olan ilk poemadır. 2240 beytdən, iyirmi məqalət (söhbət) və iyirmi hekayətdən ibarətdir. Ərzincan ha­ki­mi Fəxrəddin Bəhram şaha ithaf olunmuşdur.

Nizami hər söhbətində ədalət, insan ləyaqəti, əxlaq, halal zəh­­mət və. s kimi ictimai, fəlsəfi-tərbiyəvi bir məsələ qaldırır və onu maraqlı hekayə ilə tamamlayır. Müxtəlif şi­fahi xalq ədəbiyyatı nümunələrindən məharətlə istifadə edən şair bəzən yarı əfsanəvi tarixi şəxsiyyətləri, hadisələri, dini-mi­fik obraz­la­rı əsərinə gətirməklə öz fikirlərini, ideallarını təlqin edir. Əs­lin­də isə onun bu fikirlərinin ünvanı müasirləridir.

**Nuşirəvan və bayquşların söhbəti**

Nurşirəvan bir gün ov zamanı qoşundan ayrı düşüb vəziri ilə ov qova-qova xaraba bir kəndə çatır. Xarabalıqda iki bayquşun oxuduğunu eşidən şah vəzirdən onların söhbətinin mənasını soruşur. Vəzir deyir: - Şahım, onların arasında kəbin söhbəti var. Bu bayquş qızını o birinə verir və cehiz üçün bir neçə bu cür xa­raba kənd istəyir. Digər bayquş isə cavab verir ki, əgər pad­şah budursa, onun sayəsində məndən yüz min belə xaraba kənd alacaqsan.

Bu sözlər Nuşirəvanı od kimi yaxdı, başına döyüb ağ­ladı, de­­di: “Gör zülmüm nə həddə çatıb ki, quşlar da onun so­­rağını alıb. Kəndlər xarabalığa çevrilib, bayquş yuvasına dö­nüb. Dün­ya malına uydum, xalqın dərisini soydum. Tanrı mə­nə bu mal-mülkü pis əməllər, zülmkarlıq üçün yox, ədalətli, in­saf­lı olmaq üçün vermişdi. Bəs mən nə etdim? Nə vaxtadək xalqın qa­nını tökəcəyəm? Qiyamətə xalqın töhməti, məzəm­məti ilə ge­də­cəm”.

Şah geri dönüb zülm və əsarətə son qoydu, öl­kə­sin­də zülm­dən əsər qalmadı, yoxsullara, kimsəsizlərə sahib çıxdı.

Qalmadı bu ölkədə zülmündən zərrə əsər,

Nuşirəvan çox adil oldu ölənə qədər,

Bu gün o yoxdursa da bu vəfasız dünyada,

Xalqı onu hörmətlə daim gətirir yada.

\*\*\*

**Kərpickəsən kişinin dastanı**

Şam şəhərində sadə bir qoca hamıdan ayrılıb tək-tənha kər­pic kəsər, gündəlik ruzusunu qazanardı. Bir gün qoca öz işində ikən gözəl bir gənc ona yaxınlaşıb deyir: - Sənə məəttəl qal­mı­şam. Bu qədər əzab-əziyyət nə üçündür? Bir qarın çörəkdən ötrü niyə gecə-gündüz samanla, palçıqla əlləşirsən? Bir parça çö­rəyi səndən heç kim əsirgəməz. Ahıl adamsan, burax bu pe­şə­ni, özünü ağır tut, kərpic kəsmək qoca işi deyil, bu sənət ca­van adam üçündür. At o kərpic qəlibini oda, nə vaxtadək daş-kə­sək əzəcəksən? Sudan, palçıqdan heç nə hasil olmaz.

Qoca ca­vab verir: - Mənə acı sözlər deyib ağıl öyrətmə, sən hələ ca­van­­san, cahillik etmə. Bu sənəti öyrəndim ki, bir gün sənin ki­mi­sinə əl açıb xəcalət çəkməyim. Əlimin zəhməti ilə ha­­lal ru­zumu qazanıram, heç kəsə də möhtac deyiləm. Məni əbəs yerə danlama. Bir düşün. Onda görərsən ki, nahaq danı­şır­san.

Gözəl oğlan sarsıldı qocanın bu sözündən,

Orda durmadı, getdi yaş axıdıb gözündən.

Dünyagörmüş adamdı söylədiyim bu qoca,

Öz işilə hamının gözündə oldu uca.

**Meyvəsatanla tülkünün nağılı**

Qədim zamanlarda Yəməndə bir meyvəsatan vardı. Yanında saxladığı tülkü iti gözlə onun dükanını qoruyar, malına keşik çəkərdi. Tülkü daim ayıq-sayıq olar, oğruları yaxın burax­maz­dı. Bir dəfə bir cibkəsən nə qədər çalışıb müxtəlif kələklərlə tül­künü aldatmaq istəsə də, məqsədinə çata bilmir. Nəhayət o, özünü yuxuluğa vurur. Tülkü oğrunu yatmış bilib özü də yu­xu­la­yır. Fürsətdən istifadə edən hərami kisədəki pulları götürüb qaçır.

Hər kəs ki, bu dünyada oturub salsa yataq,

Ya başı gedər əldən, ya başındakı papaq.

**Bir birilə çəkişən iki həkimin nağılı**

Bir mülkdə iki həkim yaşayırdı. Mənəmlik, xudpəsəndlik ucun­dan bu iki həmməslək dolana bilmədi. Evi satmaq istə­dilər, alan olmadı. Nəhayət qərara gəldilər ki, hərəsi bir qab zə­hər­li şərbət düzəltsin. Kimin zəhəri güclü olsa, o birini öl­dürsün, beləliklə, ikisindən biri yox olsun. Həkimlərdən biri elə bir zəhərli şərbət hazırladı ki, təsirindən qara daş da əridi. İkin­cisi şərbəti içib muşgiya otunu qaynatdığı suda çimdi və zə­hərin təsirindən xilas oldu. Özü isə çəməndən bir gül dərib düş­məninə verəndə ovsun oxuyub gülə üfürdü və “Gülü məndən al” – dedi. Birinci həkim gülü əlinə alan kimi qorxusundan ora­da­ca canı çıxdı.

Düşmən ovsunlu gülü əlinə alan zaman,

Qorxudan məğlub olub, bircə anda verdi can.

O, əlacla zəhəri çıxartdı bədənindən,

Bu, bir güldən qorxaraq öldü orda qəflətən.

**Zalım padşahın zahid ilə dastanı**

Rəiyyəti incidən zalım bir padşah olur. Bir səhər çugul ona xəbər gətirir ki, filan qoca sənə qaniçən deyir, xalqa zülm et­di­yin­dən danışır. Şah bərk qəzəlblənib qocanın qətlinə qərar verir. Məsələdən agah olan bir gənc qocanın yanına gələrək şa­hın onu edam etdirəcəyini deyir, qaçıb canını qurtarması üçün xəbərdar edir. Qoca dəstəmaz alır, boynuna kəfən salıb şahın hüzuruna gəlir. Şah qeyzlə qocadan soruşur: - Eşitmişəm mənə zülmkar, qatil demisən. Mənim bu cah-cəlalımı görüb bilə-bilə sən nə cəsarətlə mənə el içində zalım adını qoyursan?

Qoca ca­vab verir ki, şah, mən sənin dediyindən də artığını söy­­lə­mi­şəm. Sənin əlindən qoca da, cavan da qan ağlayır, zül­mün bü­tün məmləkəti bürüyüb. Sənin yaxşı işinə də, yamanına da güz­gü tutdum. Əgər güzgü düz göstərirsə, onu qırma, özünü sındır. Mən güzgü tək doğrusunu demişəm, belə deyilsə, məni dara çək.

Qocanın doğruluğu, haqq sözü şaha xoş gəldi, boy­nun­dan kəfəni çıxartdırıb ona xələt verdi, zülmdən əl çəkib adil bir hökm­dar oldu.

Bu bir həqiqətdir ki, doğruluq etsə hər kəs,

Öz doğru işlərindən dünyada ziyan görməz.

Bunu hamı bilir ki, doğru söz dürr olsa da,

Haqq acı olduğundan, acı olacaq o da.

Sən sözdə doğruluğa əməl eyləsən əlbət,

Verər hər bir sözünə o böyük Tanrı nüsrət.

**Harun ər-Rəşid ilə dəlləyin dastanı**

Bir dəfə Harun ər-Rəşid təraş etdirərkən dəlləyi ona deyir: - Ey xəlifə, gəl sən məni damadlığa qəbul elə, kəbinini kəsdirib qızını mənə ver, arvadım olsun. Harun bərk qəzəblənir, lakin dəlləyin dəli olduğunu düşünüb bir söz demir. Dəlləyi sınamaq üçün bir neçə dəfə söhbətə yenidən qayıdır. Dəllək sözlərini dönə-dönə təkrar edir. Harun əhvalatı vəzirə danışır, onu bu sirdən agah etməsini istəyir. Vəzir deyir ki, ey böyük xəlifə, dəlləyin ayağı xəzinə üstündədir. Onun durduğu yeri dəyiş, əmr elə boynu vurulsun. Əgər sənə qabarmasa, köhnə durduğu yeri qazdır.

Yeri dəyişən dəllək əvvəki kimi itaətkar, ədəb-ərkanlı bir insana çevrildi. Xəlifə onun ayağının altını qazdırdı və köh­nə yerdə həqiqətən xəzinə olduğunu gördü.

Nə qədər ki, durmuşdu xəznə üstündə ayaq,

Onun şahlıq surəti güzgü kimiydi – parlaq.

Elə ki, xəzinədən ayağı uzaqlaşdı,

Başladı dəlləkliyə, dəllək dükanı açdı.

**Bülbül ilə qızılquşun dastanı**

Bir dəfə çəmənlikdə bülbül qızılquşdan soruşdu: - Bütün quş­­lardan sakitsən. Nədən bu qədər bəxtlisən? Səndən hələ indiyədək heç kəs bircə şirin nəğmə eşitməyib. Amma mənzilin sa­raylar, xörəyin isə dağ kəkliyiyinin döşüdür. Mənim si­nəm­dən hər an yüzlərlə şirin nəğmə qopur, yediyim isə qurd-quşdur.

Qızılquş cavab verdi: - Mənim sakitliyimdə bir məna var; Mən dünayaya gələndən yüz iş görüb birini də açmıram. Sən isə bu dəli rüzgarın vurğunusan. Bir iş görməmiş minindən da­nı­şır­san, yaralı ürək kimi daim sızıldayırsan. Ona görə də mənim mənzilim şah əli, xörəyim kəklik döşüdür. Sən isə qurd-quş yeyib tikanlıqda oturursan.

Xütbə oxunan zaman Firudinin adına,

De qulaq asarlarmı təbilin fəryadına?

Fələk sükut eləyib, salmayır dad-bidad,

Heç bir baş çənbərindən deyildir onun azad.

\*\*\*

**“Xosrov və Şirin” (1180-1181)**

Atabəy Məhəmməd Cahan Pəhləvanın sifarişi ilə yazılıb. Hökmdarın vəfatı ilə əlaqədar Nizami əsəri onun qardaşı Qızıl Arslana təqdim etmiş və Qızıl Arslan mükafat olaraq şairə Həmdünyan adlı kənd bağışlamışdır.

Poemanın əvvəlində Nizami “Xosrov və Şirin” dastanının tam mətnini Bərdədə rast gəldiyi bir əlyazmasından öyrən­di­yi­ni qeyd edir. Mövzunun özündən əvvəl böyük fars şairi Fir­dovsi (934-1024) tərəfindən işləndiyinə işarə edir, təkrara yol vermədiyini, yeni bir eşq dastanı yaratdığını bəyan edir.

Bilici deyəni etmədim təkrar,

Məlumu deməkdən kimə fayda var?...

Onun yazdıqları cəngavər eşqi,

Mənim yazdıqlarım bir dilbər eşqi...

Eşqdir mehrabı uca göylərin,

Eşqsiz, ey dünya, nədir dəyərin?!...

Eşq ilə düzəltdim mən bu dastanı,

Doldurdum səsilə eşqin dünyanı.

Kəyan taxt-tacının sahibi ədalətli, müdrik hökmdar Hürmü­zün nəzir-niyazla bir oğlu dünyaya gəlir, adını Xosrov Pərviz qoyur. Atası və müəllimi Büzürgümüdün səyi ilə Xosrov zəka­lı, igid, gözəl bir şahzadə kimi hamının rəğbətini qazanır. Bir gün Xosrov ov zamanı səfalı bir kənddə bir yoxsulun evində sə­­­hərə qədər eyş-işrətlə məşğul olur, atlarından biri başqa kənd­­linin tarlasına girir, bir qulamı isə bağdan bir qora üzür. Əhvalatdan xəbər tutan şah Xosrovun taxtını kef çəkdiyi evin sahibinə bağışlayır, atın ayağı qələm edilir, qulam qora sa­hibinə qul verilir. Xosrov dərin peşmançılıq hissi ilə boynuna kəfən salıb rəhm diləyir. Şah ağsaqqalların da xahişimi nəzərə alıb vəliəhdi əfv edir.

Xosrovun Şapur adlı dünyanı dolaşan rəssam dostu bir dəfə ona Məhin Banunun möhtəşəm ölkəsindən və onun qardaşı qızı Şirindən söz açır. Şirini elə vəsf edir ki, Xosrov ona aşiq olur və Şapurdan Şirini tapmağı xahiş edir. Şapur Məhin Banunun ölkəsinə gedir. Şirinin gəzintiyə çıxdığı çəmənzarda Xosrovun rəsmini çəkib ağacdan asır. Şirin şəkli görür, Xosrovun gözəl­li­yi huşunu başından çıxarır. Şirinin ətrafındakı qizlar qorxuya düşüb şəkili gizlədirlər. Sonrakı iki gündə bu hadisə təkrarlanır. Nəhayət, Şirin Şapuru görür, şəklin kimin olduğunu soruşur. Şapur Xosrov Pərvizi nişan verir, Şirinə aşiq olduğunu, buna görə də onu qasid göndərdiyini söyləyir və Xosrovun gön­dər­diyi üzüyü Şirinə verir. Şapurun məsləhəti ilə Şirin ov adı ilə sarayı tərk edib Mədainə üz tutur.

Bu arada bir neçə hiyləgər Xosrovun adına sikkə kəsdirir. Şah bundan çox narahat olur, Büzürgümüd məsələdən Xosrovu agah edir. Xosrov atasından qorxub Mədaindən Ərmənə yola düşür. Yolda sevgililər rastlaşır, lakin bir-birilərini tanımırlar. Şirin Mədainə çatanda Xosrovun qaçıb Ərmənə getdiyini öy­rə­nir. Bir müddət sonra Şirin onun üçün tikilmiş qəsrə köçür. Xosrov Ərmənə çatır. Məhin Banu onu hörmətlə qarşılayıb Bər­dəyə dəvət edir. Bu zaman Şapur Şirinin Mədaində oldu­ğu­nu Xosrova bildirir. Xosrov Şapuru Şirinin dalınca Mədainə gön­dərir. Şapur Şirinlə Ərmənə qayıdır. Xosrov atasının ölüm xəbərini eşidib Mədainə geri dönür. Bəhram Xosrovu atasının ölümündə günahlandırıb xalqı onun üstünə qaldırır, taxt-tacı ələ keçirir. Xosrov tək qaldığından taxt-tacı atıb Azərbaycana-Muğana gedir. Bir ovlaqda təsadüfən Şirinlə görüşür, Şirindən murad istəyir. Şirin ona yalnız kəbinli arvad olacağına and iç­di­yi­ni və kəbinə taxt-tacı geri alandan sonra girəcəyini bildirir. Xos­rov Şirindən inciyib Ruma yollanır və Rum qeysərinin qızı Mər­yəmlə evlənir. Qeysərin köməyi ilə Bəhrama qalib gəlir, taxt-tacını geri qaytarır. Məhin Banu vəfat edir. Taxta çıxan Şi­rin Xosrovu unuda bilmir, nəhayət Mədainə gedərək tək-tənha Qəsri-Şirində qalır. Xosrovun Şirinlə qovuşmaq cəhdləri Şirin tərəfindən rədd edilir. Şirin qəsrinə süd arxı çəkdirmək fikrinə düşür. Şapur məşhur daşyonan Fərhadı qəsrə gətirir. Fərhad Şi­ri­ni görüb aşiq olur. Bir ay keçmir ki, Fərhad arxı çəkir, qeyri-adi hovuz düzəldir. Şirin arxı görəndə heyrətə gəlir, sırğalarını mükafat olaraq Fərhada verir. Fərhad sırğaları onun ayağı altı­na atır, eşqini kimsə duymasın deyə insanlardan uzaq gəzir. Şi­rin də Fərhada biganə qala bilmir. Fərhadın Şirinə məhəbbəti dil­lə­rə düşür, Xosrov da bundan xəbər tutur. Fərhadı qızılla ələ almaq, fikrindən daşındırmaq istəyir, mümkün olmur. Fərhadı Şirinlə qovuşdurmaq üçün Bisütun dağını yarıb yol çəkməyi şərt qoyur. Xəbər Şirinə çatır. Şirin Bisütuna yollanır. Dağda Şirinin atı büdrəyir. Fərhad Şirini atı ilə birgə qolları üstə qəsrə gətirir. Xosrov bu görüşdən xəbər tutur. Şaha deyirlər ki, belə davam etsə, Fərhad bir aya dağı ikiyə böləcək. Xosrov Şirinin əl­dən çıxacağından qorxur, çarə axtarır. Ətrafdakıların məs­lə­həti ilə Fərhadın yanına “Nə durmusan, Şirin qəflətən öldü” xə­bə­ri ilə qasid göndərir. Xəbəri eşidən Fərhad göz yaşları içində “Şirin, Şirin” – deyərək can verir. Şirin böyük ehtiramla Fər­ha­dı dəfn edir. Xosrov Şirinə kinayə ilə baş sağlığı məktubu ya­zır. Bu zaman Məryəm də ölür. Şirin də bu münasibətlə Xos­ro­va tənəli bir məktub göndərir. Xosrov İsfahanda Şəkərlə ev­lə­nir, lakin Şirini heç cür unuda bilmir. Bir gün Xosrov ova çıxır, yolunu qəsrə salır, vüsal ümidi ilə Şirinlə görüşür. Şirin növbəti dəfə “Şah da olsan kəbinsiz istəyinə yetə bilməyəcəksən” – de­yib Xosrovdan üz çevirir. Xosrov qəsri tərk edir. Şirin ko­bud­luq etdiyindən peşman olur, atını çapıb Xosrovun dərgahına ça­tır. Xosrov kəbin kəsdirərək Şirinlə evlənir.

Xosrovun Məryəmdən olan Şiruyə adlı rəzil oğlu Şirinə vu­ru­lur, onu ələ gətirmək istəyir. Xosrov qərara alır ki, taxt-tacı tərk edib məbədə çəkilsin. Şiruyə taxta çıxır və Xosrovu zin­dana sal­dırır. Şirin zindanda da Xosrovu tək qoymur. Bir gecə Şiruyə zindana girir, Xosrovun ciyərini xəncərlə dəlir. Şirinə xə­bər göndərib eşq elan edir. Şirin Xosrovu şahlara layiq tabuta qo­yur, son dəfə vidalaşmaq adı ilə sərdabəyə daxil olur. Xos­r­o­vun vurulduğu yerdən xəncəri döşünə sancıb özünü həlak edir.

\*\*\*

**“Leyli və Məcnun” (1188)**

Şirvanşah Axsitanın sifarişi ilə qələmə alınmışdır. Əsərin ya­­zılma səbəbindən danışarkən Nizami Axsitanın dilindən onun tələbini ifadə edir. Məlum olur ki, Axsitan “Leyli və Məc­­nun”da türk ruhunu, türklüyü görmək istəmir. Bu tələb bö­yük şairi narahat edirdi. Nə əmrdən qaça bilirdi, nə də ruhunu oxşamayan əsər yazmaq istəyirdi, sirrini açmağa, dərdini söy­ləməyə adam tapmayan şair çətin vəziyyətə düşmüşdü:

Şah həlqəsini asıb qulaqdan,

Huşum məni tərk edib bayaqdan.

Nə qaçmağa əmrdən üzüm var,

Nə xəznəni tapmağa gözüm var.

Divanə olub xəcalətimdən,

Gücsüz və çətin vəziyyətimdən,

Sirr açmağa var nə bircə məhrəm,

Şərh etməyə qəm nə bircə həmdəm.

Yalnız çox sevdiyi oğlu Məhəmmədin təkidli xa­hişlərin­dən sonra Nizami dastanı nəzmə çəkməyə qərar verir və dörd min beytdən artıq olan məsnəvini dörd aya tamamlayır. Bununla belə, görünür, əsər Axsitanı qane etməmiş, bəzi məlumatlara görə, şairi mükafatlandırmamışdır.

Ərəb torpağında yaşayan Amirilər tayfasının başçısının uzun müddətdən sonra nəzir-niyazla bir oğlu dünyaya gəlir. Məktəb yaşına çatanda Qeys qəbilə qızlarının da oxuduğu məktəbə ge­dir. Qızlar arasında ay kimi gözəl Leylini görüb aşiq olur. Leyli də Qeysə vurulur. Getdikcə alovlanan bu eşq macərası dildən-dilə düşür. Leylini Qeysdən ayırırlar. Eşqdən dəli-divanə olan Qeys hicran möhnətinə dözə bilməyib evindən ayrılır, gecə-gün­düz Leylinin xəyalı ilə yaşayır. Xalq onu Məcnun deyə ça­ğırır. Məcnunun atası Leyli üçün elçi gedir. Leylinin atası onu yaxşı qəbul etsə də, qızı verməkdən boyun qaçırır. Məyus hal­da geri qayıdan ata oğluna nəsihət edib başqa qızla evlən­dir­mək istəyir. Lakin Məcnun heç kəsin nəsihətini eşitmir, çöl­lə­rə dü­­şür, ümidlə yaşayır. Qohumları şəfa üçün onu Kəbəyə apar­mağı məsləhət görürlər. Kəbədə Məcnun Allahdan şəfa əvə­zinə eşq istəyir. Bu müddətdə Leyli evdə məh­bus qalır, hər zaman Məcnundan xəbər gözləyir. Nəcddən əsən külək ona ya­rın­dan sa­lam gətirir, özü haqqında Məc­nunun söylədiyi və dillərə dü­şən şeirləri eşidir, onlara cavab ya­zır və yalnız bununla tə­səlli ta­pır. Baharın gözəl gün­lə­rinin birində Leyli rəfiqələri ilə seyrə çı­xır. Bu zaman bir nəfərin Məcnunun qə­zə­lini oxuduğunu eşi­dib ona tərəf qaçır. Ha­disədən Leylinin anası xəbər tutur. Leyli ev dustağı edilir. Ərəb böyük­lə­rindən İbn Səlam Leyliyə elçi dü­şür və onunla ni­şanlanır. Nofəl adlı bir qəhrəman ova çıxdığı zaman Məcnuna rast gəlir. O, gəncin macərasını eşidir, ona kömək etmək is­tə­yir. Məcnunu ümidvar edir, nəvaziş göstərir, şeirlərinə qulaq asır. Nofəl məktub yazıb Leylini Məc­nuna istə­yir, yoxsa işin müharibə ilə həll oluna­ca­ğını bil­dirir. Müharibə başlayır. Məcnun Leylinin qə­biləsindən ölən­lərə acıyır, Leyli isə atasının məğlub olmasını istəyir, öz sev­gi­lisinə çatmaq üçün dua edir. Nofəl qalib gələ bil­mə­yə­cə­yi­ni görüb geri çəkilir, ye­ni qüvvə top­layıb təkrar hücuma keçir. Leylinin qə­bi­lə­si məğ­lub olur. Leylinin atası yalvarır ki, qızımı öldür, bir qula ver, amma bu də­liyə vermə. Bu sözlərin qar­şısında aciz qalan No­fəl müha­ri­bə­dən əl çəkir. Məcnun səhraya qaçır. Mü­ha­ri­bə­dən son­­ra toy edən İbn Səlam Leylini evinə gətirir. Leyli İbn Səla­ma yaxınlıq vermir. Məcnun Leyli­nin ərə get­mə­sin­dən xəbər tu­­tur. Leylinin xəyalına şikayət edən Məcnunu atası yenidən çöl­lərdə tapır. Məcnun atasını tanımır, atası özünü ni­şan ver­dik­dən sonra Məcnun onun ayaqlarına düşür. Atası Məc­nuna çox qo­caldığını və ölüm ayağında oldu­ğu­nu deyir, oğ­lundan geri dön­mə­sini istəyir. Məcnun atasından üzr istəyir və onu ölmüş bil­məsini xahiş edir. Ata oğlu ilə vida­laşıb geri dönür və bir neçə gün sonra dünyadan köçür. Məc­nun atasının məzari üstünə gələrək nalə çəkir və ye­nidən səh­raya dönür. Bir gün bir süvari Məcnuna Leylinin mək­tubunu çatdırır. Məcnun sevinclə cavab yazır. Məcnunun Səlimi Amiri ad­lı dayısı onun üçün pal­tar və yemək aparır. Məcnun anasını so­ruşur. Bu­nu eşidən da­yı­sı evə dönüb anasını onun yanına gə­ti­rir. Oğlunun halını gö­rən ananın göz yaşları, nəsihətləri fayda vermir. Məcnun geri dön­mür. Zeynəb adlı bir qıza aşiq olmuş Zeyd sevgililər ara­sın­da vasitəçilik edir. İbn Səlam vəfat edir. Ley­li­nin çağırışı ilə Məcnun özünə həmdərd seçdiyi heyvanlarla bir yerdə görüşə gəlir. Heyvanlar keşik çəkir, sevgililər dərdləşib yenidən ayrılırlar. Payız vaxtı yetişir, Leyli xəstələnir, anasına Məcnuna deyiləsi sözləri vəsiyyət edib dünyadan köçür. Zeyd əhvalatı eşi­dib Məcnuna xəbər verir. Məcnun sevgili­si­nin qəbri üstə gəlib ah-nalə edir və qə­birin üstündə can verir. Ətrafına toplanmış hey­van­la­rın qorxu­sun­dan heç kim ona yaxınlaşa bilmir. Bir ildən son­ra heyvanlar dağılışır, Məcnunu Ley­li­nin qəbrində dəfn edirlər.

**“Yeddi gözəl” (1196)**

Marağa hakimi Əlaəddin Körpə Arslana ithaf edilmişdir. Nizami bu məsnəvisində folklordan daha geniş istifadə etmiş, müxtəlif Şərq nağıl və rəvayətlərindən, Bəhram Gur adı ilə məş­hur olan Sasani hökmdarı haqqındakı ədəbi-tarixi ma­te­ri­al­lardan məharətlə bəhrələnərək orijinal bir sənət nümunəsi ya­rat­mışdır. Yeddi şahzadə qızın nağılı, Simnarın, Fitnənin, qoca çobanın əhvalatı və s. özü-özlüyündə bitkin süjetə malik ol­maq­­la məsnəvinin əsas hissəsini təşkil etsə də, Nizami onları qəh­­rə­ma­nın həyatı ilə bağlamış, poemasının mərkəzi ideyası ətra­fında ustalıqla birləşdirmişdir.

Poemanın giriş hissəsi sözün tərifi və hikmət haqqındadır, Nizaminin oğlu Məhəmmədə nəsihətdir. Daha sonra əsas mətn gəlir:

Bəhram zalım, qəddar Sasani hökmdarı Yəzdigürdün oğlu­dur. Onun Bəhramdan əvvəlki övladları kiçik yaşlarında dün­ya­dan köçmüşdür. Varis istəyi ilə gecə-gündüz dua edən, nəzir-niyaz paylayan Yəzdigürd arzusuna çatır.

Münəccimlər uşağın xoşbəxt taleyindən, yeddi iqlim sahibi olacağından xəbər verir, lakin onun həddi-büluğa çatana qədər İran­dan kənar bir məmləkətdə yaşamasının şərt olduğunu bil­di­rir­lər. Bəhram Yəmən padşahının himayəsinə göndərilir. Yə­mən­də boya-başa çatan Bəhram gözəl, zəkalı bir gəncə çevrilir, mahir ovçu, şir ovlayan, əjdaha öldürən pəhləvan kimi ad çı­xa­rır. Simnarın onun üçün tikdiyi Xəvərnəq qəsrində Bəhram yed­­di şahzadə qızın şəklini və bu gözəllərə sahib olacağı ba­rədə bir yazı görür.

Yəzdigürd ölür. Onun zülmündən cana gəlmiş xalq Bəhramı – vəliəhdi deyil, Xosrovu taxta oturdur. İranlılar Bəhrama mək­tub yazıb atasının zülmkar, müstəbid olduğu üçün onu da heç ki­min istəmədiyini bəyan edir, taxt-tacdan əl çəkməsini istə­yir­lər. Bəhram iranlılara cavabında atasının əməllərindən xə­bər­siz olduğunu bildirir, ədalətli şah olacağına söz verir. Bəhram növ­bəti qəhrəmanlıq göstərərək iki şirin arasından tacını götü­rüb taxta çıxır. Həqiqətən, ölkəsini ədalətlə, ağılla idarə edir, rəiy­yətə qayğı göstərir, yoxsullara əl tutur. Yeddi il davam edən qu­raqlıq zamanı xalqı aclıqdan, fəlakətdən xilas edir, məm­­lə­kət­də yenidən bolluq yaranır, insanlar firavan həyat sü­rür. Bəh­ram həm də cəsur sərkərdə olaraq ölkəsinin ya­dellilərin tap­da­ğı­na düşməsinə imkan vermir. Nəhayət, taleyinə yazıldığı kimi, yeddi məmləkətə sahib olub yeddi şahzadə qızla evlənir. Lakin xalqın xoş güzəranı, azad-asudə günləri uzun sürmür. Bəhram ar­xayınlaşıb günlərini eyş-işrətdə, ovda keçirir, dövlət idarə­çi­li­yin­dən uzaqlaşır, xalqın həyatından bixəbər olur, ölkənin işlə­ri­ni xain, tamahkar vəzir Rast Rövşənə tapşırır. Çox keçmir ki, öl­kə bərbad olur, zülm ayaq tutub yeriyir, əhali var-yoxdan çı­xır, hər yerdə səfalət hökm sürür. Bu azmış kimi Rast Rövşənin xəyanəti nəticəsində düşmən məmləkətə hücum çə­kir. Bəhram tək qalıb, ordu onu tərk etmiş, xalq üz dön­dər­miş, xəzinə boşal­mış­dır. Bu ağır gündə təsəllini ovda tapan Bəh­ram qo­ca ço­ban­la qarşılaşır. Çoban itini ağacdan asıb, Bəhram bu­nun səbəbini soruşduqda məlum olur ki, it sahibinə xəyanət etmiş, canavarla əlaqəyə girərək şəhvətə uymuş, sü­rünü bada ver­mişdir. Bəhram sanki yuxudan ayılır, sadə çoban ona düçar olduğu fəlakətin səbəbini anladır:

Çobanın sözündə vardı bir hikmət,

Bu arif qocadan şah aldı ibrət...

Söylədi: “ Bu işə olmuşam heyran,

Şahlığı öyrətdi mənə bir çoban.

Bu hekayə mənim hekayətimdir

Mən çobanam, sürü rəiyətimdir. ”

Qurda sürü verən it kimi o da

Gördü məmləkəti vermişdir bada.

Bəhram geri dönüb Rast Rövşəni edam etdirir, eyş-işrəti tərk edib, ədalət, islah yoluna düşür, rahatlıq tapır. Gur ovuna çı­­xan Bəhram ovunu qovur, gurun arxasınca bir mağaraya girə­rək yox olur.

**\*\*\***

**“İskəndərnamə” (1200)**

“Xəmsə”yə daxil olan beşinci poemadır. Həcmi iyirmi min misradan artıqdır. Əsər iki hissədən ibarətdir: “Şərəfnamə” və “İqbalnamə”. “Şərəfnamə” Məhəmməd Cahan Pəhləvanın oğlu Nüsrətəddin Əbubəkr Bişkinə, “İqbalnamə” Mosul hakimi İz­zəd­­din Məcuda ithafən qələmə alınmışdır.

“İskəndərnamə” Nizami yaradıcılığının yekunu, dahi hu­ma-nist şairin dərin demokrizmindən doğan ictimai-siyasi və fəls­ə­fi fikirlərinin məntiqi nəticəsidir.

**Şərəfnamə**

Yunan ölkəsində Feyləqus adlı ədalətli bir hökmdar var idi. İran şahı Dara həsədindən elçi göndərərək ondan xərac istəyir. Feyləqus qan tökülməsin deyə razı olur. Feyləqusun bir oğlu anadan olur. Adını İskəndər qoyurlar. Feyləqus təlim vermək üçün İskəndəri Niqumaşa tapşırır. Niqumaş oğlu Ərəstu ilə bir­likdə hər ikisinə mükəmməl dərs öyrədir. Niqumaş İskəndərin bir gün padşah olacağını bildiyi üçün ona oğlu Ərəstunu özünə vəzir seçməyi məsləhət görür. Niqumaş İskəndərin güclü və döv­lətli, Ərəstunun isə hünərli olduğunu deyir. İskəndər Ərəs­tu­nu özünə vəzir seçəcəyinə söz verir. Feyləqus dünyasını də­yi­şəndən sonra İskəndər hökmdar olur. Hamıya bacardığı qədər yaxşılıq edir, heç kimi incitmir. Dehqan vergisini ləğv edir. Heç kimdən xərac almır. Onun ədalətinin sorağı tez bir zaman­da bütün dünyaya yayılır.

Zəncilərin şahı Zəngibarın böyük ordu ilə Misirə hücum et­mək istədiyi məlum olur. Misir hökmdarı İskəndərdən kömək istəyir. İskəndər əvvəl razı olmur, lakin Ərəstunun məsləhəti ilə qoşunu toplayıb Misirə gedir. Tərəflər Nil çayının sahilində üzləşirlər. İskəndər sülh təklifi ilə elçisini Zəngibar şahın yanı­na göndərir, o isə elçini öldürüb qanını içir. Döyüş başlayır. İs­kəndər qalib gəlir, ölkədə əmin-amanlığı bərpa edir, İskən­də­riy­yə adlı şəhər tikdirir. Böyük sərvətlə vətəninə qayıdır. İskən­dər əldə etdiyi qənimətlərdən Dara üçün pay göndərir. Dara isə İskəndərin bu qələbəsindən təşvişə düşür. İskəndərin gələcəkdə onun üçün güclü rəqib olacağını düşünür, ondan daha ağır vergilər tələb edir, əks halda müharibə ilə hədələyir. İskəndər onun tələbini rədd edir. Müharibə başlayır və İskəndər Daranı məğ­­lub edərək İran səltənətinə yiyələnir. İskəndərin qoşunu Bər­­dəyə çatır. İskəndərə ölkənin hökmdarının qadın olduğunu, onun Kəyan nəslindən olması ilə fəxr etdiyini və çox dindar olduğunu deyirlər. İskəndərin qoşununun şəhərə yaxın­laşdığını Nüşabəyə xəbər verirlər. İskəndər elçi libasında Nüşa­bənin sarayına yollanır. Nüşabə İskəndəri tanıyır, İskəndərin şəkli həkk olunmuş ipəyi ona göstərir. Hindistandan Yunana qədər hər yerin hökmdarlarının rəsmini çəkdirib sarayında saxla­dığını deyərək taxtından enir və İskəndəri öz taxtında oturdur. Şahlara layiq süfrə açıdırır. Süfrəyə hər cür yeməklə yanaşı dörd büllur kasada ləl, qızıl, yaqut və dürr qoydurur. Nüşabə İs­kən­dərə ka­sa­lardakı yeməklərdən dadmağı tövsiyə edir. İskəndər qarşısına qoyulanların daş olduğunu və ağıllı insanın daş yemədiyini bil­dirir. Nüşabə isə işə yaramayan bu daşlar üçün tökülən qan­la­rın, çəkilən əziyyətlərin səbəbini soruşur. İskəndərdən Bər­dəyə to­xunmamaq məsələsində tə­minat alır. İskəndər yazılı fər­man im­zalayıb düşərgəsinə qayı­dır. Bərdədən Şimala üz tutur. Dər­bənd qalasını ələ keçirir. Ondan sonra Elbrus dağına tərəf hə­rə­kət edir. Seyir qalasında Keyxosrovun qəbrini ziyarət edir. Son­ra Reydən, Xorasandan keçib Hindistana gedir. Çin xaqa­nı­na xəbər gön­dərib vergi tə­ləb edir. Xaqan əvvəl razılaşmaq is­tə­mir, müha­ri­bə üçün ha­zır­lıq görür. Sonra alim libasında İs­kən­dərin sara­yı­na gedir. Onun igidliyinin, qorxmazlığının şahi-di olur. Bir illik xərac verib sülh bağlayır. İskəndər Çindən qa­yıdarkən rus sər­kər­dəsi Kintalın Bərdəyə hücum etdiyini, şə­hə­ri dağıdıb Nü­şa­bəni əsir aldığını öyrənir. Kintalın üzərinə hü­cum çəkib onu məğlub edir. Nüşabə əsirlikdən xilas olur. His­sənin sonunda İskəndər dirilik suyunu tapmaq üçün Zül­mə­tə səfər edir, lakin heç nə tapmır, vətəni Ruma qayıdır.

**İqbalnamə**

İskəndər elm və hikmət öyrənməklə məşğul olur. O, başqa dil­­lər­də olan kitabların yunan dilinə çevrilməsi barədə əmr ve­rir. Tanınmış alimləri sarayına dəvət edir, onlara qayğı göstərir, hər cür şərait yaradır. Ərəstunun, Belinasın, Falisin, Əf­latunun, Sokratın, Fərfuryusun, Hörmü­zün kainatın yaran­ması haqqında söhbətlərini dinləyir, onlarla mü­zakirələr aparır. İskəndər səya­hətə çıxır. İranı, Rumu, Hin­distanı, Çini, Yaxın və Orta Asiya ölkələrini gəzir, keçdiyi yer­ləri abadlaşdırır. Şərq ölkələrini gə­zib dolaşdıqdan sonra Şimal torpağına çatır. Ora­dakı insanlar İs­kəndəri peyğəmbər kimi qəbul edirlər. Onlar yəcuclar adla­nan tayfadan şikayət edib kömək istəyirlər. İs­kən­dər həmin yerdə dağılması mümkün olmayan polad sədd çəkdirib səfərinə davam edir. Bir ay yol gedib səfalı bir yerə çatır. Bura gözəl ol­du­ğu qədər maraqlı yer olur. Saysız-he­sab­sız sürülər çobansız idi. Heç yerdə hasar, divar hörülməmişdi. Qoşundan bir nəfər mey­vəyə əl uzadır, bədəni qıc olur. Başqa biri qoyun tutmaq is­tə­yir, qızdırmaya tutulur. İskəndər bu işdə bir hikmət olduğunu anlayır və heç nəyə toxunmamağı əmr edir. Bir az da irəliləyib, fi­ravan gözəl bir şəhərə çatırlar. Şəhə­rin girişində qapı qo­yul­mayıb. Hamı şəhərə girə bilər. Burada dü­kanlara qıfıl vurul­mur. Şəhər camaatından İskəndər bu ar­xa­yın­lığın səbəbini so­ru­şur. Xoş­bəxtlər ölkəsinin ağsaqqalları ona din­dar olduqlarını, heç vax­t düzlükdən ayrılmadıqlarını, yalan­dan uzaq olduqlarını deyirlər. Burada oğruluğun nə olduğunu bil­mirlər, hakim-qul yoxdur, bazar-dükanın qapıları açıqdır, bütün nemətlərdən ha­mı ehti­yacı olan qədər faydalanır. Xoş­bəxt­lər ölkəsində heç hökm­dar da yoxdur. Kamil insan, halal zəh­mət, ədalət var. İs­kən­dər eşit­diklərindən heyrətə gəlir:

İskəndər bu qayda-qanunu görcək

Duruxub dayandı divanələr tək.

Çünki belə şeyi nə görmüş, nə də

Oxumuş idi bir xosrovnamədə...

Öz-özünə dedi: “Arifsən əgər,

Qoy sənə ibrət olsun bu sirlər.

Dünyanı gəzmərəm mən, daha bəsdir,

Hər ovlaqda bir tor qurmaq əbəsdir...

Bunlar şövkət vermiş aləmə, yəqin,

Sütunu bunlardır bütün aləmin.

Düz yaşayış yolu budursa əgər,

İnsan bunlardırsa, bəs nəyik bizlər?...

Bunları əvvəldən görsəydim əgər,

Dünyanı bu qədər gəzməzdim hədər.

Bunlartək asudə ömr edərdim mən,

Dinim də olardı həmin bu dindən!”

İskəndər geriyə - Yunanıstana doğru hərəkət edir. Zur şəhə­rinə çatanda xəstələnib vəfat edir. Cənazəsini Misirə gətirib İskəndəriyyədə dəfn edirlər.

**İZZƏDDİN HƏSƏNOĞLU**

*XIII əsrdə anadilli poeziyamızın hələlik məlum olan ilk nü­mu­nələrini yaratmış sənətkarlardandır. Təvəllüd və vəfat tarixi məlum deyil. Həyatı və yaradıcılığı barədə məlumat azdır.*

*Dövlətşah Səmərqəndi şairin Əsfəraində (Xorasan) doğul­du­ğunu, “Divan”ının Rumda və Azərbaycanda məşhur oldu­ğunu yazır. Qaynaqlar Həsənoğlunun “Divan”ının Misirdə də geniş yayıldığını qeyd edir. ”Divan” zəmanəmizə gəlib çat­ma­mış­­dır. Ədəbi irsindən elm aləminə üçü Azərbaycan, biri fars di­lində olmaqla dörd qəzəli məlumdur. Ana dilində yazdığı şeir­lərdə “Həsənoğlu”, farsca şeirlərində isə “Puri-Həsən” tə­xəl­lüsünü işlətmişdir.*

*Həsənoğlunun “Apardı könlümü...” misrası ilə başlayan qə­zəli Seyfi Sarayinin XIV əsrdə Misirdə türk dilinə tərcümə etdiyi Sədinin “Gülüstan” əsərinin sonuna əlavə edilmiş, bu yol­la təsadüfən dövrümüzə gəlib çatmışdır. Şairin “Əcəb, bilsəm... ” mətləli ikinci qəzəli 1437-ci ildə Anadoluda Ömər bin Məzidin tərtib etdiyi “Məcmuətun-nəzair” əsərinə daxil edil­mişdir. Üçüncü qəzəlini isə alman türkoloqu Barbara Fleminq sonuncu Misir məmlükü Sultanül-Məlikül-Əşrəf Qan­suhğurinin tərtibi etdiyi şeir antologiyasında aşkar etmiş­dir.*

*Həsənoğlunun ana dilindəki iki qəzəlində vəhdəti-vücudla bağ­lılıq özünü aydın büruzə verir. Üçüncü qəzəl incə ruhlu şa­i­rin bəşəri hisslərinin, duyğularının səmimi ifadəsidir. ”Rəhm­siz xəlq olunubdur o nigarım, nə edim? “ mətləli yeganə farsca qəzəlini də sırf sufi poeziya nümunəsi hesab etmək olmaz.*

*Ədəbi irsindən əldə olan cüzi nümunələr belə, Həsənoğlunu XIII əsr anadilli Azərbaycan ədəbiyyatının müqtədir şairi oldu­ğunu təsdiq edir.*

\*\*\*

Apardı könqlümü bir xoş qəmər yüz, canfəza dilbər,

Nə dilbər? Dilbəri-şahid. Nə şahid? Şahidi-sərvər.

Məlum оlur ki, ay üzlü bir dilbər aşiqin könlünü aparmış, yə­ni məhəbbət zənciri ilə buхоvlamışdır. Həm də bu dilbər gözəl­lərin başçısı, gözəllər gözəli, şahidi-sərvərdir.

Mən ölsəm sən büti-şəngül, sürahi, еyləmə, qülqül,

Nə qülqül? Qül-qüli-badə. Nə badə? Badеyi -əhmər.

Aşiq sеvdiyi gözəli büt hеsab еdir. Nеcə ki, bütpərəstlər gö­zəl insan fоrmasında düzəltdikləri bütün qarşısında sitayiş еdir­lər, еləcə də Həsənоğlunun lirik qəhrəmanı dilbəri-şahidin qar­şı­sında səcdə və sita­yişə hazırdır. Həm də bu gözəl büti-şəngül, yəni şənlənib gü­lən, əyləncəni sеvən, şən, şuх bir dilbərdir. Sənətkar bu bеyt­də maraqlı bir müqayisə – bənzətmə yaradır. Bеlə ki, gözəlin qa­məti sürahiyə bənzədilir. Bu dilbərin bоyu da sürahi kimi uca, mütənasib və zərifdir. Bоğazı sürahininki ki­mi incə və хо­şa gələndir. Sürahinin içərisindəki şərab badəyə sü­­zülərkən оnun dar bоğazından kеçən mayе «qül-qül» dеyə zərif səs çıхarır. Gö­zəl də danışarkən оnun da bоğazından gə­lən səs lətif və ürəyəyatan «qül-qül» avazını хatırladır. D­е­mə­li, gözəlin bо­yu və danışığı sürahi və оndan sü­zü­lən şəraba bən­zədilir.

Başımdan gеtmədi hərgiz səninqlə içdiyim badə,

Nə badə? Badеyi- məsti. Nə məsti? Məstiyi-sağər.

Şəha, şirin sözün qılır Misirdə bir zəman kasid,

Nə kasid? Kasidi-qiymət. Nə qiymət? Qiyməti-şəkkər.

Sürahidən süzülən şərab оnu içən insanı sərхоş еt­diyi kimi, gözəlin şən, şuх danışığı da lirik qəhrəmanı məst еdir. Aşiq na­ra­hatdır ki, еşq cəfası оnu öldürə və sеvdiyi büti-şəngül baş­qa­la­rı ilə qırmızı şərab nuş еyləyə. Оna görə də о, sürahi bоylu şa­hidi-sərvərə deyir ki, mən ölsəm, еtibarı atıb şənlənib gülmə və badə içmə. Еti­nasız və biganə gözəllərdən fərqli оla­raq bu gözəl aşiqə qarşı laqеyd dеyil. О, aşiqlə birlikdə şən­lə­nib gül­müş və оnunla badə də içmişdir. Həmin badənin, yəni aşi­qin dil­bərlə bir yеrdə sağərlə içdiyi badənin məstliyi isə оnun ba­şın­dan gеtmir. Еyni zamanda gözəllər şahı оlan məşu­qun şirin sözləri о qədər dəyərli və lətifdir ki, Misirdə şəkəri bеlə qiy­mətdən salır:

Tutuşmayınca dər atəş bəlurməz хisləti-ənbər,

Nə ənbər? Ənbəri-suziş. Nə suziş? Suzişi-məcmər.

Bеytdə göstərilir ki, оda tutmayınca ənbərin həqiqi хislətini müəyyənləşdirmək mümkün dеyil. Bu pоеtik dеyim оrta əsr­lə­rin bеlə bir təsəvvürü və ənbərin mahiyyətini aydınlaşdırmaq məq­sədi ilə bağlı idi: оrta əsrlərdə ənbər alıb satanlar оnun kеy­fiyyətini yохlamaq üçün ənbəri оda tutardular. Оdda və man­qal­da yanan ənbərin ətrinin çıхıb çıхmamasına əsasən оnun kеy­­fiyyətini müəyyənləşdirərdilər. Əslində оdda yanmaq əzablı bir işdir. Şair dеmək istəyir ki, ənbər оdda yanıb əziyyət çək­dikdən sоnra оnun хisləti üzə çıхdığı kimi, insan da еşq оduna yanıb əzab çəkmədən оnun məhəbbətinin dərəcəsi bilinməz. Həm də bu sufilərin bеlə bir fikri ilə səsləşir ki, salik ilahi еşq yо­­lunda nə qədər çətinlik çəkərsə, səbr göstərib məşəqqətə dü­çar оlarsa, öz irfani məhəbbətinin böyüklüyünü sübut еtmiş оlar.

Əzəldən canum içində yazıldı surəti-məni,

Nə məni? Məniyi-surət. Nə surət? Surəti-dəftər.

Əzəldən (ilk yaradılış zamanında) mənanın surəti (məna alə­minin halı, vəziyyəti) canımın içində (İnsanın daхilindəki ilahi «mən»də) yazıldı. Nеcə məna? Surətin mənası – Surət, fоrma (maddi dünyanın) aləminin mənası. Nеcə surət? Dəftərin surəti – Lövhi-məhfuzda yazılanların şəkli, üzü, əksi.

Həsənоğlu sanqa gərçi duaçidir, vəli- sadiq.

Nə sadiq? Sadiqi-bəndə. Nə bəndə? Bəndеyi-çakər.

Sоn bеytdə şair sеvgiyə mübtəla оlanları fədakarlar və qеyri fədakarlar, sadiqlər və qеyri-sadiqlər – dеyə iki qismə bölür. Qеyd еdir ki, Həsənоğlu da sənə duaçı və səni sеvəndir, ancaq sa­diq və duaçıdır. Оnun sədaqəti bəndənin Allaha, sadiq nö­kə­rin ağaya itaəti və хidməti kimidir.

\*\*\*

Əcəb, bilsəm bəni şeyda qılan kim,

Banqa bu eşq odun peyda qılan kim.

Əcəblarəm, əcəb qaldım, ilahi,   
İman əhlin dönüb tərsə qılan kim.

Qəmişdən şəkkərü, taşdan cəvahir,   
Ağacdan danei-xurma qılan kim.

Tənüm yetmiş iki dürlü təmərdür,   
Kimün irmaq, kimün dərya qılan kim.

Qo bu tədbiri, gəl, təqdiri gözlə,   
Bu güni vədei-fərda qılan kim.

Bu nətünq fərşini hərdəm bu fərraş,   
Bu ərşünq rəngini mina qılan kim.

Həsənoğlu, bu bir qətrə mənyidən,   
Anunq xub suratin ziba qılan kim.

\*\*\*

Necəsin, gəl, ey yüzü ağum bənüm,   
Sən əritdünq odlara yağum bənüm.

And içərəm səndən artuq sevməyəm,   
Sənünqilə xoş keçər çağum bənüm.

Hüsn içində sanqa manənd olmaya,   
Əsli yuca, könqli alçağum bənüm.   
   
Al əlümi, ürəyim məqsudumə,   
Qoma yürəkdə yana dağım bənüm.   
   
Sən rəqibə sirrünqi faş eylədünq,   
Anunqilə oldı şıltağum bənüm.   
   
Qışladum qapunqda itlərünqilə,   
Oldu kuyinq üşdə yaylağum bənüm.   
   
Bən ölücək yoluna gömünq bəni,   
Baqə tursun yara toprağum bənüm.

Toprağumdan bitə həsrətlə ağac,   
Qıla zari cümlə yaprağum bənüm.   
   
Bu Həsənoğlu sənünq bəndənq durur,   
Anı rədd etmə, yüzi ağum bənüm.

**ZÜLFÜQAR ŞİRVANİ**

*Qivaməddin Hüseyn Əli oğlu Zülfüqar Şirvani XIII əsr Azər­­­­baycan ədəbi-elmi fikrinin istedadlı nümayəndəsidir. Hə­ya­tı haqqında məlumat azdır. 1194-cü ildə anadan olduğu təx­min edilir. Əsərlərindən məlum olur ki, şair XIV əsrin əvvəl­lərinə qədər ömür sürmüş, təxminən 1304-cü ildə Təbrizdə vəfat etmişdir Fəxriyyələrində Zülfüqar on beşdən artıq elmə vaqif olduğunu, şahmat və musiqini dərindən bildiyini, altı dil­də nəzm və nəsr əsərləri yazdığını bildirir. Mənbələrdə Zülf­ü­qa­rın dərin bilik sahibi, geniş erudisiyalı bir şəxs, söz sə­nə­tin­də mahir usta olması barədə fikirlər təkrarlanır, onu Şərqin böyük mütəfəkkir şairləri ilə müqayisə edirlər.*

*Səmərqəndidən başlayaraq Zülfüqar Şirvanidən bəhs edən əksər müəlliflər onu novator şair kimi təqdim etmişlər. Bir şeir­də əruzun bir neçə bəhrindən məharətlə istifadə edən Zülfüqar “tərd” və “əks” adlanan üslubda qələmə aldığı şeirləri ilə klas­­­sik Şərq şeirinə yeniliklər gətirmişdir. “Divan”ının yeganə əl­yazma nüsxəsi XIV əsrə aiddir, Londonun Britaniya mu­ze­yin­də saxlanılır. Ana dilində əsərləri dövrümüzə gəlib çat­mayıb. “Zülfüqar”, “Qivam” və “Heydəri” təxəllüslərini işlə­t­miş­dir.*

**Qəzəllər**

O gül eşqiylə könül divanədir,

O nigar eşqiylə can əfsanədir.

Əqli çaşbaş saldı eşqinin camı,

Ruh onun kuyində bir həmxanədir.

Dərdi dərmandır onun hər xəstəyə,

Fitnəsindən mat qalan fərzanədir.

Rindlər yanında çəksən dərdini,

Pakcanlar məhrəmi-kaşanədir.

Məstinin meyxanəsində hər zaman

Xasların qanı dolu peymanədir.

Dərdi ilə oldusa kim aşina,

Aləmin dərdinə o biganədir.

Ləbləri gəlmiş açar can kamına,

Can daraq tək sərbəsər dandanədir.

Şəminə yandı üzünün can yenə,

Ruh ona pərvanədən pərvanədir.

Zülfüqar zəncir zülfündən olub

Əqldə kamil, demə divanədir.

\*\*\*

Getdin məni sən kənara etdin,

Hər sirrimi aşikarə etdin.

Gün bəsləyən ay camalın üçün

Göz yaşımı sən sitarə etdin.

Can almağa ey bədəni nazik,

Qəlbini dəmirü xarə etdin.

Bəsdir bu qədər dağıtma pərdə,

Səbrim libasını parə etdin.

Verdin mənə qəm yükü, görüş yox,

Bu işləri min dübarə etdin.

Biçarə olanda eşqin ilə

İnsaf elə gör nə çarə etdin?

Vəsl ilə işıqlanan o sübhü

Hicrinlə yamanca qarə etdin.

Fitnə içinə atıb Qivamı

Sonra aradan kənarə etdin.

\*\*\*

Kim ki, zülfündən onun halı pərişan oldu,

Mən kimi getdi özündən, dəli, heyran oldu.

Aqilin canı qolu boynuna yarın dolayar,

Yüksələrmi bu yerə kimsə ki, nadan oldu?

Yardan ayrılmaq özü xeyli çətin bir işdir,

Yardan ayrı yaşamaq kim deyir asan oldu.

Gəlmişəm eşq qəmiylə sərü samanım yox,

Aşıq odur ki, müdam bisərü saman oldu.

Narahat qəlbimi dilbər özünə məskən edib,

Çünki qəlbimdə onun eşqi firavan oldu.

Dağınıq könlüm əgər olsa camalından uzaq,

Bircə an olsa diri sanma bu asan oldu.

Əhdi, peymanı unutma, o əziz canın üçün,

Bu dəli könlüm öz əhdində dayanan oldu.

Qoyma artıq qala divanə könül qəmlər ilə,

Qoyma zülfün kimi könlüm də pərişan oldu.

\*\*\*

Üzünü gün kimi pünhan eylədin,

Əbr tək sən məni giryan eylədin.

Qəlbimin qanına çəkdin əlini,

Bilmədim ta ki, nə dastan eylədin.

Vəsl gəzdim, hicr verdin, afərin,

Dərdimə sən böylə dərman eylədin.

Bir öpüş ver söylədim, can ver dedin,

Mən fəda etdim, nə ey can, ey can, eylədin?

Bilmədin abi-həyatın qədrini,

Busəni bir böylə ərzan eylədin.

Eşq ilə zülfün kimi daim məni

Toplu idim sən pərişan eylədin.

Hüsnə Yusifsən, ləbin qəndi ilə

Gürgan innabını peşman eylədin.

Bəndə olmuşdur Qivam fərmanına,

Əmr elə, gör ki, nə fərman eylədin.

**Qitə**

Səni mədh etmək üçün canımda tutdu məskən,

Könlü ilə Müizzi, fikri ilə Fərəzdəq.

Bu qayda söz yaratmaz, ey şah, sən bilirsən,

Nə Ünsüri, nə Sabir, nə Əzrəqi, nə Əməq.

**Rübailər**

Çöllər kimi əlvandır üzün, rəngindir,

Tər xəttinin altındakı gül, nəsrindir,

Mərcan dodağın hər sözü bir cam meydir,

Olsa nə qədər acı, yenə şirindir.

**\*\*\***

Könlüm, yenə oldu sənə hicran qismət,

Çökdü ümidin gündüzünə bir zülmət.

Anmazsa gözüm səni cigər qanımla,

Kordur, ona mən yağdıraram min lənət.

**\*\*\***

Ey can, ürəyim qəminlə viran oldu,

Sənsiz ürəyim gör nə yaman qan oldu.

Çox gülmə ki, gül laləyə bənzər daim,

Ar etdi üzündən o pərişan oldu.

**\*\*\***

Axşam o gözəl soruşdu şirin-şirin:

-Könlün hanı, bir söylə, - dedi-ey miskin?

Bildirdim: “Ürək qaçmış üzündən zülfə”

-Getmiş-dedi-Rumdan, yeri olmuşdur Çin.

**\*\*\***

Nərgiz gözün, ey gül, mənə divan eylər,

Baxsam, dodağın gözlərimi qan eylər.

Atlaz yanağın üstə şəkər tüngün var,

Çox xəstələrə onunla dərman eylər.

**HÜMAM TƏBRİZİ**

*XIII əsr görkəmli Azərbaycan şairi və dövlət xadimidir 1201-ci ildə Təbrizdə anadan olmuş, 1314-cü ildə orada vəfat etmiş, özünün tikdirdiyi xanəgahda dəfn olunmuşdur. Adı Məhəmməd, atasının adı Əla (Əlai), ləqəbi “Hümaməddin”, təxəllüsü “Hümam”dır. Hümam Təbrizi bir müddət Elxanilər dövlətinin Azərbaycan üzrə vəziri olmuş, ölkənin siyasi həya­tın­da fəal iştirak etmişdir. Şair haqqında ilk məlumat verən Həmdullah Qəzvinidən (XIV əsr) etibarən orta əsr müəllifləri Hümam Təbrizini dövrünün məşhur söz ustası, tanınmış alimi kimi təqdim etmiş, M. Tərbiyət onu “Azərbaycanın Sədisi” ad­lan­dırmışdır. Sədi Şirazinin bir neçə dəfə Hümamın görüşünə gəlməsi, onların dostluğu və şeirləşməsi barədə digər mənbələr də xəbər verir.*

*Hümam Elxanilərin baş vəziri Xacə Rəşidəddinin Quranın təfsirinə rəy yazan iki yüz ən məşhur alimdən biri olmuşdur.*

*Şeirləri ölümündən sonra Xacə Rəşidəddinin fərmanı ilə toplanıb “Divan” halına salınmışdır. “Divan”ı fars və ərəb dil­­lə­­rində müxtəlif janrlarda yazdığı poetik nümunələrdən, dili qəs­dən təhrif edilmiş türkcə şeirlərdən, “Məsnəviyyat”dan, “Söh­bətnamə” adlı bir məsnəvidən və bir mərsiyyədən iba­rət­dir.*

*Hümam daha çox lirik-aşiqanə şeirlər ustadı kimi məş­hur­dur. Qəzəllərində əsasən gerçək insani eşq tərənnüm olunur, təbiət və insan gözəlliyi müqayisəli vəhdətdədir. Lirikasında ictimai-əxlaqi və irfani-təsəvvüfi şeirlər də mühüm yer tutur.*

**Qəzəllər**

Bu eşqə düşmək üstündə mənə tənə edir düşmən,

Gözəllər hüsnünü ancaq sevən gözlərlə seyr et sən.

Gərəkdir xalq arasında deməyə sirrini aşiq,

Günəş palçıqla örtülməz cahanda neyləmək əslən.

Küləkdir tənə fikrimcə, yarın vəsli olan yerdə,

Söyüd yarpağı tək dəyməz əsək hər bir əsən yeldən.

Sən çadırların ayı, gözəllər şahı olmuşsan,

Gərək dünya gözəlləri olalar qarşıda bəndən.

Üzün ay tək işıq salmış, işıqlanmış bütün yollar,

Nə lazım çadırın səmtə yolu sormaq de hər kəsdən.

Əgər bir gün tamaşaya bağa doğru qədəm bassan,

Gülə meyl eyləməz bir də bağın bağbanı o gündən.

Gözəldir qönçənin ağzı səhər vaxtı gülən dəmlər,

Fəqət qeyri bir aləmdir güləndə ləblərin hərdən.

Şəkilcə sərvə bənzərdir sənin qəddin gözəllikdə,

Belə şirin gəzərmi o, utanmazmı özü səndən.

Hümamın eşqə düşməkdən qayıtmağı olar mümkün,

Çıxararsa əgər bülbül gülün eşqini qəlbindən.

\*\*\*

Hərçənd sındırıbsan zülfün kimi məni yar,

Desəm ədəbsiz ollam əhdi qıran, biiqrar.

Şahlar olub qapında dərviş misalı miskin,

Dərvişdə bir nəzər sal, gör ki nə ehtişam var.

Oldun nihan gözümdən abi-həyat kimi sən,

Vəslin tapılmaz oldu simürğü kimiyavər.

Verdim salam, ancaq yoxdur cavab o ləbdən,

Biganəmi göründü, ey yar, aşinalar.

Ehsan gözüylə bir bax, bir dəm Hümama sarı,

Lütf eyləyər gədaya aləmdə padşahlar.

**\*\*\***

Hər kimdə eşqin olsa, cana nəzəri olmaz,

Məstin olarsa hər kəs candan xəbəri olmaz.

Hər aşiqin xəyalı ətrindən olsa agah,

Müşkin saçından ayrı durmaq hünəri olmaz.

Başdan ayağa cansan, ey çeşmeyi-həyat sən,

İnsanda bu camalın, hüsnün əsəri olmaz.

Hər kəs bir axtarışda, bir arzu, bir diləkdə,

Kuyindən özgə səmtə qəlbin səfəri olmaz.

Vəsfin nə cür gərəksə, səylər Hümam daim,

Hər bir neyin şəkəri, kanın gövhəri olmaz.

**\*\*\***

Ey gül, olmuşdur sənə hami özü pərvərdigar,

Rahat ol aləmdə sən, bəxtinlə dönsün ruzigar.

Dövr əlindən hər zaman ancaq o kəs tapmış aman,

Fəzli ilə haqq onun hey üstünə kölgə salar.

Kim ki xalqın canını daim çalar bir gürzə tək,

Bir zərbə ilə tez çəkər dövran özü ondan damar.

Daimi dövlət nədir? Ərz eyləyim: ədlü kərəm.

Bəxtiyar kəsdən qalar ancaq bu işlər yadigar.

**\*\*\***

Nədir aşiqlik özü? Bəndeyi-canan olmaq.

Ləbi can istəsə vermək, yenə xəndan olmaq.

Zülfünə göz yetirib lalə yanağın görmək,

Gah kafir oluban, gah müsəlman olmaq.

Tanrı ruhu o zaman ki, düşüb insan üstə,

Bizə bir adət olub xublara heyran olmaq.

Uzünü ərz elə ki, əhli-nəzər müştaqdır,

Bəs deyilmi hamıdan pərdədə pünhan olmaq?

Yolunun üstə duranlar hamısı sanki Hümam,

İstədi qeyrət ilə həmdəmi-sultan olmaq.

**Məsnəvi**

Cahanda kimsəyə yox mehr, ülfət,

Ata-övlad tanımaz, bilməz əlbət.

Bu dünyada vəfa axtarsa hər kim,

Gedib dərman qəbul etsin o daim.

Düşünmə bir kəs ilə aşinadır,

İşində daima o bivəfadır.

Ona bənd olmağa məğrur qafil,

Onunla dost olarmı heç bir aqil?

**Qitə**

Elmdə, hikmətdə olsan da mahir,

Sənə dost olmağa bizdə yox həvəs.

Elm dəryasısan, acısan ancaq,

Acı dərya suyu içərmi bir kəs?

**Rübailər**

Ey gül, mey ilə, şövqlə bəslərsən can,

Etməz sənə tənə bu işdə bir insan.

Dünyada sənə oldu halal mey içmək,

Mey çünki ləbində su olur arından.

**\*\*\***

Hər dərdimi ney böyləcə bir-bir söylər,

Hər sirrimi o, gizlicə bir-bir söylər.

Bir sirri ki, yüz dillə danışmaq olmaz,

Dilsizcə açıb ney necə bir-bir söylər.

**\*\*\***

Sən, mən-ikimiz işıqlı, saf bir cövhər,

Sən, mən nəçiyik nə anlasın bəd gövhər.

Sən, mən elə eyniyik, bizə yoxdur fərq,

Məhv etdi bizi hayıf, hayif... sən, mənlər.

**\*\*\***

Sübhün yeli rəqs ilə əsir hər yandan,

Bir müjdə gəlir yoxsa yenə canandan.

Bir dur tələsik gedib duraq yollarda,

Qumrov səsi var, xəbər verir karvandan.

**\*\*\***

Məclis qurasan, canına kim qəsd etməz,

Kim var ki, onu gül dodağın məst etməz.

Aşiqlik olan yerdə müsəlman olmaz,

Hər kim ki, üzün onu bütpərəst etməz.

**“DASTANİ-ƏHMƏD HƏRAMİ”**

*XIII əsr Azərbaycan ədəbiyyatının bu qiymətli nümunəsi ana­­dilli epik şeirimizin, ümumən ədəbiyyatımızın təşəkkül ta­rixi baxımından müstəsna əhəmiyyət kəsb edir. Əsərin əlyaz­ması 1928-ci ildə türk alimi Tələt Onay tərəfindən aşkar edil­miş, 1933- və 1946-cı ildə Türkiyədə, 1978-ci ildə Bakıda nəşr edilmişdir.*

*Əlyazmanın əvvəlindən və sonundan səhifələrin çatışmaması müəllifi müəyyən etməyə imkan vermir. Ola bilsin ki, bu səbəb­dən məsnəvidə klassik şeir ənənələrinə uyğun uzun-uzadı baş­lıq­lara, əsərin yazılma səbəblərinə də rast gəlmirirk. Girişdə ilahi hikmət, peyğəmbər və dörd xəlifənin tərifinə həsr edilmiş bir neçə beytdən sonra müəllif özü haqqında söz açır. Məlum olur ki, o, əbəs yerə xərclədiyi ömrünə görə heyfslənən, saçı-saqqalı ağarmış ahıl bir adamdır.*

*Poemanın adı da dastan-məsnəvi ənənəsindən kənara çıxır. Məlumdur ki, klassik aşiqanə məsnəvilər qoşa qəhrəmanlarının adı ilə adlanır, dastanlarda isə baş qəhrəmanın adına çox vaxt “namə” sözü qoşulur. Əhməd Harami mənfi obrazdır. Ona görə də onun adına “namə” sözünü əlavə etmək bu sözün lek­sik-semantik mənası ilə ziddiyyət təşkil edərdi. Buradakl “das­tan”sözü rəvayət, nağıl anlamında işlənmişdir. Müəllif özü də poemanın başlanğıcında onu “qissə” adlandırır.*

*“Dastanı Əhməd Hərami”nin quruluşu, məzmunu, dil-üslub xüsusiyyətləri göstərir ki, müəllif şifahi ədəbiyyata yaxından bə­ləd olmuş, əsərini məsnəvi-dastan ənənələrinə uyğun qələmə almışdır. Əsər xalq ruhuna yaxın şeir dililə söylənmiş nağıl tə­si­ri bağışlayır. Süjet xətti və təhkiyə üsulu sadədir, müəllif bi­r­başa hadisənin nəqlinə keçir, ideya xeyirlə şərin mü­ba­ri­zə­sində xeyirin sonda qələbəsinə inamdır. Poema əruzun həzəc bəh­rindədir, hadisələr Krım, Bağdad və Şirazda cərəyan edir, bir yerdə Gürcüstanın və İsfahanın adı çəkilir.*

*Şair məsnəvisinə Güləndamın dilindən “Yalvarış” adlı yed­di beytlik bir qəzəl daxil etmiş, bununla da epik şeirdə orijinal bir üslub yaratmışdır. “Dastanı Əhməd Hərami”dən başlayan bu üslub anadilli epik şeirimizdə geniş vüsət tapmış, ənənəyə çevrilmişdir. XIV əsrdə Suli Fəqih “Yusif və Züleyxa” po­e­ma­sı­na 13, Mustafa Zərir eyni adlı əsərinə 18 qəzəl daxil etmiş, XVI əsrdə Füzuli “Leyli və Məcnun” poemasında 24 qəzəldən is­­ti­fadə etmişdir. Məsnəvi altı məclisdən, 1632 misradan ibarətdir.*

**“Dastanı Əhməd Hərami”**

**Birinci məclis:**

Sehrbaz, cadugar Əhməd Hərami doqquz quldur yoldaşı ilə yol kəsmək, karvan basmaqla Rumda, Şamda ad çıxarmışdır. Bir gün Əhməd Hərami yoldaşlarını yığıb deyir ki. eşitdiyimə görə, Bağdad şahənşahının qiymətsiz bir xəzinəsi var. Gedək xəzinəni yağmalayaq. Onlar Bağdada üz tuturlar. Xəzinənin yerini öyrənib saraya daxil olurlar. Bu zaman Əhməd Harami şahın mələk kimi gözəl qızı Güləndamı çıraq işığında yazı ya­zan görür. Güləndam həramilərin danışığını eşidib qılınc qur­şa­naraq qorxmadan xəzinəyə gedir. Xəzinəni qarət edən doqquz quldurun başını vurur, Əhməd Həramini isə yaralayır. Əhməd Hərami Güləndamı tanıyır, qısas alacağını deyib oranı tərk edir. Güləndam kimsəyə bir söz demədən otağına qayıdır. Sə­hər əhvalatdan xəbər tutan şah xəzinəni quldurlardan xilas edəni axtarır, lakin onun Güləndam olduğunu bilmir.

**İkinci məclis:**

Əhməd Hərami Bağdaddan Krıma qaçır. Xeyli mal-dövlət cəm edib böyük bir karvan düzəldərək qiymətli bəxşişlərlə bəzirgan adı ilə Bağdada dönür. Saraya yol tapıb şahın rəğ­bə­tini qazanır. Şah Əhməd Həramini igid, mərd, səxavətli bir in­san hesab edib qızını ona ərə vermək istəyir. Güləndam Əh­məd Hə­ramini tanıyır, lakin atasının iradəsi əleyhinə çıxmır və iz­di­va­ca razılıq verir. Dərd, qorxu içində çıxış yolu axtarır. Bir al­ma­nın iki üzü kimi özünə oxşayan bir qız sirdaşını əhva­lat­dan agah edir. Toy gecəsi qız Güləndamın əvəzinə gərdəyə gi­rir. Bu minvalla bir il keçir. Güləndamın can sirdaşı qəflətən vəfat edir.

**Üçüncü məclis:**

Əhməd Hərami guya Krımda qalan böyük var-dövlətini gə­tir­mək bəhanəsilə Güləndamla Bağdadı tərk etmək üçün şahdan izin alır. Bir anlığa Əhməd Həramiyə inanan Güləndam getməyə razı olur. Onlar İsfahandan keçərək Gürcüstan yolunu tuturlar. Əl-ayaqdan uzaq bir dərədə Əhməd Hərami Gülən­dama onu buraya qisas almağa gətirdiyini deyir. Güləndam Əhməd Həraminin tanıdığını, atasına onun sirrini açmadığını bildirir, aman istəyir. Əhməd Hərami onun sözlərinə məhəl qoymayıb qızı çarmıxa çəkir, odda qalamaq məqsədilə odun dalınca dağa qalxır. Güləndam Allaha sığınıb imdad diləyir, yalvarır.

**Yalvarış**

Görün imdi bənə netdi zəmanə,   
Əlimi aldı uş atdı yabanə.

Nədir bunca bənə cövrü cəfalar,   
Məgər kim qəhr içün bəslədi anə?

Suçum nədir, əcəb netdim, nə qıldım,   
Qara bağrım bənim qərq oldu qanə.

Hənuz dəxi qızıl gül qönçəsindən  
Açılmadan nə tez döndü xəzanə.

Cəfa imiş bu dünyanın vəfası  
Ki, bin yaxşı işi dəgməz yamanə.

Görün bu çərxi-gərduni ki, bəni  
Sapana qoyuban atdı yabanə.

İlahi, düşmüş əhvalın bilən həqq,   
Sənə sığındım, ey həyyi-təvanə.

Yol azmış bir qəfilənin keşikçisi Xoca Rüstəm adlı bahadur təsadüfən Güləndama rast gəlir. Əhvalatdan xəbərdar olan Xo­ca Rüstəm Güləndamı azad edib Əhməd Həramidən karvanda gizlədir. Karvan Şiraza çatır. Güləndam karvandan ayrılır.

**Dördüncü məclis:**

Güləndam Şiraz sultanının sarayının qarşısına gəlir. Şirazın gənc sultanı Güləfruxun mərhəmətli, rəiyyətpərvər anası Gü­ləndamı görüb gözəlliyinə, əsilzadəliyinə heyran olur. Gü­lən­dam başına gələn qəzavü-qədəri Şiraz xatununa nəql edir. Xatun könüldən Güləndama bağlanır, onu oğluna almaq istəyir. Güləndamı görən Güləfrux qıza aşiq olur. Toydan sonra Güləndam Əhməd Həramidən ehtiyat edərək Güləfruxdan qırx pilləkənlı bir saray tikdirməsini, hər pilləkənə keşikçi, qapıya iki aslan qoydurmasını xahiş edir. Saray hazır olur, sevgililər orada şad-xürrəm yaşamağa başlayırlar.

**Beşinci məclis:**

Əhməd Harami düz bir il gecə-gündüz Güləndamı axtarır, nəhayət bir gün Şiraza gəlib çıxır. Bir bağbandan Şiraz sul­ta-nının Güləndamla evləndiyini, onların iki aslanın, qırx keşik-çinin qoruduğu sarayda yaşadığını öyrənir. Ovçulardan iki diri kə­dik alıb gecə saraya yaxınlaşır. Kədikləri ona hücum çəkən as­lanların qabağına ataraq icəri daxil olur. Bir əfsun oxuyub keşikçiləri yuxuya verir, başlarını kəsib Güləndamın yataq ota­ğına girir. Güləndam Güləfruxa toxunmasın deyə Əhməd Hə­ra­miyə yalvarır. Əhməd Harami Güləndamı pilləkənlərin başına gətirir. Güləndam yenə Allaha üz tutur, həqqə sığınır, mədəd istəyir.

**Altıncı məclis:**

Güləndam bütün iradəsini toplayıb Əhməd Həramini pillə­kən­lərdən aşağı itələyir. Əhməd Hərami yerə çırpılıb cəhən-nəmə vasil olur. Güləndam otağa qayıdır və heç nədən xəbəri olmayan Güləfruxu yuxudan oyadır. Hadisədən xəbər tutan şəhər əhli şadyanalıq edir.

**ƏVHƏDİ MARAĞAİ**

*XIII-XIV əsrlər Azərbaycan bədii, fəlsəfi-ictimai fikrinin gör­kəmli nümayəndəsi Əvhədəddin Əhvədi 1274-cü ildə Ma­ra­ğa­da doğulmuş, 1338-ci ildə orada vəfat etmişdir. Məzarı ha­zır­da Marağada “Pir Əvhədəddin” adı ilə ziyarətgahdır.*

*Təxminən 20 yaşlarında yaradıcılığa başlamış, ilk dövrlərdə “Safi” təxəllüsü ilə aşiqanə şeirlər yazmışdır.*

*Müasirləri olan təzkirəçilərdən tutmuş XX əsrə qədər İran, Türkiyə, Hindistan, Rus və Avropa alimləri Əvhədəddinin çox­cə­hətli, zəngin yaradıcılığına böyük dəyər vermişlər. Döv­lətşah yazır: “Divan”ı on min beytdən ibarət olmuş, şeir de­məkdə öz dövründə təkdir... Elə ki, əsər (“Cami-Cəm”) hazır oldu, o qədər bəyənildi ki, bir ayda 400 nüsxə üzü köçürüldü.”*

*Əvhədi üç dəfə Vətəni tərk edib uzun müddət ağır maddi eh­ti­yac içində məşəqqətli qürbət həyatı yaşamış, hətta şeirlərini çörəyə dəyişmək məcburiyyətində qalmışdır. 1306-1307-ci ildə ağır xəstə ikən Nəsrəddin Tusinin nəvəsi Xacə Ziyaəddin Yusi­fin xahişi ilə 525 beytdən ibarət “Dəhnamə” yaxud “Məntiqül-üşşaq” (“Aşiqlərin bəlağəti”) məsnəvisini yazmışdır. Əsər mü­qəd­dimə və on məktubdan ibarətdir. İyirmi ildən artıq sürən so­nuncu İsfahan səyahətindən 59 yaşında doğma yurda qayı­dan şair ona böyük şöhrət gətirən “Cami-Cəm”əsərini bir ilə ta­mamlayıb Xacə Qiyasəddin Məhəmməd ibn Rəşidə ithaf et­mişdir.*

*Ədəbi irsində klassik şeirin müxtəlif janrlarında yazdığı nümunələr mühüm yer tutur. Lirikasında aşiqanə qə­zəl­lər, sufi-irfani məzmunlu şeirlər üstünlük təşkil edir, lakin dün­yə­vilik, real eşq, insani münasibətlər, humanist düşüncə da­ha qa­barıqdır. Fəlsəfi düşüncələrini əks etdirən şeirləri vardır. İn­sanverənlik, ədalət, halal əməyə, elmə, mərifətə ça­ğırış, riyakar ruhanilərin ifşası bu şeirlərin əsas mövzusudur.*

**Qəzəllər**

Bu gecə, tək bu gecə məndən uzaq, getmə, gülüm,

Sən işıqsan gözümə, həm də çıraq, getmə, gülüm.

Sənin ol gül camalından evimiz cənnət olub,

Axı sənsiz nəyə lazım bu otaq, getmə, gülüm.

Sərxoşam mən bu gecə, ah o xumar gözlərdən,

Məni matəmdə qoyub sən bu sayaq, getmə, gülüm.

Mən sənin vurğununam, xəstəsiyəm hicranın,

Barı et bir gecəlik keyfimi çağ, getmə, gülüm.

Etinasızlıq edib qaçma vəfa kuyindən,

Qapının torpağıdır Əvhədi bax, getmə, gülüm.

\*\*\*

Sən gülün dövrəsinə ətri kəmənd eyləmisən,

Müşki ay çevrəsinə gör necə bənd eyləmisən.

Vəslinin meyvəsi çatmaz bizə, çünki bilirəm,

Onun əl çatmayası şaxəyə bənd eyləmisən.

Yenə aşiqləri zindana salıb bir çoxunun

Ahını tüstü kimi ərşə bülənd eyləmisən.

Getmə Təbrizə, gülüm, şad ürəyim dərdə düşər,

Ürəyimdən asılı sanki Səhənd eyləmisən.

Sən nəzər salmayacaqsan bilirəm Əvhədiyə,

Çünki öz qəlbini bir nakəsə bənd eyləmisən.

**“Cami-Cəm” (“Cəmşidin Camı”)**

Məsnəvi Əvhədinin qirx illik ədəbi fəaliyyətinin, bədii-fəl­sə­fi, elmi-ictimai və dini görüşlərinin yekunudur. Əruzun xəfif bəhrində yazılmışdır, müqəddimə və üç fəsildən, 9142 misra­dan ibarətdir. Əsərinin adını Cəmşidin dünyanı özündə əks et­di­rən əfsanəvi camından götürdüyünə işarə edən müəllif yazır: “Bu kitabın adını “Cami-Cəm” qoyub bütün yaradılışı onda təs­vir etdim, bütün aləmdə hər nə varsa burada görmək olar”. Əv­hə­dinin “Cami-Cəm” poeması, hər şeydən əvvəl, elmə, bili­yə, ağıla, xeyirxahlığa, vicdana, tərbiyəyə, düzlüyə çağıran əsər­dir.

Poemada ənənəvi başlıqlardan sonra sultan Məhəmməd Ba­ha­dır xan və vəziri Xacə Qiyasəddin Məhəmmədin mədhi gəlir, Təbrizdəki “Rəbi-Rəşid” şəhərciyi vəsf edilir. Əvhədi İsfahan­dakı ağır qəriblik həyatından, dözülməz ehtiyac içində yaşa­ma­sından söz açır.

Müqəddimədə şair “Kainatın həqiqəti haqqında sual” adlı sər­­­lövhə altında yaranış barədə fəlsəfi düşüncələrini bölüşür: “Heç demirsən ki, bu yaşadığın dünya nədir? Əsli haradan gəl­miş, əvvəldən var imiş, ya sonralar ortaya çıxmışdır? Od, su, ha­va, torpaq nədən əmələ gəlmişdir? Sən özün kimsən, nədən­sən, özünü tanımayan başqalarını tanıya bilərmi? Bu cəhənnəm deyilən şey nədir? Behişt hardadır? Sorğu günü haçandır? Nə­dən­dir ki, uca göylər hərəkətdədir, bu yer nə üçün sakindir?” Əv­­hədi verdiyi suallara cavab axtarır, yerin, göyün, insanın mən­şəyi haqqında, ruhun, əqlin təbiəti barədə qənaətlərini ifadə edir. Şairə görə, bütün bu mürəkkəb hadisələri şərh etmək üçün dini ehkam və təlimlər kifayət deyil. Bu həqiqətləri dərk etmə­yin bir yolu var – Elm! “Elmin xarakteri” bölümündə hər şeyi el­min, təfəkkürün məhsulu hesab edən Əvhədi yazır: “ Elm sə­nin can quşunun qanadıdır. Səni göylərə qaldıran da odur. El­m­siz ürək işıqsız gözə bənzər. Elmi oğru apara bilməz, onu əcəl də öldürə bilməz. Elmin cövhəri qızıl kimidir, köhnəldikcə tə­zə­ləşir. Din elm sayəsində yüksəklərə qalxır. Elmə əsaslanan din əbədidir. Ürək elm gözü ilə baxanda xaliqinə də yol tapa­caq­dır. Sən bu dünyaya elm öyrənmək və iş görməkdən ötrü gəl­misən. Yüksəlmək istəyirsənsə, elm bayrağını yüksəklərə qal­­dır”.

Birinci fəsildə Əvhədi kainatın mənşəyi, Yer kürəsinin ya­ran­ması, mədən, bitki və heyvanın əmələ gəlməsi, insan haq-qında fikirlərini ifadə edir.

Əvhədinin qənaətincə, əvvəl “Zati-vacib” cilvələnib zühur etmiş, sonra “Əqli-küllü” daha sonra “Nəfsi-küllü” yaratmışdır. Əql, nəfəs yarandıqdan sonra 8 asiman, 7 səyyarə, 12 bürc, 6 cəhət və sonda Yer kürəsi təşəkkül tapmışdır. Allah yer üzündə dörd ünsürü (su, torpaq, hava, od) yaratmış və bu ünsürlərin müxtəlif tərkibindən üç şey (mədən, nəbat, heyvan) əmələ gəlmişdir. Əvhədi sonra dörd ünsürün və üç şeyin qarşılıqlı təsirindən və qırılmaz əlaqəsindən bəhs edir. “ Od, su, torpaq və hava həm sənin həyatının, həm də ölümünün səbəbidir. Bu dörd ünsür əl-ələ verib birləşəndə üç məvalid əmələ gəldi – mə­­dən, nəbat və heyvan”. Şair yağış, qar, dolu kimi təbiət hadi­sə­lərinin elmi izahını verir, nəbatatın meydana çıxmasını əsas­landırır, nəhayət məxluqatın yaranmasından danışır. Canlı alə­min cansız aləmdən və torpaqdan əmələ gəldiyini iddia edir: “Ruh, nəfs və bədən bu torpaq adlanan emalatxanadan yetişib ortaya çıxmışdır”. Bütün bunlardan sonra Əvhədi ya­radılışı yeganə bir başlangıcda, vahid bir qüvvədə görür: “ Çərxi-fələk nəfsə, nəfs isə əqlə möhtac olduğu kimi, bir-birinin ardınca vahid bir məbdəə möhtacdırlar”.

Bu fəsildə Əvhədi insanın bioloji varlıq olaraq doğum pro­sesini şərh edir, onu səmavi cisimlərlə əlaqələndirir. Burada şa­­irin “vəhdəti-vücud”la bağlılığı, hürufiliyə meyilliliyi də açıq-aşkar özünü göstərir. İnsanı hər şeyin fövqündə görən Əvhədi onu Allahın məzhəri hesab edir, lakin ölüm qarşısında aciz ol­du­ğunu etiraf edir: “ Bu paltarlar içərisində olan mən de­yi­ləm, “Mən özüm Allaham” iddiasını etməyi sən bacarırsan. Dün­yada bütün işlərə çarə tapmağı bacardın, yalnız ölüm qar­şısında heç bir çarə əlindən gəlmədi”.

İkinci fəsildə Əvhədi əxlaqi-didaktik xarakterli, ictimai məz­munlu məsələlərdən bəhs edir, sufi dünyagörüşlü şair ola­raq xalqın həyat və məişətinin müxtəlif məqamlarına toxunur, nəsihətlər verir. Əvhədinin dünyagörüşünün əsasında ədalət dayanır: “Ey ölkənin taxtında əyləşən şah, Allahı tanıyırsansa ədalətli ol. Zülm və şahlıq çıraq və külək kimidir. Ölkəni sənə tapşırıblar ki, onu qafillərin və sərxoşların əlinə verməyəsən. Şah huşlu-başlı olmalıdır, gözünü dünyaya dikib qulağını xalqa verməlidir”. Bu fəsildə şair ev tikmək, ailə qur­maq, övlad tər­bi­yə etmək, ata-anaya, müəllimə hörmət, qon­şu­larla gözəl rəf­tar­dan tutmuş, içki içməyin qaydalarına qədər ən müxtəlif hə­ya­ti məsələlərdən bəhs edir, dostluqdan, sədaqətdən söz açır, in­sana nəcib, mənəvi keyfiyyətlər aşılayır: “ İçki səni gü­lüs­tan­dan bir başa cəhənnəmə, anaşa isə qəbiristana apa­ran­dır. Bun­la­rı burax ki, hər ikisi sənin, əqlin düşmənidir”. Əvhədi insanı ri­yadan, hiy­lədən, xəyanətdən uzaq görmək istəyir. Şairə görə, əsl insan səxavətli, ədəbli, səbrli, yetimə, acizə əl tutan, pəh­riz­kar, sirr saxlayan, təvazökar olsun gərək: “Düz olmaq la­zım­dır, çünki düzlər xilas oldular və dünyada güclüdürlər. Yu­sif pey­ğəm­bər də düzlükdən taxta çatdı, sən də düz ol ki, bəxtin dü­zəl­sin. Qa­rış­qa da olsa zəifi tap­dalama. Həsəddən və kindən uzaq ol”. Şair riyakar din xadimlərini “saqqalı daranmış şey­tan­lar” ad­lan­­dıraraq xəbis, hiyləgər əməllərini ifşa edir.

Əvhədi elmlərə yiyələnməyi ən vacib iş hesab edir, alim şə­rə­findən söz açır: “Elm öyrənmək kamal artırmaq üçündür. O, mal-dövlət toplamaqdan ötrü deyil. Çində də olsa, elm və din dalınca get”.

Üçüncü fəsil Əvhədinin axirət haqqındakı dini görüşlərini əks etdirir. Şair həyatın, varlığın müvəqqəti olduğundan onlara aludə olmamağı, Allaha sığınmağı tövsiyə edir. Behişti təsvir edir, qiyamət gününü, sorğu-sualı yada salır. Əvhədi deyir ki, ni­cat tapıb behiştə daxil olmaq üçün gərək nəfsinə sahib ola­san. Şair Allaha üz tutur, imdad istəyir: “ Sən bizə tovfiq ver­sən, xi­las olarıq, yoxsa, çox müflis və əli boşuq”. Əvhədi he­sab edir ki, insan bədəni sudan və torpaqdan olduğu üçün torpağa qarı­şa­caq. Yalnız ruh səmalara yüksələcək. Həvəs və şəhvət qulu olan ruhlar cəhənnəm oduna yanacaq, ta o vaxta qədər ki, saf qızıl kimi saflaşacaqlar. Bu dünyaya bel bağlama, dünya ma­lı­na uyma, “Çünki ən sərvətli adam da kəfəndən başqa özü ilə qəb­rə heç nə apara bilməyəcək”. Dünya uzun səfərə hazırlıq üçün­dür. Fanidən əl çək, baqiyə hazırlaş. “Nə xəyal edirsən, bu vəfasız od, torpaq, su və hava sən məhv olan­dan sonra qal­ma­lıdr, lakin sən istər-istəməz sıradan çıxmalısan. Sə­nin ölümün­dən sonra bədənindəki adını çəkdiyim bu dörd ün­sürün hər biri öz əslinə çevriləcək, yel yelə, torpaq torpağa, digərləri də öz əsillərinə qayıdacaq”. Əvhədi Allahı insanın atası adlandırır, tə­miz və pak ruhun əslinə, yəni Allaha qo­vu­şa­ca­ğını söyləyir: “Sənin atan o yuxarılardadır. Özü də yüksək, əsl və nəsəblidir. Əgər bu torpaq kürəsindən xilas olmağı ba­car­san, atanın yanına yol tapa biləcəksən”.

**MAHMUD ŞƏBÜSTƏRİ**

*Görkəmli sufi nəzəriyyəçi-alim və mütəfəkkir-şair Sə­dəd­din Əbdülkərim oğlu Mahmud Şəbüstəri 1287-ci ildə Təbriz ya­xın­lığındakı Şəbüstər kəndində anadan olmuşdur. Bu böyük Azər­baycan aliminin adı sufizmi islam teologiyası ilə birləşdirən Əbu Həmid əl-Qəzali, vəhdəti-vücudun əsasını qoymuş Mü­hid­din ibn əl-Ərəbi kimi sufizimin qüdrətli mütəfəkkirləri ilə bir sı­rada çəkilir. Mahmud Şəbüstəri sufi fəlsəfə ilə poeziyanı sintez etməklə sufizm tarixində dönüş etmiş üçüncü şəxsiyyəti kimi məşhurdur. Qısa ömrünün mühüm hissəsini səyahətlərdə keçir­miş, 1320-ci ildə 33 yaşında vəfat etmiş, doğma kəndində dəfn olunmuşdur. ”Böyük şeyx, Təbriz alimlərinin və fəzilət sahib­lə­ri­nin rəhbəri”nin məzarı indi də ziyarətgahdır.*

*Şəbüstəri zəngin ədəbi-fəlsəfi irs qoyub getmişdir. ”Kənzül-hə­qaiq” (“Həqiqətlər xəzinəsi”), ”Həqqül-yəqin fi-mərifəti rəb­bil-alə­min” (“Aləmlərin rəbbinin dərkində şəksiz həqi­qətlər”, ”Mira­tül-muhaqqiqin” (“Həqiqət axtaranların güz­gü­sü”), “Səadət­na­mə” və “Gülşəni-raz” (“Sirlər gülşəni”). Bun­lar­dan başqa, Şə­büs­­təri İmam Qəzalinin “Minhacül-abidin” (“Abid­lərin yolu”) əsərini ərəb dilindən fars dilinə tərcümə et­miş və onu “Şa­hid­na­mə” adlandırmışdır. İlk fəlsəfi əsərlərini nəsr­lə yazmışdır.*

*Şəbüstərini böyük sufi alim və şair kimi məşhurlaşdıran 1317-18-ci ildə qələmə aldığı “Gülşəni-raz” məsnəvisidir.*

*“Gülşəni-raz”ı sırf sufi-irfani ədəbiyyat nümunəsi hesab etmək doğru olmazdı. Əsərin ümumi məzmunu, obrazlı dili, Şə­büs­­tərinin kamil insan, elm, gözəl əxlaq, mənəvi təkamül və s. haq­qında humanist düşüncələri, işlətdiyi bədii ifadə vasitələri və digər xüsusiyyətlər məsnəvini həm də bir bədii söz sənəti nü­mu­nə­si səviyyəsinə qaldırır.*

*Dövrün məşhur sufi alimi olan Əmir Hüseynin bir sıra mü­rək­kəb fəlsəfi müddəaların şərhini məhz Şəbüstəridən istəməsi Azər­baycan mütəfəkkirinin nüfuzundan xəbər verirsə, ”Gülşəni-raz”ın poetikası onun müəllifinin yüksək şairlik istedadını təsdiq edir.*

**“Gülşəni-raz”**

Məsnəvi 993 beytdən ibarətdir. Əruzun həzəc bəhrində ya­zıl­mışdır. Dəfələrlə bir sıra Şərq və Avropa ölkələrində nəşr olun­muş­dur. XIV əsrdən başlayaraq əsərə 29 şərh və bir neçə nəzirə yazıl­mışdır.

Əsər girişdən, 15 sualdan, onların cavablarından və xati­mə­dən ibarətdir. Cavablara təmsillər və qaydalar əlavə edilmişdir.

“Kitabın yazılma səbəbi” adlı bölmədə məsnəvinin qələmə alın­masının tarixçəsi təsvir edilir: 1317-ci ilin dekabrında bir nə­fər ona Xorasandan Əmir Hüseyn Hərəvinin məktubunu gətirir. Məktubda Hərəvi Şəbüstəridən xahiş edir ki, dövrün alimlərini düşündürən “bir neçə müşkülü” şərh etsin və cavabı nəzmlə yazsın. Məclisdəki “böyüklərdən biri” Şəbüstəridən ca­vab yaz­ma­sını istəyir. Şəbüstəri əvvəl razılıq vermir, bildirir ki, bu məsələləri nəsr əsərlərində dəfələrlə şərh edib. Məclisdə­kilərin təki­din­dən sonra sualları bədahətən cavablandırır. Bir müddət keçmiş Hərəvi təkrar müraciət edərək bəzi fikirlərin mənasını açmağı xahiş edir. Şəbüstəri hər iki məktubdakı on beş suala bir neçə saata cavab yazır.

Məsnəvinin müqəddiməsində deyilir: “Əsərin dayağı olan ir­­fan və təsəvvüfdən əlavə onun daxilində... incə mətləblər öz ək­sini tapmışdır. ”Gülşəni-raz” sadəcə bir alimin təfəkkürünün məh­sulu deyil... Bu əsər Mövləvinin Məsnəvisi, Hafizin qə­zəl­­lə­ri, Füzulinin “Divan”ı silsiləsində olan şah əsərlərdən biri və onlar kimi Quranın eynidir”.

**Qısa məzmunu:**

Hicrətdən 717 il keçərkən şəban ayında qəfildən bir elçi min­lərlə lütf və ehtiramla Xorasan camaatının yanından gəldi. Orada məşhur olan bir böyük adam var ki, hünər sahəsində san­ki nur çeşməsidir. Bu əsrdə o, hamıdan üstündür. O, məna haqqında bir məktub yazaraq məna sahiblərinə göndərmişdir. Anlaşılması çətin olan sözləri nəzmə çəkərək, söz baxımından kiçik, mənaca dərin olan çətinlikləri bir-bir soruşmuşdur. Elçi məktubu oxuyunca, bu iş dillərə düşdü. O məclisdə olan bütün hörmətli şəxslər mənə baxdı. Onların içərisində dünya görmüş və bizdən yüz dəfə artıq bu sözləri eşidən bir kişi mənə dedi ki, dərhal cavab yaz ki, ondan bütün insanlar faydalansın. Ona dedim ki, nə ehtiyac var? Bu məsələləri risalələrimdə dəfələrlə yazmışam. Bəli, dedi:- Ancaq suallar kimi cavabı da nəzmlə yaz­mağını istəyirik. O, çox israr edincə, məktubun cavabını qı­sa şəkildə yazmağa başladım.

**Birinci sual:** Təfəkkür (düşüncə) dedikləri o şey nədir? Mən­dən soruşsalar ki, de görüm düşüncə nədir?

**Cavabı:** Bunun mənasını anlamaqda heyrətdə qalmışam. Düşüncə batildən (yalandan) həqiqətə doğru getməkdir, cüzdə-küllü görməkdir. Əgər günəş yalnız bir halda olsaydı, işıq da eyni cür olardı. Bütün dünyanı Tanrı nurunun işığı bil, Allah onda aşkarda olduğu üçün gizlidir. Kimin ki, uzağı düşünən ağlı vardır, qarşıda çox çaşdırıcı şeylərlə üzləşəcəkdir. Ağılda elə bir güc yoxdur ki, o, üzün nurunu görə bilsin, get, bunun üçün başqa bir göz axtar.

Mərifətdən nur və səfa görən hər bir ürək sahibi nəyi gör­dü­sə, onda Allahı gördü. Yaxşı düşüncə üçün birinci şərt təcriddir (ayırd etmədir). Ondan sonra Allahın təsdiq işığının qığıl­cı­mı­dır. Əgər Allah birinə yol göstərmədisə, o adam məntiqlə heç nəyi, heç bir qapını aça bilməz. Bütün əşyalar ziddi ilə ortaya çıxır, lakin Allahın nə bənzəri, nə də ziddi vardır.

**İkinci sual:** Yolumuzda şərt olan hansı düşüncədir? Niyə o, bəzən ibadət, bəzən də günahdır?

**Cavabı:** Allahın nemətləri haqqında düşünmək şərtdir, lakin Al­lahın zatı haqqında düşünmək əsl günahdır. Allahın zatı haq­qında düşüncə əbəs işdir, bu əlindəkini əldə etmək cəhdi kimi bir şeydir. Günəşin çıxdığı yeri, onun qaynağını görmək istə­sən, başqa bir gözə möhtac olmalısan. Çünki başdakı gözdə elə bir güc yoxdur, o, yalnız parlaq günəşin sudakı əksini görə bilər.

**Üçüncü sual:** Mən kiməm? Mənə məndən xəbər ver. Özün­dən özünə səfər et axı nə deməkdir?

**Cavabı:** Mütləq varlığa işarət ediləndə onu mən sözü ilə izah edirlər. Həqiqət varlıqdakı sürətlərdən biri şəklində ortaya çı­xan­da sən ona söz arasında “mən” deyirsən. Mən və sən əsl var­lı­ğın şəkilləriyik, varlıq çırağının qabının qəfəsləriyik. Sən kəl­məbaşı “mən” sözünü dedikcə bu sözlə ruha işarə edirsən. Ağılı özünə rəhbər etdiyin üçün bir hissən olan ruha qapılır, özü­nü tanımırsan. Ey xacə (ağa), get özünü tanımırsan. Köklük bə­dən­dəki xəstəlik şişinə bənzəməz. Sənin “mən”in cana və bədənə üs­tün gəlib. Bu ikisi də “mən”in hissələrindən ya­ra­nıb. “Mən” sö­zü yalnız insana məxsus deyil ki, sən ona ruha işarə­dir deyəsən.

**Dördüncü sual:** Müsafir (yolçu), yol gedən kimdir? Kimi kamil insan adlandıraq?

**Cavabı:** Müsafir o kəsdir ki, yolda tez gedərək tüstüdən tə­miz­lənmiş od kimi varlığını təmizləyir. Gəldiyi yolun əks istiqamətinə gedərək mərhələləri bir-bir aşır və kamil insan olur. Birinci, bil ki, insan yarandı. Kamil insan səviyyəsinə ne­cə gəlib çatdı? Əvvəl cansız bir varlıq halında yarandı. Sonra əla­və edilmiş ruhla bilik sahibi oldu. Sonra Allahın qüdrəti ilə hərəkətə gəldi, daha sonra isə İlahi lütfü ilə iradə sahibi oldu.

**Beşinci sual:** Vəhdət sirrinə kim bələd oldu axı? Arif olan nəyi bilir axı?

**Cavabı:** Vəhdət sirrinə o kəs bələd olur ki, yol boyu dayan­ma­dan həqiqətə doğru gedir. Arifin ürəyi varlıq sirrini bilir. Müt­ləq varlığı da o görür. Vəhdətə mane olan şeyləri özündən uzaq­­laş­dır­mayınca qəlb evinin içinə nur gəlməz. Bu aləmdə vəhdətə mane olan şeylər dörd olduğu üçün onlardan təmiz­lən­mək qay­da­sı da dörddür. Birincisi, bədənin və paltarın təmiz­lən­məsidir. İkin­cisi, qəlbin şərdən və şəkk-şübhədən təmiz­lən­məsidir. Üçün­cüsü, pis xasiyyətləri tərk etməkdir. Bu xasiy­yətlərlə insan hey­va­na dönər. Dördüncüsü, sirrin başqasından təmizlənməsidir (başqasına sirr açmamaqdır). Kim ki, bu tə­miz­lik qaydalarına yiyələnir, sözsüz ki, Allahla danışmağa layiq olur. Elə ki zatın, için bütün pisliklərdən təmizləndi, onda na­mazın göz nuru olur. Arada heç bir fərq qalmaz, ariflə (bi­lən­lə) məruf (bilinən) tamamilə bir olar.

**Altıncı sual:** Əgər “məruf ”(bilinən) və “arif ”(bilən) pak zat­dırsa (Allahdırsa) onda bu bir ovuc torpağın başındakı sevda nədir?

**Cavabı:** Allahın nemətlərinə qarşı naşükürlük etmə, sən həqi­qəti ancaq haqqın nuru ilə görə bilərsən. Ondan başqa nə “məruf”, nə də “arif” var, bunu yaxşı bil. Amma torpaq günə­şin istiliyindən güc alır. Zərrə günəşin istiliyinə və günəşin nu­ru­na ehtiyac duyur. Burda təəccüblü nə var ki? Yarandığın zamanı bir yadına sal, oradan bu düşüncənin əslini bilərsən. Allah kimə demişdi: - Mən Rəbbiniz deyiləmmi? O anda: - Bəli, “Rəbbimiz­sən” deyən kim idi? Palçıqlar yoğurulan gündə qəlblə iman qis­səsini yazdılar. O yazını əgər bir dəfə oxusan, istədiyin şeyi bilərsən.

**Yeddinci sual:** “Ənəlhəqq” sözü hansı mənada deyilmişdir? O mütləq rəmz olan söz boş-boşunamı deyilmişdir?

**Cavabı:** Ənəlhəqq mütləq şəkildə sirləri açmaqdır, Allah­dan başqa, kim “ənəlhəqq” deyə bilər?! Aləmin bütün zərrələri Mən­sur kimidir, ənəlhəqq deyir, sən onları istər sərxoş, istərsə də yu­xulu hesab et. Daima bunu zikr etməkdə, təsbih çevir­mək­­də­dir­lər, hamı bu mənaya ayağa qalxır. Bir ağacın “ənəl­həqq”deməyi qəbul edilirsə, bir xoşbəxt insanın bunu deməsi niyə axı yaxşı olmasın? Ürəyində şübhəsi olmayan hər kəs, yəqin bilir ki, varlıq ancaq birdir. Mənlik (mən demək) Allaha yaraşır. Çünki o, gizli bir sirdir və heç bir təsəvvürə sığmaz. Allahda ikilik yoxdur. O həzrətin yanında mənlik, biz­lik, sənlik yoxdur.

**Səkkizinci sual:** Niyə məxluqa (yaradılmışa) vasil (qovu­şan) deyirlər? Onun yol alması, mənzilə çatması necə hasil olur?

**Cavabı:** Allahın vüsalı (qovuşması) xalqdan ayrılmaqdır, özü­­nə qarşı biganə olmaq Allaha yaxın olmaqdır. Hər iki aləmin var­lığı qarşısında iki aləm yox kimidir. Allaha qarışan məxluq deyil, kamil insan belə söz deməz. Varlıq öz kamalı ilə hər yerə yayılmışdır, bu görünənlər etibar ediləsi bir şeydir. Etibar ediləsi (gözə təbii görünən) şeylər də mövcud deyil. Ədəd çoxdur, ancaq sayılası bir şey yoxdur. Dünyada məcazi varlıqdan başqa bir varlıq yoxdur. Onun işi başdan-başa oyun-oyuncaqdır.

**Doqquzuncu sual:** Mümkünün vacibə qovuşması nədir? Ya­xın­lıq-uzaqlıq, çoxluq-azlıq nə deməkdir?

**Cavabı:** Məndən hədis (yeni xəbər) eşit, nə birini artırmış, nə də birini əksiltmişəm. Sən ona yaxın olduğuna görə ondan ancaq uzaq düşmüsən. Varlıq özünü yoxluq aləmində göstər­diyi üçün ondan yaxınlıq-uzaqlıq, çoxluq-azlıq halları yarandı. Yaxın odur ki, ona varlıq işığı düşdü, uzaq isə varlıqdan uzaq düşən yoxluqdur. Əgər İlahi nuru sənə çatsa, səni öz varlı­ğın­dan qurtarar. Varlığı özündən olmayan bir kəsin varlığı yaxşı və ya pis ola bilərmi? Hər yerdə Allahın əlamətini gör, ayağını öz həddindən kənara qoyma.

**Onuncu sual:** O nə dənizdir ki, sahili elmdir (sözdur)? Onun dibindən necə gövhər hasil olur?

**Cavabı:** Varlıq bir dənizdir, söz də onun sahilidir, sədəfi-hərf, cəvahiri (incisi) ürəkdəki bilikdir. Hər dalğası Allahın buyruqları və Peyğəmbərin kəlamlarından minlərcə iri və də­yərli inci çıxa­rar. Hər an ondan minlərlə dalğa qopur, ancaq bir dalğası belə əksilməz. Elmin varlığı o dənizdən gəlir, onun dövrünün sədəfi səs və hərflərdir. Mənalar bura enincə onların sürətə bürünməsi zə­ruridir.

**On birinci sual:** Külldən daha çox olan o cüz nədir? O cüzə hansı yolla getmək olar?

**Cavabı:** Varlığı külldən çox olan cüz bil. Mövcud olan kül­l­dür, o da hər şeyin əksinədir. Mövcud olanların çoxluğu za­hi­ri­­dir, həqiqətdə isə hamısı birdir. Küllün varlığı çoxluqdan gö­rün­­dü, o, vəhdətdə (birdə) gizlənən bir cüzdür. Küllün həqi­qət­də bir varlığı yoxdur, mövcud olan varlığın həqiqətinə ehtiyacı olan bir şeydir. Küll zahirən çox görünsə də, öz cüzündən say­ca kiçikdir. Küllün hər bir cüzü onda yox olan kimi, küllün özü də o anda yoxluğa dönür.

**On ikinci sual:** Əvvəli olmayanla (qədimlə) sonradan yara­dılan (mühdəs) bir-birindən necə ayrıldı ki, bu aləm oldu, o biri isə Tanrı oldu?

**Cavabı:** Əvvəli olmayanla sonradan yaradılan, əslində, bir bi­­rin­­dən ayrı deyil, sonradan yaradılan mütləq varlığın (Alla­hın) bir parçasıdır, özünün varlığı yoxdur. Hər şey ondan iba­rət­dir. Son­radan yaradılan isə Ənqa quşu kimidir, Allahdan baş­qa hər şey varlığı olmayan quru bir addır. Yoxluğun möv­cud olması mümkün olan bir şey deyil, varlıq mövcudluq ba­xı­mın­dan əbə­didir. Nə o, bu olur, nə də bu o olur. Bunu bilsən, bü­tün çətin iş­lər sənə asan olar.

**On üçüncü sual:** Məna sahibini gözə, dodağa işarə etməkdə məqsədi nədir? İlahi sevgisi ilə yaşayan hal əhli saç, xətt (üzdəki zərif tük) və xalda nə axtarır?

**Cavabı:** Bu dünyada görünən hər bir şey o aləm günəşinin şəkli (surəti) kimidir. Dünya saç, tük, xal və qaş kimidir, hər şey öz yerində, məqamında yaxşıdır. Allahın təcəlli etməsi, gah ca­mal (gözəllik), gah da cəlal (böyüklük) vasitəsilə olur. Üz və saç o mənalara bir işarədir. Allah təalanın sifətləri lütf və qə­zəb­dir, gözəllərin üz və saçında da bu ikisi vardır. Məncə, yo­zu­­lan sözlər çatdırmaq istədiyimiz mənaları izah etmək üçün­dür.

**On dördüncü sual:** Şərab, şam və gözəlin mənası nədir? Meyxanaya düşmək axı nə deməkdir?

**Cavabı:** Şərab, şam, gözəl elə mənanın özüdür ki, hər bir sürətdə özünü göstərir. Şərab və şam irfan nurunun zövqüdür, heç kimdən gizli olmayan gözəli gör. Burada şərabdan məqsəd şüşə çıraq, şam işıqdır. Gözəl isə ruhlar nurunun parıltısıdır. Tər­təmiz şərab-səni məst olarkən varlıq pisliyindən təmizləyən şə­rab­dır. Şərab iç və özünü bu soyuqluqdan qurtar, çünki pis sər­xoşluq yaxşı insanlıqdan daha yaxşıdır. İlahi dərgahından uzaq olan üçün qaranlıqlar hicabı nurdan yaxşıdır.

**On beşinci sual:** De görüm büt, zünnar və tərsalıq (gavur­luk) bu məqamda hamısı küfrdür, yoxsa nədir?

**Cavabı:** Bu məqamda büt eşqin və vəhdətin (birliyin) rəm­zi­dir. Zünnar bağlamaq isə xidmətə bağlanmaqdır. Küfr də, din də varlıqla bağlı oldugu üçün vəhdət (birlik) elə bütpərəstliyin özü­dür. Bütün əşyalar varlığın rəmzidir, o cümlədən biri də elə büt­dür. Mütləq varlıq olan yerdə xeyir olar, əgər bir şeydə şər varsa, o başqa bir şeydəndir. Hər bütdə gizli bir can vardır, hər küfrdə gizli bir iman vardır.

**ƏSSAR TƏBRIZI**

*Nizami ədəbi məktəbinin layiqli davamçısı, Azərbaycan ədə­biy­­yatında iki gəncin qalib gələn sarsılmaz dostluğuna əsər həsr etmiş ilk sənətkardır. Adı Məhəmməd, ləqəbi “Şəm­səd­din”, atasının adı Əhməddir. 1325/26-cı ildə doğulduğu, 1390-cı ildə vəfat etdiyi təxmin edilir. Saraylardan uzaq qaçan şairin həyatı məhrumiyyətlər içərisində keçmişdir.*

*Ədəbi irsi “Divan”dan, “Saqinamə”məsnəvisindən, “Əl-va­fi fi tedadil-qavafi” (“Qafiyələrin sayı barədə təfsilat”) adlı el­mi əsərindən və “Mehr və Müştəri” poemasından ibarətdir. Tərbiyət təzkirəsində ”Əl-vafi fi tedadil-qavafi”dən başqa Əs­sa­rın “Əruz, qafiyə, bədi elmləri haqqında bir neçə kitab təlif et­diyini”, qəzəllərini “Məhəmməd” təxəllüsü ilə qələmə al­­dığını yazır və “Divan”ından bir şeir parçasını nümunə gətirir.*

*Əssar Təbrizinin ilk iri həcmli əsəri “Saqinamə” (120 beyt) hesab olunur. Əsərdə şair ədalətli hökmdar, azad sevgi, ailə-məişət məsələləri, din və cəmiyyət haqqında düşüncələrini bölüşür. “Saqinamə” də, həmçinin Əssarın ağır gün-güzəranı, döv­­ründən narazılığı, zəmanədən şikayəti əksini tapmışdır.*

*Ədəbiyyatın nəzəri məsələlərinə dair qafiyəli nəsrlə ya­zıl­mış “Əl-vafi fi tedadil-qavafi” əsərində Əssar Təbrizi özünü or­ta əsrlər ədəbi-nəzəri fikrinin inkişafına təkan verən alim ki­mi təsdiqləyir.*

*Əssarın ədəbi irsindən qalan ən mühüm əsər “Mehr və Müş­tə­ri” poemasıdır. Tərbiyətə görə, Əbdürrəhman Cami “Mehr və Müştəri”ni mütaliə etdikdə onu çox tərifləmiş və Əssar haq­qında demişdir:”Bu şəxs Təbriz əhlinin üzünü ağartmışdır. Bu vəzn­də belə bir gözəl məsnəvi demək mahaldır”Məsnəvinin əldə olan ən qə­dim əlyazması 1564-cü ilə aiddir və Sankt-Pe­ter­burqda Sal­tı­kov-Şedrin adına kitabxanada saxlanılır. AMEA Əlyaz­malar İns­titutunda əsərin üç əlyazması qorunur. On­lar­dan ən mü­kəm­məli 1726-cı ildə Mirzə Məhəmməd tərəfindən kö­çürülmüşdür və poemanı Azərbaycan dilinə Məmmədağa Sul­tanov bu nüsxədən tərcümə etmişdir. Poema 5120 beytdən ibarətdir. Əsər Avro­pada da tanınmış, alman dilinə tərcümə edilmişdir.*

**“Mehr və Müştəri”**

Məsnəvi Allahın və peyğəmbərin tərifi ilə başlayır. Müqəd­di­mədən aydın olur ki, Əssar poemasını yazmağa başlayanda artıq məş­hur şair imiş və qəzəl və qəsidələrdən ibarət “Divan”ı var imiş. Bu zaman Əssar ağır həyat şəraitindən, maddi və mə­nəvi sı­xıntılardan bezmiş, inzivaya çəkilərək guşənişin ömrü ya­şa­ma­lı olmuşdur. ”Əsərin yazılma səbəbi” adlı hissədə Əs­sa­rın söz, sənət haqqındakı estetik fikirləri, dövrə münasibəti ifa­də olu­nur, şair onu əhatə edən cəhalətdən, nadanlıqdan şikayət­­lə­nir.

Ağılları zail edir bu zəmanə, bu dövran,

Cəhalətdir indi bizim yer üzündə hökmran.

Üz döndərmiş məarifdən, sanki bütün insanlar,

Həyatı bir oyuncağa çevirmişlər nadanlar.

Alim, fazil bu dünyada çəkər min cür əziyyət,

Qidaları ürək qanı, göz yaşından ibarət.

Əzəl gündən şairləri bədbəxt etmiş bu fələk,

Alışırlar, odlanırlar məclislərdə şamlartək...

Hər alçağa bir yağlı dil töküb təzim vuraraq,

Hər nakəsn qarşısında ayaq üstə duraraq,

Dəm vurarlar gündüzləri ülviyyətdən, nəhayət,

Gecələri borclulartək hey çəkərlər xəcalət...

Şairlərin bu halını görüb çəkdim xəcalət

Gedib, üzlət güşəsində tək oturdum, nəhayət.

Tək qalmağa adət edib, öz qəlbimlə danışdım,

Yavan çörək yeyə-yeyə öz süfrəmə alışdım.

Bir güşadə oturmağı xoş bildim hər büsatdan,

Nakamlığı kam bilərək əl üzdüm bu həyatdan.

Öz humanist, bəşəri ideyalarını məhəbbətin dili ilə söyləyən Nizami irsindən geniş bəhrələnmiş Əssar Təbrizi, girişdə qeyd etdiyi kimi, fərqli bir məhəbbət dastanı yaratmış, iki dostun bir-birinə olan ülfəti, vəfası işığında sənəti qarşısında baş əydiyi dahi şairin ideallarına sədaqət nümayiş etdirmişdir.

Bu sənətdə bir söz varsa, Nizamiyə məxsusdur,

Başqa sözlər əfsanədir, solğun, cansız, ruhsuzdur.

O şairin hər kəlamı bir hikmətdir, mətindir,

Ona qarşı dura bilib bir söz demək çətindir...

Öz sözüylə könüllərə açar saldı Nizami,

Ona baxıb çox şairlər eşqi tutdu qirami.

Çox əsərlər yazıb onlar, səpdilər bu cahanda,

Lakin təmiz”eşqnamə” yazmadılar bir an da...

Dedim, təmiz bir məhəbbət dastanıdır bu dastan,

Şəhvət hissi qarışmamış bu sevgiyə heç zaman...

Aşiqliyin məfhumuna yeni məna verdin sən,

Eşqin əsl mənasını dərk etdilər şeirindən.

**Qısa məzmunu:**

İstəxr padşahı Şapur şahın və onun adil, hikmət sahibi olan vəzirinin övladı olmur. Bir gün şahla vəzir ov zamanı bir qoca ilə rastlaşırlar. Qoca onların hərəsinə bir fətir verib övrətləri ilə birlikdə yeməyi tapşırır. Qocanın dediyinə əməl edən şah və və­zirin öğul övladları dünyaya gəlir. Şah oğluna Mehr, vəzirin oğluna isə Müştəri adını verir.

Uşaqlar bir yerdə böyüyüb boya-başa çatırlar, kamil, fə­zi­lət­li bir müəllimdən dərs almağa başlayırlar. Gənclər arasında saf məhəbbət, səmimi ülfət yaranır. Şahın hacibinin bədniyyət, hiy­­ləgər oğlu Bəhram da Mehr və Müştəri ilə bir yerdə oxuyur. Bəh­ram Mehri Müştəridən ayırmaq üçün hiyləyə əl atır. Müəllimindən guya Müştərinin Mehrin dərs oxumasına mane ol­duğunu şaha söyləməsini tələb edir. Sadəlövh müəllim cəza­lan­a­ca­ğından qorxub Bəhramın yalanını şaha çatdırır. Şah hiy­lə­yə uyaraq gəncləri bir-birindən ayırır. Mehr və Müştərinin əzablı gün­ləri başlayır. Bu arada Müştərinin atası vəfat edir.

Müştərinin sədaqətli dostu Bədrin vasitəsilə dostlar mək­tub­la­şırlar. Müştərinin ikinci məktubu Bəhramın əlinə keçir və o, mək­tubu Şapur şaha göstərir. Mehr və Müştətinin ülvi his­s­lə­ri­ni dərk etməyən şah bərk qəzəblənir, gənclərin dostluğunu lə­kə­li bir əlaqə kimi anlayaraq onların edamına fərman verir. Ye­ni vəzr Behzad Şapur şahı fikirindən daşındıra bilir. Müştəri öl­kə­dən qovulur, Mehr zindana salınır. Müştəri Bədrlə İraqa üz tu­tur. Bəhzad şaha yalvarıb Mehri azad etdirir. Mehr Müştərini tapmaq üçün dostları ilə ölkəni xəlvəti tərk edir. Mehrin yox ol­ma­sından qorxuya düşən Bəhram Şapur şaha dil töküb Mehri qay­tarmaq adı ilə icazə alaraq xeyli var-dövlət əldə edib tacir sifəti ilə səyahətə çıxır. Dəniz kənarında təsadüfən Müştəri və Bədrə rast gəlir. Yenə hiylə işlədərək onları oğru kimi qələmə verir və qolubağlı dəryaya atdırır. Dostlar çətinliklə ölümdən xi­las olurlar. Tale Müştərini Dərbənd şahının sarayına gətirir. Müş­tərinin kamalına və nəcabətinə heyran qalan şah onu ya­nın­da saxlamaq istəyir. Lakin yeganə arzusu Mehrə qovuşmaq olan Müştəri dostunu axtarmağa davam edir və uzun ma­cə­ra­lar­dan sonra Xarəzmə gəlib çıxr.

Müştərinin axtarışında olan Mehrin gəmisi dənizdə batır, o, yoldaşları ilə güclə xilas olub insan yaşamayan bir cəzirəyə çı­xır. Bir qayıq tapıb tufanlı dənizdə üzərkən böyük bir ticarət gə­misi onları qərq olmaqdan qurtarır. Bu dəfə yolkəsənlərlə qar­­şılaşan Mehr onlarla vuruşub qalib gəlir. Xarəzşah onun igid­­liyini eşidib sarayına gətizdirir. Mehr ağlı və hünəri ilə Key­­­van şahı valeh edir. Keyvan şahın qızı Nahid Mehrə aşiq olur. Mehr yalnız Müştərini tapandan sonra evlənəcəyini bil­dirir. Bu zaman Səmərqənd hökmdarı Qaraxan Nahidə elçi dü­şür. Keyvan şah bu izdivaca razılıq vermir. Qaraxan Keyvan şah­la müharibəyə başlayır. Mehr müharibədə böyük rəşadət göstərir. Keyvan şah qalib gəlir.

Xarəzm sərhəddində Müştəri yenə də Bəhramla qarşılaşır. Bəh­ram onu və Bədri əsir edir. Müştərinin qohumu olan Meh­rab təsadüfən hadisənin şahidi olur və Müştəri ilə Bədri xilas et­mək üçün Keyvan şahın sarayına gəlir. Burada Mehrlə qarşı­la­şır və əhvalatdan onu agah edir. Keyvan şahın divanında növ­bə­ti dəfə hiyləyə əl atmaq istəyən Bəhram ifşa olunur. Mehrlə Müştəri görüşürlər. Mehr Nahidlə evlənir. Mehr Müştəri və Nahidlə ölkəsinə qayıdır. Şapur şah taxt-tacı Mehrə verir, Müş­tə­riyə vəzirlik təklif olunur. Müştəri razılaşmır, o, məqsədinə çat­mış, dostuna qovuşmuşdur, artıq heç bir maddiyyət onu ma­raq­landırmır. Dostlar səadətli günlər yaşayır. Şapur şah anidən xəs­tələnib vəfat edir, az sonra Mehrin anası Şəmsəbanu da dün­yasını dəyişir. Anasının vəfatı Mehrin dərdinə dərd qatır. Çox keçmir ki, Mehr də həyatını başa vurur. Həmin günün axşamı Müştəri də can dostuna qovuşur. Onları yanaşı dəfn edirlər. Öz sarsılmaz dostluqları ilə bütün əzab-əziyyətlərə dözən, şərə qalib gələn dostların qəbri üzərində iki sərv ağacı ucalır. Meh­rin yadigarı olan azyaşlı oğlu II Şapur şah elan edilir.

**QAZİ BÜRHANƏDDİN**

*Ana dilində ilk “Divan”ın yaradıcısı, XIV əsr anadilli po­e­zi­ya­mızın təşəkkülündə böyük xidməti olan hökmdar-şairdir. Əh­məd Əbül-Abbas Qazi Bürhanəddin 1344-cü ildə Qey­sə­riy­yədə anadan olmuş, 1398-ci ildə döyüş meydanında Ağqoyunlu Qara Yoluq Osman tərəfindən öldürülmüşdür. Misir, Şam və Hələbdə mükəmməl təhsil almış, türk tayfalarını vahid dövlət ətrafında birləşdirməyə nail olmuş, 17 illik hakimiyyəti qanlı çar­pışmalarda keçmişdir.*

*Müasirləri “mövlana”- deyə şəxsiyyətinə dərin hörmət bəs­lə­dikləri Bürhanəddindən müdrik hökmdar, cəsur sərkərdə, fə­zi­lət və elm sahibi kimi bəhs etmiş, bənzərsiz poetik ilhamından söz açmışlar. Türk, rus, Avropa və Amerika alimləri Bür­ha­nəd­din po­eziyasına müraciət etmiş, ”Divan”ından parçalar müx­tə­lif dil­lərə tərcümə edilmişdir.*

*Qazi Bürhanəddinin “Divan”ı şairin sağlığında 1395-96-cı il­də xəttat Xəlil ibn Əhməd əl-Məkki əs-Sultani tərəfindən ha­zır­­lanmışdır. Yeganə əlyazma nüsxəsi Londonda Britaniya mu­zeyində saxlanılır. ”Divan” 1319 qəzəl, 20 rübai, 108 tuyuğ və bir neçə müfrəddən-cəmi on yeddi min misradan, 608 səhifədən ibarətdir. Bürhanəddin beytlərinin birində qəsidələr yazdığını da qeyd edir. Mənbələrdə onun ərəb və fars dillərində gözəl şeirləri olduğu barədə məlumat vardır. Ərəbcə “Tərcihu-t-touzih” (“İzahatın üstünlüyü”) və “İksiru-s-səadəti fi əsrari-l-ibadəti” (“İbadətin sirlərində səadətin cövhəri”) ad­lı elmi əsər­lər yazmışdır.*

*Şairin lirikasının əsasını məhəbbət mövzusunda yazdığı qə­zəl­ləri təşkil edir. Qəzəllərində dünyavi məhəbbət, real eşq, hə­yati-insani hisslərin tərənnümü əsas yer tutur. Poeziyasının dili heyratamiz təbiiliyi, saflığı və milli ruhu ilə seçilir. Tuyuğ şeir şəklini anadilli ədəbiyyata Qazi Bürhanəddin gətirmişdir. Ədəbiyyatımızda qəhrəmanlıq motivləri və ana dilində ilk rübai də onun adı ilə bağlıdır.*

**Qəzəllər**

Çin edəlüm saçı çini xətaya saldı bəni,   
Səbəb nədür əcaba ki, cəzaya saldı bəni.   
  
Dodağı busə dedivü həvalə qıldı yüzə,   
Əgərçi nəqd idi vəchi bir aya saldı bəni.   
  
Gözüylə ki, könül xəstədür davam umaram,   
Təbib bilmədi nəbzi, davaya saldı bəni.   
  
Könüli gəndüyə qullab ilən götürdi saçı,   
İrağa atmağ içün qaşı yaya saldı bəni.   
  
Nə dəm durur ki, mis altun dəgül vücudun ilə  
Fəda olmaz oduna, kimyaya saldı bəni.

\*\*\*

Dil saçun arasında azar isə, nə qılam,

Can başuma sevdanı yazar isə, nə qılam?!

Bazarumı gərm edəm zarılığ ilə sana,

Zarumdan əgər dilbər bizar isə, nə qılam?!

Əfkar edə zülfündə bu əql ki, şeydadur,

Biçarə könül əgər əfgar isə, nə qılam?!

İqrarım ana ol ki, qılmaya bana inkar,

Bənüm dəlü könlümə inkar isə, nə qılam?!

Cədvəl axıdur gözüm ayağına şol sərvün,

Dolabı bu gözümün pərkar isə, nə qılam?!

\*\*\*

Gər gümanün var isə qəmzələri yarasına,

Sən dəxi bənciləyin ver könüli, yara sinə.

Şol ki, yarı ləbünün yaralar onalda bilür.

Nə güman qəmzələri ilə yürək yarasına.

Oxu cəvşən dələrü yarasıvü dəmrəni yox,

Dil ki, uğraya ana ol bilə ki, yarası nə.

Ğazi gözün çü şəhid eyləyə aşiq könülün,

Eşq ilə gərək irürə sənəma yarasına.

Şişədür könülümü cəng durur yar dili,

Şişə çün səngə ura, kəndözüni yara, sına.

\*\*\*

Gör ki, nə vermiş ilah fəsli-xəzana,

Gör ki, nə pür eyləmiş zər ilə xəzana.

Qıl sanuban belüni saçuna tolaşdum,

Qıl nə qılursan, bəgüm, bu yoldan azana.

Cami-zücaciyi göz cigər qanı ilə,

Görəli pür meyl qıldı abi-rəzana.

Şükr edurəm görəli cəmali-nigarın,

Alnuma bənüm bu yazuları yazana.

Canumı saldum saçınun ətəginə ki,

Ömri uzundur, ola ki, ömrüm uzana.

\*\*\*

Nigara, oluram bən səndən irax,

Ki, ayrıldum tapundan səndən irax.

Günəşdən düşən irax ay olur bədr.

Hilal olmışam uş bən səndən irax.

Bənüm ayinüm oldur ki, yoğ olur,

Düşən ayru ayından səndən irax.

Çigərdən özgə hiç nəsnədə turmaz,

Çıxan ox şol yayından səndən irax.

Qara göz ilə çün candan çıxardun,

Çıxarma bari dindən səndən irax.

\*\*\*

Nagah eşqünün odına yana düşmişəm,

Sevdan ilə uyır ikən oyana düşmişəm.

Girdi könül qanına, şəha, ləblərün vəli,

Baş qoyub anlarun qanına qana düşmişəm.

Xəttin xəta deyü hələ qövlini çin tutub,

Bir uca irəm deyü o cana düşmişəm.

Səvdayiyəm saçı ilə nola müfərrihi,

Sorar isəm çü şol ləbü dəndana düşmişəm.

Şirin nüktə incə dəqiqə ləbi ilə,

Belindən anlayalı bu bürhana düşmişəm.

Divanə dəftərində ki, xublar yazıldılar,

Bənəm hesab anda ki, divana düşmişəm.

Bəndən vücudini canumun görməzəm irax,

Çünki ədəm yolun qoyub imkana düşmişəm.

Cananı cana tərk qılan müşkilə düşər,

Canana canumı qoyub asana düşmişəm.

Şirinü Xosrov iləvü Məcnunü Leyli tək,

Bən dəxi sənün ilə bir əfsanə düşmişəm.

\*\*\*

Nola səni sevmişəm kafir degüləm axır,

Cümlə səni sevərlər bən bir degüləm axır.

Hər kim ki, seni sevər səndən aparur bir xət,

Bana dəxi gərəkdür nazir degüləm axır.

Bən sana irincəgəz qayib oluram bəndən,

Qayib əgər olmazsam hazır degüləm axır.

Bən qul özümi sana verdüm əbədi, şəha,

Bir ləhzə közigürsin zayir degüləm axır.

Gözün ilə öldürüb lə’lünlə dirildürsin,

Bən möcizənə, şəha, münkir degüləm axır.

\*\*\*

Bir dilbəri biqərara düşdüm,

Gisuyi-siyahkara düşdüm.

Gülşən yüzinün gülin dərərkən

Gül dərmədümü xara düşdüm.

Əsridüm anun ləbi meyindən,

Şol nərgisi-pürxumara düşdüm.

Zülfünə tolaşuban çü Mənsur,

Şol sərvi-qədində dara düşdüm.

Cənnət göribən cəmalın anun,

Yolunda həzar nara düşdüm.

Zülfi ilə qoxusm eşitdüm,

Aldum başum, ol diyara düşdüm.

Namus ilə ardan çü uram,

Bu varlığum ilə ara düşdüm.

Qan yaşum ilə nigar oldum,

Çün sənciləyin nigara düşdüm.

Dayim bu miyanda oynadum can,

Pəs şimdi neçün kənara düşdüm.

\*\*\*

Aşiq ki, oynayımaya canını xam ola,

Verməsə ay varın günəşə, natəmam ola.

Gəh zülfi tağıdup, gəhi saçını dirməsə,

Əhli-təriqətə necəsi sübhü şam ola.

Gər şah ola nola könül elində ol qulam

Sultan ikən bu can hələ ana qulam ola.

Sən öz-özüni sıvü nigarun odına yax,

Taş çün sinavü gör oda yaxıla, cam ola.

Kimdə ki, varlığı qarışa qəlb ola yəqin

Saf oldurur ki, aşiqi-mala kəlam ola.

Uydurmışam nəmazumı gözünə, ey nigar,

Uymamağ olamı, çü gözün tək imam ola.

Qanum həram ikən çün ana qılmışam həlal,

Vəsli həlal ikən nə rəvadur, həram ola.

\*\*\*

Gözümdən axan yaşlara tufan necə bənzər,

Yürəkdən olan qanlara ümman necə bənzər.

Könlümə ki, eşqün, sənəma, kürsi qılupdur,

İnanımazam təxti-Süleyman necə bənzər.

Yaqut ağızında görəli dürri-xoş abı,

Gözə-könülə dəniz ilə kan necə bənzər.

Bir şəm alıban bən də səni isdərəm, ey dost,

Sidqümə bənüm dünyada iman necə bənzər.

Dərman dilərəm dərdüni arturmağ içün bən,

Ləzzətdə sənin dərdünə dərman necə bənzər.

Xəttünə əgərçi yüzünün sülsini tutdı,

Gülşəndə bəgüm dəsteyi-reyhan necə bənzər.

Canuma ki, çahi-zənaxa zülfi gəmişdi,

İnsafa gəlün, Yusifi-Kənan necə bənzər.

\*\*\*

Xaluni görəli canum əzmi-Hindustan edər,

Könlümi əcəbləmə gər qəsdi-Ərzincan edər.

Rum elin yüzün görəli könülüm yurd eylədi,

Görəli gözünü leykin Rayi-Türkustan edər.

Zülfi özini yüzündə gərçi ki, Rüstəm deyə,

Sən anı başından anla hilədür dəstan edər.

Könlümi çəkişməsünlər billah ləblərünə de,

Bu çəkişmək qorxaram ki, aralıxda qan edər.

Hüsnünün eşqi necə Leyliyi Məcnun eylədi,

Bəs nə əcəb kola gər bir Əhmədi Səlman edər.

\*\*\*

Can oynamayınca necə canan ələ gəlür,

Can yerinə gör ki, necə bin can ələ gəlür.

Düşdü könülüm müşkilə gisuları ilə

Ol türreyi sən sanma ki, asan ələ gəlür.

Kanı kişi gər cövhər üçün isdər olursa,

Ləblərinə irən kişiyə kan ələ gəlür.

Nə nisbət ola təxti-Süleymana qarınca,

Qarınca olan cana Süleyman ələ gəlür.

Dərdün dilərəm bana dəxi nəsnə gərəkməz,

Zira ki, yenə dərd ilə dərman ələ gəlür.

\*\*\*

Gözlərinin oxuna bən, şaha, nişanə gəlmişəm,

Müşkilə düşdügüm bu ki, zülfünə şanə gəlmişəm.

Ləbləridür canum bənüm, canım irincə ol ləbə,

İrdi canum ləbünə ki, sidq ilə cana gəlmişəm.

Dökdü ləbün yürək qanın, qana bulaşdı, qarşuma,

Şimdü ləbünə yapışub diş ilə qanə gəlmişəm.

Yüzümü zər gözüm yaşın ləl ilə lölö düzibən,

Ağzını cövhəri görüp, yəni dükanə gəlmişəm.

Zülfi qılı bəni əgər saldı kənara, xoş ola,

Bən tənümi qıl edübən yenə miyanə gəlmişəm.

\*\*\*

Yar bizum ilə yenə gör ki, nə al eylədü,

Ta ki, yaşum qan ola, yanağın al eylədi.

Ağzını görəli dirligüm oldu güman,

Belini göstərəli bəni xəyal eylədi.

Canımı aldı gözi, könülüm apardı tozi,

Şəhdü şəkər tək sözi əqlümi lal eylədi.

Hicrinə doyımazam, vəslinə iriməzəm,

Şol sənəmün ki, yüzi bədri hilal eylədi.

Hüsni ki, həq lütfidür bizə həram edübən,

Gözləri aşiq qanın nişə həlal eylədi.

Yel dəxi avarədür tolaşalı zülfünə,

Yeridür ol ana çün qil ilə qal eylədi.

Gərçi kəbab eylədi eşqi oduna canı,

Ağzınun yarını bizə zülal eylədi.

\*\*\*

Can çəkdügi gər deyilə hicran arasından,

Anılmaya Məcnun dəxi dövran arasından.

Külli bu bənüm dərdümə dərmansın, əfəndi,

İlla soraram dərdi bu dərman arasından.

Qanlı gözüm irmağı əgər irə dənizə,

Bəlgülü gərək ki, ola ümman arasından.

Yüzündə qara bənüni gördüm sanasın ki,

Bir nöqtəcə şübhədürür iman arasından.

Yüzündə görəli, sənəma, zülfüni bildüm,

Ki, bir qıl imiş gəbrü müsülman arasından.

**Rübailər**

Şaha, yüzünün gülini dərsəm, olamı,

Nə çəkdügümi yüzünə dersəm, olamı?

Püstə ləbinün diləgi bəndən candur,

Rədd eyləyübən sözüni sırsam, olamı?

\*\*\*

Ol göz ki, yüzün görməyə, göz demə ana,   
Şol yüz ki, tozun silməyə, yüz demə ana.   
Şol söz ki, içində, sənəma, vəsfün yox,   
Sən badi-həva tut anı, söz demə ana.

\*\*\*

Dedüm ki, ləbün; dedi, nə şirin söylər,

Dedüm ki, belün; dedi, nə narın söylər.

Dedüm ki, canım cümlə fədadur saçuna,

Dedi ki, bu miskin hələ varın söylər.

\*\*\*

Dedi ki, neçin gözüni pürnəm görürəm,

Ya könülüni bən nişə pür qəm görürəm.

Dedüm, sənəma, anun içün ki, ləbüni

Dayim göriməzəm, vəli dəm-dəm görürəm.

**Tuyuğlar**

Rəiyyət gileyləri şol şahadur,

Gecəyi gündüz qılmax şol mahadur.

Qorxmazam bu dünyada hiç kişidən,

Canumun əmanəti Allahadur.

\*\*\*

Bun günündə qoçlara bən işəm, uş,

Bəg isəm, hələ bu dəm dərvişəm uş.

Dostlarıma dinclik isəm, nə əcəb,

Düşmənümün canına təşvişəm uş.

Əzəldə həq nө yazmış isə bolur,

Göz nəni ki, görəcək isə görür.

İki aləmdə həqə sığınmışuz,

Toxtamış nə ola, ya Axsax Temur.

\*\*\*

Ərənlər öz yolunda ər tək gərək.

Meydanda ərkək kişi nər tək gərək.

Yaxşı-yaman, qatı-yumşax olsa xoş,

Sərvərəm deyən kişi ərkək gərək.

\*\*\*

Gözlərün Bağdad eli əyyarıdur,

Ləblərün Rum elinün xəmmarıdur.

İşvələrün ilə kimin sözi var,

Hər işvən bu dünyanun me’marıdur.

\*\*\*

Şol kişinün ki, canında dərdi var,

Əşki-sürxü rəngi-ruyi-zərdi var.

Əldə beş barmağı düz kim görmişdür,

Mərd olan yerdə labüd namərdi var.

\*\*\*

Dünyayı çox sınadux, bir buy imiş,

Qamu aləm varlığı bir huy imiş.

Qaplan, aslan, əjdahalar cümləsi,

Əcəlin qaynağında ahuy imiş.

\*\*\*

Yoluna canın verən canbaz imiş,

Eşq əri məşuqına dəmsaz imiş.

Gizləyəm der idi aşıq razını,

Göz yaşı, yüz sarusı qəmmaz imiş.

\*\*\*

Zülfün açsan, dünyada təşviş olur,

Qatı baxarsan cigərlər riş olur.

Gözlərün qan dökməgə quşanursa,

Dünyada çox kişilər dərviş olur.

**ARİF ƏRDƏBİLİ**

*Azərbaycan ədəbiyyatı tarixinə Nizami ədəbi məktəbinin da­vam­çısı, ”Xosrov və Şirin” dastanına yeni məzmun verən sə­nət­­kar kimi daxil olmuşdur. Həyatı və yaradıcılığı haqqında digər mənbələrdə məlumat yoxdur. Ədəbi irsindən yalnız “Fər­had­namə” poeması zəmanəmizə gəlib çatmışdır.*

*Arif Ərdəbili əsərini 1369-cu ildə bitirdiyini, bu zaman ya­şının altmışa yaxın olduğunu bildirir. Buradan şairin təxminən 1311-ci ildə doğulduğu ehtimal olunur. Vəfat tarixi bəlli deyil. Adı Məhəmməddir ”Arif” təxəllüsüdür.*

*“Fərhadnamə” əruzun həzəc bəhrindədir. Əsəri fars dilin­dən prof. Xəlil Yusifli tərcümə etmiş, Bakıda 2007-ci ildə çap etdirmişdir.*

*Arif mükəmməl təhsil almış, gənc ikən istedadlı bir xəttat və şair kimi tanınmışdır. Şirvanşah Keykavus ibn Keyqubadın sa­rayında yaşamış, oğlunun müəllimi olmuşdur. ”Fərhad­na­mə”ni Şirvanda yazmağa başlamış, Ərdəbildə tamamlamışdır.*

*İlk dəfə şəhzadədən çox bir sənət adamı kimi təsvir etdiyi Fərhadı əsərinin baş qəhrəmanı seçən Arif Ərdəbili qədim ta­ri­xi olan dastanın adını dəyişməklə yanaşı, əsas obrazları və ha­di­sələri tamamilə fərqli planda vermiş, süjetə köklü də­yi­şik­lik­lər etmişdir.*

**“Fərhadnamə”**

Əsər müqəddimədən, iki hissədən və hər hissənin sonundakı xatimədən ibarətdir. Təbriz hökmdarı Sultan Uveysə ithaf olunmuşdur. Hər iki hissə Allahın və Məhəmmədin qısa tərifi ilə başlayır. Birinci hissədə Şeyx Uveys, ikinci hissədə Şir­van­şah Huşeng mədh edilir. Kitabın yazılma səbəbi haqqın­dakı böl­mədə Arif Ərdəbili qeyd edir ki, Şirvanda Fərhadın nəslin­dən cavan bir daşyonanla rastlaşmış və onda gördüyü dəftərdə Fər­had barədə Nizami yazdığından fərqli bir əfsanə oxu­muş­dur. Əfsanə şairi heyran etmiş və o bu dastanı yenidən nəzmə şəkərək təzə bir əsər yaratmışdır.

Birini Fərhadın oğlanlarından,

Gördüm o diyarda, olsun abadan...

İstər məst, istərsə sərxoş olanda,

Bir kitab olardı həmişə onda...

Fərhaddan çox sözlər deyilmiş orda,

Sevdi Gülüstanı o necə, harda.

Şirin hekayəsi vardır sərasər,

Nizami deyəndən bir ayrı təhər...

Yazılmış Fərhadın həyatı nə var,

Nəsli, oğlanları necə oldular...

Oxudum dəftərdən bu əfsanəni,

Etdi gözəllikdə o heyran məni.

Şeirin binasını təzələdim mən,

Dirildi “Dağçapan” sözlə yenidən...

Şirin dastanını demədim nə var,

Nizami yazanın əksidir onlar.

Fərhadın eşqindən açdı o, söhbət,

Onun əksinədir məndə hekayət...

Atdım sözlərini mən əvvəlkinin,

Dedim dastanını Fərhad, Şirinin...

**Qısa məzmunu:**

Əslən türk olan Fərhad Çin fəğfurunun oğludur, şəhzadədir. O, həm də bir igiddir, mahir ovçudur, nəqqaşlıqda ad çıxarmış sənətkardır. Fərhad Çində nigarxana (şəkil sarayı) tikdirir. Ni­gar­xananın tikintisində iştirak edən abxaziyalı Şavur orada bir mə­bəd ucaldıb şəkillərlə bəzəyir. Şəkillər arasında gözəl bir qızın rəsmini görən Fərhad ona vurulur, Şavurdan öyrənir ki, o, abxaziyalı məşhur bir daşyonanın qızıdır. Bu zaman Fərhadın ata­sı ölür. Əmisi taxt-tacı ələ keçirib Fərhadın analığı ilə ev­lə­nir. Fərhad əmisinin və əmisi oğlanlarının düşmən müna­si­bə­tin­dən çəkinib Şavurdan onu Abxaziyaya aparmasını xahiş edir. Fərhad, Şavur və Fərhadın sadiq nökəri türk Muqbil gecə ikən qaçıb çətinliklə Abxaziyaya çatırlar. Şavur Abxaz çarına Fər­hadı Çində onun ustadı olmuş məşhur bur nəqqaşın oğlu ki­mi təqdim edir, özünün də mahir nəqqaş olduğunu bildirir. Çar Fərhadı hörmətlə qarşılayır, onun və Şavurun şərəfinə məclis qurur. Ziyafət zamanı Fərhad çarın qızı Şirini görüb gözəlliyinə məf­tun olur. Şavurun qohumu olan abxaziyalı usta onun Çin­dən döndüyünü eşidib qonaq dəvət edir. Qonaqlıqda Fərhad şəki­lini Çində gördüyü Gülüstanla qarşılaşır. Şavur elçilik edir. Gü­lüstanın atası Fərhadın Çin şahzadəsi olduğunu ona söylə­yən Şavura bildirir ki, o, qızını özü kimi daşyonan bir sənətkara ərə verəcəyinə and içmişdir. Fərhad ustanın yanında onun sə­nə­tini öyrənməyə başlayır və az müddətdə mahir bir daşyonana çevrilir. Usta qızını Fərhada verməyə razılaşır və şərt olaraq bir günbəz tikməsini istəyir. Günbəzə baxıb heyran qalan çar Gü­lüs­tanı Fərhada verir. Fərhad xristianlığı qəbul edir. Ustanın başqa bir şagirdi, Rum qeysərinin oğlu da Gülüstanı sevir. Fər­had­dan intiqam almaq üçün məqam gözləyir. Bir kef məclisi za­manı o, Fərhadı zəhərli xəncərlə yaralayır. Fərad onu öl­dü­rür. Çarın təbibi Fərhadı sağaldır.

Şavur İran şahı Hörmüzün dəvətilə onun sarayına gedir. Ab­xa­ziya çarı ölür, arvadı Məhin Banu taxta çıxır. Mədaindən ça­rın yas mərasiminə gələn Şavur Xosrov üçün Şirinə elçi düşür. Şirin Mədainə gedib Qəsri-Şirində yaşamağa başlayır. Bi­rinci hissənin sonunda Gülüstan vəfat edir. Fərhad onun mə­za­rı üzə­rində kilsə tikib orada rahiblik edir.

İkinci hissədə başsağlığı vermək üçün Bərdədən Fərhadın yanına gələn Məhin Banu və Şirin onu özləri ilə saraya aparır­lar. Xosrovun ona etinasız münasibətindən incik düşmüş Şirin Şa­vura Fərhadı sevdiyini bildirir və onları görüşdürməsini xa­hiş edir. Şavur Şirinlə Fərhadı bir neçə dəfə gizli görüşdürür. Mə­hin Banu ölür, Şirin Mədainə qayıdır. Xosrov artıq bu za­man Məryəmlə evlənidiyindən Şirini unudur. Şirin Şavurdan Fərhadı yanına gətirməsini istəyir. Fərhad Mədainə gəlir. Şirin Fərhadla münasibətindən Xosrov şübhələnməsin deyə Fərhada Qəsri-Şirinə süd arxı çəkməyi tapşırır. Bir gün Şirinlə Fərhadın ova çıxıdığını eşidən Xosrov Fərhadı hüzuruna çağırtdırır. Fər­had Şirinin məsləhəti ilə özünü dəliliyə vurur, Şavur da onu Xos­rova divanə kimi təqdim edir. Xosrov Şirini Fərhada ve­rə-cəyini vəd edib Bisütunu yarmağa göndərir. Bir dəfə Şirin ov bə­hanəsilə Fərhadın görüşünə gəlir. Xosrovun xidmətçisi Gə­ray görüşün şahidi olur. Fərhad sirri faş olmaması üçün onu qətlə yetirir. Əsərin sonunda Fərhadın vaxtilə öldürdüyü rumlu gəncin anası Bisütuna gəlir, Fərhadın suyuna zəhər qatıb onu öldürür.

**ÜMMİ İSA**

*XIV əsrdə yaşayıb yaratmışdır. Həyatı haqqında mənbələrdə hələlik heç bir məlumata təsadüf edilməmişdir. Ədəbi irsindən dövrümüzə yeganə bir nümunə -“Mehri və Vəfa” adlı məs­nə­visi gəlib çatmışdır. Məsnəvinin M.Füzulu adına Əlyazmalar İnstitunda XIX əsrə aid iki əlyazma nüsxəsi saxlanılır. Məs­nə­vi­nin Atatürk Universitetinin kitabxanasında qorunan əl­yaz­ma nüsxəsi 1636, Bakı nüsxəsi isə 1574 misradan ibarətdir. Əsərin sonluğundan məlum olur ki, poema h. 774-cü ildə (m. 1372-1373) ta­mam­­lanmışdır. Əsər aşiqanə xalq dastanları şəklində q­ə­lə­mə alınmışdır. ”Dastani-Əhməd Hərami”dən fərqli olaraq “Mehri və Vəfa” məclislərə bölünmür, hadisələr birbaşa söy­lə­nilir. Məs­nəviyə klassik Şərq ədəbiyyatı ənənələrinə uyğun ola­raq qəzəllər (türkilər) əlavə edilmişdir. Qəzəllər yalnız m­ə­şu­qun-Vəfanın dilindən verilmişdir. Əsərin məzmunu və təh­ki­yə tər­zi göstərir ki, müəllif yazılı və şifahi ədəbiyyata də­rin­dən bə­ləd olmuş, Azərbycan şifahi xalq ədəbiyyatından və xalq dilin­dən sənətkarlıqla bəhrələnmişdir. Məs­nəvidə ərəb-fars sözləri cü­zi bir hissə təşkil edir. Bunun nəticəsidir ki, ”Mehri və Vəfa” nın dili “Kitabi-Dədə Qor­qud”un və ”Dastani-Əhməd Həra­mi”nin dilinə ya­xın­dır.*

**“Mehri və Vəfa”**

Poema qısa “Minacat” və “Nət” lə başlayır. Daha sonra əsas mətn gəlir:

Rumun müdrik, ədalətli bir padşahı olur. Uzun ömür sürən şah qəflətən xəstələnir. Ölüm ayağında bildirir ki, xəzinədə üç küp qoymuşam. Bu, mənim vəsiyyətimdir. Böyük küpü böyük oğluma, orta küpü ortancıl, kiçik küpü isə kiçik oğluma verər­siniz. Xəzinə açılır. Məlum olur ki, böyük küp torpaqla, orta küp sümük, kiçik küp isə qızılla doludur. Vəzir padşahın vəsiy­yətini belə yozur: Torpaq şahlıq, taxt-tac deməkdir-bu böyük qardaşa çatar, sümük ölkədəki ilxılara, mal-qaraya işarədir-or­tan­cıl qardaşın payidir, qızıl isə kiçik qardaşa - Vəfaya veril­mə­lidir. Vəfa az zamanda bütün qızılları xeyirxah əməllərə sərf edir, acı doyuzdurur, borclunun borcunu ödəyir, imkansıza sər­ma­yə verir. Var-dövləti tam tükənir, hamı ətrafından çəkilir. Və­fa qardaşlarına dönməyi özünə ar bilir. Barmağındakı ye­ga­nə üzüyü satır, bir at, bir qədər ərzaq alıb vilayəti tərk edir. Şə­hər­dən çıxanda rəmmala rast gəlir. Sonuncu qızılını ve­rib tale­yi­nə baxdırır. Rəmmal söyləyir ki, sə­nin bəxtin üzdədir, qür­bət­də bir şəhər qarşına çıxar. Onun sol qapısından axan çay bo­yu gedərsən, su içən bir canavara rast gə­lərsən, onun ardınca get, tale üzünə gülər. Vəfa rəmmalın de­di­yinə əməl edir, ca­na­var onu dərədəki bir mağaraya gətirir. Və­fa mağaraya daxil olub möhtəşəm bir saraya düşür. Sa­ray­dakı təxti-rəvanda əy­ləş­miş ay üzlü qızı görüb huşunu itirir. Ayılanda bu mələksimanın kim olduğunu soruşur. Qız deyir ki, Əmman sultanının qı­zı­yam, adım Mehridir. Yağı düşmənin qəf­ləti hücumundan qur­tul­maq üçün atamla gəmidə dəryaya çı­xdıq, tufan gəmini qərq etdi, Xızır peyğəmbər mənimlə da­yə­mi xilas edib bu saraya gətirdi və dedi ki, Tanrının əmrilə səni Vəfaya verdim. Neçə müd­dətdir sənin yolunu gözləyirəm. Mehri saraydakı cə­va­hi­rət­lə dolu otaqları bir-bir açıb Vəfaya göstərir, yalnız bir otağı açmır. Bir müddət sonra maraq güc gə­lir, Mehri yuxuda ikən Vəfa həmin otağa girir, oradakı bağ­çada bir ağacın üstündə üç köynək görür. Köynəyin birini gö­tü­rür, külək köynəyi Vəfanın əlindən uçurur. Məlum olur ki, ağac Mehri üçün ildə üç köynək bitirir. Hadisədən xəbər tutan Mehri qəm-qüssəyə batır və deyir ki, köynək kimin əlinə düşsə, bizi bir-birimizdən ayıracaq. Köy­­nək Məğrib sultanının əlinə keçir. Sultan cadugərdən öy­rə­nir ki, köynək Əmman sultanının qızı Mehrinindir. Cadugərə Meh­­ri­ni gətirməyi əmr edir. Cadu­gər hiylə ilə saraya girir, əfsunla Meh­­ri və Vəfanı bihuş edib bı­çaq­la Vəfanı boğazlayır. Mehrini Məğ­­ribə gətirir. Vəfanın öldüyü deyilən Mehri yas saxlamaq bəhanəsilə sultandan bir il möhlət istəyir və yalnız bundan son­ra izdivaca razılıq verə­cəyini bild­i­rir. Sultan naçar qalıb razıla­şır.

Ortancıl qardaş Vəfanın axtarışına çıxır. Yenə də ram­malın sö­zü və canavarın köməyi ilə Vəfanı tapır. Ahu-zar edəndə ye­ni­dən Xızır peyda olur. Xızıra yalvarıb Vəfanın dirilməsi üçün Al­laha dua etməsini xahiş edir. Allah-Taala Xızırın səsini eşidib Və­fanı həyata qaytarır. Vəfa köynəyin birini bağçadakı heç vaxt solmayan çiçəklə doldurub Mehrini axtarmağa baş­la­yır. On bir aydan sonra nəhayət Məğribə çatır. Təsadüfən rast­laş­dı­ğı sultanın bağbanı Vəfanı oğulluğa götürür. Vəfa bağ­ban­dan Meh­rinin burada olduğunu öyrənir. Hər gün bağdan Meh­riyə mey­və aparan bağban bu dəfə meyvəni Vəfa ilə göndərir. Vəfa çiçəyi meyvələrin altına töküb Mehriyə aparır. Mehri çi­çə­yi görən kimi bilir ki, Vəfa Məğribdədir. Toydan qabaq bir az gəz­mək üçün sultandan izn istəyir. Sultanın göndərdiyi iki yüy­rək atla bağa gəlir. Bəhanə ilə hamıdan ayrılıb Vəfanı tapır. Sevgililər ətrafdakıları yuxuya verib şəhəri tərk edirlər. Səhə­rə­dək yol sürərək bir mağarada gizlənirlər. Sultan cadugəri Meh­ri­ni tapmağa göndərir. Cadugər əliboş qayıdır. Sultan qə­zə­bin­dən onu iki parça edir. Sehr və cadu batil olur. Mehri və Vəfa yola davam edib zəncilərin yaşadığı bir qala yaxın­lı­ğın­dakı ağa­cın altında yuxuya gedirlər. Zəncilər Mehrini tutub qala­bə­yi­nə verirlər. Vəfa çərçi paltarında qalaya gəlir. Mehri al-ver adı ilə Vəfa ilə görüşür. Sevgililər gecə ikən qaladan qaçırlar, ge­­cə-gündüz at sürüb bir şəhərə çatırlar. Qonaq qaldıqları ev sahibəsi Mehrini aldadaraq şəhərə çıxarır və bir sərrafa satır. Vəfa fitnəkar qadının onları aldatdığını öyrənib yenə də çərçi qiyafəsində Mehrinin axtarır. Sərrafın evinə çatanda Mehri mal almaq bəhanəsi ilə Vəfa ilə görüşür, gecə qaçmaq üçün vədə­lə­şir­lər. Mehri sərrafa bihuşdarı verib onun paltarını geyir, qılın­cını qurşanıb gecə evi tərk edir. Bu zaman nagahan evin yanın­dan keçən bir mehtər Vəfanı yatmış görüb atın birini qaçırır. Mehri mehtəri Vəfa hesab edib səhərəcan onun ardınca çapır, nəhayət mehtərə çatıb Vəfa olmadığını görür. Mehtəri atdan ye­rə salır, sərrafdan ehtiyat etdiyi üçün geriyə dönməyib yola da­vam edir. Gecə-gündüz yol gedib sübh tezdən bir şəhərə ça­tır. İçəri daxil olmaq üçün şəhər darvazalarının açılmasını göz­lə­yir. Təsadüfən həmin gecə məmləkətin sultanı vəfat edir. Saray əhli qərara gəlir ki, səhər darvaza açılanda şəhərə daxil olan ilk qərib sultan olsun. Şəhər camaatı Mehrini taxt-taca gətirir. Mehri ədalətlə məmləkəti idarə etməyə başlayır, Vəfanı tapmaq üçün yollar axtarır. Bir saray və onun qarşısında hovuz inşa etdirib şəkilini hovuzun üstünə çəkdirir. Əmr edir ki, kim onun şəklini görüb ah-fəğan etsə, huşunu itirsə tutub yanına gətirsinlər. Mehri növbə ilə gələn Məğrib sultanı, zənci, meh­tər, sərraf və Vəfanı zindana saldırır. Sonra şəhər ağsaq­qal­la­rı­nı, müdrikləri cəm edib beş nəfərdən şəkili görərkən nə üçün bi­huş olduqlarını soruşur. Sultan, zənci, mehtər və sərraf baş­la­rı­na gələn əhvalatı nəql edir, Mehrinin eşqilə cəlayi-vətən olub onu gəzdiklərini söyləyirlər. Sonda Vəfa öz qənirsiz gözəlliyi ilə hamını məftun edən Mehrinin əslən onun yarı olduğunu, bu dörd nəfərin onu sevgilisindən ayırdığını bildirir. Mehri dörd nəfəri azad edib yurdlarına göndərir. Məclis əhlinə həqiqəti açaraq Rum şahzadəsi olan məşuqunun ölkəsinə qa­yıt­maq üçün icazə istəyir. Məclisdəkilər razılıq vermir. Və­fa­nı taxta otur­durlar. Vəfa və Mehri rəiyyətpərvər şah kimi öl­kəni ədalət­lə idarə edib xoşbəxt ömür sürürlər.

**QASİM ƏNVAR**

*XIV-XV əsrlər Azərbaycan irfani-fəlsəfi poeziyasının gör­kəmli nümayəndəsi Muinəddin Əli 1356-cı ildə Təbrizdə ana­dan olmuşdur. “Qasım Ənvar” (nur bölən) təxəllüsünü ona mür­­şidi, “Səfəviyyə” təriqətinin başçısı Şeyx Səfiəddinin oğlu Şeyx Sədrəddin vermişdir. Əsərlərində “Qasim”, “Şah Qa­sim”, “Qasimi” təxəllüslərini işlətmişdir.*

*Şairdən bəhs edən orta əsr müəllifləri onu daha çox irfan sahibi, sufi alim, təriqət şeyxi hesab etmişlər. Müinəddin Əli Təb­rizdə mükəmməl təhsil alıb gənc ikən Ərdəbilə gedir, orada bir neşə il Şeyx Sədrəddinə müridlik edərək təsəvvüf və sə­fə­vi­li­yin əsaslarına yiyələnir. Mürşidlik məqamına yüksələn Qasim Ən­var Gilan, Xorasan və Heratda Səfəviyyə təri­qə­ti­nin rəhbəri kimi böyük nüfuz və şöhrət qazanır. Hürufilərlə ya­xın əlaqəsinə görə 1426-cı ildə Heratdan çıxarılan şairi Səmər­qənddə şah­za­də Uluğ bəy böyük hörmətlə qarşılayır, hətta onun mü­rid­lə­rin­dən olur. İkiillik Səmərqənd həyatından sonra Qasim Ənvar He­rata dönür və bir qədər keçmiş Vətənə qayıt­maq niyyəti ilə ora­nı tərk edir. Cəm vilayətində Xərcürd adlı kən­də çatanda ora­da qalmağı qərara alır və 1433-cü ildə Xər­cüddə ömrünü başa vurur.*

*1488-ci ildə Əlişir Nəvai şairin qəbri üzərində əzəmətli bir məqbərə tikdirir.*

*Qasim Ənvar əsasən fars dilində yazıb-yaratmışdır. Şairin anadilli ədəbi irsindən cüzi nümunələr dövrümüzə gəlib çat­mış­dır. Lakin bu azsaylı nümunələrdə Qasim Ənvar sənətinin mil­li ruhu, ana dilinin gözəllik və təravəti hifz olunmaqdadır. Şairin İran alimi Səid Nəfisi tərəfindən 1958-ci ildə tərtib edil­miş “ Divan”ına qəzəl, qitə, rübai və tərcibəndlər, “Ənisül-ari­fin” (“Ariflərin dostu”) məsnəvisi, “Risale dər bəyane-elm” (“Elm haqqında risalə”), “Bəyane-vaqeedidəne-əmir Teymur” (“Əmir Teymurun yuxu görməyinin bəyanı”), “Səd məqam dər is­telahe sufiyyə” və ya “Məqamətül-arifin” (“Sufi istilah­la­rı­nın yüz məqamı” və ya “ Ariflərin məqamı”) əsərləri daxildir. “Risaleyi vücud”, “Sual-cavab”, “ Təvəccahnamə” adlı əsər­lə­ri haqqında məlumat vardır.*

*Dini-fəlsəfi risalələrində olduğu kimi, bədii əsərlərində də Qasim Ənvarın sufi-panteist dünyagörüşü öz ifadəsini tapır. Şair qələminin qüdrəti ilə Qasim Ənvar dini-əxlaqi-fəlsəfi fi­kir­lərini təlqin edir, yüksək sənətkarlıqla qələmə alınmış poetik nümunələrin mütləq əksəriyyəti sufi-panteist sonluqla, vəhdəti-vücudla nəticələnir.*

**Qəzəllər**

Yarıma deyin a dostlar, nədir indi onda fərman,

Nə əlac edim bu dərdə, nə dəva edim, nə dərman?

Yandırıb yaxır oduyla, külə döndərir bu canı,

Məni məhv edir qəmi-eşq, halımı edir pərişan.

Ürək ovlayan dil ilə ona şərh edin bu halı,

Deyiniz ki, min işarə yaradır bu küfrü iyman.

Biri zülmət ilə nurdur, birisi dolu fərəhlə,

Bədənim təlaş içində, ürəyim ümidlə xəndan.

Göstərib camalı, hüsnü aləmi digərgün etdin,

Yayılıb cahanə indi necə ahü nalə, əfqan.

Qasimi açıq göz ilə baxıb aləmə nə gördü:

Hər tərəf cəmali-məni, hər tərəf kəmali-irfan.

**\*\*\***

Məst idik, nəğmələrinlə belə hüşyar olduq,

Yatmiş idik, səsinə sevgili bidar olduq.

Eşqinin meykədəsindən cana min şur düşüb,

Ataraq zünnarı, səccadəni pərkar olduq.

Dedilər ki, o, gedib dəmsaz olub rindlərilə,

Əl çalıb rəqs edərək nəşəli xummar olduq.

Anlayan dəmdə ki, olmur bizə vəslin qismət,

Qəm, kədər basdı bizi hər şeyə bizar olduq.

Hər zaman ki, səri-kuyindən əsir badi-səba,

Tikan olsaq da o dəm ətirli gülzar olduq.

Üzünün nuru düşən dəmdə saralmış üzümə,

Bu səfadan, gözəlim, Qasimi-Ənvar olduq.

**\*\*\***

Dənizlər dərk edər könlüm görəndə bircə dürdanə,

Cəsamətli ağac görrəm tutanda əldə bir danə.

Cahanın pərdəsin yırtdım, bütün əsrara yol açdım,

Bəsarətlə baxıb gördüm bütün təqlidi əfsanə.

Yarın hüsnü cəmalını günəş tək aşikar gördüm,

Mənimçin olmadı fərqi bu Kəbə, deyrü bütxanə.

Bu dünyada keçən dəmdə məlamət dağlarından mən,

Bütün aşiqləri gördüm mənim tək mərd, fərzanə.

Olub meyxanələr küncü məqamı şurü sövdanın,

Onunçün mənzilim oldu mənim də künci-meyxanə.

Baxanda aləmə Qasim açıq gözlə yəqin etdi,

Nəzərdə bircə şam vardır, hamı bu şamə pərvanə.

**\*\*\***

Könlüm, əgər sövdalisən aşiqlərə həmxanə ol!

Aşiqlər içrə hər zaman eşqində sən mərdanə ol!

Kim ovcuna qoysa qədəh, versə qulaq avazına,

Sən badəni nuş eyləyib, bəhrində bir dürdanə ol!

Nakəslərdən üz döndərib, əhli-riyanı rədd elə,

Oldunsa xəznə sahibi, öz xəznənə kaşanə ol!

Könlüm, əgər aşiq isən sidqilə sev öz yarını,

Sevda meyi içdikdə sən, dürlə dolu peymanə ol!

Yüz yol dedim aşiqlikdən dəm vurursan həmişə sən

Yarın hüsnü camalının şəminə bir pərvanə ol!

Daim Allah dərgahından belə xitab gəlir sənə:

Aşiq olsan kuyimizdə çalış daim divanə ol!

Qasim, sən nə təkəbbürlə öz eşqini mədh edirsən,

Hünərin var yara bağlan, özünəsə biganə ol!

**\*\*\***

Məscid ilə meyxanə, ya Kəbə və bütxanə,

Məqsud məhəbbətdir, baqi bütün əfsanə.

Göstər üzünü, cana, ta şərh eləyim mən də,

Xəlq oldu neçin dünya, varlıqdakı məna nə?!

Hər kəsdə olan surət xəlq oldu əzəl gündən,

Sən hüsnünə aşiqsən, mən də sənə divanə.

Ey qibləm, əziz yarım, ey canü cəhanım bil,

Didarını əks eylər Kəbəylə bu meyxanə.

Dildar mənə söylər: bax gör nə təfavüt var

Mən nur ilə şəməm, sən zülmət ilə pərvanə.

Sən nura yaxınlaşsan aydın görəcəksən ki,

Ölməz əbədi varlıq, qalmaz belə viranə.

Ey Qasimi, nöqsanın bil hökmi xudidəndir

O, bildi əzəl gündən gəldin necə dövranə.

**Rübailər**

Qəlbimdə bir yarın məhəbbəti var,

Eşqinin meyilə olmuşam xumar.

Hüsnünü, zülfünü görəndən bəri,

Dolanır başıma bütün ruzigar.

Ey gözəl, eşqindən olmuşam rüsva,

Nurinlə gözlərim tapıbdır ziya.

Hara baxıramsa səni görürəm,

Olmuşam yolunda valehü şeyda.

**\*\*\***

Ey gözəl, biz sənə olduq tələbkar,

Sənsən nur mənbəi, səmimi dildar.

Ey sadiq məsləkdaş, səni istərik,

Sənsən bu aləmdə vaqifi-əsrar.

**\*\*\***

Bir bağçaya yetdim ki, berirdi oğul alma,

Bağça iyəsi ayıtdı; bu almadan alma.

Bir gövçək igid oğlan bardı qara gözlü,

Bir yemiş gətirdi... ayıtdı mənə, alma.

**“Ənisül-arifin”**

Şairin sufi-panteist görüşlərini əks etdirən poema sufi-fəlsəfi poezi­ya­mızın qiymətli nümunəsidir. Qasim Ənvar əsərini 20 yaş­la­rın­da qürbətdə fars dilində qələmə almışdır, həcmi 600 beytə ya­xındır. Məsnəvi kiçik nəsr hissə, qısa tovhid və nətlə baş­layır. Sonra gələn “Nəsihət” bölümündə əxlaqi-didaktik fi­kir­­lər əksini tapmışdır. Bölmələr və yarımbölmələrdə sə­nətkar nəfs, varlıq, eşq, ağıl, ruh, tovhid, qəlb və s. barədə fəlsəfi qə­na­­ət­ləri­ni bölüşür, bu zaman sufi-panteist mövqedə dayanır, “vəhdəti-vü­cud”a əsaslanır. Qasim Ənvar poemasında irəli sür­düyü fi­kir­ləri qüvvətləndirmək məqsədilə maraqlı hekayət­lər­dən istifadə etmiş­dir. Əsər boyunca ayrı-ayrı bölmələrə daxil edil­miş “Zən­cinin he­kayəti”, “Usta və şagird”, “Şeyx Sədi ilə Səfi”, “Şam və pər­vanə”, “Kirpi və ac tülkü”, “Xəstənin he­ka­yəti”, “Şamın oda xitabı” və s. kimi hekayətlər poemada müx­tə­lif təsəvvüfi mətləblərin şərhinə, dərindən qavranılmasına xidmət edir.

**Zəncinin hekayəti**

Bir zəncinin doşab küpünə sıçan düşür və orada ölür. Zənci qazinin yanına gedib doşabın halal, yoxsa haram olduğunu so­ru­şur. Qazi doşabın haram olduğunu bildirəndə zənci nəfsi­nin ücbatından onunla razılaşmır və deyir ki, o, doşabdan dad­mışdır. Doşab şirindir, ona görə də haram deyil, haram olsaydı şirin olmazdı.

Beləliklə, zənci nəfsinin quluna çevrilir, halalla haramı qa­rış­­dırır. Təlqin edilən fikir budur; dünya malının şirinliyinə uy­ma, halalı harama qatsan nəfsinin qurbanı olarsan.

**Usta və şagird**

Usta gizlətdiyi balı xəlvəti yemək üçün şagirdini bəhanə ilə evə göndərir. Kələyi duyan şagird də öz növbəsində bir bəhanə uydurub yarı yoldan qayıdır. Balı yeməyə macal tapmayan usta özü evə getməli olur, şagirdinə balın zəhərli olduğunu bildirir. Məsələdən agah olan şagird ustasının kələyinə kələklə cavab verir. Usta gedəndən sonra onun qayçısını çörəyə dəyişib balı yeyir. Usta qayıdanda isə deyir ki, qayçını itirdiyimə görə xəcalətdən ölmək istədim, ona görə də zəhərli balı yedim ki, canım qurtarsın.

Nəticə; tamahına güc gəl, kələkbazlıq etmə, kələklə gələn küləklə gedər.

**İMADƏDDİN NƏSİMİ**

*Dahi Azərbaycan şairi və mütəffəkiri, Orta əsrlər Şərq ədə­bi-fəlsəfi fikrinin qüdrətli nümayəndəsi Seyid Əli İmadəddin Nəsimi 1369-cu ildə Şamaxıda anadan olmuşdur. Nəiminin Hürufilik təriqətinin ən ardıcıl davamçısı və təbliğatçısı olmuş, 1417-ci ildə Hələbdə (Suriya) vəhşicəsinə edam edilmişdir. Hüseyn ibn Həllac Mənsurun “Ənəlhəqq” ideyasına böyük rəğ­bət bəsləmiş, ilk şeirlərini “Hüseyni” təxəlüsü ilə yazmışdır.*

*Ədəbi irsindən türkcə və farsca “Divan”ı, ərəb dilində şeir­ləri dövrümüzə gəlib çatmışdır. ”Müqəddimətül-həqaiq” (“Hə­qi­qətlərin müqəddiməsi”) türkcə fəlsəfi traktat, ”İnsan” ri­sa­lə­si və “Mənzum fi məsləkil-hürufiyyə”(“Hürufi məsləki haq­qın­da mənzumə”) əsəri də Nəsimiyə aid edilir.*

*Klassik şeirin otuza yaxın şəkil və növündə əsərlər yarat­mış­dır. Qəsidə, mustəzad, tərcibənd, məsnəvi, qitə, əlif-lam və s. ki­­mi ondan çox şeir şəklindən Azərbaycan dilində ilk dəfə Nə­simi istifadə etmişdir. Əsasən əruz vəznində yazmış şairin heca vəznində də şeirləri var.*

*Nəsiminin dini-fəlsəfi baxışlarının mərkəzində vəhdədi-vü­cud ideyası dayanır. Nəsimi, hər şeydən əvvəl, sufi-panteistdir. Al­lahın hər şeydə, o cümlədən insanda təcəllası Nəsimi hürufi-pan­teizmindən irəli gəlir. Onun kamil insan konsepsiyasının əsa­sını “Nəfsini bilən, Rəbbini bilər” müddəası təşkil edir. Nə­si­­mi insana Allahını bilmək,, onu qovuşmaq yolunu göstərir. Şa­i­rə görə, Yaradan hər yerdədir, onu yalnız kamil insan görə bi­­lər. Allaha, Qurani-kərimə, peyğəmbərə sonsuz etiqadını və sev­­gisini izhar edən Nəsimi Allah kəlamını, Allah-insan mü­na­si­­bətlərini özünəməxsus, qeyri-ənənəvi şəkildə izah və şərh edir.*

*Nəsiminin lirikası həm də real, canlı gözəli vəsf edən, onun həs­rəti ilə yaşayan, vüsalına can atan aşiqin nəcib duyğu­la­rı­nın füsünkar etirafıdır.*

*Nəsimi poeziyası müasirlərinin və sonrakı dövrlər böyük söz ustalarının sənətinə ciddi təsir göstərmiş, ədəbiyyatımızın məşhur nümayəndələri, Türkiyə, İran, Orta Asiya şairləri onun əsərlərinə çoxsaylı nəzirələr yazmış, sənətindən bəhrələn­miş­lər.*

**Qəzəllər**

Düşdü yеnə dəli könül gözlərinin хəyalinə,   
Kim nə bilir bu könlümün fikri nədir, хəyali nə?  
  
Al ilə ala gözlərin aldadı aldı könlümü,   
Alını gör nə al еdər, kimsə irişməz alinə.   
  
Qiymətini dodağının dəgmə хəsisə sorma kim,   
Mən bilirəm ki, can ilə susamışam zülalinə.   
  
Gözlərinə əsir olan halımı oldur anlayan,   
Kim ki, bu halə düşmədi qoy vara kəndü halinə.   
  
Sirrini şol qara bənin çünki yanağı şərh еdər,   
Can nə ola nisar еdəm yanağınavü хalinə?

Dadlı sözündən utanır abi-həyat, məhv olur,   
Gülbəşəkər nə nəsnədir kim, irişə məqalinə?  
  
Hüsnü cəmalü surətin məclisi bərkəmaldır,   
Şərhü bəyanü vəsfinə əql irəməz kəmalinə.

Üzünü, qaşını görən qarşubəqarşu, gözbəgöz,   
Sanma ki, baхa ol gögün bədrinə ya hilalinə.   
  
Aşiqi-sadiqin qanı yarə həlal imiş, vəli,   
Girsə əgər rəva dеgil dilbər anın vəbalinə.

Ay ilə gün sücud еdər surətini göricəgiz,   
Bu nə cəmalü hüsn olur, səlli-əla cəmalinə.   
  
Buldu Nəsimi çün səni, kеçdi qamudan, еy sənəm,   
Qoydu hərirü ətləsi, girdi əbavü şalinə.

\*\*\*

Düşdü könül ala gözün ağınavü qərasinə,   
Ayrıq anınla kimsənin ağı nədir, qərasi nə?  
  
Gəldi fəğanə can yеnə nеy kimi, suzü dərd ilə,   
Kim nə bilir bu хəstənin dərdi nədir, dəvasi nə?  
  
Türrəsinin cəfalərin sorsa bu mübtəlayə kim,   
Еyləmişəm fəda anın canımı hər bəlasinə.   
  
Çünki cəfasız, еy könül, kimsə murada irmədi,   
Cövrə təhəmmül еylə, dur şol sənəmin cəfasinə.   
  
Nurü səfa içindəyəm qərğə, vəli, bu haləti  
Ol nə bilir ki, düşmədi mеhri-rüхün həvasinə.   
  
Yеkcəhət olğıl, еy könül, canü cəhanə ur qəfa,   
Yüzünü doğru dut həqə, ur qamunun qəfasinə.   
  
Hüsnü cəmalə baхmağa ari səfa nəzər gərək,   
Düşməsin arisiz nəzər ayinənin səfasinə.   
  
Dilbər əlində aşiqin qətli nədən həram ola,   
Aşiqə çün həlal еdər vəslini qan bəhasinə?

Çün bu yalançı dünyanın aqibəti fəna imiş,   
Kеç qamudan Nəsimitək, baхma anın bəqasinə.

\*\*\*

Dünya duracaq yеr dеyil, еy can, səfər еylə!  
Aldanma anın alına, andan həzər еylə!

Bir halə qərar еyləməz əyyam, kеçər ömr,   
Еy əhli-nəzər, baхma bu halə, nəzər еylə!

Payəndə dеgil dövləti, еy хacə, cahanın,   
Əsbabinə aldanma, gəl andan güzər еylə!  
  
Gər aşiq isən sidq ilə şol dilbər üçün, gəl  
Can ilə cahan ortaya qoy, tərki-sər еylə!  
  
Düşdü saçının zülmətinə könlüm, ilahi,   
Şol hali pərişanə bu şami səhər еylə!

Çün hüsnünə хətm oldu bu gün dövri-məlahət,   
Еy fitnələrin хatəmi, şəqqül-qəmər еylə!  
  
Gər Musiyi-Imran kimi şol narə sataşdı,   
Gəl, tabişini göstərü şərhi-şəcər еylə!

Dünya еvinin səltənəti bеş gün imiş çün,   
Bünyadını yıх, ər kimi, zirü zəbər еylə!  
  
Şol püstədəhanın хəbərin bildi Nəsimi,   
Şirinlərə şol tüngi-şəkərdən хəbər еylə!

\*\*\*

Ayrılıqdan yar mənim bağrımı büryan еylədi,   
Özünü bir yana saldı, məni bir yan еylədi.   
  
Zə’fərana bənzimi döndərdi ol birəhm yar,   
Düşməni хəndan еdib, dostunu giryan еylədi.   
  
Aldı könlüm, qılmadı ol bivəfa bir gəz vəfa,   
Yıхdı mə’mur şəhrini, gör nеcə viran еylədi.  
  
Canımın zəхmindən, еy can, хab gəlməz еynimə,   
Cigərimdə zəхmi-pеykan, tiri-müjgan еylədi.

Еşidərsə daş ərir həsrətdə ahü zarımı,   
Ol güləndam yarı gör, könlümü zindan еylədi.   
  
Cəhd qıldım çoх, vüsalə yеtmədim, çəkdim fəraq,   
Tədbir ana nеyləsin, təqdiri-yəzdan еylədi.   
  
Еy Nəsimi, sübhdəm var, ərz qıl dildarə sən,   
Qəmzəyə vеrsin nəsihət, yoхsa çoх qan еylədi.

\*\*\*

Apardı könlümü məndən bu gün ol cənnətin huri,   
Götür pərdə camalından ki, sənsən еynimin nuri.   
  
Bu gün yövmilhеsab oldu üzün dövründə, еy məhru,   
Məgər qopdu qiyamətlər, görə bilmən bu məzmuri.   
  
Minacat еylərəm dünü gün sənin dövlətli kuyində,   
Üzün nuri-təcəllidir, dəхi mən nеylərəm Turi.

Saçın həblül-mətinindən, nə qəmdir boynuma taхsan,

Vəli mе’raci-zülfündə asıldı, gör bu Mənsuri.

Fəraqü mövnəti-hicrin yıхıbdır könlümün şəhrin,   
Nola bir gəz vüsalınla yapasan Bеyti-mə’muri.   
  
Şəha, lə’lin şərabından Nəsimi şoylə sərхoşdur,   
Olubdur valеhü hеyran, diləməz abi-ənguri.

\*\*\*

Üzünü məndən nihan еtmək dilərsən, еtməgil!  
Gözlərim yaşın rəvan еtmək dilərsən, еtməgil!  
  
Bərgi-nəsrin üzrə mişkin zülfünü sən dağıdıb,   
Aşiqi biхaniman еtmək dilərsən, еtməgil!  
  
Qaşların qövsündə müjganın хədəngin gizləyib,   
Еy gözü məstanə, qan еtmək dilərsən, еtməgil!  
  
Canımı vəslin şərabından ayırdın, еy gözüm,   
Еynimi gövhərfəşan еtmək dilərsən, еtməgil!  
  
Qoymuşam еşqində mən kövnü məkanın varını,   
Can nədir kim, qəsdi-can еtmək dilərsən, еtməgil!

Bürqəi üzündən açarsan məgər naməhrəmə,

Gizli əsrarı əyan еtmək dilərsən, еtməgil!

Yandırırsan könlümü еşqində, mə’lum oldu kim,   
Anı risvayi-cahan еtmək dilərsən, еtməgil!  
  
Doğruyam еşqində oхtək, kirpigin tanıqdurur,   
Qəddimi nеçün kaman еtmək dilərsən, еtməgil!  
Çünki еşqin məskənidir könlümün viranəsi,   
Həsrətə anı məkan еtmək dilərsən, еtməgil!  
  
Çün yəqin bildi Nəsimi ağzının var olduğun,   
Ol yəqini sən güman еtmək dilərsən, еtməgil!

\*\*\*

Allahü əkbər, еy sənəm, hüsnündə hеyran olmuşam,   
Qövsi-qüzеhdir qaşların, yayına qurban olmuşam.   
  
Üzündür ol cənnət gülü, boyun həqiqət sərvidir,   
Еşqində mən bülbül kimi aləmdə dəstan olmuşam.   
  
Kövnü məkandan kеçmişəm, mə’ni şərabın içmişəm,   
Canana, üzün görmüşəm, başdan ayaq can olmuşam.   
  
Də’vi mənəm, qazi mənəm, münkir mənəm, razi mənəm,   
Daği mənəm, yazı mənəm, mən külli-dövran olmuşam.   
  
Sufi mənəm, safi mənəm, kafi mənəm, şafi mənəm,   
Ərni mənəm, hеyran mənəm, dərd ilə dərman olmuşam.   
  
Zahid mənəm, abid mənəm, asi mənəm, fasiq mənəm,   
Mö’min mənəm, kafir mənəm, mən külli-insan olmuşam.   
  
Uçmaq ilə rizvan mənəm, damu ilə niran mənəm,

Dana ilə nadan mənəm, həm inü həm an olmuşam.

Gəh çıхmışam Isa kimi, çərх üstünə oturmuşam,   
Gəh varmışam Yusif kimi, Misirdə sultan olmuşam.   
  
Sərrafi-bəhri-qüdrətəm, yaquti-kani-vəhdətəm,   
Şimdi Nəsimiyəm, bu gün хak ilə yеksan olmuşam.

\*\*\*

Dilbəra, mən səndən ayru ömrü canı nеylərəm?  
Tacü təхtü mülkü malü хanimanı nеylərəm?  
  
Istərəm vəsli-camalın ta qılam dərdə dəva,   
Mən sənin bimarınam, özgə dəvanı nеylərəm?  
  
Еy müsəlmanlar, bilin kim, yar ilə хoşdur cahan,   
Çünki yardan ayru düşdüm, bu cahanı nеylərəm?  
  
Çoх dualar qılmışam mən хaliqin dərgahına,   
Çün muradım hasil olmaz, mən duanı nеylərəm?  
  
Dilbər aydır, еy Nəsimi, sabir ol, qılma fəğan,   
Mən bu gün səbr еyləsəm, danla fəğanı nеylərəm?

\*\*\*

Mərhəba, insani-kamil, canımın cananəsi,   
Aləmin cismi sədəfdir, sənmisən dürdanəsi?

Vəchini səb’ül-məsani oxuyan gündən bəri,   
Gör ki, nə divana düşmüş aşiqin divanəsi.

Ta səqahüm şərbətindən içdi bu xəstə könül,   
Seyri-öv ədnayı buldu, qaynadı xümxanəsi.

Çün bizə mə’lum olubdur mə’niyi-ümmül-kitab,   
Arifəm, səm’imə sığmaz zahidin əfsanəsi.

Şol Xızır biçarə içmiş abi-heyvan dedilər,   
Ta ləbin eyninə irməz, yoxdur onun xanəsi.

Əhsəni-təqvim bilən nəyçün ənəlhəq deməsin?  
Bəs nədən bərdar olubdur Mənsurun divanəsi?

Kafirin bütxanəsi var, mö’minin – Beytülhəram,   
Aşiqin yar eşigidir Kə’bəvü bütxanəsi.

Şəm’i-vəhdətdir camalın, söhbəti rövşən qılır,   
Qarşıda xoş-xoş yanadır Seyyidin pərvanəsi.

\*\*\*

Surətin nəqşində könlüm, еy sənəm, hеyran olur,   
Bir nəzər görsəm, camalın dərdimə dərman olur.

Kənzi-məхfidir sənin еşqin, yеri viran könül,   
Şol cəhətdəndir, şəha, gəncin yеri viran olur.

Lеylətül-qədr üştə zülfün, həq kitabıdır üzün,   
Qibləsi aşiqlərin bil, surəti-rəhman olur.   
  
Cövrünü hər kimsə çəkdi, lütf anındır bigüman,   
Dilbərin cövrü cəfası aşiqə еhsan olur.   
  
Mah-rüхsarın qatında kim ki, səcdə qılmadı,   
Divi-məl’undur yəqin, anın adı şеytan olur.   
  
Nəfsini hər kimsə bildi, həqqi bildi bigüman,   
Zərхəridə qul isə, aləmlərə sultan olur.

Yar ilə bir ol, Nəsimitək, cahanda fariğ ol,   
Kim ki, aldanmaz cahanda, müşkülü asan olur.

\*\*\*

Sirri-ənəlhəq söylərəm aləmdə, pünhan gəlmişəm,   
Həm həq derəm, həq məndədir, həm xətmi-insan gəlmişəm.

Həm Lövhü Tovratü Zəbur, Incilü Qur’anü Sühəf,   
Həm mən kəlami-natiqəm, həm cəm’i-Qur’an gəlmişəm.

Həm ayəti-rəhman mənəm, həm rəhməti-rəhman mənəm,   
Həm vəhyi-mütləq söylərəm, həm nuri-yəzdən gəlmişəm.

Musa kimi didarına müştaqsan, gəl üştə gör,   
Anəstünaram, həm şəcər, Musi-bin-Imran gəlmişəm.

Sevdan ilə məst olmuşam, həm içmişəm qəmdən müdam,   
Məsti-ələstin camıyam niçün ki, tüğyan gəlmişəm.

Həm mən qələndərsurətəm, fərdəm, mücərrəd təcridəm,   
Oldum fəqirü həm gəda, həm mülkə sultan gəlmişəm.

La-reybə-illa vəchəhu gəldi anın vəchində uş,   
Aləmdə hüsnün vəchinə mən vəchi-bürhan gəlmişəm.

Hüsnü camalın nəqşini gördü əzəldə gözlərim,   
Bu hüsnə heyran olmuşam, mən nəqşə heyran gəlmişəm.

Mişkin saçın zulmatına yol bulmaq istər, Xızrı gör,   
Lə’lin şərabın içmişəm, mən abi-heyvan gəlmişəm.

Gəlmiş cahana şərh edər şimdi Nəsimi həq sözün,   
Ani kim idrak eyləsin, mən sirri-pünhan gəlmişəm?!

\*\*\*

Sən sana gər yar isən var, ey könül, yar istəmə!  
Yarü dildar ol sana, sən yarü dildar istəmə!

Bivəfadar çün bu aləm, kimdən istərsən vəfa?  
Bivəfa aləmdə sən yari-vəfadar istəmə!

Gül bulunmaz bu dikənli dünyanın bağında çün,   
Əbsəm ol, bihudə gülsüz yerdə gülzar istəmə!

Mə’rifətdir xalis altun, sikkəsi fəzlü hünər,   
Altunu tanı, zəğəldən ari dinar istəmə!

Həqqə münkirdir fəqih, inanma ol şeytana kim,   
Yoxdur ol cinxilqətin zatında iqrar, istəmə!

Ari göftar, ey könül, gerçəklərin nitqidürür,   
Hər diliəgridə yoxdur ari göftar, istəmə!

Cifədir dünya, anın talibləri adı kilab,   
Olma kəlb anın kim, oldu adı murdar, istəmə!

Şərbəti ağuludur fani cahanın, sən anın  
Şərbətindən nuşudaru umma, zinhar istəmə!

Dünyanın sevgisi ağır yük imiş, məndən eşit,   
Nəfsini yük etmə ana, ey səbükbar, istəmə!

Bir əmin məhrəm bulunmaz, ey Nəsimi, çün bu gün,

Xəlqə faş etmə bu rəmzi, kəşfi-əsrar istəmə!

\*\*\*

Hər nəyə kim, baxırisən anda sən Allahı gör,   
Qəncərü kim, əzm qılsan sümmə-vəchüllahı gör!

Bu ikilik pərdəsindən keç, hıcabı rəf qıl,   
Gəl bu birlik rövzənindən bax, bu sirrüllahı gör!

Keç ənaniyyət sözündən könlünü viranə qıl,   
Necəsi tezcik bilürsən küntə-kənzüllahı gör!

Həcci-əkbər qılmaq istərsən gəl, ey zahid, bəri,   
Aşiqin qəlbi içində sən bu Beytüllahı gör!

Can gözilə baxdın isə kainatın eyninə,   
Andan özgə nəsnə varmı, həsbətənlillahı gör!

Münkiri-röyət degilsən surəti-həq görməyə,   
Baxdığınca hər nəzərdə eyni-zatullahı gör!

Lövhü-ixlas eylədinsə könlünü, ey müttəqi,   
Kürsiyi-rəhmana ağdın, gögdə ərşüllahı gör!

Ölmədən nəfsini öldür, arifi-Rəbb olasan,   
Nəfxeyi-ruhülqüdüsdən məhz ruhüllahı gör!

Elmi-hikmətdən bilirsən, bir bəri gəl, ey həkim,

Sən Nəsimi məntiqindən dinlə, Fəzlullahı gör.

\*\*\*

Surətin xətti-ilahi, anı nadan nə bilür?   
Divi-məlunsifət məniyi-Quran nə bilür?   
   
Hər ki, dəvi qıla kim, surətü məni bilürəm,   
Görməmiş üzünü ol surəti-rəhman nə bilür?   
   
Tövratü Incilü Fürqan qamu hüsnün sifəti,   
Adəmin şərhidüdür, ayəti şeytan nə bilür?   
   
İnsü cinnin dilini gərçi Süleyman bildi,   
Sən bilən dili bu gün yəni Süleyman nə bilür?   
   
Kə’beyi-məniyə hər kim cü Nəsimi irəməz,   
Möhnəti-biədədü xari-müğilan nə bilür?

\*\*\*

Ləbinə əhli-nəzər çeşmeyi-heyvan dedilər,   
Gərçi uçmaq hurisi cümlə ana can dedilər.

Səni bu hüsni-cəmal ilə, bu lütf ilə görən,   
Qorxdular həq deməyə, döndülər insan dedilər.

Surətin vəsfini sordum isə hər taifədən,   
Məninin güzgüsünü surəti-rəhman dedilər.

Sünbülün halı pərişan, dedilər, hal əhli,   
Allah-Allah, nə üçün mişkə pərişan dedilər?

Bir qılın qiymətini hər kimə sordumsa, ana   
Gənci-Qarun ilə min mülki-Süleyman dedilər.

Düşmənin adını aşiqlərə sordum ki, nədir,   
Eşidən cümlə nə kafər, nə müsəlman dedilər.

Şək degil kim, üzünü görməmiş anlar ki, səni,   
Huriyə bənzədübən Yusifi-Kənan dedilər.

Ləblərin vəslinə irmək mana müşkül görünür,   
Gərçi sordular anı, dil ilə asan dedilər.

Ağzın əsrarina əndişə qaçan vaqif ola,   
Ki, üqul əhli ana nükteyi-pünhan dedilər.

Ey Nəsimi, dəmi-İsa deyil isə nəfəsin,   
Nəfəsi doğrular ana nə üçün can dedilər?

\*\*\*

Yüz min cəfa qılsan mənə,

Mən səndən üz döndərmənəm.

Canım ola qurban sənə,

Mən səndən üz döndərmənəm.

Sevdim səni mən can ilə,

Qul olmuşam qurban ilə.

Qoy and içim Fürqan ilə,

Mən səndən üz döndərmənəm.

İsamısan, Musamısan?!

Ya Yusifi-Kənanməsan?

Vallah ki, canım, canısan,

Mən səndən üz döndərmənəm.

Ey Nəsimi, aşiqmisən?

Həq yoluna sadiqmisən?

Gözyərməyə layiqmisən?

Mən səndən üz döndərmənəm!

**Əlif-lam**

Yey-yenə sığındım ol sübhanə mən,

Lal Əlif-La demədim ol xanə mən.

Vav-Veylindən iraq olmaq içün,

Hey-Həmişə aşiqəm Fürqanə mən.

Nun-Nə kim qıldım günah, tutdum ümid,

Mim-Məhəmməd Mustafa sultanə mən.

Ləm-Ləbbeyk çağıranlar həqqüçün,

Gaf-Göstər görəyim cinanə mən.

Qaf – Qadirsən bizi irgürməyə,   
Fey – Fələkdən keçirib seyranə mən.   
  
Ğayn – Ğeyrət issi aşiqlər ilə,   
Ayn – Işrət irgürəm Keyvana mən.

Zay – Zülm qılmağa olmadım şərik,   
Tay – Tanıqdır həq bilir, insana mən.

Zad – Zərbindən dedin kim, qurtulam,   
Sad – Səbr edərisəm böhtanə mən.   
  
Şin – Şeylillahüm oldur Tanrıdan,   
Sin – Səadət babın açam canə mən.   
Zey – Zaval irmiyə bu din mülkünə,   
Rey – Rəfiq olmayacaq şeytanə mən.   
  
Zal – Zakirlərdən olayım derəm,   
Dal – Dəlalət eylərəm rəhmanə mən.   
  
Xey – Xeyrəndişə mö’minlər ilə,   
Hey – Hərifəm anda ki, ürfanə mən.   
  
Cim – Cəhənnəmdə sanıram giricək,   
Sey – Səqil kişi ilə bustanə mən.

Tey – Təmənnam həqdən oldur satmayım,   
Bey – Bəqa mülkünü bu viranə mən.   
  
Əlif – Allah yarı qılırsa mana,   
Dərdimi irişdirəm dərmanə mən.  
  
Der Nəsimi sana, əqlin yar isən,   
Kəndüzimni yazaram fərmanə mən.

**Tuyuğlar**

Eşq ilə gəldi cəmiyi- ənbiya,

Eşqdir seyrü süluki-övliya.

Eşq ilə yola girərlər biriya,

Eşq ilə vasil olurlar Tanrıya.

\*\*\*

Ey özündən bixəbər ğafil ğərib,

Bilməmişsən sirri-əsrari-əcib.

Olmasın bu sirrə məhrəm hər rəqib,

Həmçinin pünhan gərək razi-həbib.

\*\*\*

Ey təbibi-haziqü nazikmizac,

Sən bilirsən xəstə könlümə əlac.

Mən könül ilə sənə qul olmuşam,

Şivə ilə nazına nə ehtiyac?

\*\*\*

Dalmışam şol bəhrə kim, payanı yox,

Düşmüşəm şol rəncə kim, xüsranı yox,

Görmüşəm şol bədri kim, nöqsanı yox,

Bulmuşam şol gənci kim, viranı yox.

\*\*\*

Kim ki, oldu taleyi həqdən səid,

Olmadı şeytan kimi adı mərid,

Kim ki, nəfsin görmədi həqdən bəid,

Gecəsi qədr olduvü əyyamı id.

\*\*\*

Dərdinə aşiqlərin dərmanı yox,

Zərqi çox zahidlərin imanı yox,

Canına hey der və leykən canı yox,

Əhdinə sabit deyil, peymanı yox.

\*\*\*

Həq sözün gör ki, necə dürdanədür,

Həq sözünü bilməyənlər da nədür?

Cahili nadan nə bilsin danə dür,

Danəyi dana bilir kim, danədür.

\*\*\*

Həqqə yar ol, ey könül, yar ol, yetər,

Həqqi çün yar eylədin, var ol, yetər.

Nurə nur ol, narə ol nar ol, yetər,

Adəmə oldur səzavər, ol yetər.

\*\*\*

Ay ilə günəş üzün heyranıdır,

Müşk ilə ənbər saçın tərxanıdır.

Çün Nəsimi aləmin sultanıdır,

Dövr anın, dövran anın dövranıdır.

**“Məndə sığar iki cahan, mən bu cahanə sığmazam”**

Məndə sığar iki cahan, mən bu cahanə sığmazam,

Gövhəri -laməkan mənəm, kövnü məkanə sığmazam.

Nəsimi maddi və mənəvi cahanları öz varlığında birləşdirən insanın bir cahana sığmamasını iki dünyanın bir dünyaya sığ­ma­ması və insanın məkansız gövhər olması ilə əsaslandırır. Bu dün­yaya sığmayan insanın cismi, bədəni deyil, ağlı və id­ra­kı­dır. İnsan cismən yox, mənən və ruhən öz dünyasına sığmır. Bü­tün canlılardan fərqli olaraq insan xəyalı kainatı, ayı, günəşi gəzib-dolaşır və öz yaradıcısı ilə vəhdət yaradır. Cismən yerdə ya­şayan insanın fikir və xəyalının sabit yeri yoxdur, daha doğ­ru­su, o məkansızdır, yersizdir, öz dünyasından çox-çox uzaq­larda qanad çalır, Allah kimi hər yerdə mövcüddur.

Ərşlə fərşu kafü nun məndə bulundu cümlə çün,   
Kəs sözunü və əbsəm ol, şərhü bəyanə sığmazam.

Nəsiminin bu şeiri ikilik nisbəti üzərində qurulmuşdur. Şeir baş­­dan-başa ikiliklərdən (kövn-məkan, ərş-fərş, kaf-nun, şərh-bə­yan, zənn-güman, cim-cam, sədəf-inci, pir-cavan, zərrə-gü­nəş, şəms-qəmər, dəhr-zaman, əncum-fələk, qumaş-rəxt, həşr-sirat, bəhr-kan və. s) ibarətdir. Şairə görə, bütün aləm yer, göy, tə­biət, insan varlığı, cəmiyyət ikiliklərin təzadları üzərində qu­rul­muşdur. Bu ikiliklər heç yerdə deyil, ancaq insanda vəhdətə, birliyə çevrilə bilər və ən böyük və kamil insan belə insandır. Öz varlığında ikiliyi öldürmək insanın nəfsinə qalib gəlməsi de­­məkdir. “İkililik pərdəsindən keçib birlik bacasından baxan insan gizli sirləri görə bilər. Gizli sirləri anlayan isə Allahdır”.

Şeirdə işlədilən bədii təzad və mübaliğələr yeni və oriji­nal­dır. “Sığar” və “sığmazam” – deyən Nəsimi sanki hökm çı­xa­rır, öz dərin məntiqi ilə müxatibini susdurur, bədii-fəlsəfi qə­na­ət­­lərini “kəs sözünü və lal ol” deyərərk qəbul etdirir. Qəzə­lin üs­­lubunda da, bəhrində də yeni bir ahəng vardır, hər bir söz və ifadəsində şairin vüqar və əzəməti duyulmaqdadır.

“Sığmazam” şeirini Nəsimi ulu keçmişə malik olan insanın fik­rən və xəyalən heç bir çərçivəyə, qəfəsə sığa bilməməsi fikri ilə tamamlayır. İnsan haqqındaki lətifənin zaman və məkan hü­dud­larını bilmədiyini gur səslə elan edir. “Cism və can” mücəs­səməsini yerdən göyə ucaldaraq onun surətində, varlığında bö­yük mənalar gizləndiyini bildirir.

Şeirin Azərbaycan ədəbiyyatı tarixində ilk dəfə Nəsimi tərə­fin­dən işlənən rəcəz bəhrində yazılması da təsadüfi deyil (rəcəz-döyüş şeiri, hərbə-zorba və hərbi marş deməkdir). Ölçü­sü də (müftəilün məfailun müftəilün məfailün) bu ahəngə uyğundur.

Kövnü məkandır ayətim, zati dürür bidayətim,   
 Sən bu nişanla bil məni, bil ki, nişanə sığmazam.

Varlıq və yer əlamətdir. Sən məni bu nişanla tanı və bil ki, bu nişanə sığmazam.

Kimsə gümanü zənn ilə olmadı həqq ilə biliş,   
Həqqi bilən bilir ki mən, zənnü gümanə sığmazam.

Nəsimi şeirlərində üç yüz dəfədən artıq “iki cahan” ifadəsini işlətmişdir. Hər yerdə də belə fikir aşılayır ki, insan, ikilikdən uzaq­­laş, birlik yolunu tut, nəfsini öldür, öz sevgi və ağlınla dün­­yaya şəfəq saç, mənəviyyatını, könlünü saflaşdır. Ağıl-id­rak və eşq yolu haqq, ədalət yoludur. Şairə görə, insan həyatı əqli-mənəvi yüksəliş mərhələlərindən ibarətdir: şəriət, təriqət, mə­rifət və həqiqət. Bu mərhələlərdən keçib gedən insan müd­riklik səlahiyyəti qazanır, haqqa qovuşur, həqiqəti arayıb tapır. Sirləri anlamaq üçün insan ağlı tərbiyəyə möhtacdır. İdrak tər­biyəsi üçün insan özünə mürşid (ustad) tapmalı, onun gös­tə­ri­şi və məsləhətlərinə sadiq qalmalıdır. Ustad və müəllimsiz heç kəs öz idrakını, şüurunu parlada bilməz.

Surətə baxu mə'nini surət içində tanı kim,   
Cism ilə can mənəm, vəli cism ilə canə sığmazam.

Surətə bax və mənanı (iç görünüşü) tanı, çünki, cism ilə can mənəm, amma cism ilə cana sığmıram.

Həm sədəfəm, həm inciyəm, həşru sirat əsinciyəm,   
Bunca qumaşu rəxt ilə mən bu dükanə sığmazam.

Həm inciyəm, həm sədəfəm (inci qabığıyam), həşrin (öldük­dən sonra dirilmə yığıncağının) və siratın (həşrdən sonra ge­di­lə­cək İlahi aləmin yolunun) başında buyruqçuyam. Üstümdəki qumaş və altımdakı yatacaqla bu həyat dükanına sığmaram. (Gerçəkliyə qovuşmaq üçün maddi libası soyunmaq lazımdır.)

Gənci-nihan mənəm mən uş, eyni-əyan mənəm, mən uş,   
Gövhəri-kan mənəm mən uş, bəhrəvu kanə sığmazam.

Gizli xəzinə mənəm artıq, görünənin gözü mənəm artıq. Mə­dənin gövhəri mənəm artıq, dənizə və mədənə sığmaram.

Gərçi mühiti-əzəməm, adım adəmdir, adəməm,   
Dar ilə künfəkan mənəm, mən bu məkanə sığmazam.

Hər yanı tutan ulu varlıq olduğum halda adım adəmdir. Ev də mənəm, dünya mənəm və buna görə də bu məkana sığ­ma­ram.

Can ilə həm cahan mənəm, dəhrilə həm zaman mənəm,   
Gör bu lətifeyi ki mən, dəhru zəmanə sığmazam.

Ruh ilə cahan mənəm, aləmlə zaman mənəm, qəribəliyi gör ki, mən nə aləmə, nə zamana sığmaram.

Əncum ilə fələk mənəm, vəhy ilə həm mələk mənəm,   
Çək dilinivu əbsəm ol, mən bu lisanə sığmazam.

Ulduzlarla fələk mənəm, vəhyi (Allahın mələk vasitəsi ilə gön­­-dərdiyi sifariş) bilən mələk mənəm. Dilini çək və lal ol, mən bu dilə sığmaram. (Mənəvi anlayışlar anladılmaqla bit­məz)

Zərrə mənəm, günəş mənəm, çar ilə pəncu şeş mənəm,   
Surəti gör bəyan ilə, çünki bəyanə sığmazam.

Zərrə mənəm, günəş mənəm, dord ilə beş, altı mənəm (dörd: torpaq, su, hava, od; beş duyğu; altı: altı tərəf, səmt). Anla­dı­lan sürəti gör, çünki bəyana sığmaram.

Zat iləyəm sifat ilə, qədr iləyəm bərat ilə,   
Gülşəkərəm nəbat ilə, bəstə dəhanə sığmazam.

Sifətlərlə birlikdə zat iləyəm, Barat gecəsi ilə birlikdə qədr gecəsi iləyəm. Şəkər bitkisi ilə gül mürəbbəsiyəm, qapalı ağıza sığmaram. (Ramazan ayından əvvəlki Şaban ayının 15-ci gecə­si Bərat -yəni günahlardan arınma gecəsi, Ramazan ayının 27-ci gecəsi isə müqəddəs Qurani-kərimin göydən yerə endiyi gecə­ olduğu üçün Qədr gecəsi sayılır).

Nar mənəm, şəcər mənəm, ərşə çıxan həcər mənəm,   
Gör bu odun zəbanəsin, mən bu zəbanə sığmazam.

Turi-Sina dağında Musa peyğəmbərə uzaqdan görünən od mənəm. Həzrəti Məryəmin altında doğduğu ağac mənəm. Göyə çıxan daş mənəm. Bu odun uzanan dilini gör, mən bu yanar dilə sığmaram.

Şəms mənəm, qəmər mənəm, şəhd mənəm, şəkər mənəm,   
Ruhi-rəvan bağışlaram, ruhi-rəvanə sığmazam.

Günəş mənəm, ay mənəm, bal mənəm, şəkər mənəm. Axıcı ruh bağışlaram, axıcı ruha sığmaram.

Gərçi bu gün Nəsimiyəm, haşimiyəm, qureyşiyəm,   
Bundan uludur ayətim, ayətü şanə sığmazam.

Bu gün Nəsimiyəm, Haşimiyəm, Qureyş oymağındanam. Əla­mətim bundan uludur. Əlamətə, şanə sığmaram.

Bu arada işlədilən “iki cahan” (“Yer və göy aləmi”), “göv­hə­­ri laməkan” (“məkansız substansiya”), “kövnü -məkan” (“var­lıq və məkan”), “ərşlə fərş” (“göy qübbəsi ilə yer üzü”), “şərhi bəyan” (“bəyanın şərhi”), “cism ilə can”, “əncum ilə fələk” (“ulduzlar ilə göy”), “vəhy ilə mələk” və. s anlayışları “Mən” (“Haqq, “Allah”) anlayışlarından həcmcə kiçikdir.

“Mən” anlayışı göyü, Günəş, Ay, Yer, dörd ünsürü (torpaq, su, od, hava), bütün maddi və mənəvi olanları özündə bir­ləş­di­rir, “Allah” ilə eyniyyət təşkil edir.

Hər şeydə Haqqı görən mütəfəkkir “Aləmül-qeybin vücudu kainatın eynidir” deyir, Allahı təbiətdən ayrı hesab etməyi kor­luq adlandırır. (Şərhdə Ə.Səfərliyə istinad edilmişdir).

**CAHANŞAH HƏQİQİ**

*XV əsr anadilli ədəbiyyatımızın inkişafına təkan vermiş hökmdar-şairdir. Atası-Qaraqoyunlu dövlətinin başçısı Qara Yusifin Diyarbəkrə yürüşü zamanı Mardində (Türkiyə) 1405-ci ildə anadan olmuşdur.*

*Azərbaycan tarixinə görkəmli şair və dövlət xadimi, elm, mədəniyyət, şeir-sənət hamisi kimi daxil olmuş Cahanşah feo­dal çəkişmələrinə son qoymuş, bir sira köçəri-tərəkəmə adət-ənənələrinə qarşı çıxaraq mərkəzləşdirilmiş dövlət yaratmağa çalışmışdır. Qaraqoyunlu hökmdarının bu müstəqil siyasəti qonşu dövlətlər tərəfindən düşmənçiliklə qarşılanmış, 1467-ci ildə Ağqoyunlu Uzun Həsənlə müharibədə Cahanşah öldürül­müş­dür. Təbrizdə özünün inşa etdirdiyi Müzəffəriyyə bina­sında- “Göy məscid” də dəfn edilmişdir.*

*Cahanşah Həqiqinin “Divan”ının iki əlyazma nüsxəsi mə­lum­­dur. Daha mükəmməl hesab edilən Britaniya nüsxəsinə Hə­qi­qinin farsca 116 qəzəli və bir müstəzadı, Azərbaycan dilində isə 91 qəzəli və 33 rübaisi daxildir.*

*Həqiqi “Divan”ının bir nüsxəsini Əbdürrəhman Camiyə gön­­­dərmiş, böyük fars-tacik klassiki Cahanşaha 28 beytdən iba­rət mənzum cavab məktubu yazmışdır. Həqiqinin “Di­van”ını qızıl xəzinəsinə bənzədən Caminin məktubundan aydın olur ki, ona göndərilmiş əlyazmada bir məsnəvi də var imiş. Tə­­əssüf ki, bu məsnəvi hələlik əldə edilməmişdir.*

*Cahanşah Nəsimi sənətindən daha çox faydalanmışdır. Lakin Həqiqi poeziyasında irfanla mötədil hürufi düşüncəsi birləşir. Cahanşahın həm təriqət, həm də dünyəvi şeirlərində Nə­simi ruhu duyulmaqdadır. Şair bəzən insanı ilahiləşdirir, onun səcdəyə layiq olduğunu iddia edir, sevgilisinin - real, həyati gözəlin vəsfində, insani-təbii duyğuların tərənnümündə isə səmimi aşiqə çevrilir. Həqiqinin rübailəri də əsasən sufi-panteist-hürüfi mövzudadır. Rübailəri bütün misralarının həm­qafiyə olması ilə fərqlənir.*

**Qəzəllər**

Nəfxeyi-ləlin, ey sənəm, ruhü rəvanə tən edər,

Xubliğ içində surətin huri-cinanə tən edər.

Vəsli-rüxün bəhasının beyinə can verər könül,

Cənnəti-vəslin istəyən kövnü məkana tən edər.

Xaki-dərində başını kim ki, salır ayağına,

Tac ilə təxti-Xosrova, mülki-cəhanə tən edər.

Hüsnü rüxün məlahəti şərhü bəyanə sığmadı,

Gəl kim, onun məlahəti şərhü bəyanə tən edər.

Qəmzələrin xədəngini çəkdi kəmanə qaşların,

Bağrımı qəmzə yaralu qıldı, kəmanə tən edər.

Fərdə vücudi-mütləq ol, gövhəri-ləməkanı bil,

Kim ki, yəqin bilir onu zənnü gümanə tən edər.

Sudü ziyanü kəsrətə düşmə, müqəyyəd olma kim,

Vəhdətə məhv olan könül sudü ziyanə tən edər.

Zülfü rüxün Həqiqiyə küfrü iman imiş yəqin,

Küfri iman bilən könül, piri-muğanə tən edər.

**\*\*\***

Qəddin kimi situdə sənubər nə yerdə var?

Ənbərəfşan saçın kimi ənbər nə yerdə var?

Xətti-rüxün ki, ayeyi-səbül-məsan imiş,

Bu hüsn ilə xütuti-muənbər nə yerdə var?

Şirin ləbin hədisi ki, canbəxşi-aləməst,

Bu zövq içində qəndi-mükərrər nə yerdə var?

Əvvəl qələm ki, qüdrəti çəkmiş cəmalına,

Nəqqaş içində böylə müsəvvər nə yerdə var?

Hüsnün bəyazına düşəli daneyi-siyah,

Bu tövr içində xali-müdəvvar nə yerdə var?

Badi-səbada nikhəti-zülfü rüxün kimi

Rizvan içində buyi-müəttər nə yerdə var?

İçdi Həqiqi cami-ləbin xəmrini, dedi:

Bu Tur içində mai-mütəhhər nə yerdə var?

**\*\*\***

Ağzını qönçeyi-xəndan dedilər, gerçəkmiş,

Xəti-rüxsarını reyhan dedilər, gerçəkmiş.

Lövhi –məhfuzini ta gördü kəlam əhli sənin,

Ayəti-vəchini Quran dedilər, gerçəkmiş.

Zövqi-eşqin ki, qəmi dünyəvü üqbayə dəyər,

Bu könül təxtinə sultan dedilər, gerçəkmiş.

Ənbərəfşan saçını küfrə münasib qılıban,

Dürci-yaqutuna mərcan dedilər, gerşəkmiş.

Əhli-təqva ki, sücud eylədi vəchində sənin,

Sacidi-surəti-rəhman dedilər, gerçəkmiş.

Ey Həqiqi, çü sənə nəqli-kəlam oldu müin,

Nəfsinin şərhini bürhan dedilər, gerçəkmiş.

**\*\*\***

Ey saçın zülmət, rüxün mehr ilə mahı könlümün,

Xaki-dərgahındadır iqbalü cahı könlümün.

Vacib olmuşdur mənə qılmaq müsəxxər aləmi,

Çün iki aləmdə sənsən padşahı könlümün.

Ey xətin şənində münzəl ayəti-ümmül-kitab,

Lövhi-məhfuzindədir həqdən qəvahi könlümün.

Həsrətin dərdi məni yaxdı fəraqın narına,

Cənnəti-vəslindən oldu üzrxahı könlümün.

Taci-xosrovdur sənin fəzlindən, ey sultani-hüsn,

Fərqi-iqbalü səadətdən külahı könlümün.

Aftabi-surətin zülfi-pərişanındadır,

Şol cəhətdən rövşən olmuşdur siyahı könlümün.

Qəmzeyi-xunzir ilən qıldın müsəxxər aləmi,

Çün xətü xalındadır ləşkər sipahı könlümün.

Vəhdətin kuyində məhv oldu Həqiqi ta əbəd,

Turi-eşqindir əzəldən təkyəgahı könlümün.

**\*\*\***

O rüxün şəminə çün canımı pərvanə dedim,

Yaxdı yandırdı məni atəşi- hicranə dedim.

Neçə zahidləri pabəndi-bəla qıldı saçı,

Neçə aşüftələri çəkdi o zindanə dedim.

Yüzünün ayətinin əvvəli çün fatihədir,

Yaz onun hərfini sərnameyi-Quranə dedim.

Qılmışam qamətini sidreyi-rizvanə misal,

Aşiqəm can ilə ol sidreyi-rizvanə dedim.

Qədəmi-xaki-dərindən yüzümü etmən iraq,

Zəhi dövlət ki, mən o razımı sultanə dedim.

İşveyi-qəmzələri qarəti-din eylər iman

Ki, mən ol eynə neçün kafəri-türkanə dedim.

Ey Həqiqi, bu məlahət ki, ruxi-yaridədir,

Yaxdı həsrət qəmilən bağrımı büryanə dedim.

**\*\*\***

Düşmə zəmanə fikrinin dərdü-sərü xəyalinə,

Olma həris bu dünyanın gəncinə, mülkü malinə.

Cənnəti-vəsli - dilbəri gəl tələb et ilahidən,

Cənnətə vasil olmayan irməz onun vüsalinə.

Xülqiləvü cəmal ilə məndən apardı mənliyi,

Afərin ol cəmilənin xülqünəvü cəmalinə.

Əhsəni-hüsni-surətə səcdə gətir, ibadət et,

Ta biləsən bu surətin hüsnü nədir, cəmali nə.

Ağzınavü miyaninə hər necə kim baxım dedim,

Zərrəcə irmədi mənim əqlim onun xəyalinə.

Saçlarının kəməndilən çəkdi apardı könlümü,

Canı müğəyyəd eylədi damü bəladə xalinə.

Ləmeyi-hüsni-surəti tənə bər afitab edər,

Qüdrət əli çəkər qələm qaşlarının hilalinə.

Xilqətinin turabına arif isən sücudə gəl,

Ta yetəsən bu xilqətin mərifətü kəmalinə.

Lütfi-cəmali-vəslini gəl tələb et Həqiqiya,

Şaiba qılmagil onun lütfünəvü cəmalinə.

Canü cahanı tərk edib eşq ilə gəl bu ərsəyə,

Düşmə bu çərxi-kəsrovun hirsinəvü məlalinə.

**\*\*\***

Hər can ki, aşıq olmadı cananə yetmədi,

Sevdayi-eşqə, zülfi-pərişanə yetmədi.

Asifmisal qədri-Süleymanı bilməyən,

Oldu gəday həzrəti-sultanə yetmədi.

Eşqin yolunda kim ki, qədəm qoymadı besidq,

Kamü vüsalə irmədi, dərmanə yetmədi.

Qədri-vüsali-ləlini hər can ki, bilmədi,

Abi-həyati-çeşmeyi-heyvanə yetmədi.

Hər kim Həqiqi halını bilməz bekuyi-dust,

Darül-xüludə, rövzeyi-rizvanə yetmədi.

**\*\*\***

Cəmalın rövzeyi-rizvan deyilmi?

Dodağın çeşmeyi-heyvan deyilmi?

Səqahüm rəbbihüm xəmri ləbindən,

Bəyani-ayətü bürhan deyilmi?

Rüxü zülfün bəyazilə səvadı,

Biri küfrü, biri iman deyilmi?

Sənin məstanə eynin sağərindən,

Cahan sərgəştəvü giryan deyilmi?

Şəha, eşqin yolunda canı qurban

Buyursan, qılmağı asan deyilmi?

Dili-sərgəştə, ey sultani-aləm,

Səninçün ta əbəd heyran deyilmi?

Həqiqi kəşfi-əsrar etdi mütləq,

Onu fəhm etməyən nadan deyilmi?

**\*\*\***

O dəm ki, ol büti-əyyarə dilistan dedilər,

Qiyami-qamətinə sidreyi-cinan dedilər.

Hekayəti-səri-zülfünü ol pərizadın,

Bər aftabi-rüxəş, zülməti-cahan dedilər.

Xəvasi ləlini hər necə sormuşam xalqa,

Əzəldə Xızr içən abi-həyati - can dedilər.

Sifati-şərhi-rüxü çün bəyanə sığmaz onun,

Onun sifətini bihəddü bigiran dedilər.

Kəmali-hüsnünü bədr-ayə qıldılar təşbih

Zəmanə xubların ol yarə xanfəşan dedilər.

Hezar möhnətü dağü bəla ki, dər cigərəst,

Ze atəşi-qəmi-sevdayi-dilbəran dedilər.

Yeganədir çün iki aləm üzrə ol dilbər,

Onun sifətini xəlqə yegan-yegan dedilər.

Həqiqi, canu cahan tərk etməyi səndən,

Qəmində ol buti-canpərvərin asan dedilər.

**\*\*\***

Əzəldə çün səni bir yari-məhliqa demişəm,

Həzar canü dili eşqinə fəda demişəm.

Gözünlə mərdumini fitneyi-zəmanə bilib,

Saçın səlasilinə həlqeyi-bəla demişəm.

Bu canə mehri-rüxün dilpəzir olanda sənin,

Onun şüainə vəşşəmsü vəzzüha demişəm.

Hidayət etdi sənin şəminə ze fəzli-ilah,

Bu mənidən sənə mən xətmi-ənbiya demişəm.

Vüsali-eşqi-rüxün gəncimiş nəhayətsiz,

Viranə könlümü ol gəncə aşina demişəm.

Həyati-ləmyəzəli bulmuşam vüsalında,

Ləbində çeşmeyi-heyvanə canfəza demişəm.

Səni yeganəyi-məqsudi-kainat bilib,

Vücudi zatına həm sayeyi-xuda demişəm.

Həqiqi var qəmində bimari-hicr olana,

Hədisi-ləli-şəkərbarını şəfa demişəm.

**Rübailər**

Ey vüsalın rövzeyi-rizvanımız,

Vey dodağın çeşmeyi-heyvanımız,

Çün iki aləmdə sənsən canımız,

Küfri-zülfün şərhidir imanımız.

\*\*\*

Ey yüzün mehtabı tabı könlümün,

Vey camalın aftabı könlümün,

Ey xətin ümmül-kitabı könlümün,

Surətin yövmil-hesabı könlümün.

\*\*\*

Ta ki, mən əzmi-dilaram eylədim,

Tərki-fikri-səbrü aram eylədim,

Bivəfa sövdaları xam eylədim,

Özümü aləmdə niknam eylədim.

\*\*\*

Aləmi-qəddarə əğyar ol, könül,

Yar ilən yari-vəfadar ol, könül,

Canı qurban eylə bərdar ol, könül,

Vəhdətin kuyində pəndar ol, könül.

\*\*\*

Şəmi-rüxsarına can pərvanədir,

Dil vüsalın gəncinə pərvanədir,

Əhli- eşqin meyli çün sən xanədir,

Ondan ötrü könlüm həsrətxanədir.

\*\*\*

Xosrova, çox zülmü bidad eyləmə,

Aşiqi manəndi-Fərhad eyləmə,

Əzmi-hicran, cövr bünyad eyləmə,

Müddəinin könlünü şad eyləmə.

**HAMİDİ**

*Anadilli ədəbiyyatın bu istedadlı nümayəndəsi haqlı olaraq Füzulinin sələfi hesab edilir. Doğum və vəfat tarixi haqqında dəqiq məlumat yoxdur. XV əsrin əvvəllərində Xorasanda ana­dan olduğu təxmin edilir. Mükəmməl təhsil almış, alim və fazil şəxsi olaraq “Molla Hamidi” adı ilə tanınmışdır. Təx­mi­nən 20 yaşlarında 30 illik bir səyahətə çıxmış, səyahətin sonunda – 1457-1458-ci ildə İstanbula gəlmiş, Sultan Məhəmməd xan Fa­tehin nədimlərindən biri kimi 20 il onun sarayında yaşa­mış­dır. Böhtan və iftira qurbanı olan şair saraydan uzaq­laş­dırıl­mış, bir müddət sonra əfv olunaraq geri dönsə də, yenidən ət­ra­fının qərəzli münasibəti ilə qarşılaşmış və sarayı birdəfəlik tərk edib dərvişliyə baş vurmuşdur. Harada vəfat etdiyi məlum deyil.*

*“Divan”ı fars və Azərbaycan dilində yazdığı şeirlərdən iba­rətdir. “Divan”ın əvvəlində “Həsb – halnamə” başlığı altında top­­lanmış şeirlərdə həyatı haqqında məlumatlar əksini tap­mışdır. “Dinan”dakı əsasən fars, bir neçəsi Azərbaycan dilin­də olan qəsidələrin çoxu Sultan Məhəmməd Fatehin mədhində yazılmışdır. Qəsidələri, xüsusilə onların nəsib hissələri yüksək sənətkarlığı ilə seçilir. Dəbdəbədən, təmtəraqdan uzaq canlı, təbii dil, dünyəvilik, səmimiyyət, axıcılıq doğma dilin poetik im­kan­larından böyük ustalıqla istifadə edən Hamidinin lirikasını səciyyələndirən cəhətlərdir.*

**Qəzəllər**

Neçün ey məh, cənnəti-kuyində bar olmaz bana,

Neçün əvvəlki kimi hiç etibar olmaz bana.

Dərdi-hicrində bana yar olmadı səbrü qərar,

Sən bana yar olmayınca kimsə yar olmaz bana.

Bən qaçan görsəm səni kəndümi əsla bilməzəm,

Bəxtiyar olduğumiçün ixtiyar olmaz bana.

Eşqüvün yolunda Mənsurəm vəli napaydar,

Ey driğa kim, bu dövlət paydar olmaz bana.

Gər nigar etsən əli qanımdan andan dönməzəm,

Deməsünlər kim, məgər mehri-nigar olmaz bana.

Hamidi gərçi qəbul olsa dəhanın vəsfini,

Bundan özgə bu cahanda hiç kar olmaz bana.

\*\*\*

Necə dil səbr edə hicran içində,

Necə can ğəm çəkə dövran içində?

Necə aqa gözümdən qanlı yaşlar,

Necə bir yüzə könlüm qan içində?

Necə bir şölələnsin bərqi-ahim

Gecələr künbədi-gərdan içində?

Necə bir ol pəriru firqətində?

Necə qövri-naləvü əfğan içində?

Dəxi vəqt olmadı kol şahi-xuban,

Bəni yad eyləyə yaran içində.

Dəxi vəqt olmadı kim, xeymeyi-eşq

Quralım laləvü reyhan içində.

Gül, ey məh, Hamidi könlin sevindir

Ki, bəslər dərdi-eşqi can içində.

\*\*\*

Rahət olmadı dil, ey rahəti-can, sən gedəli,

Qönçəvəş könlümə dar oldu cahan, sən gedəli.

Sünbüli-zülfün ilə gül yüzünü yad edərəm,

Gecə-gündüz qılaram ahu fəğan, sən gedəli.

Görəli ləl kimi ləblərini mərdumi-çeşm,

Axıdır dərd ilə su yerinə qan, sən gedəli.

Abi-çeşmimdə xəyali-qədi-siminbərini,

İstərəm dəmbədəm, ey sərvi-rəvan, sən gedəli.

Dahənin şövqi ilə Hamidiyi-süxtənin,

Getdi səbri-dilü can, oldu rəvan, sən gedəli.

\*\*\*

Ay yüzün ayineyi-surəti-candır, bilürəm,

Anda nəqşi-ruxi-dildar əyandır, bilürəm.

Ol əyan nur ki, mətlubidir əhli-nəzərin,

Dil hər zərrənin içində nihandır, bilürəm.

Bu ki, aram edəməz seyrü sülukində fələk,

Qərəzi tərbiyəti-hüsni-bəyandır, bilürəm.

Ol kim, alur dilü səbrü xirədi qarət edər,

Məzhəri-sürəti-zibayi filandır, bilürəm.

Ol şəkərləb götürər Hamidiyi meygədəyə,

Göstərən ola bana Mehdi-zamandır, bilürəm.

\*\*\*

Varalım ol sənəmi-gülüzarə yalvaralım,

Bəlayi-firqət əlindən nigarə yalvaralım.

Niyazü həsrətilə qapusuna yüz sürəlim,

Şifiə edüb səri-kuyini yarə yalvaralım.

Müsaid olsa əgər ruzigar bizim ilə,

Orada baş açubən ruzigarə yalvaralım.

Könül bütün günü əyyami-ğəmdə sabir idin,

Bu gün kim, oldu könül parə-parə yalvaralım.

Bu dərdi - hicrə ki, həq ruzi qıldı bizə bu gün,

Əgərçi hiç edəməziz bir çarə yalvaralım.

Gər istəsən ki, yenə Hamidi kibi görəsən,

Xətti-ruxi dünü-gün girdkarə yalvaralım.

\*\*\*

Yar əgər qılsa bəni xar, əlimdən nə gəlür?

Və gər öldürsə bəni zar, əlimdən nə gəlür?

Gər bəgüm yazdı cigər qanilə sarı yüzümə

Macərayi-dili-xunxar, əlimdən nə gəlür?

Dönməzəm yar yolundan, əgər inanmaz isən,

Xəncərinlə cigərim yar, əlimdən nə gəlür?

Aşiqəm aşiqü bəndə məgər incinür isə,

Şəhrdən qavə bəni yar, əlimdən nə gəlür?

Kəndi kuyindən əgər Hamidiyi-suxteyi

Göndərə Bursaya xankir, əlimdən nə gəlür?

**XƏLİLİ**

*XV əsrdə Nəsimi məktəbinin davamçısı hesab edilən is­te­dadlı şairdir. Mənbələrin əksəriyyəti Xəlilinin Diyarbəkrə mü­ha­cirət etdiyini, gənc yaşlarında İzniqdə (Bursa yaxın­lı­ğında na­hiyə mərkəzi olub) bir gözəlin eşqinə düşüb “Firqətnamə” əsərini yazdığını qeyd edir.*

*Təzkirələrdə bu hadısə təkrarlanır və əlavə edilir ki, “Fir­qətnamə-Xəlili” adı ilə məşhurlaşmış bu məsnəvidən başqa Xə­­lili lirik şeirlər “Divan”ı da bağlamış, sonralar sufi şeyxi ki­mi təkyə (xanəgah) sahibi olmuşdur.*

*Xəlilinin 1485-ci ildə İzniqdə təxminən səksən yaşında vəfat etdiyi bildirilir. Bu tarixə əsasən şairin 1408-ci ildə doğulduğu ehtimal edilir. Xəlilinin bir beytindən aydın olur ki, “Firqət­namə”dən əvvəl onun “Divan”ı olmuşdur. “Firqətnamə”nin 1485-ci ildə Dərvişi Həmzə tərəfindən köçürülmüş nüsxəsi Ber­lin kitabxanasında bir əlyazmada saxlanılır. Həmin əlyazmaya şairin qəzəlləri və bir müxəmməsi də daxil edilmişdir.*

*“Firqətnamə” sufi-irfani məzmundadır. Xəlilinin əldə olan lirik şeirləri onun sufi-panteist dünyagörüşündən, “vəhdəti-vücud”la bağlılığından xəbər verir. Şair gerçək eşqi, aşiqin hic­ran fərağını, vüsal dəmini, insan gözəlliyini tərənnüm edən gözəl poetik nümunələr də yaratmışdır. Xəlilinin “Nədir?” rədifli şeiri Əvhədinin eyni adlı fəlsəfi qəsidəsi ilə yaxından səs­ləşir. Nəsimi şeirinin güclü təsiri altında olan Xəlili sələfinə nəzirələr yazmış, ondan ilham aldığını söyləmişdir.*

**Qəzəllər**

Ey bilən həqqin süfatin sirri-əsması nədir?

Ya bu əsmadan murad olan müsəmması nədir?

Çün ibadət həqqədir, Məbud bir həqdir haman,

Müslümanın məscidi, kibrin kəlisası nədir?

Zahirü batində çün mövcud haqdan özgə yoq,

Ya bu mövcudatın ara yerdə qoğası nədir?

Yazılarkən surəti-əşxas hər dəm müxtəlif,

Müttəfiq olduğu ənvain hüveylası nədir?

Çünki həqqin zatını isbat edəməz ərbabi-əql,

Aşiqin həqbin ilə hər dəm bu dəvası nədir?

**\*\*\***

Mən ki, dərvişəm, gədayam, padişahi-aləməm,

Ruhi-birəngəm, əgərçi rəngə gəldim adəməm.

Şeş cəhtlə, çar ünsürdür məni faş eyləyən,

Yoxsa mən gəncineyi-vəhdətdə mai-mübhəməm.

Ümmihatilə nə var abaya tutdumsa xələf,

Aləmi-təhqiqə baxsan cümləsindən əqdəməm.

Söyləyən həqdir mənim dilimdə hər dəm yoxsa mən

Çar ünsürdən mürəkkəb bilisanü əbsəməm.

Ey Xəlili, çün hər iş təqdir əlindən işlənür,

Fariğəm dünyavü üqbanın qəmindən, biğəməm.

**\*\*\***

Ey ləbi qönçə, necə cövr edəsin canümüzə,

Dəxi qanmazmı əcəb xuni gözünq qanümüzə.

Nola lütf eyləyəsinq, cəminə səy eylərsinq,

Zülfünq ucundan olan hali-pərişanümüzə.

Nə rəvadır qıləvuz ahü fəğani dünü gün,

Sən qulaq dutmayəsin naləvü əfğanümüzə.

Dil yakıb, can yakuban toymadı çün fitnə gözünq,

Necə göz qarət edüb qəsd edə imanümüzə.

Rəhi-eşqündə Xəlili nə bəla çəkdügini

Nəzər etsənq, biləsin, dəftəri-divanümüzə.

**\*\*\***

Canımı yandırdı, cana, nari-hicranünq sənünq,

Səbrümü yağmayə verdi çeşmi-fəttanünq sənünq.

Xatiri-məcmuimi aşuftə qıldınq, ey pəri,

Ta ki, düşdi boynuma zülfi-pərişanünq sənünq.

Gecə təsbehüm saçün zikrüvü həm virdüm, şəha,

Sübhdəm yad eylərəm ləli-dürəfşanünq sənünq.

Neylərəm şol cismi, cana, olmaya yolunqda xak,

Ya nedim şol canı kim, olmaya qurbanünq sənünq.

Çün Xəliliyi, şəha, öldürsərsin zülmlə,

Bari tez tut, çün budur ayini-ərkanünq sənünüq.

**Müxəmməs**

Ey günəştələt, qəmərbehcət, həbibi-gülüzar,

Vey pəripeykər, mələk mənzər, sənubər boylu yar,

Sərvara, sən şol rüxi-gülsin ki, dövri-ruzigar,

Sini dövran içrə Yusufdən qomuşdur yadigar,

Abi-kövsərdür totağunq şərbətindən şərmsar.

Ey yuzi cənnət, totağunqdur şərabi-səlsəbil,

Qənçəvəş ləlünqə can olsun fəda, qanım səbil,

Bu kəmalilə ki, həq vermiş sanqa hüsni-cəmil,

Aşiqi-dilxəstənünq halini sor, qədrini bil,

Kim, nələr çəkmişdürür hicrünqdə ol leylü nəhar.

Necə kim, hicrünqdə bən fəryadü əfğan eylədüm,

Mürği-canı hər səhər şövqünqlə nalan eylədüm,

Könqlümi zülfünq kibi qəmdən pərişan eylədüm,

Bilməzəm noldi günahüm, sanəsin qan eylədüm,

Kim, bəni cövrünqlə hər dəm ağladursin zaru zar.

Surətünq lövhində mişkin sünbülünq dil bağıdur,

Çeşmi-məstünq cani-üşşaqə amansuz yağıdur,

Kuyinq, ey dilbər, bu dil mürğinə cənnət bağıdur,

Keçdi cövrünq həddən, ey zalim, tərəhhüm çağıdur.

Qürrə olma hüsnə kim, dünya degildür bərqərar.

Ta ki, salmışdır bəni səndən cüda dövri-fələk,

Naləm eşidi fələkdə bin zara ağlar mələk,

Arizünqdə, ey günəş tələtlü, şol mişgin bənək,

Öldurur olan Xəlilinünq gözündə mərdümək,

Kim, görüb şəmi-cəmalünq həm yanər pərvanəvar.

**HİDAYƏT**

*XV əsrdə ana dilində yazıb-yaratmış istedadlı şairlərimiz­dən­dir. Əsl adı Əfsəhəddin Hidayətullahdır. Şeirlərini “Hida­yət” təxəllüsü ilə yazmışdır. Doğum və vəfat tarixi dəqiq məlum deyil. Ağqoyunlu hökmdarları Sultan Xəlil Bahadır xanın və Sultan Yaqubun sarayında xidmət etmişdir. “Divan”ının döv­rü­müzə gəlib çatmış dörd nüsxəsi Dublin, Oksford, London ki­tab­­xa­na­la­rında və İstanbulun “Topqapı Sarayı” muzeyində sax­lanılır. XV-XVII əsr müəllifləri Hidayətdən incə ruhlu şair kimi bəhs etmiş, “Divan”ından nümunələr vermişlər.*

*Qəzəlləri səmimiyəti, canlı, sadə dili, orijinal bədii ifa­də va­­sitələri ilə fərqlənir.*

**Qəzəllər**

Həqin sifatını görübən sən nigarda,

Ol vəchə nazirəm mən o nəqşü nigarda.

Yüzin kim, səlasil purçində gizlüdür,

Bir Rumidir ki, qalmış ola Zəngibarda.

Yaşım axanda istərəm ol mahi kim, olur

Hacət qəbul olucaq əxtər güdarda.

Yüzin görəndə sormağıma açmadı ağız

Bəxtim güli açılmadı dərdi-əbharda.

Sorma, Hidayət, ol sənəmin xəşmü ğəmzəsin,

Əmnü fərağət istəmə bu ruzigarda.

**\*\*\***

Xəti-səbzin hər xaçan ol lə’li-xəndandan çıxa,

Hər yana seylabi-xunin çeşmi-giryandan çıxa.

Zülmət içindən çıxarsa abi-heyvan, yox əcəb,

Bu əcayibdir ki, zülmət abi-heyvandan çıxa.

Dövri-hüsnində əgər qul olsa könlüm Yusifi,

Olmasun yarəb kim, ol cahi-ruxundan çıxa.

Can oxunan vəsfin degəc yer tutdu könlümdə, bəli,

Könülə yer eyləyə hər söz kim, ol candan çıxa.

Göz yaşından çıxmadı miskin Hidayət aqibət,

Müşkil, ey can, hər düşən dəryayi-ümmandan çıxa.

**\*\*\***

Getmə ey gülçöhrə, tərki-əhdü peyman eyləmə,

Gəl otur, çox ğönçə kimi ağzını qan eyləmə.

Eyləmə pünhan yüzini zülfi-ənbərbar ilə,

Yenə mən aşüftəvü bidinü iman eyləmə.

Sönməz oldun mən fəqiri-binəvayi bilməzəm,

Kim dedi yarəb sana kim, daxı ehsan eyəmə.

Gül budağı kimi hər dəm eyləmə bir yanə meyl,

Yaxşı olmaz, belə iş eyləmə, ey can eyləmə.

Xətü xalı zikrin anın qoyma ağzından müdam,

Gər müsəlmansan, Hidayət, tərki-Quran eyləmə.

**\*\*\***

Cana, sana şikayəti-hicran nə söyləyim

Çün yoxdur ol hekayətə bəyan, nə söyləyim.

Səndən irağ çəkdügimi dərdü ğüssədən,

Sən həm bilürsən, ey şəhi-xuban, nə söyləyim.

Dingəc ğəmindən ağzıma çaldın ki, söyləmə,

Şimdən gerü nə deyim, ey can, nə söyləyim.

Xalü xətin rümuzi demən şeyxü sufiyə,

Hər div içün həqiqəti-Qur’an nə söyləyim.

Söylə dedin Hidayətə heyran, nə vəchə sən,

Ey canü dil, camalına heyran, nə söyləyim.

**\*\*\***

İrişdi yazü çiçək, dutdu bağü zağ ətəgin,

Təvaf içün çaldı şükufə ağ ətəgin.

Qonağ oldu gülü ğönçə bustanda yenə,

Nəsim altun ilə doldurur qonağ ətəgin.

Əcəbli qoymasa əldən gül ətəgin bülbül,

Qoyarmı dilbərinin əhl olan bu cağ ətəgin.

Sağınma, lalə dürür, ya şəqayiq, ey gülçöhrə,

Ğəmində qanlu yaşımdır ki, dutdu dağ ətəgin.

Hidayət, eylə canü könülini yaz parə,

Əlindən etsə fələk yarının irağ ətəgin.

**\*\*\***

Dedim: olmağa ayağında könül həsrəti var,

Dedi: gər ona nəsib olur isə dövləti var.

Dedim: öldürürdi yüküşün meyi-lə’lin qədəhi,

Dedi: qayırma sana dəxi bir az şərbəti var.

Mən demən ləzzəti var sandilən hər yigitin

Ki, hədis oxumuşam hər yigitin ləzzəti var.

Varmazam uçmağa kuyindən anın get zahid,

Damuya nişə vara kim ki, anın cənnəti var.

Çox gəmirdi sümük itinlə Hidayət, ani

Xaçan unuda ki, bu bəndədə həqq ne’məti var.

**SÜRURİ**

*XV əsrin sonu - XVI əsrin əvvəllərində yaşamış məşhur hü­ru­fi şairlərdəndir. Həyatı və yaradıcılığı haqqında məlumat az­dır. Doğum tarixi bəlli deyil. 1514-cü ildən sonra Türkiyəyə getdiyi və təxminən 1520-ci ildə vəfat etdiyi güman edilir. Həbibi, Şahi, Matəmi, Tüfeyli kimi məşhur şairlərlə bərabər Şah İs­ma­yı­lın saray məclislərində iştirak etmiş, böyük ədəbi nüfuz qa­zan­mışdır.*

*Nəsimi ədəbi məktəbinin istedadlı davamçısı olan Süruriyə döv­rünün görkəmli şairləri nəzirələr yazmış, onu təqlid etmiş­lər. Füzulinin şairin üç qəzəlinə nəzirə yazması Sürurinin türk qəzəl dünyasının sayılan sənətkarlarından biri olduğunu təsdiq edir.*

*Bu yaxınlarda Sürurinin anadilli “Divan”ının Vatikan, İs­tan­bul və Manisa nüsxələrinin surəti əldə edilmişdir.*

*Süruri müasirlərindən fərqli üslubda yazan, Şərq şeiri ən-ənə­­lərindən, qəbul edilmiş qəliblərdən, haşiyələrdən kənara çı­xan yenilikçi şair kimi qiymətləndirilir. Əruzdan böyük us­ta­lıq­la yararlanaraq onu ana dilinə uğurla tətbiq etmişdir. Ya­ra­dı­cı­lığı əsasən hürufiliyə həsr olunmuş əsərlərdən ibarət olsa da, məhəbbət mövzusunda olduqca səmimi, lətafəti və zərifliyi ilə se­çilən qəzəllər yazmışdır. Şah İsmayılın mədhində on beş bənd­lik mürəbbesi vardır.*

**Qəzəllər**

Ta müənbər kakilin xurşidə salmışdır kəmənd,

Bağlamışdır boynumu zənciri-zülfün bənd-bənd.

Qəddi-dilcuyin nihalın gördü çün gülzardə,

Durdu ayağ üstünə təzim edib sərvi bülənd.

Ənbərəfşan zülfünə irmək dilər, cana, könül,

Allah! Allah! Nə uzaq sevdayə düşmüş dərdmənd.

Naseha, pənd etməgil mehrindən ol mahparənin,

Şöylə dolmuşdur könül kim, qalmamışdır cayi-pənd.

Ey Süruri, xətti-sevdasından anın baş çəkən,

Parələnsin tiği-möhnətlə qələm tək bənd-bənd.

**\*\*\***

Könlümü zülfünlə çək zəncirə, şeydalanmasın,

Sinəmi çak et ki, səndən özgə məvalanmasın.

Tutmuşam xunabeyi-dil birlə çeşmim rövzənin

Kim, yüzündən özgeyi hərgiz təmaşalanmasın.

Ləblərin dövründə mişkin zülfünü tağıt ki, ta

Qonçə xəndan olmasın, sünbül mütərralanmasın.

Ğəmzəni bidar qıl naz yuqusundan kim dəxi,

Nərqisi rəna çəmən səhnində şəhlalanmasın.

Bixəbərdir çün həbibin dərsi-eşqindən fəqih,

Ey Süruri, şöylə ikən dəxi mollalanmasın.

**\*\*\***

Bisütuni-ğəmdə bərgi-laleyi-həmrayə bax.

Pərdahayi-dideyi-Fərhadi-ğəmfərsayə bax.

Daməni-bərqi-bəharidə nəzər qıl laləyə,

Pənbeyi-pürxuni daği-sineyi-səhrayə bax.

Göstərir kəhli-cəvahir höqqəsindən lalələr,

Ləli-tərdən sürmədani-nərgisi-şəhlaya bax.

Gör çəməndə lalə əvraqın göricək daği-ğəm,

Filməsəl gögdə şəfəq içrə tutulmuş ayə bax.

Lalə əvraqi çəməndə daği-eşq eylər nihan,

Nafeyi-mişk üzrə çulğanmış qızıl valaya bax.

Laləgün mey sunsa saqi saidi-siminilə,

Atəşi-inna ənəllahi-yədi-beyzayə bax.

Ey Süruri, laləzari-ömrə yoqdur etibar,

Badeyi-gülrəng içub bir surəti-zibayə bax.

**\*\*\***

Ey könül, gəl dideyi-təhqiq ilə əşyayə bax,

Kəsrəti-surətdə vəhdət göstərən mənaya bax.

Bilmək istərsən kəlamüllahi-natiq şərhini,

Adəmün vəchində minni əlləməl-əsmayə bax.

Can gözün mazağ kühlindən mühəyyəl eyləyüb,

Surəti-Həqq görmək istərsən, rüxi-zibayə bax.

Dilrübalər çöhrəsindən əndəlibi-qüds olub,

Ərş gülzarına pərviz et, güli-rənayə bax.

Olmaq istərsən Məsihanun dəmi ruhül-qüdüs,

Xızri-vəqt ol, cami-cəmdə badeyi-həmrayə bax.

İstinab eylər dəxi insani-kamildən fəqih,

Görə bilməz surəti-Rəhmanı, ol əmayə bax.

Ey Süruri, aşiyani-ərşə pərvaz eyləməz,

Qülleyi-qafi-qidəmdən mənzili-ənqayə bax

**Mürəbbe**

*(ixtisarla)*

Ta kəlamullahi-natiq mühibbi-tənzildir,

Əlləmül-əsmai-hüsnün surəti-təvildir,

Ləşkəri-ərvahə bu söz qüvvəti-təhsildir

Kim, Əlinin Zülfiqarı Şah İsmaildir.

Geydi ərş üstündə Rəhman surətin ruhül-əmin,

Lövhi-məhfuzi-ilahi oldu Qurani-mübin,

Zahirən eynül-yəqindir batinən həqqül-yəqin

Kim, Əlinin Zülfiqarı Şah İsmaildir.

Dilrübalər zülfü qaşü kirpigindən ta əbəd,

Əhli-ixlasa səbəqdir “Qul huvallahu əhəd”,

Anı təhqiq eylə sən həm Həqdən istərsən mədəd

Kim, Əlinin Zülfiqarı Şah İsmaildir.

Anla kim, kövnü məkanın hasili Quran imiş,

İlləti-qayibü qovğaya qəmu insan imiş,

Şah divanında bu söz höccətü bürhan imiş

Kim, Əlinin Zülfiqarı Şah İsmaildir.

On səkkiz min aləmin olub imamı Mustafa,

Verdi Quran ilə kövneynə nizamı Mustafa,

Dinləgil sidq ilə kim, budur, kəlami-Mustafa

Kim, Əlinin Zülfiqarı Şah İsmaildir.

Alimül-əlavü şərhnameyi-əbrar imiş,

Surəti-mənidə nəqdi-Heydəri-kərrar imiş,

Həm nübuvvət, həm vilayət xətmi bu əsrar imiş

Kim, Əlinin Zülfiqarı Şah İsmaildir.

Ta Süruridir kəlamullahi-natiq çakəri,

Oldu Heydər qullarının kəmtərinin kəmtəri,

Zihidayət kim, ana oldu imamın ləşkəri

Kim, Əlinin Zülfiqarı Şah İsmaildir.

**BƏSİRİ**

*XV əsrin sonlarında Osmanlıya mühacirət etmiş dövrünün məşhur ədəbi simalarındandır. Doğulduğu il və yer məlum de­yil. Bəsiridən bəhs edən bütün müəlliflər onun türkdilli bir şair olaraq yüksək ədəbi məziyyətlərini, şəxsi keyfiyyətlərini qeyd etmişlər.*

*Mənbələrdə Bəsirinin İstanbula Sultan Məhəmməd xan Fa­teh zamanında Əlişir Nəvai və Əbdürrəhman Caminin töv­si­yəsi ilə gəldiyi, özü ilə onların “Divan”larını və məktublarını gə­tir­diyi barədə məlumatlar təkrarlanır. Yarım əsrə qədər Osmanlı sa­rayına yaxın olan Bəsiri böyük şöhrət qazanmış, dövrünün Ahi, Behişti, Rəvani, İskəndər Çələbi, Nicati, Zəti, Rəhməti kimi sənətkarları ilə müşairələr etmiş, onlardan bəzilərinin yara­dı­cı­lığına ciddi təsir göstərmişdir.*

*Yaradıcılığı mədhiyyələrə və təsəvvüfə meyilliliyi ilə səciy­yə­lənir. Osmanlı sultanları II Bəyazid, Sultan Səlim Yavuz və Qanuni Süleymanın mədhində qəsidələr yazmışdır. 1535-ci ildə vəfat etmişdir.*

*“Divan”ının əlyazması İstanbulda Əli Əmiri kitab­xa­na­sın­dadır. Qəzəllərinin bir qismi İstanbul və Sankt-Peterburq kitab­xana və muzeylərindəki əlyazmalarda hifz olunur.*

*Bəsiri lirikasında real həyati düşüncə, mühakimə sufiyanə bir ruhla birləşir. Şux, oynaq dillə yazılmış qəzəllərinin böyük bir hissəsi dünyəvi eşqin, real məhəbbətin, insani, təbii du­y­ğu­la­rın tərənnümünə həsr edilmişdir.*

**Qəzəllər**

Şol nazənin ki, dili-zarım aşinadır ana,

Bəlayi gör ki, gözəllər də mübtəladır ana.

Yakıb yıxarsa dilü canım etiraz edəməm,

Nə söyləyim biri qurban, biri fədadır ana.

Səzamı bağda gülgəşti nasəzalar ilə,

Nə tən edərsə bədəndişlər səzadır ana.

Təbiəti qatı nazikdir ol şəhi-hüsnün,

Şikayət eyləyəməm cövrdən cəfadır ana.

Füsunü gəncü dəlalü girişməvü şuxi,

Bütün bənimdə var əksik həmin vəfadır ana.

Hekayət etmə bana huri-eyni, ey vaiz,

Ki, dust təşnəsiyəm, rəğbətim anadır ana.

Nə dəm ki, eyləyə tərtib bəzmi-sağü tərb,

Nəva təraz Bəsiriyi binəvadır ana.

**\*\*\***

İki surət xubdur həqdən bana olsa nəsib,

Ol məhin yüzüni görmək, görməmək ruyi-rəqib.

Xali-mişkin arizi-kafurun üzrə, ey sənəm,

Hinduyi-miskin durur kim, Ruma düşmüşdür qərib.

Etməyin zayə bana sən yox yerə dərmanını,

Dərdməndi eşqə dərmanımı bulunur, ey təbib!

Bir deyil bülbül tənində fəm küli vəsf etməyə,

Başdan ayağa zəban olmuş çəməndə əndəlib.

Ey Bəsiri, sərbəsər xakəstar olur kainat,

Dolsa ahəng atəşindən aləm içrə bir ləhib.

**\*\*\***

Arifə dövlətdən istiğna kibi dövlətmi var?

Tərki-ləzzəti-cahan etmək qədər ləzzətmi var?

Şahi-alicahidən, dərvişxatir rişədən

Kimsəyə təxti-sarayi-dəhrdə rahətmi var?

Eşqi-hüsni-pak əzəldən xaslar məxsusidir,

Yoxsa amillərdə, heyhat, öylə xasiyyətmi var?

Ləzzət iras eyləyir amazişi-ənbai-dəhr

Ğafilə üzlət kimi sərmayeyi-izzətmi var?

Nəqşi-şirin kühf asandır amma mən kimi

Kuhgəndə kuhi-möhnət çəkməyə taqətmi var?

Yar qətlimçün vüzu qılmış təqərrüb əzmini,

Ya zəmirində nəmazım qılmağa niyyətmi var?

Ey Bəsiri, abdin əhvalı ana məlum ikən,

Dərgahi mövlada ərzi-hacətə hacətmi var?

**\*\*\***

Sənin dərdindən, ey şux cəfakar,

Bəla bu kim, nə sağam bən, nə bimar.

Nə gül qalır bu gülşəndə, nə bülbül,

Gərək sən könlün açıq tut, gərək dar.

Qamu əğyarə yar etdi rəhm,

Bana nə yar rəhm eylər, nə əğyar.

Səba çün rəşkdən kim, opdüm izin,

Üzün yerdən yerə urar yeri var.

Edir aqilləri məcnun Bəsiri,

Qaçan ki, eşqin dərsin edir təkrar.

**\*\*\***

Eşqdir eşq şərabı tabım,

Dəri-meyxanədəndir babım.

Aşıq mayəti-zoqumdur eşq,

Eşq bazarı həbibi-əhbabım.

Tabı-niranə böylə tabım var,

Təbi-hicranə yox amma tabım.

Mahi-bəhri-mühiti eşqəm,

Cəzbeyi-husni-əzəl qəllabım.

Ey Bəsiri, yox işim məsciddə,

Əbruyi-yar olalı mehrabım.

**KİŞVƏRİ**

*XV-XVI əsrlər anadilli Azərbaycan ədəbiyyatının məşhur simalarındandır. Həyatı barədə məlumat yox dərəcəsindədir. Sam Mirzə Kişvərinin farsca şeirlər yazdığını qeyd edərək bir beytini nümunə gətirmiş, ana dilində yazdığı əsərlərin üstündən sükutla keçmişdir.*

*Tərbiyət Kişvərini bir cümlə ilə yad edir: “Kişvəri Nemə­tul­la Dilmani-fars və türk dillərində şeirlərdən ibarət “Divan”ı var­dır”. Şairin doğum və vəfat tarixi məlum deyil. Nisbəsinə istinadən XV əsrin ortalarında Dilməqanidə (Səlmas) anadan olduğu ehtimal olunur.*

*Sultan Yaqubun hakimiyyətinin (1478-1490) ilk illərində Ağ­qo­yunlu sarayında yaşayıb-yaratmış, az sonra saraydan uzaq­laşdırılmışdır. Həmin vaxt Sultan Yaqubun himayəsi altın­da olan Həbibi ilə yaranmış ünsiyyət iki böyük şair arasında dost­luğa çevrilmişdir.*

*Kişvəri lirikasında dərd, kədər motivləri güclüdür, bəşəri məz­­mun kəsb edir. Yaradıcılığında dövrün şərtləndirdiyi məd­hiy­yəçilik, təriqətçilik qabarıq deyil, sufi-irfani məqamlar az­dır, hürufi terminlərinə, demək olar ki, rast gəlinmir. Səfəvilik isə, ümumiyyətlə, şairin poeziyasına yol tapmamışdır. Kişvəri azad düşüncəli sənətkardır. Qəzəl, müxəmməs, dördlük və rü­ba­ilərdən ibarət “Divan”ının əsas məzmunu gözəllik və m­ə­həb­­bətin real tərənnümü, gerçək həyatın inandırıcı, düşün­dü­rən ifadəsidir.*

**Qəzəllər**

Səndən ayru yüz ğəmü dərdü məlamətdir mana,

Nə xoşam, nə naxoşam, bilməm nə halətdir mana.

Hicrimə qatlan deyincə, tiğı çək öldür məni,

Həq rizasıçün ki, bu eyni-ədalətdir mana.

Mulki-həsti içrə nə hasil mana bazari-gərm,

İmdi kim, kuyi-ədəm sarı həvalətdir mana.

Eşqdən keç der mana idraksız zahid, vəli

Bilməz anı kim, bu bir eybi-cəhalətdir mana.

Yar göndərmiş bitik kim, Kişvərini öldürün,

Xoşdiləm kim, bir nişani-istimalətdir mana.

**\*\*\***

Vəh ki, bir namehriban dildarı sevdim aqibət,

Munca gəzdüm, bir vəfasız yarı sevdim aqibət.

Xublar çox gördüm, əmma Tanrının təqdiridən,

Rəhmsiz bir kafiri-xunxarı sevdim aqibət.

Bu cahan bağında köp xari-cəfa çəkdim, vəli

Bir xuraman sərvü gülruxsarı sevdim aqibət.

Bir pərinin saçı sevdası düşübdür başıma,

Tərk edib təsbihivü, zünnarı sevdim aqibət.

Həsrətindən oda yanduğı içün qul Kişvəri,

Ol səbəbdən çün səməndər narı sevdim aqibət.

**\*\*\***

Yüzun sübhi-kəramətdür, kəramət,

Saçın şami-qiyamətdür, qiyamət.

Bu kim, ağzımda qalmış həsrətindən,

Səri-əngüşt nədamətdür, nədamət.

Yağan sən yar içün əğyar əlindən,

Mana səngi-məlamətdür, məlamət.

Gözümdə qıl vətən, ey sərv boylu

Ki, xoş cayi-iqamətdür, iqamət.

Sana qul Kişvəri ta aşiq oldu,

Bərüsvayi-məlamətdür, məlamət.

**\*\*\***

Bizdən sarı ol mah könülni savudubdur,

Yarəb, nə bəla, əhli-vəfanı unudubdur.

Kuyindən irağ düşdülər əhbabi-vəfadar,

Ta həzrətinə şumi-rəqibi yadurubdur.

Gül pirəhənindən əsəri zahir olubdur,

Hər xuni-cigər bülbüli-miskin ki, yudubdur.

Sər ta qədəmim basdı xəyali-səri-zülfi,

Gör sarmaşuği necə bu nəxli qurudubdur.

Derlər ki, sana yardur, ey Kişvəri, şux ol,

Eylə dəgül axı, nə əcayib yaradubdur.

**\*\*\***

Diməzəm kim yardin könlümə azar olmasın,

Razıyam azardən, azari-bizar olmasın.

Şeyx Sənan tək nə din qaldı, nə imanım mənim,

Heç müsəlman oğluna kafir qızı yar olmasın.

Eşqdən zünnar bağlar birəhmənlar camidə,

Mişkbu saçından özgə bizdə zünnar olmasın.

Bəxt əgər qılsa mədəd, uyxumğə girsən bir gecə,

İstərəm bəxtimni kim ta həşr bidar olmasın.

Gözümdən bimarəmü yerim pozuq mehrablar,

Kişvəri, heç kim qəribliğ içrə bimar olmasın.

**\*\*\***

Mənim bir dilbərim var ki, ləbü goftarı göyçəkdür,

Tənü əndamı bəs nazik, qədü rəftarı göyçəkdür.

Dəhani çeşmeyi-heyvan, xəti Xizrü ləbi İsa,

Saçı sünbül, gözü nərgis, güli-rüxsarı göyçəkdür.

Yüzü rəngin, sözü şirin, ləbi qönçə, beli incə,

Ana hər nəsnə kim, Tanrı veribdir barı göyçəkdür.

Dilü canı zərü simü evü mülki nedər, ya rəb,

Bu viran dünyada hər kim ki, anın yarı göyçəkdür.

Günəş göyçəkdürür derlər, bəli, göyçəkdürür, amma,

Sənin göyçəkliyin yanında ol naçarı göyçəkdür.

Ləbi-ləlü xətti səbzin sifatın Kişvəri söylər,

Anınçündür ki, sözü dilgəşü əşarı göyçəkdür.

**\*\*\***

Ol türki-pərivəş ki, gözü eyni-bəladur,

Mehrabi-qaşı bilə gözü qiblənümadur.

Xəti Xızrü ləli-ləbi çeşmeyi-heyvan,

Zülfi pəri-tavus, vəli bağrı qaradur.

Sənsiz nəfasi-könlümə yox rahətü aram,

Bilməm niyə bu qan ola sinə, nə bəladur.

Bir söz bilə yüz mürdəyə can verdi dodağın,

Ağzınca əgər var, vəli dəri-şifadur.

Təbrizdə çox sərvqədü, lalərüx, əmma,

Mən sevdügüm ol səbzxət, al qəbadur.

Mən bəndəni məhrum qılıb sən eşigindən,

Adil şəhidən zülmü təəddi nə rəvadur.

Ta xani-Nəvaidən alur çaşniyi-şer,

Qul Kişvəri üşşaqlara bir əhli-nəvadur.

**\*\*\***

Ol mənəm kim, ölmüşəm hicrətindən, ey siminbədən,

Gər dilərlər nagəhan ölmüş ğərib içün kəfən.

Ey sənəm, tax boynuma zulfi-siyahından mərəs

Kim, gərək anın təki zünnarə mən tək brəhmən.

Sən gedəndən bərlü, ey firdövs bağın gülşəni,

Lalə qandür gözlərümdə, ğönçə peykan, gül tikən.

Yar getdi, ey könül, mən qaldumü sən yarsız,

Möhnəti-hicran əgər budur, nə sən qalgil, nə mən.

Səndən ayru, ey güli-xəndan, qilurmən çak-çak,

Ğönçə tək əynimdə gər yüz təh bolursa pirəhən.

Degil, ey badi-səba Misrin sipəhsalarına,

Kim, ğəmindən oldu ol miskin sakini-beytül-həzan.

Mərhaba, ey sən səfərdin yengi yetmiş mahru,

Şükr bari kim, səni bir dəxi gördük sağ-əsən.

Çıxmaya kuyin həvası Kişvərinin başıdan,

Ol zaman daxi ki, dutsa toprağ altında vətən.

**\*\*\***

Zülf açıb qıl cilvə kim, tavus rənalanmasun,

Tutiyə görsət xəti-səbzin şəkərxalanmasun.

Sübhi-dəm gülşəndə xabi-nazdan açgil gözün,

Bir qiya bax nərgisə, bağ içrə şahlalanmasun.

Zahidə görkəz yüzün birlə qaşın mehrabini

Kim, unutsun məscidü mehrabi mavalanmasun.

Kakilin sevdasinə düşgəc utuzdum dinü dil,

Heç müsəlman bu pərişan fikri sövdalanmasun.

Bülbüli-nalan əgər gül vəsfini çox söyləyə,

Kişvəri şeirini ərz etgil ki, ğövğalanmasun.

**Müxəmməs**

Bir cəfapişə məhi-afaqgərdim var mənim

Kim, ğəmindən sağarıb rüxsari-zərdim var mənim.

Nə qərarü səbrü, nə xabu nə xordum var mənim,

Bir dəme-atəşfişanü ahi sərdim var mənim,

Xansı birin söyləyim, ah ancə dərdim var mənim.

Gözlərim danluvü bağrım dağluvü bəxdim nigün,

Asiman dunpərvərü əxtər xəsisü dəhr dün,

Yar bimehrü fələk namehriban, talə zabun,

Nə dilü nə dinü nə danış nə səbrü nə sükun,

Xansı birin söyləyim, ah anca dərdim var mənim.

Gah mənzil kuhi-qəm, gahi biyabandır mənə,

Lalə tək bağrımda yüz min daği-pünhandır mənə,

Atəşi-ahi-dilim şəmi-şəbistandır mənə,

Bəstəri-rahət haman xari-muğilandır mənə,

Xansı birin söyləyim, ah anca dərdim var mənim...

Vay, yüz min vay kim, ol yar məndən ayrılır,

Gər nəfəs çəksəm dəmi-gərmimdən odlar çağılır,

Göz yummaz bolsəm cahanda seyli-əşkim yayılır,

Başıma hər yan məlamət daşı yəğmur tək gəlir,

Xansı birin söyləyim, ah anca dərdim var mənim.

Titrərəm yarpaq tək şol sərvi-çabükxizdən

Kim, tökər qanımni hər dəm qəmzeyi- xunrizdən,

Kişvəridir təlxkam ol ləli-şurəngizdən,

Nə qonar könlüm quşuvü nə uçar Təbrizdən,

Xansı birin söyləyim, ah anca dərdim var mənim.

Bir xərab olmuş evim var qış günündə badgir,

Nə dərü nə bamü nə divarü nə balavü zir,

Nə tənurü nə buxari nə hisarü nə həsir,

Sübhü şamümdür mənim “youmən əbusən ğəmtərir”,

Xansı birin söyləyim, ah anca dərdim var mənim.

**Rübailər**

Yarü meyü novbahar, yarəb, olamı?

Budur mana ixtiyar, yarəb, olamı?

Bir gün yetirə Kəbeyi-məqsudə məni,

Bu gərdişi-ruzigar, yarəb, olamı?

\*\*\*

Ğürbət məni zarü natəvan qıldı yenə,

Seylabi-sirişkimni rəvan qıldı yenə,

Ğəm bülbülü kim, ovci fərəh bürcündən,

Könlüm qəfəsin aşiyan qıldı yenə.

\*\*\*

Qıldı səri-zülfün yenə divanə məni,

Ğərq etdi yenə nafə təki qanə məni,

Səhrayi-ədəm sorusuna qıldı rəvan,

Ahu təki ol nərqisi-məstanə məni.

\*\*\*

Ey baği-rüxün rövzeyi-rizvan, qara göz,

Künci-dəhənin çeşmeyi-heyvan, qara göz,

Ey mərduməki-dideyi-giryan qara göz,

Canım qara göz, canıma canan qara göz.

**HƏBİBİ**

*XV əsrin sonu – XVI əsrin iyirminci illərinə qədər yaşamış Həbibi Nəsiminin layiqli davamçısı, Nəsimi ilə Füzuli arasında bir körpü hesab edilir. Əsl adı məlum deyil. 1470-1475-ci illər arasında doğulduğu ehtimal olunur. Göyçayın Bərgüşad kən­din­də yoxsul kəndli ailəsində dünyaya gəlib uşaqlığını ço­ban­lıqla keçirmişdir.*

*Həbibinin həyatını tamamilə dəyişən, Sam Mirzənin nəql et­diyi və dəfələrlə təkrarlanan bir əhvalata görə, o, təxminən 12-15 yaşlarında təsadüf nəticəsində Sultan Yaqubun sarayına düş­müş, Ağqoyunlu hökmdarının himayəsi altında təlim-tərbiyə gör­müş, qeyri-adi istedadı sayəsində qüdrətli şairə çevril­miş­dir. Sultan Yaqubun ölümündən sonra Səfəvilər sarayına gələn Həbibini Şah İsmayıl Məliküş-şüara təyin etmiş, şairlə hökm­dar arasında səmimi dostluq münasibəti yaranmışdır. Həbibi 1512-ci ildən bir az əvvəl naməlum səbəbdən Səfəvi sarayını tərk edərək Türkiyəyə getmişdir. Şairin Sultan Səlim Yavuzun zamanında, yəni 1520-ci ildən əvvəl öldüyü qeyd edilir.*

*Ədəbi irsindən dövrümüzə cəmi 47 şeiri – 42 qəzəl, bir tov­hid, bir müsəddəs, iki qəsidə və bir qitə gəlib çatmışdır. Həbi­bi­yə aid edilən daha bir qəzəl Sankt-Peterburq şəhər kitab­xa­na­sında Behişti, Füzuli, Katibi, Nəsimi və Zatinin qəzəllərinin toplandığı bir əlyazmada hifz olunur. Qəzəl çap olunmamışdır.*

*Həbibinin poeziyasında hürufizmin təsiri hiss ediləcək də­rə­cə­dədir. Eyni zamanda sufi-panteist dünyagörüşü də Həbibi şeirinə yad deyil. Bununla belə, insanın dünyəvi hisslərinin tə­rən­nümü, gözəlliklərinin vəsfi Həbibi yaradıcılığında daha üstündür.*

*Həbibinin qəzəllərini, əldə olan yeganə müsəddəsini bir sıra Azərbaycan və Osmanlı şairləri tənzir etmişlər. Şah İsmayıl Xətai şairin iki qəzəlinə nəzirə yazmış, Füzuli onun məşhur bir qə­zəlini təxmis etmişdir. Ecazkar poetik dili, bədii üslubu, şeir­lərindəki sadəlik və səmimiyyəti ilə şöhrət tapmış Həbibi sənəti ona “ böyük türk şairi” adını qazandırmışdır.*

**Qəzəllər**

Billah, ey sərvi-rəvan, durgil səhər, gül şən degül,

Gün yüzün şəmi önündə ta gülə gülşəndə gül.

Cümlə aləm gülşən olsa, gülsə hər dəm yüzümə,

Çün gülər yüzün mənə gəlmiyə, ol gülşən degül.

Rövzeyi-hüsnü camalın ərz edəldən, ey sənəm,

Güldü bağü lalə, nəsrin, süsənü gülşəndə gül.

Bitirəldən gülsitanı, bağbani-kainat,

Bitmədi bir gül yüzün misli dəxi gülşən degül.

Lalə yüzün həsrətindən oda yaxar içini,

Qönçə ləlin qeyrətindən su olur, gül şən degül.

Sünbülün vəsfin səbadan eşidübdürür məgər,

Anın için yelə verür xirmənin gülşəndə gül.

Bu Həbibi irişəldən növbahari-vəslünə,

Aləm ana cənnət oldu, yalnız gülşən degül.

**\*\*\***

Gər səninçün qılmayam çak, ey büti-nazik bədən,

Görum olsun bu qəba əgnimdə pirahan-kəfən.

Çıxmaya sevdayi-zülfün başdan, ey məh, gər yüz il,

Üstixani-kəlləm içrə dutsa əqrəblər vətən.

Gərçi şad olman dəxi, ey dil, bundan böylə kim,

Çün mənə həmdəm olan sənsən, nə sən olgil, nə mən.

Düşdi şəbnəm bağə, gəl, ta gül nisar etsün sana,

Səbzənin hər bərginə bir dür ki, tapşurmuş çəmən.

Ey könül, eşq əhlinə hər dəm gülərdin şamtək,

Mən deməzmiydim ki, bir gün ağlayasıdır gülən?

Necə dinlənsün Həbibin sənsiz, ey əndamı gül,

Çün batar cisminə təndə hər tük olmuş bir tikən.

**\*\*\***

Ey ağzı gönçə, çöhrəsi gül, xətləri səmən,

Zülfi bənəfşə, hüsnü çəmən, boyu yasəmən.

Sahib cəmalü əhli- kəmal, şəkkərin məqal,

Yusif sifətli, İsa nəfəs, vəchində Həsən.

Ey könlü səngü adəti cəng, xuyi həm pələng,

Naz eyləyən, kirişmə qılan, aşiq öldürən.

Yox-yox, xəta dedim, qələt etdim, koc anladım,

İşi vəfa və könlü səfa, aşiqin sevən.

Az eylə, ey Həbibi, şikayət ze cövri-dust,

Dərdi-bəladan inciməsin aşiqəm deyən.

**\*\*\***

Xabi-qəflətdən oyansın eşqi-dildar istəyən,

Bülbüli-şuridə olsun vəsli-gülzar istəyən.

Ney kimi bağrın dəlib, hər dəmdə nalan eyləsün,

Dərdilə yansın, yaxılsın vəsləti-yar istəyən.

Aşiqin yanmaqdan özgə dərdinə dərmanı yox,

Yanmağa pərvanə bolsun şəmi-ruxsar istəyən.

Aşiq oldur canü dildən dərd qıldı ixtiyar,

Dərdinə dərman buldu dərdi təkrar istəyən.

Can verib bir can üçün yansa Həbibi, qəm deyil,

Masəvadan fariğ oldu vəsli-dildar istəyən.

\*\*\*

Aşiqə məşuqinin cövrü səfası xoş gəlür,

Iki aləmdən ana bir mərhəbası xoş gəlür.

Gözlərim dərdinə sürmə olmağıyçün dəmbədəm,

Tutiyayi-cövhərindən xaki-payi xoş gəlür.

Ömri-baqi saçlarındır, badə vermə, ey sənəm,

Görün ol ömri-əzizi, çün bəqası xoş gəlür.

Sana, ey zahid, behiştü hurü rizvanı, mənə

Ol büti-ziba nigarımın liqası xoş gəlür.

Bu Həbibinin duasın müstəcab et, ey sənəm,

Çün kərəm əhlinə dainin duası xoş gəlür.

\*\*\*

Mən ki, ləlin can yerində görmüşəm,

Dərdini dərman yerində görmüşəm.

Tiri-qəmzən zəxmini candan rəvan

Mərdüm axar qan yerində görmüşəm.

Xaneyi-gözdə xəyalın kölgəsin,

Şükr kim, mehman yerində görmüşəm.

Çün yüzündə küfri-zülfün, ey sənəm,

Mən yəqin iman yerində görmüşəm.

Məshəfi-hüsnündə xəttü xalını

Hərfbəhərf Quran yerində görmüşəm.

Qaşların yayinə kim, eyd ayıdır,

Canları qurban yerində görmüşəm.

Hər nə cövr etsən, Həbibi, lütf ilə,

Hüsni-xülq ehsan yerində görmüşəm.

\*\*\*

Görəldən zülfi-ənbərbarın, ey dust,

Pərişandır bu diləfgarın, ey dust.

Yaşarduqca ləbi-ləlində xəttin,

Qızarır atəşi-ruxsarın, ey dust.

Nə şirin abu rəngü xalü xətdir,

Şu ziba surəti-pərgarın, ey dust.

Bu gün mahiyyəti sənsən həqiqət

Bu həftü pəncü nöhlə çarın, ey dust.

Əcəb afətdürür cani cəhanə

O çeşmi-caduyi-əyyarın, ey dust.

Nə rövşən şəmsi-dinü mehri-cansan

Ki, tutdu aləmi ənvarın, ey dust.

Olubdur qərqi-ənvari-təcəlla

Həbibi görəli didarın, ey dust.

Yüzin mahin görən mehrinə baxmaz

O çərxi-atlasi-dəvvarın, ey dust.

\*\*\*

Dərdi-eşqə hər ki, ol dəmsaz ola

Ol gərək labüd ki, əhli-raz ola.

Aşiqi-sadiq odur məşuqunun

Yolunda can tərk edə, sərbaz ola.

Dəmdə min gəz qal edərsə aşiqi,

Qəmzəsi məşuqunun xud az ola.

Aşiqə cövrü-cəfavü dərdü qəm,

Zövqü şadi, hüsnü xülqü naz ola.

Hər məzəllət ki, irişə məşuqdən,

Aşiqə xud ol qəmu ezaz ola.

Aşiq anda necə tövbə edə kim,

Abü səbzə, şahidü mey saz ola.

Erişəməz şol hümanın zülfinə

Mürği-dil gər şahimü-şahbaz ola.

Ey Həbibi, xoşdürür cami-şərab,

Xassə kim, məhbubi xoş avaz ola.

**\*\*\***

Hər kimə həmrah Fəzlullah ola,

Ana fəzli-feyz ol Allah ola.

Hər nə kim edər kişi, ey yol əri,

Ol gərək kim, həsbətən lillah ola.

Eşqi-məşuqə qul olan sidq ilə

Dünyəvü üqba içində şah ola.

Aşiqin işi gərək şamü səhər

Virdi həsrət göz yaşilə ah ola.

Bu üfüqdən hər sitarə kim doğar,

Mehri-aləm can gögündə mah ola.

Nur ilə röşən ola bu kainat

Ol səadət nəcmi Şəmsullah ola.

Vəchi-adəmdir sirati-müstəqim,

Ana doğru getməyən birah ola.

Etməyən səcdə mələkvəş adəmə

Divi-məlun, asiyi-gümrah ola.

Oldürür sultan iki aləmdə bəs,

Çün Həbibi hər ki, Abdullah ola.

**Müsəddəs**

Dün gördüm ol nigari-tərəbnakü ərcimənd,

Kafur əliylə dəstələmiş ənbərin kəmənd,

Baxdım şikənci-türrəsinə zarü müstəmənd,

Bir şəxsi-natəvan oturur gərdənində bənd,

-Kimdir bu miskin, ol nə rəsəndir?-dedim, dedi:

-Zülfim kəməndi tutsaği canündürür sənin.

Çəkmiş cəmalə fərrü dəmü izzü cahını,

Ənbərlə doldurub, başa əymiş külahını,

Əbrin yüzündən aldı və ərz etdi mahını,

Gördüm yüzündə daneyi-xali-siyahını,

-Şol müşk lalə üzrə nədəndir?-dedüm, dedi:

-Canında əksi-daği-nihandürür sənin.

Ləlü göhər dişiylə yapışmış dodağinə,

Müşki - Xütən həvəsdən ulaşmış yanağinə,

Dürri-Nəcəf həvadan asılmış qulağinə,

Çox danə-danə nəsnə tökülmüş ayağinə,

-Hey-hey, bu nə əqiqi-Yəməndir?-dedim, dedi:

-Gözdən axan cigərdəki qanundürür sənin.

Gəşt ilə çıxdı gülşənə ol sərvi-gül-üzar,

Əlvanı meyvə daməninə tökdü şaxsar,

Mən gördüm anda püstəvü badamü sibü nar,

Bir mürğ oxurdu arizi-bağında zar-zar,

-Ol mürg nə mürg, bu nə cəməndir?- dedim, dedi:

-Baği-çəməndə mürği-rəvanındürür sənin.

Göz gördügüncə könlüm olur hüsnü maili,

Eylər dəli bu şivə ilə neçə aqili,

Sehr eyləmiş yüzündə yenə çahi-Babili,

Bənd etmiş anda bir neçə sahibnəzər dili,

-Çin söylə, bu nə çahi-zəqəndir?- dedim, dedi:

-Ey çox xəlalı, kəndü məkanındürür sənin.

Yaşım yürüdü su kimi ol sərv suyinə,

Göz baxa qaldı zülfü xətü ruyü muyinə,

Piranəsər könül axub ol qəddi-cuyinə,

Aldandı tifltək dil anın rəngi-ruyinə,

-Bu nə xöcəstə sərvi-səməndir?-dedim, dedi:

-Bəxti-səidü ömri-cəvanındürür sənin.

Nərgis oyandı, bu çəmən damənü caməxab,

Gül çıxdı, pirəhən yaxasından açub niqab,

Təb düşdü canə, cümleyi-afaqi tutdu tab,

Ol dəm ki, doğdu qibleyi-məşriqdən afitab,

-Bir zərrə gördüm anda, dəhəndir!- dedim, dedi:

-Bu söz yəqin, Həbibi, gümanındürür sənin.

**ŞAHİ**

*XV əsrin sonu - XVI əsrin əvvəllərində yaşamış məşhur söz ustalarındandır. Doğum və vəfat tarixi məlum deyil, Şah İsma­yıl Xətainin yaxın adamlarından olmuş, “Şahi” təxəllüsünü də onun şərəfinə götürmüşdür. Sultan Səlim 1514-cü ildə Təbrizi işğal edəndə bir çox sənətkarlar kimi məcburən Ruma kö­çü­rül­müş­dür. Lətifi şair haqqında yazır: “İsmayıl Ərdəbilinin məri­si, müqərribi və şüarasının əşəri və əğləbi idi. Sultan Səlim zamanında Ruma gəlmişdi. Tərzində müxtəri-şairi-zahir və xə­ya­li xassə qadir idi”. Şahinin qeyri-adi bədii təxəyyülə malik söz sahiblərindən olduğunu digər məxəzlər də təsdiqləyir. Ana dilindəki iki qəzəlini Füzulinin, farsca bir şeirini Əbdürrəhman Cami və Əlişir Nəvainin tənzir etməsi, Əmir Xosrov Dəhləvi, Cami və Nəvaiyə nəzirələr yazması Şahinin qələminə güvənən qadir sənətkar olduğunu sübut edir.*

*Şairin ana dilində yazdığı dörd şeiri məlumdur. Bunlardan üçü AMEA-nın Əlyazmalar İnistitutunda XVII əsrə aid bir cüng­də aşkar edilmişdir. Bir qəzəli isə Lətifinin təzkirəsində zə­manəmizə gəlib çatmışdır.*

**Qəzəllər**

Sünbülün yanında hər su çeşmi-cadularmıdır?

Ya kəmənd ilə tutulmuş vəhşi ahularmıdır?

Yaylarmıdır qurulmuş asılu hər guşədən,

Ya ğəzəblə çatdığın peyvəstə əbrularmıdır?

Qaşın altında iki çeşmindi yaslanmış yatar,

Ya bir eyvan içrə yatmış iki sayrularmıdır?

Şətmidir, qülzəmmidir, ya abi-Ceyhun, ya Fərat,

Həsrətindən hər dü çeşmimdən axan cularmıdır?

Görgəcin bağlandı çeşmim iki xoşbu sünbülə,

Türreyi-ənbərəfşanın açdı derlər, bularmıdır?

Baş çıqarqan hər tərəf güllərmidir fəsli-bahar,

Ya fəna dünyada xak olmuş pərirulərmidir?

Bilmən, ey Şahi, sənin yarındır ancaq tundxu,

Yoxsa xublar barcası ha belə bədxularmıdır?

**\*\*\***

Ğönçeyi-gül bülbülün qəsdinə peykan eyləmiş,

Ğönçə açılğan gülü yüzünə qəlkan eyləmiş.

Ğönçənin peykanını tiz etmək üçün şaxi-gül

Cismini başdan ayağə şəkli-suhan eyləmiş.

Gül ərusun sübhdəm bülbül nikah etmiş məgər

Kim, yüzün yaşıl duvaq altında pünhan eyləmiş.

Dəhr ara, hər bir bozuq divar görsən şöylə bil,

Bir Süleyman mülkidir çərx ani viran eyləmiş.

Mehrinə aldanma, Şahi, bu fələyin kim, güni

Gödə tikürmiş, yenə xah ilə yeksan eyləmiş.

\*\*\*

Piç edüb kakül gireh cılğanda işim ah olur,

Vəh neçün ah etməyim, ömrümdür ol kutah olur.

Yox əcəb rəhli-xəyalünq, qonsa giryan çeşmümə,

Karbanə su bulan yerlərdə mənzilgah olur.

Ol səbəbdən varmazam kuyinə gündüz yarımunq,

Rəşkdin yanımca kim kölgə belə həmrah olur.

Anəsi qoynində dün gördüm nigari, söylədüm,

Bulmasun noqsani gün-gündən mükəmməl mah olur.

Şahinünq könqli əcəb xəlvət sərayinqdür sənünq,

Bu büsatü rövnəqünq şahi qəçan bişah olur.

**ŞAH İSMAYIL XƏTAİ**

*Qüdrətli Azərbaycan Səfəvilər dövlətinin qurucusu, nüfuzlu təriqət başçısı və görkəmli şair Şah İsmayıl Xətai anadilli ədə­biyyatımızın və Azərbaycan ədəbi dilinin inkişafında müstəsna xidmətləri olan tarixi-ədəbi simadır. 17 iyul 1487-ci ildə Ər­də­bil­də anadan olmuş, 1524-cü il may ayının 23-də qısa, şərəfli ömrünü başa vurmuş, doğma şəhərində dəfn edilmişdir.*

*Həyatının böyük hissəsini hərbi yürüşlərə, dövlət quruculu­ğu­na sərf etməsinə baxmayaraq, Xətai zəngin ədəbi irs qoyub getmişdir. Şairin klassik şeirlər toplusu – “Divan”ı, fəlsəfi-didaktik mənzumələri, “Dəhnamə” məsnəvisi, “Nəsihətnamə” adlı əxlaqi traktatı, heca vəznində şeirləri dövrümüzə gəlib çat­mışdır.*

*Sağlığında tərtib edilmiş “Divan”ı əldə deyil. 259 şeirdən iba­rət “Divan”ının elmi-tənqidi mətni Paris əlyazması (1541) əsa­­sında 1959-cu ildə Turxan Gəncəyi tərəfindən hazır­lan­mışdır.*

*“Divan”da məhəbbət mövzusunda yazılmış qəzəllər üs­tün­lük təşkil edir. Canlı, sadə ana dilindəki qəzəlləri bütün ya­ra­dı­cı­lığına xas olan təbiiliyi, həyatiliyi, səmimiyyəti ilə seçilir. Xətai şeirinin vüsətindən, ona olan xalq məhəb­bətindən danı­şan türk alimi Abdulbaqi Gölpinarlı yazır: “Zatən ələvilər Xətaini – bu məxləsi o qədər ümumi­ləş­dir­miş­lər ki, hər hansı şai­rin şeirini sorurlarkən “bu şeirin Xətaisi kim?” deyə so­rur­lar və Xətai təxəllüslü hər hansı bir şeir oxunarkən məclislərdə qa­dınlar ayağa qalxar, ərkəklər diz çökər.”*

*Xətainin siyasi lirikasının ideya istiqamətini birliyə, vəhdətə çağırış təşkil edir. Bir sıra əsərlərində hürufiliyə rəğbəti hiss olunur. Xalq şeiri şəkillərində qələmə aldığı əsərləri XVI əsr Azərbaycan aşıq poeziyasının inkişafında əhəmiyyətli rol oy­namışdir.*

*Yaradıcılığının əhəmiyyətli hissəsini təşkil edən təriqət şeirində, o cümlədən qızılbaşlığı təlqin edən əsərlərində fəlsəfi, dərin ictimai məzmunlu fikirləri əksini tapmışdır. İstər dünyəvi, istərsə də təriqət şeirlərindəki sadə və aydın dili, xalqa yaxın üslubu və poetik düşüncəsi ilə Xətai bədii fikrimizin yeni forma və məzmun məcrasında təkamülünə qüvvətli təkan vermişdir.*

**Qəzəllər**

Neylərəm ol cənnəti içində dildar olmasa,

Qoy anı viranə qalsun, baxçada bar olmasa.

Ğəflət əhli qaldı həqdən şöylə bil kim, binəsib,

Qanda didarı görür, ol bunda bidar olmasa.

Dünyada aşiq olan geydi məlamət donunu,

Hər yetən aşiq olurmi, dərd ana kar olmasa?

Aşiqin meydanda başi top yerinə çalınur,

Başını meydana qoymaz, kim ki, sərdar olmasa.

Doğruluq dost qapısıdır, doğru gəl gir bu yola,

Əgri meydanda utanur, onda iqrar olmasa.

Ey Xətai, gövhəri xərc eyləmə nadanə sən,

Gövhərin qədrini bilməz, gər xiridar olmasa.

\*\*\*

Bu aləm hüsninə heyrandır, ey dust,

Sana bu qönçə ləb xəndandır, ey dust.

Mən ol Yə’qub nisbət zar boldum,

Cəmalın Yusifi-Kən`andır, ey dust.

Hilali qaşını ta gördü çeşmim,

Bu canım eydinə qurbandır, ey dust.

Sana bu künfəkan valeh bolubdur,

Ki, hüsnin surəti-rəhmandır, ey dust.

Cəmalın səfhəsində xəttü xalın,

Yüzündə ayəti-Qur`andır, ey dust.

Sənin eşqin vücudim şəhdi içrə

Bu könlüm təxtinə sultandır, ey dust.

Xətaiyə, demişsən, cövr edim çox,

Yenə lütfü yenə ehsandır, ey dust.

\*\*\*

Vücudini bu könlüm can demişdir,

Ləbini lə`l ilə mərcan demişdir.

Sacın rəngin şəbi-qədr oxuyanlar

Yüzün nurin məhi-taban demişdir.

Bu könlüm eşqini, ey qəmgüsarım,

Vücudim şəhrinə sultan demişdir.

İki gözüm yaşı hər dəm yüzimə

Birin Nilü, birin Ümman demişdir.

Əyağın tozinə, ey nuri-rəhman,

Xətai canını qurban demişdir.

\*\*\*

Ey həq əhli, sən sənin cismində beytüllahi gör,

Xancaru əzm eyləsən, lövhində ərşüllahi gör.

Adəmin şə`nində kərrəmna dedi nitqi-ilah,

Əhli-mə`nasan, həqiqət sümmə vəchüllahi gör.

Zakirəm, zikr eylərəm, könlümdə özgə kimsə yox,

Natiqəm, nitqi-hidayət, gəl həbibüllahi gör.

Hazihi-cənnati-ədnin dəftərin şərh eyləyən

İblis olma, gəl sücud eylə bu babüllahi gör.

Lövhi-məhfuzin Xətai əbcədin qıldı bəyan,

Div degilsən, xatəmin xətmində Fəzlüllahi gör.

\*\*\*

Yer yox ikən, gög yox ikən ta əzəldən var idim,

Gövhərin yekdanəsindən iləri pərgar idim.

Gövhəri ab eylədim, dutdu cəhanı sərbəsər,

Yeri, gögi, ərşü kürsi yaradan səttar idim.

Gah Hüseynilən bilə pustimi soydu qadilər,

Gah o Mənsur donuna girdim, ənəlhəq dar idim.

Girdim Adəm cisminə, kimsənə bilməz sirrimi,

Mən bu beytullah içində ta əzəldən var idim.

On səkiz min aləmə mən gərdiş ilə gəlmişəm,

Ol səbəbdən həqq ilə sirdar idim, sərdar idim.

Dünyasından mən anın sirrin bilirdim, ol mənim,

Dəryanın altındakı sac qızdıran ənnar idim.

Mən Xətaiyəm, həqi həqq tanımışam, bigüman,

Anın içün ol yaratdı, mən ana dərkar idim.

\*\*\*

Səndən özgə yarım olsa, ey pərivəş simtən

Asitanın çövrəsində qoy ki, xak olsun bədən.

Ol rəqiblər tə`nəsindən ehtirazın ta nədir?

Bəndəyə hiç iltifatın yoxdurur, yarəb, nədən?

Ol yüzi gül, zülfi sünbül, qaməti sərvi-rəvan

Ruzü şəb dutmuşdurur çeşmim kənarında vətən.

Sorsam ol şirin dodağın püstəmidir, ya nəbat,

Yarəb, ol nazik vücudun ya səmindir, ya səmən?

Çini-zülfində Xətai ta dutubdur məskənin,

Yarəb, ol gülgün yanağın gülmidir, ya nəstərən?

\*\*\*

Qızılgül bağü bustanım, nə dersən?

Fəda olsun sana canım, nə dersən?

Qərarü səbrü aramım tükəndi,

Kəsildi külli fərmanım, nə dersən?

Əridi iligim, qaldı sümügüm,

Bu təni tərk edər canım, nə dersən?

Xamu dərdlülərə dərman bulundu,

Dəvasız dərdə dərmanım, nə dersən?

Xamunun küfr ilə imanı vardır,

Mənim küfr ilə imanım, nə dersən?

Sənin məqsudin oldur kim, mən ölüm,

Halal olsun sənə qanım, nə dersən?

Əgər yatsam min il toprağ içində,

Dürüstdür əhdü peynım, nə dersən?

Xətai çün səni can ilə sevdi,

Sevən ölsünmi, sultanım, nə dersən?

\*\*\*

Yüzün gördüm sənin, ey yari-məhru,

Könüllər afəti, ya yüzmidir bu?

Dodağın həsrətindən xəstə haləm,

Axıtdı gözlərim yaşın behər su.

Həbəşdir kim, müsafir Rumə düşmüş

Yüzün səfhindəki ol xali-hindu.

Gözündən ahu tək dağlarə düşdüm,

Nə sehr etdi mana ol iki cadu?

Xətai der yüzün xurşidə nisbət,

Sözü rövşən dedim yüzünə qarşu.

\*\*\*

Gərçi hicrindən zəifü natəvan oldum yenə,

Pir ikən yüzünü gördüm, novcavan oldum yenə.

Dövri-hüsnindən günəş tək olmuş idim aşikar,

Hicr səhrasinə düşdüm, binişan oldum yenə.

Aqil idim dünyada Leyli cəmalın görmədən,

Eşq ilən Məcnun təki bixaniman oldum yenə.

Ta ki, asibi-fələkdən görməyə hüsnin zəval,

Eşigində gecə-gündüz pasiban oldum yenə.

Bu Xətainin dilində eşqiniz pünhan ikən

Cümleyi-aləm dilində dastan oldum yenə.

\*\*\*

Yenə bipərvalığı yad etdigin yə’ni ki nə?

Olur-olmaz sözü bünyad etdigin yə’ni ki nə?

Hər səhər ta sübh olunca tapmazam çün rahəti,

Bəndəni qayğudan azad etdigin yə’ni ki nə?

Ğüssəvü dərdü fəraq ilən, əya Şirin misal,

Aşiqi dağlarda Fərhad etdigin yə’ni ki, nə?

Yüz gəz ölsəm dünyada bir dəm mana yoxdur vüsal,

Firqətində ömrümü bad etdigin yə’ni ki, nə?

Səngdil yarın əlindən ah edübən dəmbədm

Yaxə yırtıb, baş açub dad etdigin yə’ni ki nə?

Ölmüşəm hicrində gecdən çürümüşdür üstixan,

Dirligi də mana bir ad etdigin yə’ni ki, nə?

Ta ki, fəryadinə yetməz lütf edüb ol şahi-hüsn,

Ey Xətai, munca fəryad etdigin yə’ni ki nə?

**Qoşmalar**

Könül, nə gəzirsən seyran yerində,

Aləmdə hər şeyin var olmayınca?!

Olura-olmaza dost deyib gəzmə,

Bir əhdinə bütün yar olmayınca.

Yürü, sufi, yürü yolundan azma,

Elin qeybətinə quyular qazma,

Yorulma bihudə, boşuna gəzmə,

Yanında mürşidin var olmayınca.

Qalxdi, havalandı könlün quşu,

Qovğa, qeybət etmək kötünün işi,

Ustadın tanımaz bunda hər kişi,

Onun kim mürşüdü ər olmayınca.

Varub bir kötüyə sən olma nökər,

Çərxinə dəgərdə, dolunu dögər,

Nə xudadan qorxar, nə hicab çəkər,

Bir kötüdə namus, ar olmayınca.

Şah Xətaim edim bu sirri bəyan,

Kamilmidir cahil sözünə uyan?

Bir başdan ağlamaq ömrədir ziyan,

İki başdan mühibb, yar olmayınca.

\*\*\*

Gəl öyüd verəyim, öyüd alırsan,

Xidmət eylə genə gülü bulunca.

Karvan gedər, sağın, geri qalırsan,

Haman əldən qoyma yolu bulunca.

Öldürsə də çıxmaz yoldan yol əyri,

Gerçəklərin əlindədir yuləri,

Göründü, seyr eylə axan suları,

Qarışır ümmana seli bulunca.

Arı oldun, hər çiçəkdən alırsan,

Balın damızlığın qanda bulursan,

Yetmiş min ayətə dəlil olursan,

Anlayıb da bu dəlili bulunca.

Dinləyib də bu mə`nayi yazmalı,

Hər kişi halınca quyu qazmalı,

Yeddi padşahlıq yeri gəzməli,

Halına münasib yeri bulunca.

Sil-süpür qəlbini, süddən bəyaz et,

Öldür nəfisini, şeytandan arıt,

Doxsan doqquz yerə çıxdı Bəyazid,

Halına münasib yeri bulunca.

Şah Xətaim aydur: - Baxma bu halə,

Könlümüzdə vardır bir ulu qala,

Əlif gələ, ayin gələ, mim gələ,

Dərdli qullar dərmanını bulunca.

\*\*\*

Gəl, a könül, xoş görəlim bu dəmi,

Bu da böylə qalmaya bir gün ola.

Kişi çəkmək gərək qüssəyi, qəmi,

Haqdan gəlir, hər nə gəlsə bir qula.

Ər odur e`tiqad edə pirinə,

Nəzər edə əvvəlü axirinə.

Əlbət, yol qədimdir iltər yerinə,

Sana kim neylərsa, sala gör yola.

Biz də bilirik ki, dostu, qardaşı,

Bulamadım bir qara gün yoldaşı.

Dost keçinib yüzə gülən qəllaşı,

Bahasıdır, satmaq gərək bir pula.

Hər kişi bir xəyal ilə əglənir,

Daim onun könlündə ol əglənir.

Böylə olur sevdigim gah ağlanır,

Kimi gördük qiyamətədək gülə.

Qarunu gör bunadı, ya bulduqca,

İnandı fələk yüzünə güldükcə.

Sən eylik et, durma əldən gəldikcə,

Dedilər: – Xalq bilməzsə, xaliq bilə.

Gerçək olan kişi dostdan ayrılmaz,

Dəgmə kişidə həqiqət bulunmaz,

Sən səni satsan, yedirsən, bilinməz,

Bu zamanda kimsə yaramaz elə.

Xətai, dünyanın ötəsi fani,

Bizdən əvvəl bunda gələnlər qani?

Sanma daim şad yürüyə düşməni,

Bir gün olur növbət ona da gələ.

\*\*\*

Bu yolun yolçusu olayım dersən,

Əldə iki qarpız tutmalı degil.

Dərviş olub şalvar geyəyim dersən,

Gahi geyib, gahi atmalı degil.

Namərd bağçasında qönçə gül olmaz,

Kamil ilə yoldaş olan yorulmaz,

İki məxluq vardır, haqqa qul olmaz,

Məğrurluq, kibirlik etməli degil.

Məğrurlar orada olurlar yalan,

Kibr imiş yorulub yollarda qalan,

Əgər yolçu isən, körpünü dolan,

Göz görə çamura batmalı degil.

Qoyun quzusuna nasıl mələdi?

Öküzün qulağın kimlər ənədi?

Qərib bülbül gül dalında tünədi,

Hər çalı başında ötməli degil.

Şah Xətaim imam Cəfər müxbiri,

Haqqın yaranıdır Veysül-Qərəni,

Haqqın xəznəsindən gələn gövhəri

Müştəri olmadan satmalı degil.

\*\*\*

Bu gün ələ almaz oldum mən sazım,

Ərşə dirək-dirək çıxar avazım,

Dörd şey vardır bir qarındaşa lazım,

Bir elim, bir kəlam, bir nəfəs, bir saz.

Gözəl əlim çıxsa, çıxsa salınsa,

Bədir aylar kimi doğsa, dolunsa,

Dörd şey vardır bir qarındaşa lazım,

Bir xeyir, bir şər, bir ibadət, bir niyaz.

Yaz olunca çəmən-çayır üstünə

Ərməğan sunarlar dostu dostuna,

Dörd şey vardır ovu almış dəstinə.

Bir şahin, bir toğan, bir əspir, bir baz.

Cahil olan söylər, sözünü bilməz,

Meydana gəlincə özünü bilməz,

Dörd şey vardır cənnət yüzünü bilməz:

Bir münkir, münafiq, bir Yezid, qanmaz.

Şah Xətaim aydır: - Sən qulun nedər?

Gözəl dünyasını tərk edər, gedər,

Dörd şey vardır ildən-ilə dövr edər,

Bir aydır, bir gündür, bir qışdır, bir yaz.

**Varsağı**

Allah-Allah den, qazilər,

Ğazilər deyən şah mənəm,

Qarşu gəlin, səcdə qılın,

Ğazilər deyən şah mənəm.

Uçmaqda tuti quşuyam,

Ağır ləşgər ər başıyam,

Mən sufilər yoldaşıyam,

Ğazilər deyən şah mənəm.

Nerdə əkərsən, bitərəm,

Xanda çağırsan, yetərəm,

Sufilər əlin tutaram,

Ğazilər deyən şah mənəm.

Mənsur ilə darda idim,

Xəlil ilə narda idim,

Musa ilə Turda idim,

Ğazilər deyən şah mənəm.

Qırmızı taclı, boz atlı,

Ağır ləşgər nisbətli,

Yusif peyğəmbər sifətli,

Ğazilər deyən şah mənəm.

Xətaiyəm, al atlıyam,

Sözü şəkərdən datlıyam,

Murtuza Əli zatlıyam,

Ğazilər deyən şah mənəm.

**Rübai**

Ta badeyi-xoşgüvar var, ey saqi,

Ta vardır əlində ixtiyar, ey saqi,

Bir dövr elə kim, dövrüdolanmış dövran

Nə badə qoyar, nə badəsar, ey saqi.

**Qitə**

Eşq dəryasında qəvvas olmasan mərdanəvar,

Keçmə namərd körpüsündən, qoy aparsın su səni.

Dün bənövşə seyr edə gördüm nihani gəşt edir,

Dilbərim əgninə geymiş bir qəbayi-susəni.

**Gəraylı**

Gövhərin keçməyən yerdə

Satma, qardaş, kərəm eylə.

Ləl daşını çay daşına

Qatma, qardaş, kərəm eylə.

Gördün bir yerdə aşina,

Hər nə dersən öz başına,

Yol daşını yol quşuna

Atma, qardaş, kərəm eylə.

Gördünsə bir yerdə rəqib,

Neylərsən yüzünə baxıb,

Münkiri qatara çəkib

Getmə, qardaş, kərəm eylə.

Xətaim çagırır, ərə,

Dünya belə gəlmiş zira,

Arif oxun əbəs yerə,

Atma, qardaş, kərəm eylə.

\*\*\*

Aqil, gəl bəri, gəl bəri,

Gir könülə nəzər eylə.

Görür göz, eşidir qulaq,

Söylər dilə nəzər eylə.

Başdır gövdəyi götürən,

Ayaq mənzilə yetirən,

Dürlü məsləhət bitirən

İki ələ nəzər eylə.

Sufi isən, alıb satma,

Hilalına haram qatma,

Yolun əyrisinə getmə,

Doğru yola nəzər eylə.

İki əlin qızıl qanda,

Çox günahlar vardır məndə,

Ya ilahi, kərəm səndə,

Düşgün qula nəzər eylə.

Xətai aydır: – Ya ğəni,

Verən mövla alır canı,

Əvvəl kəndi-kəndin tanı,

Sonra elə nəzər eylə.

**Bayatı**

Xətai, işin düşər,

Gəlib-gedişin düşər,

Dişləmə çiy löqməni,

Yerinə dişin düşər.

**“Nəsihətnamə”**

168 beytdən ibarət bu məsnəvidə Xətai dini-fəlsəfi baxış­la­rı­nı ümumiləşdirməyə çalışmışdır. Dünya­gö­rü­şü etibarilə sufi-pan­teist olan şair əsərində vəhdəti-vücud tə­li­minə əsaslanır, şiə-qızılbaş ideologiyasına sadiq qalır. Məs­nə­vi­də sufi-hürufi-şiə məfkurəsinin tərbiyəvi-əxlaqi fikirlər işı­ğında konseptual xarakter alması, daha geniş ictimai məz­mun kəsb etməsi məqsədi güdülür. Bunun üçün Xətai sufi-irfani baxışlarını şiə-qızılbaş hərəkatı ilə birləşdirməyə cəhd edir.

**“Dəhnamə”**

Xətainin həcmcə ən iri əsəridir (1223beyt). Ana dilində ya­zıl­­mış ilk məsnəvilərdən biridir. 1506-cı ildə qələmə alın­mış­dır. Əsərə Aşiq və Məşuqənin dilindən iyirmidən artıq qəzəl və kiçik lirik parçalar, habelə “Məsnəvi” adı altında beş haşiyə xa­rakterli şeir daxil edilmişdir. Əsərdə ənənəvi baş­lıqlardan sonra imamların tərifi verilir. Daha sonra şairin 62 bey­tlik məşhur “Bahariyyə”si gəlir.

**Qısa məzmunu:** Eşq mərəzinə mübtəla olanları “əbləh, biəql” hesab edən bir gənc çəməndə yatarkən yuxuda mələk simalı gözəl görür və ona aşiq olur. Yuxudan dəli kimi ayılan Aşiqin qəmi, məlalı günbəgün artır, vurulduğu gözəlin yerini öyrənmək üçün gecə-gündüz ahu-zarla Haqqa yalvarıb imdad diləyir. Nəhayət, Hatifdən gələn səs Aşiqə xəbər verir ki onun sevdiyi bir pəridir və məskəni pərilər bağıdır. Bağa yollanan Aşiq Məşuqinin əlçatmaz bir gözəl olduğunu görüb vüsala ümidini itirəndə qəflətən bağbanla qarşılaşır. Bağban əv­vəlcə ona hədə-qorxu gəlir, hətta döyür. Aşiq dərdini bağ­ba­na söyləyir, Hatifdən gələn səsin ona bağa getməsini və Mə­şu­qə­yə eşqini bəyan etməsini tapşırdığını deyir. Bağban əh­va­lat­dan hali olub Aşiqə məsləhət görür ki, Səbanı tapıb qasid kimi Məşuqənin yanına göndərsin. Aşiq əvvəl Səbanı, sonra Ahı, Hu­şu, Göz yaşını Məşuqənin yanına göndərir. Məşuqə qəzəb­lə­nir, hətta Səbanı əsir edib əzab verir. Lakin Aşiq dəyanət gös­tərir, eşqində saf, dönməz olduğunu sübuta çalışır, Məşuqənin bü­tün sınaqlarına dözür. Nəhayət, Məşuqə onun vəfasına ina­nır, Səbanı azad edir, Səbadan Aşiqə vüsal müjdəsi göndərir, sev­gililər görüşür.

**MƏHƏMMƏD FÜZULİ**

*Şərq ədəbi-bədii və ictimai-fəlsəfi fikirinin qüdrətli nüma­yəndəsi, türk qəzəl dünyasının yenilməz ustadı, anadilli ədə­biy­yatımızın iftixarı Məhəmməd Füzuli 1494-cü ildə Kərbalada ana­dan olmuş, 1556-cı ildə orada ömrünü başa vurmuş və İmam Hüseyn türbəsi yanında dəfn edilmişdir.*

*Şairin atası Süleyman oğuzların Bayat boyundandır. XV əs­rin sonlarında Azərbaycandan İraqa köç etmişdir. Rəvayətə gö­rə, Süleyman əfəndi ziyalı adam olmuş, Hillada (İraq) müf­ti­lik etmişdir. Oğlu Məhəmmədi də elmlərə sövq etmiş, ona mü­kəm­məl təhsil vermişdir. Mənbələr Füzulinin “Fəzli” tə­xəl­lü­sü ilə şeirlər yazan Fəzlullah adlı bir oğlu olduğunu, alim, fazil şəxs kimi tanındığını təsdiqləyir.*

*Füzulinin üç dildə yaratdığı ölməz ədəbi irsinə ana dilində “Di­van”ı, ”Söhbətül-əsmar” (“Meyvələrin söhbəti”) və “Bən­gü-badə” (“Tiryək və şərab”) alleqorik poemaları, ”Leyli və Məc­nun” poeması, ”Hədiqətüs-süəda” məqtəli, “Şika­yət­na­mə”, yaxud “Nişançı Paşaya məktub” və digər məktubları, “Hə­disi ərbəin” in tərcüməsi, fars dilində “Divan”ı, “Səhhət və mərəz”, ”Rind və zahid” risalələri, ”Yeddi cam” (“Sa­qi­na­mə”) poeması, ərəb dilində “Mətləül-etqad” fəlsəfi traktatı və türkcə, farsca və ərəbcə qəsidələr “Divan”ı daxildir.*

*Şairin “Türk Divanı”nın elm aləminə yüzdən artıq nüsxəsi məlumdur. Füzulinin İran alimi Əmin Sadiqi tərəfindən on bir əlyazması (Bakı, Məşhəd, Tehran və s.) əsasında tərtib və 1996-cı ildə Tehranda nəşr etdirdiyi “Türkcə Divan”ı ən kamil tənqidi mətn hesab olunur. ”Divan” a 292 qəzəl, 3 tərcibənd, 1 tərkibbənd, 10 müsəmmət, 43 qitə, 42 qəsidə, “Bəngü badə” poe­ması və “Başqa şeirlər” başlığı altında 15 poetik nümunə salınmışdır.*

*Şərq şeirinin, demək olar ki, bütün şəkillərində misilsiz əsər­lər yaradan dahi lirik qəzələ üstünlük vermişdir. Füzuli ilk növ­bə­də qəzəl şairidir, eşq-məhəbbət şairidir, gözəllik aşiqidir. Şairin qəzəllərində eşqin, istək və hisslərin tərənnümü, real, həyati gözəlin vəsfi mühüm yer tutur. Lakin çox zaman bəşəri eşq ilahi sevgilə birləşir, şairin canlı gözələ olan məhəbbəti Hüsnü Camala olan müqəddəs sevgisi ilə eyniləşir. Füzulinin kədəri də bəşəri kədərdir. Zəmanənin, riyakər zahidlərin qul vəziyyətinə saldığı insanların faciəsinə yanan şairin kədəridir.*

*Füzuli yaradıcılığının əhəmiyyətli hissəsini qəsidələr təşkil edir. Şairin ana dilində 48, farsca 30, ərəbcə 12 qəsidəsi mə­lum­dur. Qəsidələrində daha çox humanist fikirlərini ifadə et­miş, əxlaqi-tərbiyəvi motivlərə geniş yer ayırmışdır.*

*Füzuli nəsr əsərlərini də üç dildə yazmışdır. ”Türkcə Di­van”ına, ”Leyli və Məcnun”a, qəsidələr “Divanı”na yazdığı mü­­qəddimələr, məktubları, ”Rind və Zahid”, ”Səhhət və mə­rəz”əsərləri və iri həcmli “Hədiqətüs-süəda”(“Xoşbəxtlər bağçası”) məqtəli XVI əsr nəsrimizin örnəkləridir.*

**Qəzəllər**

Məni candan usandırdı, cəfadan yar usanmazmı?  
Fələklər yandı ahımdən, muradım şəmi yanmazmı?  
  
Qamu bimarina canan dəvayi-dərd edər ehsan,   
Neçin qılmaz mənə dərman, məni bimar sanmazmı?

Ğəmim pünhan tutardım mən, dedilər: yarə qıl rövşən,   
Desəm, ol bivəfa bilməm, inanarmı, inanmazmı?  
  
Şəbi-hicran yanar canım, tökər qan çeşmi-giryanım,   
Oyadır xəlqi əfğanım, qara bəxtim oyanmazmı?  
Güli-rüxsarınə qarşu gözümdən qanlı axar su,   
Həbibim, fəsli-güldür bu, axar sular bulanmazmı?

Degildim mən sənə mail, sən etdin əqlimi zail,   
Mənə tə’n eyləyən ğafil səni görgəc utanmazmı?  
  
Füzuli rindi-şeydadır, həmişə xəlqə rüsvadır,   
Sorun kim, bu nə sevdadır, bu sevdadan usanmazmı?

\*\*\*

Pənbeyi-mərhəmi-dağ içrə nihandır bədənim,   
Diri olduqca libasım budur, ölsəm, kəfənim.   
  
Canı canan diləmiş, verməmək olmaz, ey dil,   
Nə niza eyləyəlim, ol nə sənindir, nə mənim.   
  
Daş dələr ahım oxu, şəhdi-ləbin şövqündən,   
Nola zənbur evinə bənzəsə beytül-həzənim.   
  
Tövqi-zənciri-cünun daireyi-dövlətdir,   
Nə rəva kim, məni ondan çıxara zəfi-tənim.   
  
Eşq sərgəştəsiyəm, seyli-sirişk içrə yerim,   
Bir həbabəm ki, həvadən doludur pirəhənim.   
  
Bülbüli-ğəmzədəyəm, bağü bəharım sənsən,   
Dəhənü qəddü rüxün qönçəvü sərvü səmənim.   
  
Edəmən tərk, Füzuli, səri-kuyin yarın,   
Nə qədər zülm yerisə, mənə xoşdur vətənim!

\*\*\*

Dəhənin dərdimə dərman dedilər cananın,   
Bildilər dərdimi, yoxdur dedilər dərmanın.   
  
Olsa məhbublərin eşqi cəhənnəm səbəbi,   
Hurü ğılmanı qalır kəndisinə Rizvanın.

Keçdi meyxanədən el, məsti-meyi-eşqin olub,   
Nə mələksən ki, xərab etdin evin şeytanın?  
  
Vurmazam sihhət üçün mərhəm oxun yarəsinə,   
İstərəm çıxmaya zövqi-ələmi-peykanın.   
  
Nə bilir oxumayan müshəfi-hüsnün şərhin,   
Yerə göydən nə üçün endiyini Quranın.   
  
Yerdən, ey dil, göyə qavmuşdu sirişkin mələyi,   
Onda həm qoymayacaqdır oları əfğanın.   
  
Ey Füzuli, olubam ğərqeyi-girdabi-cünun,   
Gör nə qəhrin çəkirəm dönə-dönə dövranın.

\*\*\*

Məndə Məcnundan füzun aşiqlik istedadı var,   
Aşiqi-sadiq mənəm, Məcnunun ancaq adı var.

Nola qan tökməklə mahir olsa çeşmim mərdümü,   
Nütfeyi-Qabildürür, ğəmzən kimi ustadı var.

Qıl təfaxür kim, sənin həm var mən tək aşiqin,   
Leylinin Məcnunu, Şirinin əgər Fərhadı var.

Əhli-təmkinəm, məni bənzətmə, ey gül, bülbülə,   
Dərdə yox səbri onun, hər ləhzə min fəryadı var.

Öylə bədhaləm ki, əhvalım görəndə şad olur,   
Hər kimin kim, dövr cövründən dili-naşadı var.

Gəzmə, ey könlüm quşu, qafil fəzayi-eşqdə  
Kim, bu səhranın güzərgəhlərdə çox səyyadı var.

Ey Füzuli, eşq mənin qılma nasehdən qəbul,   
Əql tədbiridir ol, sanma ki, bir bünyadı var.

\*\*\*

Ol pərivəş kim, məlahət mülkünün sultanıdır,   
Hökm onun hökmüdür, fərman onun fərmanıdır.   
  
Sürdü Məcnun növbətin, indi mənəm rüsvayi-eşq,   
Doğru derlər, hər zaman bir aşiqin dövranıdır.

Ləhzə-ləhzə könlüm odundan şərərlərdir çıxan,   
Qətrə-qətrə göz tökən sanmın sirişkim qanıdır.   
  
Çaklər cismimdə tiği-eşqdən, eyb etminiz  
Kim, cünun gülzarının bunlar güli-xəndanıdır.

Ey Füzuli, ola kim, rəhm edə yar əfğanına,   
Ağlagil zar, onca kim, zar ağlamaq imkanıdır.

\*\*\*

Ney kimi, hər dəm ki, bəzmi-vəslini yad eylərəm,   
Ta nəfəs vardır quru cismimdə, fəryad eylərəm.   
  
Ruzi-hicrandır sevin, ey mürği-ruhim kim, bu gün  
Bu qəfəsdən mən səni, əlbəttə, azad eylərəm.   
  
Vəhm edib ta salmaya sən mahə mehrin hiç kim,   
Kimə yetsəm zülmü cövründən ona dad eylərəm.   
  
Qan yaşım qılmaz vəfa giryan gözüm israfına,   
Bunca kim, hər dəm cigər qanından imdad eylərəm.   
  
İncimən hər necə kim, əğyar bidad eyləsə,   
Yar cövrüyçün, könül, bidadə mötad eylərəm.

Bilmişəm bulman vüsalın, leyk bir ümmid ilə  
Gah-gah öz xatiri-naşadımı şad eylərəm.   
  
Lövhi-aləmdən yudum əşk ilə Məcnun adını,   
Ey Füzuli, mən dəxi aləmdə bir ad eylərəm.

\*\*\*

Kuhikən künd eyləmiş min tişəyi bir dağilən,   
Mən qoparıb salmışam min dağı bir dırnağilən.   
  
Ğəm yolunda mən qalıb, getdiysə Məcnun, yox əcəb:  
Sayruya düşvardır həmrəhlik etmək sağilən.   
  
Gərdü-rahın verməsə göz yaşına təskin, nola:  
Tutmaq olmaz böylə seylabın yolun toprağilən.   
  
Qəm oğurlar eşq bazarında nəqdi-ömrümü,   
Qılmaq olmaz sud sövdadə yaman ortağilən.   
  
Rövzeyi-kuyində bulmuşdur Füzuli bir məqam  
Kim, ona cənnət quşu yetməz min il uçmağilən.

\*\*\*

Hər görən eyb etdi abi-dideyi-giryanımı,

Eylədim təhqiq, görmüş kimsə yox cananımı.

Ləhzə-ləhzə xublər gördüm ki, dil qəsdindədir,

Parə-parə eylədim mən həm dili-suzanımı.

Çox yetirmə göylərə əfğanım, ey kafir, sağın,

İncinir nakəh Məsiha eşidib əfğanımı.

Qılma hər sa’ət məni rüsvayi-xəlq, ey bərqi-ah,

Eyləmə rövşən şəbi-ğəm külbeyi-əhzanımı.

Çıxma, ey divanə, bazari-məlamətdən döyü,

Müttəsil çaki-giribanım tutar damanımı.

Qansı bütdür bilməzəm imanımı qarət qılan,

Səndə iman yox ki, sən aldın deyim imanımı.

Ey Füzuli, canə yetmişdim könüldən, şükr kim,

Bağladım bir dilbərə, qurtardım ondan canımı.

\*\*\*

Təşneyi-cami-vüsalın abi-heyvan istəməz,   
Mayili-muri-xətin mülki-Süleyman istəməz.   
  
Zülməti-zülfün giriftari dəm urmaz nurdən,   
Talibi-şəmi-rüxün xurşudi-rəxşan istəməz.   
  
Eyləməz meyli behişt üftadeyi-xaki-dərin,   
Sakini-künci-ğəmin seyri-gülüstan istəməz.   
  
Cövrdən ah etmə, ey aşiq ki, eyni-lütfdür,   
Dust, əsbabi-kəmali-hüsnə nöqsan istəməz.   
  
Eşqdən vəhm etməsin aşiq, yıxar könlüm deyib,   
Hiç sultanəm deyən mülkünü viran istəməz.   
  
Aşiq isən rindü rüsvalıqdan ikrah etmə kim,   
Eşq sirrin iqtizayi-dövr pünhan istəməz.   
  
Ey Füzuli, müttəsil, dövran müxalifdir mana,   
Ğaliba, ərbabi-iste’dadı dövran istəməz.

\*\*\*

Ey xoş ol məst ki, bilməz ğəmi-aləm nə imiş,   
Nə çəkər aləm üçün qəm, nə bilir ğəm nə imiş.

Bir pəri silsileyi-eşqinə düşdüm nagah,   
Şimdi bildim səbəbi-xilqəti-Adəm nə imiş.

Vaiz ovsafi-cəhənnəm qılır, ey əhli-vərə,   
Var onun məclisinə, bil ki, cəhənnəm nə imiş.   
  
Oxu köksümdən ötüb qalmış imiş peykanı,   
Ah, bildim səbəbi-ahi-dəmadəm nə imiş.   
  
Ey Füzuli, məzeyi-saqiyü səhba bildin,   
Tövbə qıl, ta biləsən zərqü riya həm nə imiş.

\*\*\*

Tutuşdu ğəm oduna şad gördüyün könlüm,

Müqəyyəd oldu ol azad gördüyün könlüm.

Diyari-hicrdə seyli-sitəmdən oldu xərab

Fəzayi-eşqdə abad gördüyün könlüm.

Nə gördü badədə bilmən ki, oldu badəpərəst

Müridməşrəbü zəhhad gördüyün könlüm.

Fəraqın odunu gördükcə mum tək əridi

Səbatü səbrdə fulad gördüyün könlüm.

Gətirdi icz, görüb eşq müşkül olduğunu

Qamu hünərlərə ustad gördüyün könlüm.

Degildi böylə, dəmində bir əhli-işrət idi

Bu qanlar içməyə mötad gördüyün könlüm

Füzuli, eylədi ahəngi-eyşxaneyi-Rum

Əsiri-möhnəti-Bəğdad gördüyün könlüm.

\*\*\*

Nola zahid bilsə küfri-zülfün iman olduğun,   
Şimdi görmüşlərmidir kafir müsəlman olduğun.   
  
Mən əgər aşiq olub din verməsəydim qarətə,   
Kim bilirdi eşq mülkün kafiristan olduğun?  
  
Qıl səvab, ey göz, töküb qan, vaqif et ğafilləri,   
Meyl edənlər eşqə bilsinlər cigər qan olduğun.

Daşə bənzər qanlı hər pərkalə kim, gözdən çıxar,   
Ondan etdim fəhm könlüm şəhri viran olduğun.

Vədeyi-vəslinə ol gündən ki, verdim könlümü,   
Mən onun bilməzmidim axir pəşiman olduğun.   
  
Eşqini asan görüb, oldum əsiri tifl ikən,   
Bilmədim gəldikcə bir aşubi-dövran olduğun.   
  
Ey Füzuli, xublər vəslinə eylərsən həvəs,   
Guiya bilməzsən ol vəsl içrə hicran olduğun.

\*\*\*

Canı kim cananı üçün sevsə, cananın sevər,   
Canı üçün kim ki, cananın sevər, canın sevər.

Hər kimin aləmdə miqdarıncadır təbində meyl,   
Mən ləbi-cananımı, Xızr abi-heyvanın sevər.   
  
Başə dəm düşdükcə təqsir eyləməz, eylər mədəd,   
Ol səbəbdən müttəsil çeşmim cigər qanın sevər.   
  
Mişki-Çin avarə olmuşdur vətəndən mən kimi,   
Qansı şuxun, bilməzəm, zülfi-pərişanın sevər.   
  
Su ki, sərgərdan gəzər, başında vardır bir həva,   
Ğaliba, bir gülrüxün sərvi-xuramanın sevər.   
  
Aqibət rusva olub mey tək düşər xəlq ağzına,   
Kim ki, bir sərməst saqi ləli-xəndanın sevər.   
  
Nolacaqdır, tərki-eşq etmə, Füzuli, vəhm edib,   
Ğayəti derlər ola bir bəndə sultanın sevər.

\*\*\*

Heyrət, ey büt, surətin gördükdə lal eylər məni,   
Surəti-halım görən, surət xəyal eylər məni.   
  
Mehr salmazsan mənə, rəhm eyləməzsən bunca kim,   
Sayə tək sevdayi-zülfün payimal eylər məni.   
  
Zəfi-tale, manei-tövfiq olur, hər necə kim,   
İltifatın arzuməndi-vüsal eylər məni.   
  
Mən gəda sən şahə yar olmaq yox, əmma, neyləyim,   
Arzu sərgəşteyi-fikri-mühal eylər məni.   
  
Tiri-ğəmzən atma kim, bağrım dələr, qanım tökər.   
İqdi-zülfün açma kim, aşüftəhal eylər məni.

Dəhr vəqf etmiş məni növrəs cavanlar eşqinə,   
Hər yetən məhvəş əsiri-xəttü xal eylər məni.   
  
Ey Füzuli, qılmazam tərki-təriqi-eşq kim,   
Bu fəzilət daxili-əhli-kəmal eylər məni.

\*\*\*

Ey məh, mənimlə dustlərim düşmən eylədin,   
Düşmən həm eyləməz bu işi kim, sən eylədin.

Peykanlarınla doldu tənim, afərin sənə,  
Bidad çəkməyə tənimi ahən eylədin.   
  
Təhsin sənə ki, könlüm evin tirə qoymadın,   
Hər zəxmi-navəkin ona bir rövzən eylədin.   
  
Olsun ziyadə rifətin, ey ahi-atəşin,   
Möhnətsəramizi bu gecə rövşən eylədin.   
  
Əksilməsin təravətim, ey əşki-laləgun,   
Gül-gül damıb məqamımızı gülşən eylədin.   
  
Can çıxsa, mənzil etməyə ev tut həbabdən,   
Ey göz yaşı ki, qəsdi-binayi-tən eylədin.   
  
Mümkün degil, Füzuli, cəhanda iqamətin,   
Bihudə sən bu mərhələdə məskən eylədin.

\*\*\*

Xəlqə ağızın sirrini hər dəm qılır izhar söz,   
Bu nə sirdir kim, olur hər ləhzə yoxdan var söz?   
  
Artıran söz qədrini sidq ilə qədrin artırar,   
Kim nə miqdar olsa, əhlin eylər ol miqdar söz.

Ver sözə ehya ki, tutduqca səni xabi-əcəl,   
Edə hər saət səni ol uyğudan bidar söz.

Bir nigari-ənbərinxətdir könüllər almağa,   
Göstərər hər dəm niqabi-ğeybdən rüxsar söz.

Xazini-gəncineyi-əsrardır, hər dəm çəkər  
Rişteyi-izharə min-min kövhəri-əsrar söz.

Olmayan ğəvvasi-bəhri-mərifət arif deyil  
Kim, sədəf tərkibi-təndir, lölöi-şəhvar-söz.

Gər çox istərsən, Füzuli, izzətin, az et sözü,  
Kim çox olmaqdan qılıbdır çox əzizi xar söz.

\*\*\*

Dil ki sərmənzili ol zülfi-pərişan olmuş,   
Nola cürmü ki, asılmasına fərman olmuş?  
  
Şahsən mülki-məlahətdə, sənə qullar çox,   
Biri oldur ki, varıb Misrdə sultan olmuş.   
  
Rəhm edib aşiqini həşr günü yaxmayalar  
Ki, bu dünyada əsiri-ğəmi-hicran olmuş.   
  
Dedilər ğəm gedirər badə, çox içdim, sənsiz,  
Ğəmi-hicranə müfid olmadı ol qan olmuş.   
  
Bağbani-çəməni-dəhrə xəyali-dəhənin  
Səbəbi-tərbiyəti-qönçeyi-xəndan olmuş.   
  
Adəm əvvəl səri-kuyin verib almış cənnət,   
Eşidib təni-mələk, sonra peşiman olmuş.   
  
Ey Füzuli, mənim əhvalımə bir vaqif yox,   
Böylə kim, aləm onun hüsnünə heyran olmuş.

\*\*\*

Dəhr bipərva, fələk birəhm, dövran bisükun,   
Dərd çox, həmdərd yox, düşmən qəvi, tale zəbun.   
  
Sayeyi-ümmid zayil, aftabi-şövq gərm,   
Rütbeyi-idbar ali, payeyi-tədbir dun.

Əql dunhimmət, sədayi-tənə yer-yerdən bülənd,   
Bəxt kəmşəfqət, bəlayei-eşq gün-gündən füzun.   
  
Mən ğəribi-mülkü rahi-vəsl pürtəşvişü məkr,   
Mən hərifi-sadəlövhü dəhr pürnəqşü füsun.   
  
Hər səhiqəd cilvəsi bir seyli-tufani-bəla,   
Hər hilaləbru qaşı bir sərxəti-məşqi-cünun.   
  
Yeldə bərgi-lalə tək təmkini-daniş bisəbat,   
Suda əksi-sərv tək təsiri-dövlət vajigun.

Sərhədi-mətlub pürmöhnət təriqi-imtəhan,   
Mənzili-məqsud pürasib rahi-azimun.

Şahidi-məqsəd nəvayi-çəng tək pərdəneşin,   
Sağəri-işrət həbabi-safi-səhba tək nigun.   
  
Təfriqə hasil, təriqi-mülki-cəmiyyət məxuf,   
Ah bilmən neyləyim, yox bir müvafiq rəhnümun.   
  
Çöhreyi-zərdin Füzulinin tutubdur əşki-al,   
Gör ona nə rənglər çəkmiş sipehri-niligun.

**Qitələr**

Hər kimin var isə zatında şərarət küfrü,

İstilahati-ülum ilə müsəlman olmaz.

Gər qara daşı qızıl qan ilə rəngin edəsən,

Təbə təğyir verib, ləli-Bədəxşan olmaz.

Eyləsən tutiyə təlim ədayi-kəlimat,

Nitqi insan olur, əmma özü insan olmaz.

Hər uzun boylu, sucaət edə bilməz dəva,

Hər agac kim, boy ata, sərvi-xuraman olmaz.

\*\*\*

Ol səbədən farsi ləfzilə çoxdur nəzm kim,

Nəzm-nazik türk ləfzilə ikən düşvar olur.

Ləhceyi-türki qəbuli-nəzmi-tərkib etməyib,

Əksərən əlfazı namərbutü nahəmvar olur.

Məndə tovfiq olsa, bu düşvarı asan eylərəm,

Novbahar olğac tikəndən bərqi-gül izhar olur.

**Ğəzəli-ustad**

Can vermə qəmi-eşqə ki, eşq afəti-candır,

Eşq afəti-can olduğu məşhuri-cahandır!

Sud istəmə sövdayi-qəmi-eşqdə hərgiz

Kim, hasili-sövdayi-qəmi-eşq ziyandır!

Hər əbruyi-xəm qətlinə bir xəncəri-xunriz,

Hər zülfi-siyah qəsdinə bir əfi ilandır!

Yaxşı görünür surəti məhvəşlərin, əmma,

Yaxşı nəzər etdikdə, sərəncamı yamandır!

Eşq içrə əzab olduğun ondan bilirəm kim,

Hər kimsə ki, aşiqdir, işi ahü fəğandır!

Yad etmə qara gözlülərin mərdümi-çeşmin,

Mərdüm deyib aldanma kim, içdikləri qandır!

Gər dersə Füzuli ki:”Gözəllərdə vəfa var”,

Aldanma ki, şair sözü, əlbəttə, yalandır!

**Ğəzəl Məcnuni-dilpəzirindir**

.

Ya Rəb, bəlayi eşq ilə qıl aşina məni!

Bir dəm bəlayi-eşqdən etmə cüda məni!

Az eyləmə inayətini əhli-dərddən,

Yəni ki, çox bəlalərə qıl mübtəla məni!

Olduqca mən, götürmə bəladan iradətim,

Mən istərəm bəlanı, çü istər bəla məni!

Təmkinimi bəlayi-məhəbbətdə qılma süst,

Ta dust tən edib deməyə bivəfa məni!

Getdikcə hüsnünü eylə ziyadə nigarımın,

Gəldikcə dərdinə betər et mübtəla məni!

Mən qandanü mülaziməti-etibarü cah,

Qıl qabili-səadəti-fəqrü fəna məni!

Öylə zəif qıl tənimi firqətində kim,

Vəslinə mümkün ola yetirmək səba məni!

Nəxvət qılıb nəsib Füzuli kimi müənə,

Ya Rəb, müqəyyəd eyləmə mütləq mana məni!

**Bu ğəzəl Məcnuni-zarindir**

Vəfa hər kimsədən kim, istədim, ondan cəfa gördüm,

Kimi kim, bivəfa dünyada gördüm, bivəfa gördüm.

Kimə kim, dərdimi izhar qıldım, istəyib dərman,

Özümdən həm betər bir dərdə onu mübtəla gördüm.

Mükəddər xatirimdən qılmadı bir kimsə qəm dəfn,

Səfadan dəm uran həmdəmləri əhli-riya gördüm.

Əgər su damənin tutdum, rəvan döndərdi üz məndən,

Və gər güzgüdən umdum sidq, əksi-müddəa gördüm.

Ayaq basdım dəri-ümmidə, sərgərdanlıq əl verdi,

Hünər sərriştəsin tutdum, əlimdə əjdaha gördüm.

Mənə göstərdi gərdun tirə bəxtim kövkəbin yüz gəz,

Məni-bədbəxt ona hər gah kim baxdım, qara gördüm.

Füzuli, eyb qılma üz çevirsəm əhli-aləmdən,

Nədən kim, hər kimə üz tutdum, ondan yüz bəla gördüm.

**Bu ğəzəl Leyli dilindəndir**

Yar rəhm etdi məgər əfğanimizə,

Ki, qədəm basdı bu gün külbeyi-əhzanimizə?

Əşk baranı məgər qıldı əsər kim, nagah

Bitdi bir şaxi-güli-tazə gülüstanimizə?

Bizə ah atəşinin yandığı ondan bilinir

Ki, çırağ eylədi rövşən şəbi-hicranimizə.

Bu vüsalə yuxu əhvalı demək mümkün idi,

Əgər olsaydı yuxu dideyi-giryanimizə.

Bir xəyal olsa məgər gördügümüz, yoxsa nigar,

Mütləqa xatirə gəlməz ki, gələ yanimizə.

Yar mehmanımız oldu, gəlin, ey canü könül,

Qılalım sərf nəmiz var isə mehmanimizə.

Dilbərin canə imiş qəsdi, Füzuli, gəl kim,

Can verib dilbərə, minnət qoyalım canimizə.

**Bu ğəzəl Məcnunun dilindəndir**

Öylə sərməstəm ki, idrak etməzəm dünya nədir,   
Mən kiməm, saqi olan kimdir, meyü səhba nədir?

Gərçi canandan dili-şeyda üçün kam istərəm,   
Sorsa canan, bilməzəm kami-dili-şeyda nədir.

Vəsldən çün aşiqi müstəğni eylər bir vüsal,   
Aşiqə məşuqdən hərdəm bu istiğna nədir? 

Hikməti-dünyavü mafihə bilən arif deyil,   
Arif oldur, bilməyə dünyavü mafihə nədir.

Ahu-fəryadın, Füzuli, incidibdir aləmi,   
Gər bəlayi-eşq ilə xoşnud isən, qovğa nədir?

**“Şikayətnamə”**

Füzulinin məktubları içərisində ədəbiyyat tariximiz üçün xüsusi əhəmiyyət və bədii dəyər kəsb edəni “Nişançı paşaya məktub” və ya daha çox “Şikayətnamə” adı ilə məşhur olan əsə­ridir. Bədii nəsr tariximizdə xüsusi yeri olan “Şikayətnamə” ilk sənədli nəsr və satira nümunəsi kimi də qiymətlidir.

Füzuli “Şikayətnamə”nin əvvəlindəki şeir parçasında maddi sıxıntı içində olarkən padşahdan lütf görmək arzusuna düş­dü­yü­nə rişxənd edir, tamahın şər, ağılsızlıq olduğunu yazır.

Sultan Süleyman Füzuliyə aylıq doqquz aqça bərat-təqaüd təyin edir. Bəratı almaq üçün Övqaf idarəsinə gedən şairi çox etinasız və biganə qarşılayırlar, salamını belə almırlar. Bu yan­lış hərəkətin və münasibətin səbəbini soruşanda;“Adətimiz be­lədir”-cavabını verirlər. Şair deyəndə ki, bu bəratı vacib bilib mənə vermişlər ki, həmişə övqafdan alam və padşaha dua qı­lam, cavab belə olur: - Ay yazıq, sənə bu zülmü vermişlər ki, daim faydasız cidal edəsən, pis üzlər görüb, ağır sözlər eşi­də­sən.

Bəratım niyə verilməz? Səbəb nədir? - sualına məmurlar: - Bu mümkün deyil, övqafda artıq pul yoxdur, olsa belə, bizim­kidir. - cavabını verirlər.

Şair vəqf malını talan etdiklərinə görə hesab sorulacağını söy­ləyir. Məmurlar cavabında vəqfi satın aldıqlarını və katib­ləri də razı saldıqları üçün heç nədən çəkinmədiklərini bil­di­rir­lər. Bəratı ala bilməyəcəyini yəqin edən məyus və pərişan şair “Nedəlim? Əldən nə gəlir?” sözləri ilə övqafı tərk edir.

**“Leyli və Məcnun”**

Poema 1537-ci ildə qələmə alınmış, Sultan Süleyman Qanu­niyə ithaf edilmişdir. Şair Füzulinin təkrarolunmaz sənətinin, aşiq Füzulinin eşq adlı dünyasının, mütəfəkkir Füzulinin in­sana, həyata, dövrə münasibətinin güzgüsü – bu ölməz məhəb­bət dastanı Füzuli yaradıcılığının zirvəsidir.

Poema saqiyə müraciətlə başlayır. Şair nə qədər gözəl söz yaz­sa da, heç kimin ona nəzər yetirmədiyindən gileylənir. Dahi Ni­zaminin, məşhur ərəb şairi Əbunəvasın, özbək xalqının qüd­rətli sənətkarı Nəvainin adını çəkir. Onlardan sonra söz mülkü boş qalmasın, şeir-sənət itməsin deyə öhdəliyin onun üzərinə düşdüyünü deyir.

“Rum zərifləri” şairdən Leyli Məcnunu türkcə qələmə al­ma­ğı, həm də “tazə” bir dastan yaratmağı xahiş edirlər. Füzuli us­ta­dı adlandırdığı Nizaminin“əvvəli ğəm”, “sonu fəna” olan bu möv­­zunun çətinliyindən şikayət etdiyini, özünün də ağır im­ta­han qarşısında olduğunu yazır. Daha sonra əsas mətn başlayır:

Ərəbistanda cah-cəlallı qəbilə başçısının çox dua-səna­dan sonra bir oğlu olur. Adını Qeys qoyurlar. Dayəsi can-başla onu bəsləyib, günün xoş keçirməyə çalışsa da, körpə həmişə nalə çə­kib ağlayır. Bir gün dayəsi onu gəzdirərkən gözəl bir qadın körpəni görüb, oynatmaqçün əlinə alır. Qeys onu görüncə xür­rəm olur, əlindən düşdükdə isə ağlayır. Hələ körpə ikən gö­zəl­lik aşiqi olan Qeys on yaşına çatır. Oğlanlarla qız­ların birgə təh­sil aldığı məktəbdə Qeys şirin hərəkətli, şəhbaz baxışlı, ahu gözlü Leyliyə aşiq olur. Leyli də Qeysi görüb eşqə düçar olur. Qeys Leylini müqəddəs ülvi bir məhəbbətlə sevir.

Aradan bir neçə müddət keçir. Bu məhəbbət dildən-dilə dü­şür, nəhayət, söz-söhbət gəlib Leylinin anasına çatır. Anası Ley­lini yaxşı adını yaman etdiyi, özünü ucuz tutduğu üçün məzəmmət edir. O gündən Leylini məktəbə buraxmırlar. Leyli bütün gününü qəm içində, ah-fəğanla keçirir. Hər səhər tezdən Leylinin eşqi ilə şad xürrəm dərsə gedən Qeys məktəbə gəlir və Leylini görmür. Dərddən başını itirən Qeys xalq içində Məc­nun (dəli) adlanmağa başlayır.

Bir gün dostları Məcnunu az da olsa qəmdən uzaqlaşdırmaq üçün gəzməyə çıxarırlar. Məcnun öz rəfiqələri ilə gəzintiyə çıx­mış Leylini görüb huşunu itirir. Leylinin də ixtiyarı əldən ge­dir. Rəfiqələri Leylini özünə gətirirlər. Sonra ata-anası və baş­qa­ları xəbər tutmasın deyə oradan tez uzaqlaşırlar. Bir az sonra ayılan Məcnun nalə çəkir, bütün halı dəyişir və paltar­larını, ayaqqabısını çıxarıb “Bunlar aşiqə payibənddirlər”- deyə səh­ranı dolaşır. Atasının Məcnunu evə qaytarmaq cəhdi, ana­sının göz yaşları, məzəmməti nəticə vermir. Ata elçi gedir. Leylinin atası xalqın Məcnun adlandırdığı Qeysə qızını yalnız onun bu bəladan xilas olacağı zaman verəcəyini əhd edir. Hər yerdən əli üzülən ata oğlunu Kəbəyə aparır, Məcnundan Allaha yalvarıb nicat istəməsini xahiş edir. Əvəzində Məcnun Kəbədə Rəbbinə yalvarır ki, onu bu ilahi eşqin əzab-əziyyətindən ayır­masın. Yenidən tək-tənha səhraya üz tutur.

Bir gün əsil-nəcabətli gənc İbn Səlam ova çıxarkən gəz­mək­dən qayıdan Leylini görüb aşiq olur. Elçi göndərib Leylini alır. Toy gecəsi Leyli bir əhvalat uydurub onu aldadır və İbn Səlamı özündən uzaq etməyə nail olur.

Hörmətli, igid, “eşq yolunda çox yügürmüş” Novfəl bir məc­­­­­lisdə Məcnunun qəzəlini eşidib heyran olur. Məcnunla gö­rü­şən Novfəl onun dərdini anlayır, kömək etmək istəyir. Leyli­nin atasına məktub yazır, yenidən razılıq əldə olunmur. Döyüş başlayır. Məğlub olan Leylinin atası “bir qadına iki ər yaraş­maz” deyərək Novfələ yalvarır. Novfəl bu işdən əl çəkir.

Özü də eşq dərdinə düşmüş, Məcnunu özünə ustad bilən Zey­ddən Leylinin ərə getməsi xəbərini eşidən Məcnun məktub yazıb Leylini vəfasızlıqda günahlandırır. Leyli cavabında ixti­ya­­rının əlində olmadığını, dilində yalnız onun adının, ay­na­sın­da rəsminin olduğunu yazır. Atanı Məcnunun dərdi öl­dürür. Ata­­sının qəbri üstünə gələn Məcnun fəğan edir. Leylinin də dərd əlindən solduğunu öyrənir, səbəbkarın isə İbn Səlam o­l­du­ğu­nu düşünür. Ona qarğışlar etməyə başlayır. Leylinin dər­din­dən onsuz da xəstə düşən İbn Səlam ölür. İbn Səlamın ölüm xə­bə­rin Məcnuna yetirən Zeyd heyrətə gəlir. İbn Səlamı Leylini sev­diyi üçün dost hesab edən Məcnun bu xəbərə sevinmək əvə­zinə ağlayır.

Bir gün səhrada Məcnuna rast gələn Leyli onu tanımır. Məc­nun özünü tanıdır. Leyli çox sevinərək vüsal zamanı olduğunu bil­dirir. Məcnunsa cismində artıq özgə canın - Ley­linin ol­du­ğu­nu söyləyir. “Mən artıq yoxam, var olan sənsən”-deyir. Ye­ni­dən Məcnundan uzaq düşən Leyli təsəlli tapa bilmir. Öləcəyini hiss edib anasını yanına çağırır: “Səhraya gedib ondan mənim üçün dua istə. De ki, vəfalı yarın yolunda can verdi. Əgər sən də ona sadiqsənsə, bu aləmi tərk et, o biri dün­yada qovuşaq”. Vü­­sal həsrətilə Leyli dünyadan köçür. Zeyd Ley­linin ölüm xəbərini Məcnuna çatdırır. Məcnun Leylinin qəbri ütsə gəlib qəbri qu­caq­layır və canını tapşırır. Onu Leyli ilə bir qəbirdə basdırırlar. Onları unutmayıb tez-tez qəbirləri üstünə gələn Zeydi bir gün oradaca yuxu aparır. O, yuxuda iki ayın birləşdiyini və cənnətə düşdüyünü görür. Sevgililərin məzarı ziyarətgaha çevrilir.

**FƏZLİ**

*Məhəmməd Füzulinin oğludur. Əsl adı Fəzlullahdır. Doğum və vəfat tarixi dəqiq məlum deyil. Müasiri və həmyerlisi Əhdi Bağdadinin yazdığına görə, Fəzli mükəmməl təhsil almış, ərəb, fars və türk dilində nəfis şeirlər yazmış, tarixi mənzumələri ilə tanınmışdır. Adından iqtibas etdiyi “Fəzli” təxəllüsünü işlət­miş­dir. İsmayıl Hikmət Fəzlinin sırf azəri ləhcəsində yazdığını, dilinin osmanlı və cığatay şivələrindən əsaslı şəkildə fərq­lən­di­yi­ni qeyd edir. “Divan”ı dövrümüzə gəlib çatmamışdır. Şair­dən bəhs edən əksər müəlliflər onu mahir müəmma ustası, gö­zəl, səmimi şair kimi təqdim etmiş, məşhur müstəzadını qiymətli po­etik nümunə olaraq misal gətirmişlər. Füzuli “Nəsihət” şeiri­­ni Fəzliyə yazmışdır.*

**Qəzəllər**

Mərdümləri gözün ki, bulaşdırdı qanlara,

Cəllad imiş ki, yazığı gəlməz cavanlara.

Dərdü qəmü ələm çü yüz verdi, ey könül,

Xoşhal olub təvazöh eylə, get həm anlara.

Ah, ol pəridən ayrılalı oncə ağladım,

Gözüm yaşıyla sellər axar biyabanlara.

Zahid, əgər xəta isə ol zülfü sevdiyim,

Qəbrim içində yalvarayım qoy ilanlara.

Ey Fəzli, söylə dərdin bir xəzəf itirməzəm,

Qanlı yaşımla yazım anı bir-bir divanlara.

\*\*\*

Buldum saçında leylətül-əsra xəbərlərin,

Sordum ləbində möcüzi-İsa xəbərlərin.

Badi-səbayə zülf pəyamın gətir dedim,

Gəldi, gətirdi başıma sövda xəbərlərin.

Məcnun oturdu, illər ilə baxdı yollara,

Bir kimsə doğru vermədi Leyla xəbərlərin.

Didarə taqət edə bilirmisən, ey könül,

Eşitmədinmi nuri-təcəlla xəbərlərin?

Kipriklərin ki, ləşkərini yığdı bir yerə,

Ol saldı Fəzli canına qovğa xəbərlərin.

\*\*\*

Səbrim dükəndi, möhnətə qatlana bilməzəm,

Su başdan aşdı, eşq oduna yana bilməzəm.

Sən sərv boylu dilbəri tərk etməzəm əgər,

Ömrüm budağı cövr ilə utana bilməzəm.

Yarın başına ay ilə gün peykə çevrilir,

Ol şəmə məndən özgəni pərvanə bilməzəm.

Aləm bilir ki, şol sənəmi sevmişəm, rəqib,

Başım gedərsə mən bu işi dana bilməzəm.

Vergil bu Fəzli kamına, fərdayə qoymagil,

Yoxdur vəfası ömrümün, inana bilməzəm.

**Müstəzad**

Ey sərvi-səhi, sən gələli seyr ilə bağə

Sər çəkmədi ər-ər.

Çox alinəsəblər özünü saldı əyağə,

Qul oldu sənubər.

Sünbül özünü zülfünə bənzətdi nigarın

Gördü ki, xətadır.

Dağlarda bitər yüzi qara, başı aşağə,

Qayqulu, mükəddər.

Şol xalın içün zülfünə çoxlar dolaşıbdır,

Ancaq məni bilmən,

Bir danə pərvanə içün gör neçə quş düşdü duzağə,

Ram oldu müsəxxər.

Ey ruzi-qiyamət gününə münkir olanlar,

Dilbər gedər oldu,

Eşitməmisən suri-rəvani çalındı qulağə,

Qopdu mənə məşhər.

Ey nuri-təcəlla günəşi pərdə yüzündən,

Bir gecə götürsən,

Pərvanə kimi özü yana şəmü çirağə,

Göylərdəki əxtər.

Səntək pərinin mənzili viranə gərəkdir,

Ya çeşmələr üsti,

Könlüm təki viranə, gözüm təki bulağə,

Gəl hey pəripeykər.

Bir badə şərab istədim ol safi ləbindən,

Sərxoşmudu bilmən,

Çeşmin məni öldürməyə yapışdı biçağə,

Çəkdi mənə xəncər.

Zülfün sarıdan könlümə sevda yeli əsdi,

Reyhanmıdı bilmən,

Xansı çiçəgin qoxusudur doldu dimağə,

Can oldu müəttər.

Dünyadan əgər Fəzli gözü sayğulu getsə,

Yüzün həvəsindən,

Rəhmət yağışı torpağının üstünə yağə

Qəbri ola ənvər.

**RƏHMƏTİ**

*XVI əsrin ortalarında Təbrizdə anadan olmuş, 1616-cı ildə Hindistanda səfərdə olarkən Aqra şəhərində vəfat etmişdir. Azərbaycan və fars dilində nəfis şeirlər müəllifi və gözəl xəttat kimi tanınmışdır. Müasiri Təqi Əhvədi “Ərəfatül-aşiqin və ərəsatül-arifin” təzkirəsində şairin 7-8 min beytlik “Divan”ını Hindistana səfəri ərəfəsində Şirazda gördüyünü yazır. M. Tər­biyət bu məlumatı olduğu kimi təkrarlayır.*

*Əsasən farsca şeirlərdən ibarət “Divan”ının yeganə əlyaz­ma nüsxəsi AMEA M.Füzuli adına Əlyazmalar İnistitutunda saxlanılır. “Divan”da Azərbaycan dilində iyirmi beş qəzəli və bir rübaisi yer almışdır.*

**Qəzəllər**

Bəzmi-vəslin məhrəmi gər verdi çoq həsrət mana,

Leyk hər bir həsrət oldu hicrdə rahət mana.

Göz yaşı gər durmasa naseh, məni mən’ eyləmə,

Netmək olur böylə tə’lim eyləmiş adət mana.

Mən biləm yar ilə, ey dil, ol mənimdir, mən anın,

Gəl sən imdi çıq aradan, vermə çoq zəhmət mana.

Öldürüb hicran məni qurtardı qəmdən ey əcəl,

Sən nə etdin kim, qoyarsan bu qədər minnət mana.

Rəhməti, Fərhəd ilən Məcnun aradan çıqdılar,

İmdi meydanda mənəm, döndərdi yüz söhbət mana.

\*\*\*

Gəzərəm bir muğ içün guşeyi-meyxanələri,

Görməyəcək uraram daşlara peymanələri.

Söylə məndən, dəxi Məcnun ilə Fərhadı unut,

Nə ögərsən bu qədər bir neçə divanələri.

Zəhd əhlinə qədəh dut, başin içün, saqi,

Aşina eyləyə gör lütf ilə biganələri.

Əhli-təqva göricək, daneyi-xalın əlüdən

Buraxırlar yerə tez səbheyi-səddanələri.

Gər tarəğ diş ilə, ey Rəhməti, ol zülfü aça,

Düşə od canına yeldən yana dəndanələri.

\*\*\*

Tə’n eyləmək nə lazım Fərhadi-namuradə,

Heç kimsə bu cahanda yetişməmiş murədə.

Zahid əgər bənimlə oturmasa rəvadır,

Bir yerdə başə varmaz səccadə ilə badə.

İllər rizasıyçün zülfin dağıtma, ey yel

Dur, özgələr söziylən ömrüni vermə badə.

Kirpiklərin xədəngi sanma ki, zaye’ oldu,

Naziknihal olubdur hər biri bir yaradə.

Məcnunü şuri-Leyli, Fərhadü eşqi-Şirin,

Biçarə Rəhməti tək hər kimsə bir bəladə.

\*\*\*

Dudi-ahın, ey könül, göydə hüveydalanmasun,

Söylə öz həddini bilsin, çoq da babalanmasun.

Gördün ol sərvi-səhi qəddi, dur indi, ey səba,

Bağ ara sərvə xəbər ver çoq da yektalanmasun.

Zülfüni görgəc könül zünnar eylər arizu,

Qorxuram kim, şeyx Sən’an kibi tərsalanmasun.

Ey könül, sən xanda, Məcnun xanda, bari əbsəm ol,

Hər kim öz yerini bilsin, pəşşə-ənqalanmasun.

\*\*\*

Çəkəri-piri-muğanuz büti-tərsa sevərüz,

Biz məhəbbət quluyuz hər kim olursa sevərüz.

Daği-xunin yaxaruz sineyi-çak üzrə müdam,

Bisitun dağı kibi laleyi-həmra sevərüz.

Kamımız verməz isən ərzi-tələbdən bari,

Bizi mən’ etmə ki, izhari-təmənna sevərüz.

Gəlicək kuyində didar dəriğ etmə ki, biz,

Rindi firqətzədəyüz, Turü Təcəlla sevərüz.

Dəlqü təsbihü müsəlla nə deməkdür, zahid,

Munca yildür bütü zünnarü kəlisa sevərüz.

Ey könül, eşq ətəgin can əli birlə duta gör,

Qoy nə derlərsə desinlər, ruxi-ziba sevərüz.

Rəhməti, xum ətəgin dürdsifət dut, nə olur,

Qatı daq eyb degil sağəri-səhba sevərüz.

**Rübai**

Məclis içində Rəhməti mahi-siyam,

Meyxanəyə sübh baş çəkər, məscidə şam.

Ta zahidü rahib ola andan xoşnud,

Bir əlində təsbih, birisində cam.

**HƏQİRİ TƏBRİZİ**

*Təvəllüd tarixi məlum deyil. Təqiəddin Məhəmməd Kaşani “Xulasətül-əşar”da şəxsən tanıdığı Həqirini “Azərbaycanın ən ustad şairlərindən biri, şirin sözlü sənətkar” adlandırır, altı min beytlik “Divan”ı olduğunu qeyd edir, şairin 1586-cı ildə türk­lərin Təbrizə basqını zamanı öldürüldüyü barədə məlumat verir.*

*İngilis şərqşünası Çarlz Rionun aşkar etdiyi, 1525-ci ildə Hə­qiri adlı müəllif tərəfindən yazılmış “Leyli və Məcnun” poe­ması da Həqiri Təbriziyə aid edilir.*

**Qəzəllər**

Dilrüba, sən eylə gəl əhdə vəfa,

Yazuğam, çox canıma qılma cəfa.

Ey saçın şərhi “ələm nəşrəh” sənin

Məh yüzün vəsfi dəhanın “qul kəfa”.

Firqətindən olmuşam zarü həzin,

Vüslətinlə dərdimə qılgil şəfa.

Acıdır, cana, sənin hicrin günü,

Həm misalındır mənə sidqü səfa.

Səndən özgə kimseyi yar istəməm,

{ Bil } behəqqi-nuri-paki-Mustəfa.

\*\*\*

Hicr ilən daim məni zar edən eşq,

Natəvanü xəstə, bimar edən eşq.

Əql ilə tədbirin etmək olmadı,

Ey məni aləmdə biar edən eşq.

Çeşmi-kövkəb kibidir rast ru

Gecələr ta sübh bidar edən eşq.

Xubları sevməkdən ötrü daima,

Bəndəni dərdə girifdar edən eşq.

Xanimandan dur qıldın sən məni,

Gecə-gündüz məni bimar edən eşq.

Bilməzəm səndən kimə dad edəyim,

Ey Həqirinin günün zar edən eşq.

\*\*\*

Eşqdir zahidləri tərsa qılan,

Eşqdir mö’minləri rüsva qılan.

Eşqdir kim əndəlibi dəmbədəm

Güldən ötrü valehü şeyda qılan.

Eşqdir abidləri bidin edən,

Əqlü fəhm ilə yügüş qovğa qılan.

Eşqdir aşiqləri yüz zicr ilə

Mübtəlayi-zülfi-ənbərba qılan.

Eşq dərdin nuş edən ah eyləməz

Məskənin həm kuh (ilə) səhra qılan.

Eşqdir kim hər kimə tuş olsa ol,

Xanimandan cümlə bipərva qılan.

Eşqdir aləmlərin sərmayəsi,

Eşqdir bu əql ilə dava qılan.

\*\*\*

Ey könül, sənsən məni məğbun edən,

Natəvanü xəstəvü məhzun edən.

Yar fərağında məni bimar edən,

Göz yaşımı qulzumi-Ceyhun edən.

Eşq ilə həmdəm olub leylü nəhar,

Talei, bəxtimi misli dun edən.

Ey könül, sənsən məni zar eyləyib,

Üstümə qəmdə yügüş şəbxun edən.

Çarə etmək olmadı heç növ ilən

Sana, ey mən xəstəni Məcnun edən.

\*\*\*

Dad əlindən hər zaman, ey dəhri-dun,

Bağrımı qıldın mənim sən dolu xun.

Xanimanımdan cüda qıldın məni,

Eylədin könlümdə ənduhu füzun.

Qılmadın bir gəz mana lütfü əta,

Liykən artırdın əzabı günbəgün.

Qoymadın qüvvət tənimdə zərrəcə,

Cismimi murdan betər qıldın zəbun.

Eylədin zarıncı mən dil xəsteyi,

Qoymadın könlümdə aramü sükun.

**YUSİF BƏY USTACLI**

*XVI əsr ədəbiyyatımızın tanınmış simasıdır. Şair haqqında ilk məlumatı yaxın ünsiyyətdə olduğu Sam Mirzə Səfəvi vermişdir: “Yusif bəy Ustaclı tayfasının Cavuşlu hissəsin­dən­dir... Türkcə, farsca şeir yazmaqda təbi əladır... Şeirdə təxəl­lü­sü Yusifdir”. Yusif bəyin 7374 beytlik mükəmməl bir “Divan”ı görkəmli Azərbaycan alimi Mirzə Cəfər Sultan əl-Qürrainin şəx­si fondunda saxlanılır. Şairin XVII əsrə aid 36 vərəqdən ibarət naqis əlyazma “Divan”ı Londonun Britaniya muzeyin­də­dir. Həyatı haqqında məlumat azdır. Yaradıcılığına Nəvai və Füzulinin güclü təsiri hiss olunur.*

**Qəzəllər**

Guşei-xəlvət ənisi dərdi-pünhanım yetər,

Seyri-səhra həmdəmi fəryadü əfğanım yetər.

Naseha, get munca sə'y etmə yüzüm suyi üçün

Kim, manqa bu işdə sa'i çeşmi-giryanım yetər.

Köksümünq ərz etmə xəlqə nə'lü dağin, ey rəqib,

Kim, bu eybüm kaşifi çaki-giribanüm yetər.

Xəlqə hər dəm bir libas ilə cünunüm anqladan

Sinsin, et kim, pərdəm açan cismi-üryanım yetər.

Gər süruri-eşq üçün işrət sərayım yok, nə bak,

Novhei-qəm sazı üçün beytül-əhzanım yetər.

Aşiqə çün eşqdin zövqi-məhəbbətdür qərəz,

Həzzi-vəslım gər yok isə, dərdi-hicranım yetər.

Gər məni-bədnam tərkni dutsa həmdəm, qəm degil,

Manqa, Yusif, həmzəban təb'i-süxəndanım yetər.

\*\*\*

Nihan-nihan ki, könqül ahi-aşiqanə çəkər,

Əlacın eyləvü gərnə işi fəğanə çəkər.

Axıtma kuyidə küstax çok sirişk, ey göz,

Bu macərasununq uci et həzər ki, qanə çəkər.

Yetişti zülfinə şümşad şaxi şanə olub,

Görün-görün manqa qeyrət nə şax şanə çəkər.

Qəmində var manqa bitablığa tə'nə dili,

Zəman-zəman bu ki, konqlüm otu zəbanə çəkər.

Çəkər gəh, ahü gəhi yar qüssə ki, qəm oku,

Könqüldin olmasa, Yusif hənuz ta nə çəkər.

\*\*\*

Bu gün kim, şahi-mülki-hüsnsin, əlünqdə fürsətdür,

Dəmünqi xoş dut əhbabilə kim, fürsət qənimətdür.

Lətafətdin, desəm, yüzninq güli, ey sərv, nadirdür,

Nəzakətdin, desəm, sərvi-qədinq, ey gül, qiyamətdür.

Gözüm kim, gün yüzinq nəzzarəsində doldı yaş birlə,

Könqül ah etdi kim, bu rəmzi-əşki-ruzi-firqətdür.

Cəfa xari degil gül şaxi üzrə hər tərəf, bil kim,

Anınq hər biri bir bülbülə qüllabi-möhnətdür.

Demişlər, Yusif, ol kafir nihadinq cövridin incür,

Məazallah, müsəlmanlar, bu sözlər bizə töhmətdür.

Fələk bidaddin yad et məni, ey nazənin gahi,

Nəzm əhlinin dadini dutmazsan, nə adətdir.

\*\*\*

Gəl, ey bu xəstəyə canü cəhan həm,

Cəhan sənsiz gərəkməz, bəlkə, can həm.

Ləbünq İsayə nə nisbət ki, mundin,

Dirilür ölü, qalur cavidan həm.

Nə eyham irmiş ağzınq sirrinə kim,

Yəqin yol tapmamış anqa güman həm.

Yazıb adını qoymanq üstümə mil

Ki, məndin nam qalmasun nişan həm.

Aparur özi, saklar xublərdin

Könqlə oğru oldur, pasiban həm.

Məni qurtardi cani-zar əlindin,

Cəfakarim var imiş mehriban həm.

Gəhi lütf et özünq, sor zə'fi-halim

Ki, Yusifi-bikəs irmiş bizəban həm.

­­­­­­­­­­­­­­­­­­­­­­­­­­­­­­­­­­­­­\*\*\*

Nə bir gün möhnəti-dövran çəkərsin,

Nə bir dün şiddəti-hicran çəkərsin.

Giriban çaklərindin böylə, ey gül,

Əcəb irməs, əgər daman çəkərsin.

Yazanda dustlər isminə namə,

Adimə xamei-nisyan çəkərsin.

Çıkarsınq çaki-sinəmdin könqülni,

Yaramdin, böylə bil, peykan çəkərsin.

Dedim, töhfə ləbinqa can çəkərəm,

Təbəssüm qıldı, dedi, can çəkərsin.

Yüz ilə mayei-hüsnə şərikəm,

Dedim, ey bədr ay, nöqsan çəkərsin.

Sanqa meyxanə sirri olmaz, ey şeyx,

Əyan ta badəni pünhan çəkərsin.

Desinq, Yusif, olam həmxanə anqa,

Nə bim, külbei-hicran çəkərsin.

Qaçan sultani-Misri-vəsl olursin,

Əgər əndişei-zindan çəkərsin.

**FƏDAİ**

*Azərbaycan ədəbiyyatı tarixinə “Bəxtiyarnamə” poeması ilə daxil olmuşdur. Şair haqqında orta əsr təzkirələrində məlu­mata təsadüf edilmir. Yalnız Sam Mirzə Səfəvi Fədai adlı şair­dən bəhs etmiş, farsca iki beytini nümunə gətirmişdir. Fədainin adı ikinci dəfə “Daneşməndane Azərbaycan”da çə­kilir. M.Tər­biyət:”Fədai Təbrizi Təbrizin nəcib ailələrin­dən­dir. Onun gözəl şeirləri vardır”-yazır və “Töhfeyi-Sami”dəki beytləri təkrarlayır. Doğum və vəfat tarixi məlum deyil. XVI əsrin ikinci yarısından Azərbaycan və fars dillərində yazdığı şeirləri ilə tanınmışdır.*

**“Bəxtiyarnamə”**

Əsər XVI əsrin sonlarında qələmə alınmışdır. Fədai Şərqdə şifahi və yazılı şəkildə geniş yayılmış bu ənənəvi mövzunun əsas süjet xəttini saxlasa da, ona xeyli əlavələr etmişdir. Müəl­lif poemasına müəyyən epizodlar artırmaq, obrazların adlarını dəyişmək, hadisələrin baş verdiyi yeri Azərbaycana gətirməklə orijinal əsər yaratmışdır. Poema nağıl formasında on rəvayət şəklində qurulmuşdur. Hekayələr əsas qəhrəmanın-Bəxtiyarın dilindən nəql edilir. Doğruçuluq, sədaqət, insan­pər­vərlik, xeyir­xah­lıq kimi insani sifətlər, səbir, həqiqət, mətanət bəyənilir. Acgözlük, riya, tamah, fitnə-fəsad rədd edilir. Orta əsrlər feo­dal dünyasının acı həqiqətləri qəhrəmanın həyatı və arzuları fo­nun­da canlandırılır, bəşəri dəyərlər təbliğ edilir, bütövlükdə insan və zaman probleminə münasibət bildirilir.

“Bəxtiyarnamə” insanlığa, xeyir əməllərə, haqqa, ədalətə ça­ğırışı, istibdada, zülmə, şərə nifrəti əks etdirən, mifik-fan­tastik elementlərdən uzaq realist vüsətin hakim olduğu qiymətli epik şeir nümunəsidir.

**Qısa məzmunu:**

Poema Bəxtiyarın dünyaya gəlməsi ilə bağlı macəra ilə baş­la­yır. Bəxtiyarın gələcək atası Azadbəxt eyş-işrətə qurşanmış, xalqın həyatından, dövlətin işlərindən bixəbər, xain, fitnəkar vəzirlərlə əhatə olunmuş Əcəm Sultanıdır. Bir gün Azadbəxt ovda təsadüfən öz əmirinin-qoşun başçısının qızı Gülcamalı görür və saraya gətirərək adət-ənənə xilafına atasının razılığı olmadan onunla evlənir. Əvvəlki kimi, yenə günlərini şərab məclislərində keçirir. Bundan istifadə edən əmir Azadbəxtdən qisas almaq, onu taxtdan salmaq üçün vəzirlərlə ittifaqa girir. Məsələdən xəbər tutan sultan Gülcamalla sarayı gizli tərk edir, Kirman şahına pənah aparır. Yolda bulaq başında Gülcamal bir oğlan uşağı dünyaya gətirir. Təqibdən qorxan Azadbəxt uşağı orada qoyub yoluna davam edir. Kirman şahının köməyi ilə taxt-tacını geri alır. Uşağı Ziyad hərami adlı quldurbaşı tapıb oğul­luğa götürür, adını Xudadad qoyur. Oğlan böyüyüb gözəl əxlaqlı, pəhləvan cüssəlli nəcib bir gənc olur. Növbəti karvan basılanda Ziyadın dəstəsi dağıdılır. Ağır yaralanan atalığını xilas etməyə gedən Xudadadı və Ziyadı əsir alıb Azadbəxtin ya­­nına gətirirlər. Azadbəxt gəncin ağlına, kamalına heyran qa­lıb yanında saxlayır, adını Bəxtiyar qoyur. İşgüzarlığı və səda­qəti ilə qısa müddətdə sultanın hüsn-rəğbətini qazanan Bəxtiyar sarayda ixtiyar sahibi olur, xalq arasında nüfuz qazanır. Təşvişə düşən vəzirlər fitnə-fəsad törədib Bəxtiyarı zindana saldırır, sultan onun edamına fərman vermək istəyir. Həqiqətin aşkara çı­xacağından ehtiyat edən on vəzirdən hər gün biri sultanı Bəx­tiyarı qətlə yetirməyə sövq edir. Bəxtiyar sultanı günahsız ol­du­ğuna inandırmaq üçün hər gün ona bir rəvayət danışır və sul­tan hər dəfə edamı təxirə salır. Beləliklə, Bəxtiyar on ibrətamiz rə­vayət nəql edir. On birinci gün on vəzir birlikdə sultana Bəx­ti­yarı bir daha dinləməməyi, onu dərhal edam etdirməyi məs­lə­hət görür. Sultan qətl hökmü verir, Bəxtiyarı qətlgaha aparırlar. Sultanı ali insani dəyərlər, haqq, ədalət haqqında rəvayətlər, müdrik kəlamlarla günahsızlığına inandıra bilməyən Bəxtiyar ça­rəsiz qalıb sidq ürəklə Allaha sığınır. Tanrı məsum bəndə­si­nin səsini eşidir. Uzun ayrılıqdan sonra oğulluğunu görmək ar­zu­su ilə şəhərə gəlmiş Ziyad hərami hadisədən xəbərdar olur. Cəlladdan aman istəyib sultanı əhvalatdan agah edir. Həqiqət aşkar olur, Bəxtiyar ölümdən xilas olub taxta çıxır, qırx gün hamı bayram edir.

**Bəxtiyarın tacir macərasını nağıl etməsi**

Bəsrəli varlı bir tacir qəzadan var-dövlətini itirib müflis olur. Olan-qalanını çoxlu taxıla verib qıtlıq zamanı baha sat­maq üçün anbara yığır. Buğda xarab olur. Pərişan tacir qürbətə üz tutur. Bir vilayətdə rast gəldiyi bağban tacirə bağını becər­məyi, məhsulunu bölməyi təklif edir. Tacir bağbanın sözünü tutmayacağından ehtiyatlanıb özünə çatası məhsulu gizlədir. Bağban sözünə əməl edib payı böləndə tacir peşman olur və tutduğu işi etiraf edir. Bağban onu qovur. Tacir bir dərya kəna­rın­da on qəvvasla rastlaşır. Qəvvaslar taciri məzlum, yoxsul bir adam hesab edərək hərəsi ona bir dürr bağışlayır. Yolda uğ­raş­dığı iki oğrudan dürrlərin səkkizini ağzında gizlədən tacir naga­han asqırır, dürrlər yerə dağılır. Oğrular dürrləri alıb taciri qa­nına qəltan edirlər. Bir gənc taciri şəhərə aparıb sağaldır. Tacir qalan iki dürrü satmaq istəyərkən sərraf tacirə böhtan atır, sul­tanın yanında onu öğurluqda təqsirləndirir. Sultan taciri as­mağa fər­man verir. Bu zaman şəhərə yetişən qəvvaslar sultana hə­qi­qəti danışırlar. Sultan taciri əfv edir, çoxlu mal-dövlət bağış­la­yır, bir müddət sonra onu xəzinədar təyin edir. Xəzin­ə­nin əyri qı­fı­lını düzəltmək istəyən tacir təsadüfən sultanın hərəm­xana­sı­nın divarında deşik açır, qorxudan dərhal deşiyi suvayır. Şaha xəbər çatdırırlar ki, xəzinadar onun hərəmxanasına gizli tamaşa edir. Yalana uyan sultan tacirin gözlərinə mil çəkdirir, tacir hə­lak olur.

Gər istərsən sənə yetməyə nöqsan,

Cahanda heç kimə söyləmə böhtan!

Demə böhtan və töhmət bigünahə,

Düşər hər kimsə öz qazdığı çahə...

Fədai, hər kimə bəxt olmaya yar,

Nə hasil çox tərəddüd, səyü büsyar.

**Bəxtiyarın Behzad sərgüzəştini nağıl etməsi**

Şirvan padşahının dərin kamallı, mərhəmətli, gözəl simalı Beh­zad adlı bir oğlu vardı. Şahzadə bir neçə imarət tikdirib qə­rib, fəqir, kimsəsizləri qonaq saxlar, əl tutar, qayğısına qalar­mış. Mehmanı olduğu hər qəribdən soruşarmış: “Dünyada mə­nə yaraşan gözəl gördünmü?” Bir dəfə Misirdən olan bir gənc Bəh­­zadın qonağı olur və Misir sultanının gözəllikdə tayı-bəra­bə­ri olmayan qızını ona təsvir edir. Bəhzad qıza aşiq olur, ge­cə-gün­düz onun xəyalı ilə yaşayıb ah-zar edir. Əhvalatdan xə­bər tu­tan atası Misir sultanına məktub yazıb elçiləri qiymətli hə­diy­yələrlə Misirə göndərir. Sultan daş-qaşdan əlavə yüz min altun tələb edir. Şirvan şahı xəzinədə qiymətli nə varsa cəm edir, lakin yalnız səksən min altun toplaya bilir. Behzaddan qalan məbləği hasil etmək üçün on gün möhlət istəyir. Möhnət­dən dəli-divanə olan Behzad bir gecə tək-tənha biyabana üz tu­tur. Həmin vaxt təsadüfən orada gecələyən Misir karvanının baş­çısı onu oğru bilib həbs edir və özü ilə Misirə aparır. Şir­van­şah sul­tana namə yazıb hadisədən xəbərdar edir, oğlunun dərdinə çarə istəyir. Sultan Behzadı tapmaq üçün car çəkdirir. Karvanbaşı Behzadı sultana təslim edib əhvalatı nəql edir. Sul­tan Behzadı bəyənir, qızının kəbinini kəsdirir, toya hazırlıq baş­­­layır. Toy günü Behzad səbirsizlik göstərib sevgilisini gör­mək üçün onun otağına yaxınlaşır, divardakı deşikdən qızı seyr et­məyə başlayır. Qızın anası qızmar şişlə Behzadın gözlərini dağ­­layır. Vüsal günü Behzad ağrıdan canını tapşırır. Toy yasa dö­nür.

Əgər qılsaydı bir əndək təhəmmül,

Olurdu mətləbü məqsud hasil.

Çü səbr eyləmədi biçarə oğlan,

Kimə nə etdi, özünə qıldı nöqsan.

Yetərdi, səbri qılsa müddəayə,

Şitab uğratdı dərdü-bidəvayə.

**Bəxtiyarın Bəxtazima sərgüzəştini nağıl etməsi**

Eyş-işrətə qurşanmış, mənasız, laübalı həyat sürən Bəxta­zi­ma sultanın ölkəsində rəiyyət məhzun, pərişan, ordu dağılmış, pərakəndədir. Düşmənin qəfil hücumu zamanı Bəxtazima məğ­lub olub qonşu məmləkətin hökmdarına pənah aparır. Onun ver­diyi qoşunla taxt-tacını geri almaq üçün döyüşə girir, lakin bu dəfə də basılaraq başqa bir sultanın ölkəsinə gedib qəzavü-qədərini nəql edir. Sultan Bəxtazimanı hörmətlə qarşılayıb sa­ra­yında saxlayır. Qəzadan Bəxtazimanın sığındığı sultanın öl­kəsinə yağı basqın edir. Sultan özü təkbətək döyüşdə düşmən or­­dusunun pəhləvanını yenir, ordunu pərən-pərən salır. Bəxta­zi­ma bu güc, cəsarətin sirrini soruşur. Sultan belə bir əhvalat nəql edir: İllər əvvəl də düşmən onun ölkəsinə hücum etmiş, özünə gü­­vənən sultan məğlub olub dağlara çəkilmiş, orada rast gəl­di­yi nurani dərviş ona demişdir: - Sən gücünə arxayın olmu­san, düş­mənin isə Allaha təvəkkül edib. Ona görə də Yaradan für­­sə­ti ona verib. Allahdan tovfiq, inayət istəsən, hər şeyə nail olar­­san. O gündən mən də bu etiqada könül verdim, hər müş­kü­lüm asan oldu. İndi də Allaha təvəkkül deyib döyüşə girdim, qa­lib gəldim. Sən də sidq ilə Haqqa bağlansan, muradın hasil olar. Sultanın sözləri Bəxtazimaya əsər eləyir və ixlas ilə Xu­da­ya sığınır. Yuxuda Bəxtazimaya deyilir ki, sən ki, sidq-ürəklə Alla­ha təvəkkül etdin, mətləbin hasil oldu. Qayıt məmləkətinə. Bəxtazima ölkəsinə dönür, hamı yenidən ona beyət edir, düş­mən məhv olur, qansız-qadasız taxt-tacına sahib çıxır.

Hökümət etdi çün Bəxtazimayə,

Yəqinindən yetişdi müddəayə.

Olursa hər kişidə sidqi-ixlas,

Ona yol bulmaya seytanü vəsvas.

Mənim yox Həqqdən özgə pənahım,

Təvəkkül etmişəm, mən padşahım.

Fədayi, sən təvəkkül qıl Xudaya,

Yetərsən inşallah müddəaya.

**Bəxtiyarın padşah sərguzəştini nağıl etməsi**

Cinu-Maçinin qüdrətli, kəramətli padşahının övladı olmur. Şah məscidlər tikir, qul-qaravaşı azad edir, acları doyurur, rə­iy­yə­tə arxa durur, Allahdan bir oğul istəyir. Haqq onun xeyrat-eh­sanını qəbul edib bir oğul övladı inayət edir. Uşağın taleyinə ba­xan münəccim şaha deyir ki, oğlan yeddi yaşına çatsa, sənin ölü­mün onun əlində olacaq. Şah körpəyə qıymayıb dayəsi ilə biyabanda bir quyuya saldırır, dayə uşağa süd verir, bəsləyir. Şah vaxtaşırı uşaqdan xəbər tutur. Qəzadan bir aslan biyabanda tən­ha dəvəni ovlarkən hər ikisi quyuya düşür. Oğlan gizlənir. As­lan dəvəni və qadını parçalayır. Həqqdən gələn tov­fiqlə oğ­lan quyudan xilas olur. Dəvə sahibi oğlanı tapıb evinə gətirir, ata­lıq edir. Bir müddət sonra şah oğlunu görmək istəyir. Xəbər gə­lir ki, quyuda sümükdən başqa heç nə yoxdur. Şah oğlunun öl­düyünü yəqin edir. Oğlan boya-başa çatıb pəhləvan cüssəli bir gəncə çevrilir, başına dəstə toplayıb yol kəsir, karvan basır. Onun qorxusundan yollar bağlanır. Xəbər şaha çatır. Şah qo­şun­la oğlunun üstünə gedir. Döyüşdə oğlu şahı ağır yaralayır. Hə­ramilər tutulur. Şahın yarasına çarə tapılmır. O, münəccimi ya­lan söyləməkdə günahlandırır. Münəccim deyir ki, oğlana xə­tər yetməyib, sağ-salamatdır və əgər səni o yaralayıbsa, əla­cın yoxdur. Şah əvvəl oğlanı, sonra dəvəçini dindirir, əh­va­lat­dan agah olur. Oğlu ilə vidalaşıb canını tapşırır. Oğlan taxta çı­xıb atasından da ədalətli, mərhəmətli şah olur.

Yəqin bil yox imiş təqdirə çarə,

Necə hökm etsə kimsə kirdigarə?

Mənimçün yoxsa gər təqdiri Allah,

Məni öldürə bilməz bigünah şah.

Fədai, kimsəyə neyləyə bədxah,

Çü rədd olmaz imiş təqdiri Allah.

**MƏHƏMMƏD ƏMANİ**

*XVI-XVII əsrlər ədəbiyyatımızı forma və məzmunca zəngin­ləş­dirmiş sənətkardır. 1536-1537-ci ildə doğulduğu təxmin edi­lir. Əmaninin tarixi məlum olan sonuncu şeiri 1608-ci ildə qə­lə­mə alınmışdır. Bu tarixdən sonra onun neçə il yaşadığı bə­lli de­yil. Şair haqqında ilk məlumat verən müasiri və yaxın ün­siy­yət­də olduğu Sadiq bəy Əfşar Sadiqi Əmanini Məhəmməd bəy Bay­burtlu kimi təqdim edib Bayburt türklərindən olduğunu yazır.*

*Əmani Şah Təhmasibin (1524-1576) və I Şah Abbasın (1587-1629) zamanında Səfəvilər xanədanının ictimai-siyasi hə­ya­tında fəal iştirak etmiş, bir müddət Yəzdin hakimi ol­muş­dur.*

*Zəngin ədəbi irsinin əsasını klassik şeir şəkillərində və xalq ədəbiyyatı-aşıq şeirinin təsiri ilə yaratdığı poetik nümunələr təş­kil edir. Türk və fars dilindəki iki “Divan”ının əlyazması Lon­donun Britaniya muzeyində saxlanılır. “Divan”ı əsasən möv­zu rən­garəngliyi ilə seçilən qəzəllərdən ibarətdir.*

*Lirikasında bəşəri eşqin, həyati arzu və istəklərin tərən­nü­mü, real gözəlin vəsfi əhəmiyyətli yer tutur. Şairin dövrə müna­si­bəti, humanist düşüncələri və dini görüşləri də qəzəllərində əksini tapmışdır. İrfani məhəbbət mövzusunda yazdığı qəzəlləri də az deyil. Yazılı ədəbiyyata altı misralı bayatı gətirən ilk şair hesab olunur. Əmani, həmçinin, ədəbiyyat tariximizdə ilk dəfə müstəqil mənzum hekayələr yaratmaqla hekayəni janra çev­ir­mişdir. “Divan”larında beşi Azərbaycan, bir fars dilində altı he­kayəsi vardır*

**Bayatılar**

Bağça bağın arzular,   
Aşiq yarın arzular,   
Hər nə kim, dünyada var   
Öz miqdarın arzular.   
Məhəbbət meydanında  
Mənsur darın arzular.

\*\*\*

Cananım tək can az var,   
Aramızda min raz var,   
Anda ərkü naz varsa,   
Məndə əczü niyaz var.   
Həzrət et, könül quşu,   
Kəmində şahbaz var.

**Gəraylı**

Hicran kar etdi canıma,

Bilmən nolacaqdır halım.

Dövran susadı qanıma,

Bilmən nolacaqdır halım.

Bari-qəm qəddim xəm etdi,

Səbrü aramım kəm etdi,

Xarü zari-aləm etdi,

Bilmən nolacaqdır halım.

Füzun cünunəm Məcnundan,

Seyli-müjganım Ceyhundan,

Əfğanım ötdü gərdundan,

Bilmən nolacaqdır halım.

Halətim ibrət olubdur,

Rahətim möhnət olubdur,

Adətim riqqət olubdur,

Bilmən nolacaqdır halım.

Göz görmək istər cəmalın,

Könüldən daim xəyalın,

Müyəssər olmaz vüsalın,

Bilmən nolacaqdır halım.

Ayrılıq yulduzu batmaz,

Gecə vayimdən el yatmaz,

Sənsiz könül nəstə çatmaz,

Bilmən nolacaqdır halım.

Firqətindən, canım cani,

Ahum tar etdi cəhani,

Zarəm manəndi-Əmani,

Bilmən nolacaqdır halım.

**Qoşma**

Bahar oldu, təzə güllər açıldı,

Sərvinazım, sallanuban seyr elə.

Şükufə övrağı hər yan saçıldı,

Sərvinazım, sallanıban seyr elə.

Can bəslənür etidali-həvadan

Dərdlü olan çəkməz minnət dəvadan,

Hər məqamda qulaq dolar nəvadan,

Sərvinazım, sallanıban seyr elə.

Müsssərdür əndəbildən nalələr,

Saçmış incu səbzə üzrə jalələr,

Eşq odundan dağlar qoymuş lalələr,

Sərvinazım, sallanıban seyr elə.

Hər səhfəsin tərtib etmiş gülün ğeyb,

Öylə kim, heç tapmaq olmaz anda eyb,

Qənimətdir yetişməgəy vərqi-peyb,

Sərvinazım, sallanıban seyr elə.

Yaz fəslində səhər quşlar əlhani,

Mədhuş edər idrak edən insanı,

Bitəkəllüf xürrəm olsun Əmani,

Sərvinazım, sallanıban seyr elə.

Ağzin sirrin qünçə guya eyləmiş,

Qəmzən sehrin nərgis peyda eyləmiş,

Laləni rüxsarın rüsva eyləmiş,

Sərvinazım, sallanıban seyr elə.

Xürrəm olmuş səbzələrdən hər vadi,

Əndəlibi nalan etmiş gül yadi,

Xəcil etgil ərər ilə şümşadi,

Sərvinazım, sallanıban seyr elə.

**Rübailər**

Nə lütf idi nagəhan ki, bünyad etdin,

Bir namə bilə Əmanidən yad etdin.

Hicr içrə pozuq könlümü abad etdin,

Əlqissə ki, qəmdən anı azad etdin.

\*\*\*

Yüz şükr ki, gəldük yenə kaşanəmizə,

Yetdik şərəfi-vüsali-cananəmizə.

Hərçənd qılırsa naz ol fərzanə,

Minnətlər irir bu dili-divanəmizə.

\*\*\*

Kimdür ki, fələk köksünü çak eyləmədi,

Azürdəvü zarü dərdnak eyləmədi?

Mənzilgəhini tirə məğak eyləmədi,

Yüz həsrət ilən cismini xak eyləmədi?

**Qəzəllər**

Xoşvəqt ol, ey dil, yenə canan gələcəkdür,

Nabud olan cism eviğə can gələcəkdür.

Hicran ələmidən, könüla, olma pərişan,

Çün aqibət ol nadiri-dövran gələcəkdür.

Bitab irür zərrə sifət can quşu daim,

Ol zövqə ki, xurşidi-dirəxşan gələcəkdür.

Hicran gecəsi tirəliğidən yemənəm ğəm,

Axır yanıma çün məhi-taban gələcəkdür.

Bu ğönçə sifət könlümə ğəmxarı irür səhl,

Xürrəm yenə çün ol güli-xəndan gələcəkdür.

Pünhan neçük olğay tələbim ğeyridin, ey dil,

Rəğmiğə anm yar-nümayan gələcəkdür.

Rəhm eylə Əmaniğə, əcəl, alma rəvanın,

Çün yaniğə ol sərvi-xuraman gələcəkdür.

\*\*\*

Gəlgil, ey dərdi-dilə dərman edən,

Vəsli birlə müşkülüm asan edən.

Mən əsiri-zarni pərvanə dək

Nuri-rüxsarınğa sərgərdan edən.

Bəhri-qəmdə eşq ğəvvası üçün

Daneyi-əşkim düri-ğəltan edən.

Sünbülü nərgis bilə oldun, büta,

Canü dil aşüftəvü heyran edən.

Aqibət tapğay həyati-cavidan

Sidq ilə canın sana qurban edən.

Gülşəni-hüsniğə könlüm mürğini

Əndəlibi-valehi-nalan edən.

Dün gecə növhəm eşitgəc dedi kim:

Bu Əmanidür yenə əfğan edən.

**Hekayələr**

**Birinci hekayə:**

Əmaninin həcmcə ən böyük hekayəsidir. Mövzusu qədim Azərbaycan nağılından götürülmüşdür.

Yoxsul, fəqir bir kişi gecə-gündüz dərd-qəm içindədir. Ailə­si­nin gündəlik ruzisini güclə əldə edən kişi əhli-əyali yanında fəryad edir. Heç kəsə əyilmək istəməyən bu məğrur insan dər­dini ürəyində gəzdirir, çörək xatirinə kiməsə qul olmaq istəmir. İş elə gətirir ki, kişi bir neçə gün bir parça çörəyi də tapa bil­mir. Ailəsinin aclığı onu şahın qapısına üz tutmağa vadar edir. Şah kişiyə iki quru çörək verir. Kişi bazarda çörəyin birini bir ba­lığa, o birini duza dəyişib evinə gətirir. Balığı təmizləyəndə qar­­nından iki dürr tapılır. Bu zaman çörəklərin əvəzinə balıq ve­rən balıqçı və duz satan içəri girib quru olduğunu bəhanə edə­­­­rək çörəkləri geri qaytarır, balığı və duzu götürmədən ge­dir­lər. Bunun ardınca şahın adamları gəlir və kişinin çörək­ləri də gö­türüb şahın hüzuruna getməli olduğunu bildirirlər. Şah kişi­nin varlandığına işarə edərək çörəklərdə “ərənlər sirri” ol­du­ğu­nu deyir və onları geri alır. Kişi bu “sirdən” agah olmur. Əs­lin­də isə məlum olur ki, balığı və duzu çörəyə dəyişənlər şa­hın adam­ları imiş. Beləliklə, şah kişiyə onu səfalətdən xilas edənin özü olduğunu bildirmir. Hekayənin sonunda yoxsul kişi var-dövlət sahibi olsa da, dəyişmir, səxavətli, sadiq bir insan olaraq qalır.

**Üçüncü hekayə:**

Bir qarının beş oğlu və oğlanlarından da çox istədiyi bir də­vəsi olur. Bir gün dəvə nagahan bataqlığa düşüb ölür. Bunu özünə böyük dərd edən qarı dəvəsini heç cür unuda bilmir və yeri gəldi-gəlmədi əhvalatı hər yerdə, hamıya danışıb fəryad qo­parır. Məsələni unutdurmaq və qarını ovundurmaq üçün oğ-lan­ları analarına dəvənin dəyəri məbləğində pul verir və ha­disəni bir daha danışmamağı tələb edirlər. Qarı pulu götürür. Bir müddət sussa da, dəvənin dərdi onu rahat buraxmır, hadi-səni yenidən kiməsə söyləmək, dərdini dağıtmaq üçün məqam gözləyir. Qəflətən evlərinə qonaqlar gəlir, qarı bağrını dələn qüs­səni danışmaya bilmir. Pulu oğlanlarının üstünə atıb dəvə söhbətini təkrar edir. Sonda dəvənin dərdindən qarı ölür.

**Beşinci hekayə:**

Əmani fars dilində qələmə aldığı bu hekayəsinin mövzu­su­nu da geniş yayılmış bir xalq nağılından iqtibas etmişdir.

İnsaflı, daxilən pak, halal-haramı bilən bir şəxs özü kimi hör­mətli bir adamın evində qonaq qalır. Qonaqla ev sahibinin ara­sında yaranan xoş ünsiyyət dostluğa çevrilir. Bir müddət son­ra həmin şəxs dostunun bacısına elçi düşür. Dostu elçilərə bildirir ki, bacısını ona layiq bilmir, çünki bacısı şikəstdir, çox­lu fiziki qüsuru var, ona görə də qəm-qüssə içində evdə qalıb. Dövlətli hər şeyə rəğmən qərarından dönmür. Toy gecəsi şikəst qız möcüzəli şəkildə mələk kimi bir gözələ çevrilir. Sir­dən agah olmaq istəyən ərinə qız “Bu Allahın lütfündəndir” ca­va­bı­nı verir.

**MƏSİHİ**

*Ədəbiyyat tariximizdə daha çox “Vərqa və Gülşa” poeması ilə tanınan Məsihi 1575-ci ildə doğulmuşdur. Anadan olduğu yer barədə yekdil fikir yoxdur. Mənbələrdə Məsihinin istedadlı həkim kimi tanındığı, gəncliyində tibbə dair “Zabitətül-əlac” adlı elmi əsər yazdığı qeyd edilir. Məsihi I Şah Abbas (1587-1629) sarayında böyük nüfuz qazanmış, şahın ən yaxın məs­lə­hət­çilərindən biri olmuşdur. Saray fitnə-fəsadının qurbanı olan şair 1612-ci ildə Hindistana iyirmi illik mühacirətə yollan­mış­dır. Vətənə dönən şair yenidən Səfəvi sarayı ilə yaxınlaşmaq niy­yətilə “Vərqa və Gülşa”nın sonuna həmin vaxt hakimiy­yət­də olan Şah Səfiyə həsr etdiyi qəsidələrini əlavə etmiş, lakin şah Məsihiyə etinasızlıq göstərmişdir. Ömrünün sonunu maddi ehtiyac içərisində keçirən şair 1655-ci ildə vəfat etmişdir.*

*Məsihi Azərbaycan və fars dillərində lirik və epik əsərlər ya­ratmışdır. Şairin ədəbi irsinin yüz min beytdən çox olduğu qeyd edilir. “Divan”ı və “Vərqa və Gülşa” poeması dövrümüzə gə­lib çatmışdır. Şairin “Vərqa və Gülşa” poemasında adlarını çək­diyi “Danə və dam” (“Dən və tələ”) və “Zənbur və əsəl” (”Arı və bal”) əsərləri əldə edilməmişdir.*

*Məsihinin “Divan”ı nəsrlə yazılmış dibaçə ilə başlayır. “Divan” əsasən qəzəllərdən ibarətdir. Şairin Vətən həsrətli, qür­­bət ağrı-acısını əks etdirən şeirləri səmimiyyəti ilə seçilir. Aşiqanə qəzəllərində Füzuliyanə dərd-ələm güclüdür. Lirik qəh­rəmanı çox zaman canlı, real insandır, sevgilsi həyati gö­zəl, məhəbbəti bəşəridir. İlahi eşq, xəyali məhəbbət də Məsihi poeziyasına yad deyil. Saib Təbrizi kimi böyük sənətkarın onu özünə ustad sayması, qəzəllərinə nəzirələr yazması, “Divan”ını tərtib etmə­si Məsihi sənətinin etirafıdır.*

**“Vərqa və Gülşa”**

Epik-lirik poemadır, həzəc bəhrindədir. Məsihi məsnəvisini qəzəllərlə zənginləşdirmişdir. Həcmi beş min beytə yaxındır. Məlum olan iki əlyazması Tehran və Lon­don­da saxlanılır.

Poema dibaçə və minacatla başlayır. Daha sonra tohvid, nət, meracnamə, mənqəbə, Əlinin tərifi, I Şah Abbasın mədhi, qələmə xitab və saqinamə gəlir. Sonda Şah Səfiyə ithaf olun­muş qəsidələr və Məsihinin oğluna vəsiyyəti verilir.

Əsərin yazılma səbəbini Məsihi bir məclisdə söz xiri­dar­larının ondan bu məhəbbət dastanını qələmə almasını xahiş etməsi ilə əlaqələndirir.

**Qısa məzmunu:**

Hicaz şahı Harisin iki oğlunun-Hümam və Hilalın nəzir-ni­yaz­dan sonra ovladları dünyaya gəlir. Hümamın oğluna Vərqa, Hilalın qızına Gülşa adı qoyulur. Körpələr eyni dayədən tərbiyə alıb, eyni məktəbdə oxuyurlar. Qayğısız günlər keçirən Vərqa və Gülşa arasında yaranan səmimi ülfət böyük, saf mə­həb­bətə çevrilir. Gülşanın Vərqaya olan sevgisindən xəbər tu­tan ata-anası onu Vərqadan ayırırlar. Uzun sürən maneələrdən sonra, nəhayət, sevgililər nişanlanırlar. Toy gecəsi Əmrin qul­dur dəstəsi basqın edib Gülşanı qaçırır. Vərqa şücaət göstərərək nişanlısını azad edir, lakin Əmr ilə döyüşdə atası Hümam şah öldürülür. Acgöz, tamahkar Hilal qardaşının var-dövlətinə sa­hib çıxır, Vərqa sərvətdən və taxt-tacdan məhrum olur. Gül­şa­nın anası Qəmər Banu qızını kasıb, yetim Vərqaya ərə vermək istəmir. Vərqadan külli miqdarda başlıq tələb edilir. Vərqa yenidən Gülşa ilə ayrılmağa məcbur olur, ona bir üzük verərək baş­lıq dalınca Yəmənə-dayısı Səlim şahın ölkəsinə üz tutur. Yəmənə çatdıqda Vərqa ağır bir mənzərənin şahidi olur. Qəd­dar, qəsbkar hökmdar Əntər Yəmənə hücum edib Səlim şahı əsir etmiş, qalanı mühasirəyə almışdır. Vərqa bacarıqlı bir sər­kərdə kimi dayısının qoşununu səfərbər edir. Əntərlə müha­ri­bədə onun ən qorxunc pəhləvanlarını yenir, qəhrəmanlıqla vuruşub Əntəri əsir alır və Səlim şahla dəyişir. Üzbəüz döyüşdə qalib gələ bilməyəcəyini görən Əntər hiylə ilə Vərqanı əsir edir. Səlim şahın Əyyarının tədbiri və köməyi sayəsində azad olan Vərqa Əntəri öldürüb qoşununa qalib gəlir. Bütün xalq Vərqanı alqışlayır. Səlim şah onu varisi elan edir, Yəməndə qalmasını istəyir. Lakin Vərqanın əhvalatından xəbərdar olanda onu böyük sərvətlə Hicaza yola salır. Hicazda isə Vərqanı dəh­şətli bir xəbər gözləyir. Onun canından artıq sevdiyi Gülçası artıq həyatda yoxdur. Əslində isə var-dövlər hərisi, şöhrətpərəst Qəmər Banu hamını aldadaraq Gülşanın öldüyünü bildirmiş, Gülşa zorla Şam hökmdarı Möhsün şaha ərə verilmişdir.

Gülşa ər evində də sədaqət və fədakarlıq göstərərək namu­su­nu qoruyur. Möhsün şahı qılıncla, şeşpərlə qarşılayır və Vər­qaya olan sevgisinə ölənəcən sadiq qalacağını bildirir. Yüksək mənəvi keyfiyyətlərə sahib olan Möhsün şah Gülşanın böyük, sonsuz məhəbbətinə hörmətlə yanaşır, onu bir bacı kimi qəbul edir. Gülşa Möhsün şahın sarayında Vərqasının yolunu göz­lə­yir.

Bir müddət sonra Gülşanın yaxın rəfiqəsi Sərvdən həqiqəti öy­rənən Vərqa onun ardınca Şama yollanır. Yolda zənci Pələn­gə­rin quldur dəstəsi ilə rastlaşır, qeyri-bərabər döyüşdə quldur­la­rı pərən-pərən salır, özü də ağır yaralanır. Həmin vaxt ova çıxmış Möhsün şah Vərqaya rast gəlir. Pələngərin dəstəsini darmadağın etdiyini görüb kimliyi ilə maraqlanır. Vərqa tacir olduğunu, quldurların onun malını əlindən aldığını, özünü də yaraladığını bildirir. Möhsün şah Vərqanı saraya gətirib sağal­dır, ona hər cür qayğı göstərir. Az sonra gəncin Vərqa olduğu­nu bilir və əsl insanpərvərlik göstərərək onu sevgilisinə qovuş-dur­maq istəyir. Lakin Möhsün şahın cəhdləri və Gülşanın yalvarışları nəticə vermir. Vərqa həyatını xilas etmiş, ona atalıq qayğısı göstərmiş Möhsün şahın xeyirxahlığı və nəcibliyi qar­şı-sında geri çəkilir. Həyatı boyu sevgilisinə yetmək üçün minbir əziyyət çəkən, ölümlə üz-üzə qalan Vərqa şərəf və ləyaqəti, insanlığı üstün tutaraq Gülşasından ayrılır. Təbii ki, Vərqa əsl Aşıq kimi bu möhnətə dözə bilmir və dünyasını dəyişir. Gülşa sevgilisinin qəbiri üzərində özünü həlak edir. Sevgililəri bir yerdə dəfn edirlər. Bahar gəlir, aşiqlərin qəbiri üstündə iki ağac - Sərv və Sənbur göyərib bir-birinə sarmaşır. Qəbiri daim zi­ya­rət edən Möhsün şah, nəhayət bu yerləri özünə məskən se­çir. Tezliklə qəbirin ətrafınfda əzəmətli bir şəhər yaranır, bu­ra­lar müqəddəs ziyarətgaha çevrilir. Möhsün şah özü qəbirə mü­cavirlik edir, hər gün xeyrat və ehsan məclisləri düzəldir. Bir gün məclislərin birinə Şahi-Mərdan gəlir. Məclisdəkilər ondan xahiş edirlər ki, Allaha yalvarıb nakam aşiqləri diriltsin. Şahi-Mərdan bunun mümkünsüzlüyünü bildirəndə Möhsün şah deyir ki, mən qalan ömrümü Vərqaya bağışlayıram, təki o, bir də bu dünyaya qayıtsın. Möhsün şahın sözlərini Allah eşidir, Vərqa və Gülşanı yenidən həyata qaytarır. Aşiqlər vüsala yetişir. Mösün şah taxt-tacını Vərqaya verib ömrünün sonuna qədər bir ata kimi onların yanında yaşayır.

**SAİB TƏBRİZİ**

*XVII əsr Azərbaycan ədəbiyyatının qüdrətli nümayəndəsi Məhəmmədəli Saib 1601-ci ildə Təbrizdə anadan olmuşdur. Ailəsi I Şah Abbasın (1587-1629) əmri ilə İsfahana köçürülən Saib gənc ikən İsfahan ədəbi mühitində məşhurlaşmış, Səfəvi sarayı ilə yaxınlaşmışdır. Şah Abbasla aralarında yaranmış ix­ti­laf səbəbilə 1625-ci ildə İsfahanı tərk edərək Herat, Kabil və Də­kəndə (Hindistan) mühacir həyatı yaşamışdır. II Şah Ab­basın dövründə (1642-1666) Məliküş-şüara rütbəsinə yük­səl­­miş, şahın vəfatından sonra yenidən haqsızlıq və riya­kar­lıq­la üzləşərək sarayı birdəfəlik tərk etmişdir. Böyük şair 1676-cı il­də İsfahanda vəfat etmiş, adını daşıyan təkyədə dəfn edi­l­miş­dir.*

*UNESCO tərəfindən yubileyi geniş beynəlxalq miqyasda tən­­tənə ilə qeyd edilən Saib Təbrizini əksər orta əsr təz­ki­rə­çi­ləri dövrünün ən qüdrətli şairi kimi təqdim etmişlər. Məşhur ingilis şərqşünası E. Braun Saibi “XVII əsrin ən böyük şairi”, Y. Ber­tels “Əsrinin Hafizi”, A. Krımski “İran şairlərinin müəl­li­­mi” ad­landırmışdır.*

*Bəzən Sədi ilə müqayisə edilən Saib haqqında H.Araslı demişdir: “O, ana dili olmayan fars dilində fars şairlərinin ha­mı­sından yaxşı yazırdı”*

*Qaynaqlarda Saib Təbrizinin yeddi “Divan”ı, 300 min beytə qədər şeirlərinin olması barədə məlumatlar vardır. Tərbiyət Saibin 120 min beytdən ibarət “Divan”larını gördüyünü qeyd edir. Mənbələr şairin “Qəndəharnamə” və “Mahmud və Ayaz” adlı iki məs­nə­vi­si, nəsr əsərləri, habelə 800 şairin şeir­lə­rindən nümunələri top­la­dığı 25 min beytlik “Səfineyi Saib” ad­lı cüngü ba­rə­də məlumat verir. Saibin “Mahmud və Ayaz” məs­nəvisi və ana dilində “Divan”ı əldə edilməmişdir. Azər­bay­can dilindəki ədəbi irsindən cəmi on yeddi şeiri zamanəmizə gəlib çatmışdır.*

*Saib Təbrizi XVII əsr şeirini istiqamətləndirən yeni ədəbi üslub yaratmış sənətkardır.*

**Azərbaycanca şeirlər**

Ürəyin sirrini o qan axıdan gözlər açar,

Hər evə baxmaq içün ya baca, ya pəncərə var.

Arif insan hara getsə, qayıdar tez vətənə,

Şam da bir yerdə yanar, şöləsi ətrafa uçar.

Dünyanı qaydaya salmaq elə asan da deyil,

Sanki nadan bir adam mıx götürüb nalı yazar.

Kim yetişsə kamala, o ucalar ərşə qədər,

Sünbülə döndümü dən, yığ, onu xırmana apar.

Göz yaşı pak eləyir sinədən həsrət tozunu,

Ətək ilə silinən aynada heç tozmu qalar?

Sordu xalqın qanını zalım adamlar zəli tək,

Təşnə insan yuxuda hey suyun ardınca qaşar.

Eşqin ilk şərti budur, Saib, özündən keçəsən,

Kim özündən keçəcək o tapacaq burda qərar.

\*\*\*

Eldǝn çıxaram zülfi-pǝrişanını görgǝc,   
İşdǝn gedǝrǝm sǝrvi-xüramanını görgǝc.   
Susuzlara gǝr can axıdır çeşmei-heyvan,   
Mǝn can verǝrǝm çeşmeyi-heyvanını görgǝc.   
Gǝr bağlamısan el gözünü şǝrmi-üzarın,   
Candan kǝsilir xǝncǝri-müjganını görgǝc.   
Reyhan ki, nǝzakǝt tökülürdü qǝlǝmindǝn,   
Xǝt tirǝ çǝkǝr zülfi-pǝrişanını görgǝc.   
Bülbül ki, gülün lǝli-lǝbindǝn söz alırdı,   
Dili dolaşır qönçei-xǝndanını görgǝc.   
Rizvan ki, behiştin yemişi gözünǝ gǝlmǝz,   
Dişlǝr ǝlini sibi-zǝnəxdanını görgǝc.

Yerdǝn xǝti-reyhan vǝrǝqin pak silibdir,   
Nǝqqaşi-gülüstan, xǝti-reyhanını görgǝc.   
Gül rǝngi alır sübh iki xali-tǝrindǝn,   
Xürşidi-üzar möhriqi – ǝfşanını görgǝc.   
Müjgani alıb qanlı yaşından rǝgi-yaqut,   
Saib lǝbi-lǝli göhǝr ǝfşanını görgǝc.

\*\*\*

Tutulmuş könlümü cam ilə şadan eyləmək olmaz,   
Əl ilən püstənin ağzını xəndan eyləmək olmaz.   
Nə sözdür bu ki, olsun sahibnəzər zühhad,   
Qara torpağı hərgiz abi-heyvan eyləmək olmaz.   
Bulut qılan kimi cövlan urar da ildırım tiği,   
Könül pərdələrində eşqi pünhan eyləmək olmaz.   
Qılıc gər içsə aləm qanını sirablıq bilməz,   
Səni üşşaq qətlindən peşiman eyləmək olmaz.   
Mənim göz yaşımı çıxgil fələklərdən tamaşa qıl,   
Hübabi qəsrlər içində tufan eyləmək olmaz.   
Məni-Məcnuni aqil eyləmək mümkün deyil, naseh,   
Söz ilən müşgi-nabi, qan ki, bir qan eyləmək olmaz.   
Xətadan keçdi ceyran qanını müşk eylədi Saib,   
Demə, üsyanı taət, küfri iman eyləmək olmaz.

\*\*\*

Meydən ol çöhreyi-ziba ərəqəfşan olmuş,

Ya sərasər göz olub yüzünə heyran olmuş?

Bu görən dairəni halə xəyal etmə ki, çərx

Ağzın açıb məhi-şəbgərdimə heyran olmuş.

Gözdən iraq ki, bu sultani-cünun şövkətdən,

Hər dügün başıma bir çətri-Süleyman olmuş.

Ləbi-ləlin cəmidən bəs ki, udubdur qanlar,

Xubların daş yürəgi kani-bədəxşan olmuş.

Ta görübdür nəzərin var anilən, qaş yayı,

Gül yüzün cəm qılıb qönçeyi-peykan olmuş.

Saf edən də ləbi-canbəxşini dövran işidir,

Bir-iki qətrə damıb çeşmeyi-heyvan olmuş.

Rəhm qıl Saibə, saqi, mey ilən tut əlini,

Necə içsin qanını bu yürəgi qan olmuş?

\*\*\*

Saqiyə, meydan rüfu qıl çak bolmuş könlümü,

Qıl yuvası qan ilən peyvənd yüzülmüş könlümü.

Qalmışam yerdə qanadsız quş təkin pərvazıdan,

Yola sal cami-şərab ilən büzülmüş könlümü.

Artır eylər badei-safi mənim viranlığım,

Dərd ilən təmir qıl, saqi, pozulmuş könlümü.

Zöhdidən qan quruyubdur bağrım içrə lalə tək,

Tazə qıl əski mey ilən bu qurumuş könlümü.

Cam urmaq rəsmidir saqi, tutulmuş ay üçün

Seyqəli-cam ilə pərvaz et tutulmuş könlümü.

Eylə kim, Saib, qəmi-dövran tutubdur çevrəmi,

Seyri-gül mümkin degil açsın tutulmuş könlümü.

\*\*\*

Biz nə imdi zərrə tək cövlanə gəlmişlərdənüz,

Afitabi-eşq ilən dövranə gəlmişlərdənüz.

Gün keçirməkdir hesabi-şahid əgrilik üçün,

Doğluğdan biz bu gün divanə gəlmişlərdənüz.

(Saya dur) barani-rəhmət gər qılıc kökdən yağar,

Qoç kimi qurban üçün meydanə gəlmişlərdənüz.

**Qəzəllər**

Bir uşaqtək özünü torpağa heç sürtmək olar?

Palçıq ilə günəşin çöhrəsini örtmək olar?

Qara torpaqsa bədən, bəs niyə əl çəkmirsən?

Bir pişik timsalı heç əl-ayağı öpmək olar?

İlhamı naqis olanlar təzə şeiri nə bilir,

Bu həyat çeşməsini şor yerə heç səpmək olar?

Ömr yaz yelləritək inci tökür ötdükcə,

Gül kimi, kol-kos arasında məgər bitmək olar?

Bir ömür ləli-ləbin istədi opsün Saib,

Bu qədər qəlbi sınıq aşiqi incitmək olar?

\*\*\*

Göz yaşım ilə dönübdür qara torpaq çəmənə,

Qürbət eldən köç edib gəldi xəyalım vətənə.

Baxsam həsrətlə əgər hər qara daş parçasına,

Nəzərim altda dönər daş da əqiqi-Yəmənə.

O fəna xəncəri kəsmişdi həyatın suyunu,

Bu yanan torpağa su verdi gözüm yaşı yenə.

Aşiqin laləyə bənzər ürəyi qanla dolub,

Kaş verə badi-səba müjdə sevəndən sevənə.

Qara torpaq o Xütən ahusunun mişkin əmib,

Biz şir ağzında ikən fikrimiz uçmuş Xotənə.

Saib, eşq bəhri ilə başlamışam şeirimi mən,

Misralar tabe olub, gör necə, fərman verənə?

\*\*\*

Vəslü hicran bir olar qəlbdən heyran olana,

Daşını qoy, tərəzi başını əysin o yana.

İşi vaxtında görərlər, necə ki, vaxt oldu,

Yusifin yatması da etdi kömək bir gün ona.

Göz yaşı axmağa başlarsa şikayət edərək,

Kirpiyin səfləri mümkünmü onündə dayana?

Gül ki, öz ətrini ehsan eləyib minnətsiz,

Yaxşıdır, minnəti qaytar elə minnət qoyana.

Saib, ay üzlü gözəl kaş edə yad dostlarını,

Bu yatan bəxtim ümid var ki, o dəmdə oyana.

\*\*\*

Əzdikcə fələk, torpağa döndüm bu cahanda,

Yox özgə dənim mən üyüdəm bir daha onda.

Divar dibinə çəksə də yoxsulluğum ancaq,

Huma quşu dayəmdi mənim mən doğulanda.

Qəm dağı inan, qamətimi əydi kamantək,

Ancaq məni sındırmadı bir ləhzə boran da.

Dövran mənə nə verdi, nə geydirdi, soruşma,

Ruzum-qəzəbim, paltarım-eybimdi cahanda.

Dağ səbrim ilə uyğudayam dağ ətəyində,

Xəncərlə ayırmaq bizi mümkünmü bir an da?!

Öz süfrəmə mehman oluram bəsdi mənimçün,

Göz dikmərəm özgə əlinə, qopsa tufan da.

Kam almasa da hər iki dünyada bu aşiq,

Qəlbi açılır yarı görüb heyran olanda.

Bir dürrəm, özüm, qiymətimi verməsələr də,

Aydındı mənə, yoxdu xiridar bu məkanda.

Mən ki, fələyə minnət ilə başımı əyməm,

Əzsin, nə olar, istəmərəm ondan aman da.

Zahirdə mənəm varlı ki, batində fəqirəm,

Qönçə kimiyəm paltarın altında qalanda.

Əlvan libasa yox həvəsim, Kəbə təkin mən,

Bəsdir dəyişəm paltarımı il qurtaranda.

Sayəmdə əgər şöhrətə çatmışsa bu xalqım,

Ruzum sümük olmuşdu humatək bu məkanda.

Saib, səni kim bağladı bu mülkə ki, qaldın?

İndi sənə zindandı bura, qal, hələ yan da!

\*\*\*

Demirəm, səhradə bir rəhbərim yoxdu mənim,

Qanadımdan savayı bir hünərim yoxdu mənim.

Cigəri yanmış o qəvvas da mənəm, yox nəfəsim,

Dağdan özgə ürəyimdə gövhərim yoxdu mənim.

Neçə müddətdi axan qumlar olub həmsəfərim,

Gedirəm, mənzilim harda? Xəbərim yoxdu mənim.

İstərəm, qəlbimə atəş yağa bu uçmaqdan,

Daşa dönmüş ürəyimdə şərərim yoxdu mənim.

Elə yüngüldü yüküm, Nuh məni almış gəmiyə,

Çör-çöpəm sanki, tufandan xəbərim yoxdu mənim.

Bənzərəm sərvə, baxarlar mənə heyran-heyran,

Qəmdən özgə, bu cahanda səmərim yoxdu mənim.

Sapı odlansa şamın, od yeriyər qəlbinədək,

Axı pərvanəyə, yansam, zərərim yoxdu mənim.

Narahat qəlbim ilə hər gecə söhbət edirəm,

Ondan özgə, nə edim, naməbərim yoxdu mənim.

İki dünyaya dəyər indi qulaq dincliyimiz,

Heç də qəmgin deyiləm, simu zərim yoxdu mənim.

Şam kimi istəmişəm ki, işığım pərvaz edə,

Heyf ola, uçmaq üçün balu pərim yoxdu mənim.

Əymişəm qönçə kimi başımı öz sinəmə mən,

Saib, ondan savayı özgə yerim yoxdu mənim.

\*\*\*

Qəmi başdan aşanın olmaz ölümdən həzəri,

Qurumuş bir çəmənə ildırımın yox xətəri.

Qəlbinin yanmağını söyləmə, ey lalə, mənə,

Qəlbi yanmışdan olar qəlbi yananın xəbəri.

Neməti əldə edər, kim buna səy etsə əgər,

Pərdədən də görəcək məşuqi aşiq nəzəri.

Ürəyi odlananın mütribi mənzildə olar,

Necə ki, od alışar, rəqs eləyər şölələri.

Layiq olmaz hər adam gəzdirə eşqin dağını,

Qeyri aşiqlərə göstərməz üzün çün o pəri.

Nə qədər təqlid ilə eyni yolu getmək olar?

Quş təzə uçmağa başlarsa, uzanmaz səfəri.

Od salar xırmanına bir gün o eşq sahibinin,

Saibin şölə çəkən qəlbinin ol zərrələri.

\*\*\*

Asan da gəlməsin, ey ağciyər, şikar sənə,

Çətin başa gələcək axırı bu kar sənə.

Şiri şikara gedən çox zaman şikara dönüb,

Gər şikar olmamısan tale olub yar sənə.

Arif ol kəsdi ki, öz-özünü dərk eləyir,

Sahili yox bu dəniz heç verər kənar sənə?

Əlin ətəkdən uzun durmusan nahaq beləcə,

Nə ümmid eyləmisən yol verər hasar sənə!

İnanmıram ki, qiyamətdə də dura biləsən,

Nədəndi eyləməyir təsir heç bahar sənə?

Göyün sinəsini yüz parça etdi şimşəklər,

Bircə an gözlərini açmadın, nə var sənə!

Nədir bu kölgənin ardınca hey düşüb qaçmaq?

Bu sərvə diqqət eylə sayəsi çatar sənə.

O daş ürəyin ilə çox da iftixar eləmə,

Fələk əzər o daşı, bir divan tutar sənə.

Öz həddini aşanı bir gün endirər bu fələk,

Unutma həddini ta verməyə qərar sənə.

Ağıllı başlanan iş bil o vaxt çatır sona ki,

Gülür məhəbbət ilə onda ruzigar sənə.

Közərmiş ulduz ilə dağlı lalədən başqa,

De, indi hansı gülü bəxş edib bahar sənə?!

Nə yaxşı oldu ki, axır oyandın, Saib,

Axı bu daş yuxular az verib azar sənə?!

\*\*\*

Bir ayna kimi vəslinə canan tələb eylə,

Əvvəl evi tik, sonra da mehman tələb eylə.

Gün gülmıx olub sancılıb eşqin qapısında,

Hər nə diləsən onda var, ondan tələb eylə.

Sən daşların altında göyərmiş ota dönmə,

Azad boy atıb, qalxmağa imkan tələb eylə.

Daşla dəmirin yoxdusa, atəş nədən olsun,

Gözlə yolunu, ta gələ karvan, tələb eylə.

Hər qönçəni sübh yeli xəndan edə bilməz,

Ey himmətimin qönçəsi, dövran tələb eylə.

Dostluq məqamın ölçməyə mizandı zəmanə,

Dostu sınasan borcu yalandan tələb eylə.

Saib, diləyirsən ki, sənə dost ola canan,

Əvvəlcə qələm, bir də qələmdan tələb eylə.

\*\*\*

Tikan üstə oturam, xoşdu, nə ki, nadan ilə,

İldırım olmasa göylər qaralar tufan ilə.

Səyyadın mənzili əvvəlcə fəqət çör-çöp idi,

Ayıra bilməyirik indi ovçunu xan ilə.

Kim paxıl olmasa qorxmaz o, cəhənnəmdən, inan,

Çün paxıllıq özü oddur, dolanır insan ilə.

Bizi bu beş gün olan ömr gətirmişdi cana,

Vay o Xızrın halına, ömr edəcək dövran ilə.

Ölümü sadədil insan çox uzaq zənn eləyər,

Bir qəbirdir hər otaq, hey dolur o mehman ilə.

Dil bıçaq tək itidir, doğrayar öz ömrünü də,

Bil, günahsız adamın yoxdu işi zindan ilə.

Günəşin gözlərini qəm tozu tutmaz, Saib,

Görür hər kəs cahanı qəlbi verən imkan ilə.

\*\*\*

Bizdən ucada bəlkə də bir sirli cahan var?

Varsa, orada özgə həyat, özgə zaman var.

Nə qaldı bizə, fikr eləsən, bircə təmənna,

Aşiq sinəsində o təmənnanı duyan var?

Övladı bəşərdən kənarda varmı bir insan?

Kim görmüş onu, varmı, hanı? Harda nişan var?

Göz yaşı tökürlər ümidin matəmi üçün,

Bu yer kürəsində nə qədər abi-rəvan var?

Əfsus ilə ahdır ucalır hey sinələrdən,

Bu bağ verəcək təzə bəhər bir də güman var?

Sən aləmə baxmaqda, çalış, sadədil olma,

Bu torpağın altında məgər özgə cahan var?

Div göstərir hərdən mələyə sirrili ayna,

Bəlkə bu cahanda yenə bir sirri-nihan var?

Dünyanı dolan sən də günəş tək, halalındır,

Pak duyğulu insanlara bundan nə ziyan var?

Can tutisinin sözləri heç vaxt acı olmaz,

Sinəndə onu əks eləyən ayna, inan var.

Gəlmirsə iki dünyada bir iş ki əlindən,

Bir küncə çəkil, gözlə, hələ ömrə aman var.

Saib desə öz dərdini qan ağlayacaqdır,

Bu məclisimizdə nə qədər dərdi duyan var.

\*\*\*

Nə qədər çox ola şadlıq, yenə qəm kamil olar,

Bir kəsin xərci gəlirdən çox ola, aqil olar?

Dövranın qəlbi kədərlənmədi göz yaşımıza,

Çürümüş toxmu əkib gözləmə ki, hasil olar.

Ona aşiq deyərəm eşqi üçün dara gedə,

Dəyməmiş meyvə düşərsə, yeməyə qabil olar?

Zülfünün həlqəsi bu qəlbimi yandırdı mənim,

Kim tamaşaya dura, qırpsa gözün, qafil olar.

Könlünün arzusu birdir sənin heyranlarının,

Gör o zülfündə neçə aşiq üçün mənzil olar?

Göz önündən bu həyat girdabı qalxarsa əgər,

Bu yolun yolçuları məqsədinə nail olar.

Yedi qəlbin qanını hər söz üçün Saib də,

Parçalanmazsa ürək, gözləmə söz hasil olar.

\*\*\*

Hər adam ki, kişi tək eybini söylər üzünə,

Öp onun gözlərini, həq ver onun sən sözünə.

Yaxasın verməz o, əlbəttə qəmin pəncəsinə,

Bir adam ki, gecəni qatmış ola gündüzünə.

Sahibi-xırman olubdur o adam dünyada,

Səpib öz göz yaşını buğda kimi yer üzünə.

O kəs hörmətlidi ki, milçəyi də incitməz,

Dünyanın varı-yoxu gəlməyir əsla gözünə.

Sən çalış yaxşılığın toxmunu ək torpaqda,

Kim nə əkmişsə, axır qismət olur da özünə.

O hilal Saibə bənzər, necə əymiş belini,

Başını qoymuş üfüqdə bu səmanın dizinə.

\*\*\*

Sənə dünyada nə zər, bil, nə də zivər qalacaq,

Hər nəyin vardı, xəyal etmə, sərasər qalacaq.

Bu gülüstan ki, ona baxmaq ilə məğrur idin,

Bir ovuc torpaq ilə bir də ki, yellər qalacaq.

O şirin arzular ilə ürəyi şad elə sən,

Ancaq ümmid eləmə arzuların tər qalacaq.

Qəlbini bağlama dünyaya, səfər vaxtı çatar,

Gedəcəksən əliboş, sanma bu şeylər qalacaq.

Nə veribdirsə fələk, cümləsini verməlisən,

Səndən, ey xacə, fəqət qalsa, xeyir-şər qalacaq.

Eşq də tərk edəcək qəlbimizi birdəfəlik,

Elə bil, tərk edəcək dəryanı gövhər, qalacaq.

Başının altına kərpic qoyacaqlar o zaman,

Evdə yüz pərqu balınc, üzləri məxmər qalacaq.

Bu cahan ayinədir, əks eləyibdir bizi o,

Sanma ki, ayna ilə əks bərabər qalacaq.

Gördüyün lalələrin yoxdu bu gülşəndə dağı,

Cigərin dağlanacaq, sənsiz o dilbər qalacaq.

İmkanın varsa əgər, uçmağa səy et, Saib,

Tufana düşsə də ömrün, sözün əzbər qalacaq.

**Təkbeytlər**

Nərgiz kimi ol gözlərə inanma, amandır,

Məzlum görünən zalimin hər zülmü yamandır.

\*\*\*

Abrunu tökmə hədər, böylə misal var, deyəsən,

Qurumuş arxa ümid var ki, gələr su təzədən.

\*\*\*

Yoxsulluğun əlindən təzə xilas olan kəs,

Təəccübdür, yoxsula necə laqeyd baxır bəs?

\*\*\*

Gülmə, ey gənc, bu ağarmış saçımın mənası var,

Bil ki, bu dünyada hər dağ başına yağmır o qar.

\*\*\*

Nə qədər zülm eləyirsə, düzü bu dünya bizə,

Onu tərk et, deyə hökm etməyirik qəlbimizə.

\*\*\*

Zülfü afət, teli fitnə, o qara xalı bəla,

Vay o gündən ki, bu kafirlər hələ əlbir ola.

\*\*\*

Yoxsulun eyninə gəlməz qocalıq dərdi, inan,

Dərd odur ki, diş ola, amma çörək tapmayasan.

\*\*\*

Söz uzandıqca azaldar özünün qiymətini,

Hər kəsi mədh eləyən tez salar öz hörmətini.

\*\*\*

Kağız üstə hər kəsin inildəsə qələmi,

Bil ki, qələm tutanın başından aşıb qəmi.

\*\*\*

Kimə qayğı edirəm, qayğı dönür dərd olur,

Müşkülünü açdığım boynuma kəmənd olur.

\*\*\*

Güllərin rəngini sormaqla əzab vermə ona,

Hansı bulbul ki, qəfəsdə göz açıbdır cahana.

\*\*\*

Qürbətə bağlama bel, tərk eləmə tez vətəni,

Hər quşun öz yuvası, hər kişinin öz vətəni.

**QÖVSİ TƏBRİZİ**

*Həyatı barədə məlumat az və ziddiyyətlidir. Təvəllüd və və­fat tarixi dəqiq deyil. Şeirlərindən XVIII əsrin əvvəllərinə qə­dər ya­şadığı məlum olur. Adı Əlicandır, ”Qövsi” təxəl­lüsüdür. Təb­rizdə şair–sənətkar ailəsində anadan olmuşdur. Atası İsma­yıl Qövsi Azərbaycan və fars dillərində şeirlər yazarmış.*

*Ədəbi irsindən dövrümüzə ”Divan”ı gəlib çatmışdır. Şairin Bakıda 2005-ci ildə çap olunmuş ”Divan”ına 400-dən artıq qəzəli, tərkibbənd və tərcibəndləri, müxəmməsləri, mürəbbe və rubaisi daxildir. ”Divan”ın 4200 beytdən ibarət tam nüsxəsi Gürcüstan Dövlət Muzeyində saxlanılır. ”Daneşməndane Azər­baycan”da yazdığına görə, Qövsi Təbrizinin altı min beytdən ibarət olan fars və türk dillərindəki iki ”Divan”ı M. Tərbiyətdə olmuşdur. Farsca ”Divan”ı indiyədək əldə edilməmişdir.*

*Füzuli ədəbi məktəbinin ən tanınmış nümayəndələrindən olan Qövsi XVII əsrdə ana dilinin sıxışdırılmasına, təqib edil­məsinə qarşı üsyan edən, həmvətənlərini doğma dili müdafiə etməyə, sevməyə, bu yolda fədakarlığa səsləyən vətənpərvər şair­dir. Klassik şeirin ənənələri, xalq ədəbiyyatı, canlı xalq dili üzərində yüksələn Qovsi poeziyası XVII əsrdə şeir dilimizin sadələşməsi, xəlqilik elementləri ilə zənginləşməsində əhəmiy­yətli rol oynamışdır. ”XVII əsrin Xətaisi” adlandırılan Qov­si­nin poeziyasında vətənpərvərlik motivləri müasirlərinə nisbə­tən daha çox ifadəsini tapmışdır. Xalq ruhu və dili ilə həma­həng olan Qovsi şeirinin əsasını real həyat, real insan və onun arzu-istəklərinin tərənnümü təşkil edir.*

**Qəzəllər**

Məndən, səba, filanə ki, qurban olum sana,

Ərz eylə yanə-yanə ki, qurban olum sana.

Dön başınə, ayağınə düş, de dönə-dönə,

Ol qaşları kəmanə ki, qurban olum sana.

Hərçənd istərəm ona hali-dilim deyim,

Bir söz gəlir zəbanə ki, qurban olum sana.

Mütrib, bu dərdsiz tənə-turnayi neylərəm,

Şədd et, həmin təranə ki, qurban olum sana.

Yadınla bilmənəm necə bir şəm başinə,

Qovsi deyib dolana ki, qurban olum sana.

\*\*\*

Mən ol gün eylədim öz canımı nisar sana

Ki, dərdin aldımü tapşırdım ixtiyar sana.

Əgərçi könlümü açmaz behişti-cavidan,

Vəli ümidlərim vardır, ey bahar, sana.

Bu od ki, sinəm evin pakü saf yandırdı,

Əsərmi eyləməz, ey atəşin üzar, sana.

Nola gər öz nəzərimdən düşərsəm əşk kimi

Ki, ardır mana həm, hər nə gəlsə ar sana.

Mana bu rəng ilə, saqi, təğafül etməzdin,

Nəsib olaydı əgər məndəki xumar sana.

Mənim qəmim nə bilürsən, sən ey bilür bilməz,

Ki, bir sənin kimi bəm verməz intizar sana.

Bu taqət ilə məni vermə ruzigar əlinə,

Gözüm, inanımı çün verdi ruzigar sana.

Nə dərdsən, nə bəlasan, könül, nə afətsən,

Ki, hiç qanımı içən olmasın düçar sana.

Çəkinmə, olsa fələk səngbar əgər, Qovsi,

Ki, lütfi-şahi-vilayət yetər həsar sana.

\*\*\*

Kimi can etdi, kimi könlünü dildarə fəda,   
Bilmənəm mən ki, yoxumdur, nə edim yarə fəda?

Abi-yaqut deyil əşki-rəvanım, mən onu  
Nə üz ilən edim ol ləli-göhərbarə fəda.

Bu səbəbdən ki, sənin çeşmüvə bir nisbəti var,   
Eylərəm nəqdi-həyatım dili-bimarə fəda.

Hər gülün başına dönmək nə həvəsdir, bülbül!  
Aşiq oldur ki, özün eyləyə bir yarə fəda.

Eylər azadələrin adını aləmdə bülənd,   
Sərv edərsə özün ol şiveyi-rəftarə fəda.

Onun üçün sevirəm mən dili-sədparəmi kim,   
Çeşmi-bimarivə hər gün ola bir parə fəda.

Dili-pürxunimi hər dəm basaram bağrıma kim,   
Ola bir gün ki, ola saqiyi-xunxarə fəda.

Yıxmağa, yapmağa layiq deyil, ol viran kim,   
Dəmbədəm gənci-göhər etməyə memarə fəda.

Bilmə kim, görürəm tabü təbin xurşidin,   
Zərrə-zərrə olur ol şöliyi-rüxsarə fəda.

Söz bilənlər arasında ələm olmaz, Qövsi,

Etməyən xamə tək öz başını göftarə fəda.

\*\*\*

Əvvəl ləbin şərab verib, sonra qan tutar,

Bu düz əgərçi gec tutar, amma yaman tutar.

Daği-cünun yapışmadı könlünə zahidin,

Bu möhrü gər qara daşa bassan nişan tutar.

Hər söz ki, arizindən onun eyləsən rəqəm,

Xurşid misrəi kimi axır cahan tutar.

Ol kuyə, ya behiştə könül bağlamaq gərək,

Bir quş iki çəməndə haçan aşiyan tutar.

Yekdir ki, şişəyə tuta qanını bülbülün,

Hər qönçənin gülabını ta bağiban tutar.

Təsxiri-zülfi-yari səbadən dilər könül,

Oxşar ona ki, özgə əlilə ilan tutar.

Təbriz cəzbəsi yaxamı tutmuş aparır,

Qövsi, əgərçi damənimi İsfahan tutar.

\*\*\*

Mən istəmənəm dərdimi cananə desinlər,   
Əhvalımı ol zülfi-pərişanə desinlər.

Ol Leyliyə qurban oluram mən təhi-dildən,   
Qoy bir neçə bitəh mənə divanə desinlər.

Pərvanə yaxar var-yoxunu bir oda yetsə,   
Razı deyiləm kim, mənə pərvanə desinlər.

Onlar ki, deyirlər bu nə fəryadü fəğandır,   
Barı bu sözü ol güli-xəndanə desinlər.

Dillər tökərəm bülbülü pərvanəyə Qövsi,   
Ta bir gün olar, halımı cananə desinlər.

\*\*\*

Dilim fəğaniləvü, didə qan ilən doludur,   
Könül səhifəsi şərhü bəyan ilən doludur.

Vurubdur ağzına min qifli-ahənin qeyrət,   
Hənuz səqfi-fələk əl-əman ilən doludur.

Haray kim, nə dilim var, nə bir dil anlayanım,   
Əgərçi ney kimi cismim fəğan ilən doludur.

Əgərçi könlümə zahirdə dəymək asandır,   
Bu çöl kəmingəhi şirin-jiyan ilən doludur.

Sınıq səbudə su tutmaz qərar, mey durmaz,   
Şikəstə könlümə məhvəm ki, qan ilən doludur.

Xumarilən öldürdü məni saqiyi-birəhm,   
Səbuyi-badeyi-gülrəng can ilən doludur.

Bu bir piyalədə, ya rəb, nə sehr edib saqi-   
Ki, üstü badə ilən, altı qan ilən doludur.

Sən öz yamanlarını yaxşı et, nə hasil kim,   
Zəmanə yaxşı ilən, ya yaman ilən doludur.

Bəsirət əhli dəlil istəməz ki, kövnü məkan   
Nişan ilən doludur, binişan ilən doludur.

Yuvada qönçələnir əndəlib bəs ki, çəmən,   
Nəvayi-Qövsiyi-atəşzəban ilən doludur.

\*\*\*

Yüz hüsn dilü dideyi-heyranə yetişməz,

Yüz gənc həqiqətdə bu viranə yetişməz.

Yüz bağü bahar olsa mənim könlüm açılmaz,

Fəryadıma ta naleyi-məstanə yetişməz.

Ol atəşi-suzanə nə hasil yavuq olmaq,

Ta yanmaya məqsuduna pərvanə yetişməz.

Ey bülbüli-nadan, bu nə ahü nə fəğandır-

Kim, bir yerə fəryadi-zəifanə yetişməz.

Gər yetməsə bülbül mənə, ey gül, əcəb olmaz-

Kim, saxi-gül ol sərvi-xuramanə yetişməz.

Bimərd mənə müjdeyi-dərman nə verirsən,

Qoy mən ölüm ol dərdə ki, dərmanə yetişməz.

Ey əbi-tünükmayə məni sanma tühi-dəst-

Kim, bəhri-göhər dideyi-giryanə yetişməz.

Dünyaya həris olma, unut əql məaşın-

Kim, mur bu vadidə Süleymanə yetişməz.

Ol çeşmi-siyahməsti görən kimsə bilir kim,

Yüz tiri-qəza navəki-müjganə yetişməz.

Təbriz açar könlümi, Qövsi, gər açılsa,

Hərçənd ki, firdövsi Sifahanə yetişməz.

\*\*\*

Görmənəm bir həmnəfəs ta eyləyim izhar söz,

Yoxsa kim, ney tək mənim sinəmdə həm çox var söz.

Doğru söz hər kimsəyə təsir edər, naseh, vəli,

Aşiqi məst eylərü aqilləri hüşyar söz.

Sərfəsizdir gövhəri İsrafilə sərf eyləmək,

Ta zərurət düşməyincə söyləmən zinhar söz.

Hikmət ögrən, uyma hər əfsanəyə zinhar kim,

Həm yuxunu artıq eylər, həm qılır bidar söz.

Mən onunçün göz götürməm çeşmi-məstindən onun-

Kim, mükərrər andırır ima ilə bimar söz.

Dideyi-binurdir təsirsiz göftar kim,

Gövhəri-qəltan əsərdir, əbri-gövhərbar söz.

Bülhəvəs nəzzarəsindən mən də fəryad etmənəm,

Söz bilən yanında həmvar olsa nahəmvar söz.

Acı ağız yey bilir qəndi-mükərrər ləzzətin,

Etməsin məndən diriğ ol ləbi-şəkkərbar söz.

Hər nigahından gözün bir özgə məni anlanır-

Kim, pərişanü müşəvvəş, çox deyir biymar söz.

Heç dil ilə şəm başdan eyləməz pərvanəni,

Eyləmə zaye mənə, ey atəşin rüxsar söz.

Bizəbanlıq eylədi aləmlərə risva məni,

Ol rəviş kim, özgələr razin qılır izhar söz.

Gövhəri-sirabi etməzlər xəzəfdən imtiyaz,

Yoxsa dəryalərcə Qövsi qətlərdə var söz.

Han, sözün səncidə qıl, Qövsi, Füzulidən eşit:

“Kim nə miqdar olsa əhlin eylər ol miqdar söz”.

**Gəraylı**

Ömürlər xuni-dil içdim,   
Gülüzarım, səndən ötrü.   
Axırı dağlara düşdüm   
Laləzarım, səndən ötrü.   
  
Sinəmi oxlar dəlibdir,   
Qanlı peykanlar qalıbdır,   
Canımı qəmlər alıbdır,   
Qəmküsarım, səndən ötrü.   
  
Aşiq olan keçər eldən,   
Başü candan, xanümandan,   
Damənin tək getdi əldən   
İxtiyarım, səndən ötrü.   
  
Gözlərim qan ilən doldu,   
Bilmənəm könlümə noldu,

Kakilin tək qarə oldu   
Ruzigarım, səndən ötrü.   
  
Qövsi ilə həmdəm oldum,   
Həmdəmi-dərdü-qəm oldum,   
Xarü zari-aləm oldum,   
Nazlı yarım, səndən ötrü.

**Tərkibbənd**

Əyyami-bahar oldu fəğan başladı bülbül,

Bir növ ki, gülbanginə məhv oldu onun gül.

Qəm kişvəri könlüm kim zirü-zəbər olmuş,

Ta oldu tərəb ləşkərinə səbzə qaravul.

Gər əbri-kərəm belə yağar səbzələr üstə,

Seylabə gedər xarü xəsü səbrü təhəmmül.

Mina kimi qaldırdı ələm şaxi-gül, amma

Qəlbinə salır tövbənin ol təngi-təzəlzül-

Kim, naleyi-məstaneyi-mütrib əsərindən,

Yüz yerdən edər qönşeyi-sirab qədəh gül.

Bir belə bahar ayı ki, həngami-tərəbdir

Saqi, dolanım başınə, hey bəhri-təğafül,

Sən badeyi-gülrəng yetir ta xəbərim var-

Kim, huş aparır kakili-müşgin kimi kakil:

Pəh-pəh bu nə bağü bu nə gülşən, bu nə güldür-

Kim, şəbnəmi göz, qönçeyi-siyrabi könüldür.

Səhba qızarır gül kimi sünbüllərə qarşı,

Sünbül gögərir səbzə kimi güllərə qarşı.

İysar üçün açmış girehin qönçeyi-pürzər-

Kim, ərzi-təcəmmül qıla bülbüllərə qarşı,

Rəşk atəşi dağ etdi məni, lalə süfət kim,

Nərgis neçin açmış gözünü yollara qarşı.

Ol gül məni gər qönçə kimi salmasa dildən,

Görmək gərək ahəngimi bülbüllərə qarşı.

Meyxanə yolun başladılar, el sanasan kim,

Pərvaz qılırlar sonalar göllərə qarşı.

Saqi, dolanım başına ey şuxi-sitəmkər,

Gör iczü niyazım bu təğafüllərə qarşı.

Dur, lalə kimi qoymaya gör əldən əyağı-

Kim, ey görünür sağəri-mey güllərə qarşı:

Pəh-pəh bu nə abü bu nə tabü nə çəməndir-

Kim, xari onun gül, xəsü xaşaki səməndir.

Ey hüsnü firəngi, ərəbi xalları hindu,

Rəftarı dilazar, üzü nazik, qədi dilcu.

Yarəb, bu nə navək, bu nə müjgani-rəsadır,

Vəh bu nə kamandır, bu nə əbru, bu nə bazu?

Sərgəştə qılıbdır məni ol dəstəyi-kakil,

Girdabə salıbdır məni ol həlqeyi-geysu.

Məcnun ilə Fərhad mənim girdimə yetməz,

Ey ləbləri Şirin, sözü Leyli, gözü ahu.

Ol çeşmi-siyəhməst mənim əqlim apardı,

Məzurəm əgər eyləmişəm cam ilə yekru.

Hərçənd ki, cami-meyü gül hüşrubadır

Saqi, dolanım başına ey gözləri cadu,

Amma necə əhvalımı səndən yaşırım kim,

Divanə edibdir məni ol nərgisi-cadu.

Pəh-pəh bu nə sahir, bu nə nərgis, bu nə gözdür-

Kim, hər müjəsi bir dilü nəzzarəsi sözdür.

Yarəb, nola gər dərdimi cananə desinlər,

Əhvalımı ol zülfi-pərişanə desinlər.

Sərgəştəliyin vəsfini bu muri-zəifin,

Ərbabi-kərəm nola Süleymanə desinlər.

O Leyliyə qurban olaram mən təhi-dildən,

Qoy bir neçə bitəh mənə divanə desinlər.

Pərvanələr öyrəndi dönüb yanmağı məndən,

Razı deyləm kim, mənə pərvanə desinlər.

Onlar ki, deyirlər bu nə fəryadü fəğandır,

Barı bu sözü ol güli-xəndanə desinlər.

Saqi, dolanım başına ey hövsələ düşmən

Ta el sənə gəncü mənə viranə desinlər.

Hər yerdə ola tut meyü qoy zahidü vaiz:

Deyrü hərəmü məscidü meyxanə desinlər.

Pəh-pəh bu nə məhfil, bu nə meyxanə, nə meydir-

Kim, abidi mütribdir onun, vaizi neydir.

Gülzaridə yüz min dil ilə bülbüli-xoşxan,

Təkrar qılır müdhəti-nəvvab Zaman xan.

Gəncuri-hünərdir, xirədü məxzəni-daniş,

Dəryayi-kərəm, bəhri-səxa, mənbəi-ehsan.

Xülqi-həsəni bəzm günü əbri-gühərbar.

Mövci-ğəzəbi rəzm günü atəşi-suzan.

Vəsfindən onun söylədim, amma dilədim kim,

Ta dair ola daireyi-aləmi-imkan,

Öz istədiyincə ola ol ərşi-cənabın,

Seyri-fələyü dövri-zaman, gərdişi dövran.

Hərçənd tünük hövsələvü məsti-xərabəm,

Saqi, dolanım başına ey sərvi-xuraman,

Öz başın üçün dur bir ayağ ilə əlim tut-

Kim, əldən apardı məni ol mürği-xoşəlhan:

Pəh-pəh bu nə bülbül, bu nə əfğan, nə nəvadır-

Kim, şəddi dubaladır onun, məddi rəsadır?

Ey kim, utanır çərx sənin şanını görgəc,

Keyvan əyilir rifəti-eyvanını görgəc.

Gər tövsəni-gərdun səbukseyr yegindir,

Heyrətdə qalır sahəti-meydanını görgəc.

Gizlənsə əgər bəhr hübab içrə rəvadır,

Dəryayi-mühit gər kəfi-ehsanını görgəc.

Od tutsa səba girdi-rəhindən əcəb olmaz-

Kim, bərq ərir atəşi-cövlanını görgəc.

Kimdir ki, meyü saqiyü səhba həvəs etməz,

Eyşü tərəbü bəzmini, dövranını görgəc.

Saqi, dolanım başına ey məsti-güzarə,

Hərçənd ötərsən məni-nalanını görgəc.

Amma məni gör kim, nə qədər getsə ayağım,

Əldən gedərəm sərvi-xuramanını görgəc:

Pəh-pəh nə gözəl sərvi-rəvandır, bu nə qəddir-

Kim, sayəsi şandır, səməri ömri-əbəddir.

Hərçənd siyəh məstdir ol nərgisi-şəhla,

Kəsməz nəzərin Qövsiyi-kəmzərfdən, amma

Ayineyi-sirabın açar hüsn niqabın,

Gər təşneyi-eşq abi-həyat etsə təmənna,

Fəryad ki, bir vadiyə düşmüş güzərim kim,

Şurindən onun qönçələnir qətreyi-dərya.

Yarəb, bu nə aləm, nə tərəşşöh, nə həvadır,

Bilməm bu nə məhfil, bu nə meydir, bu nə mina?

Yüz şükr kim, etmiş nəzəri-saqiyi-kövsər,

Tovfiq müyəssər bizə əsbab mühəyya,

Bir yarü kəbabü, meyi-gülgünü mənü sən,

Saqi, dolanım başina ey ahuyi-rəna!

Bir belə gözəl fəsl ki, ləbrizi-çünundur.

Gəl başin üçün, gəl tutalım daməni-səhra:

Pəh-pəh bu nə səhra, bu nə firdovsi-bərindir-

Kim, avi bəşər, avçuları ahuyi-Çindir?

**VƏHİD QƏZVİNİ**

*Mirzə Məhəmməd Tahir Vəhid XVII əsr görkəmli dövlət xa­dimi, şairi və tarixçisidir. Səfəvilər sarayının rəsmi tarixçisi, Şah Süleyman Səfəvinin (1666-1693) sədri-əzəmi olmuşdur. M.Tərbiyətin yazdığına görə, Vəhid Qəzvininin ədəbi irsi yüz min beytdən artıqdır. Saib Təbrizi şairin yüz iyirmi beytini öz məşhur “Bəyaz”ına daxil etmişdir. 1707-ci ildə yazılmış 487 vərəqdən ibarət “Divan”ı Berlin Dövlət Kitabxanasında saxlanılır. “Divan”da şairin Azərbaycan dilində 1842 beyt şeiri vardır.*

**Qəzəllər**

Hərçənd dil tilsimi-qəmi-bikəranədür,

Sındır desəm, yenə sölə, bunlar bəhanədür.

Hər yerdə kim, dəmağ olur, tər könqül qonar,

Hər xaru xuşk bülbülə bir aşiyanədür.

Məzmunidür bu kim, edə kör xəlqdənq kənar,

Məcnun hədisi mən dedigüm bir fəsanədür.

Var dudman hüsndən ol şəm'i-yadigar,

Minq xar hasili bu nihali-yeganədür.

Çün bəstə-bəstə şərm alub vəsldən gözüm,

Şani-əsəl kimi ürəgüm xanə-xanədür.

Bir müşti-xarə bağlama dil əndəlibtək,

Bu dam-həlqə sinə demə, aşiyanədür.

Məyus olma, şam gər oldı, səhər gəlür,

İşlər əcəb degil ki, dolanə zəmanədür.

Birdür çirağ, leyk çirağan görər gözün,

Dünya bənüm gözümdə bir ayinəxanədür.

Sındır xumarınqı çü doldurdı gül qədəh,

Çak badə, tövbədən demə, bunlar bəhanədür.

Et zinhar nəqli-mükərrərdən ehtiraz,

Nuşxar edən sözün dəvətək hərzəxanədür.

\*\*\*

Yoxumsa səbrü taqət, olmasın, heyranlığım vardur,

Xəbər sənqdən yoxumdur, leyk sərgərdanlığım vardur.

Rəiyyət olmuşam nəfsi-xəbisə, qalmışam aciz,

Əgər olsam müsəllət nəfsimə, sultanlığım vardur.

Heçə almaz bəni ol şuxi-bipərva səlamımtək,

Giranəm özümə andən çü bu ərzanlığım vardur.

Sözünq, cana əgər gəldünq, ola ağır, çəkə bilməm,

Zəifəm, bu səbəbdəndür ki, nafərmanlığım vardur.

Gözünq bimarı çün pərhiz edüb, azü çoka baxmaz,

Sanqa bir quş qanadı mayə mehmanlığım vardur.

Bu damunq həlqəsindən baş çıkarmaq çün degil mümkün,

Pəri turinə düşmüş sövəyəm, heyranlığım vardur.

Bəni üryan edüb əsbabdən sövdayi-eşqindür,

Bəsimdür bu ki, dürri-əşktək qəltanlığım vardur.

\*\*\*

Bağrımı qan eylədünq, ey dilbəri-xunxar, hey,

Yet bənüm fəryadimə, bidərd, hey, dildar, hey.

Əndəlibəm, dərmənəm gül, gəlmişəm dərdinq dərim,

Açıl, açıl, üzümə gül, ey [ güli-] bixar, hey.

Zülfünq açsa könqlümi, gör yarəlüdür, yarəlü,

Zəxmimi nasur edər, ey ahuyi-tatar, hey.

Ləblərünq həm qönçə, həm gül, həm qədəh, həm badədür,

Olma, olma xari-bigül, ey güli-bixar, hey.

Gəldi-getdi novbahar, ey qönçei-ləb, açılmadın,

Səndənq oldı bunca asan işlərim düşvar, hey.

Bən səni azdırmək istərdim, sən azdırdun bəni,

Bu nə nazü qəmzədür, ey dilbəri-pərgar, hey.

Könqlüm, ey gül, çünki sən açılmadunq, açılmadı,

Eylədi bədxuluqun candanq bəni bizar, hey.

Gərçi işdənq çıkmışam, cana, ayağdanq düşmüşəm,

Sən əlim dut, çün [bəni] saldunq ayağdan, yar, hey.

Bir baxışdanq gər könqül taş isə, edər tutiya,

Yüzbəyüz necə durur, ey nərgisi-bimar, hey.

\*\*\*

Ey mükərrər sözlərünq qəndi-mükərrərtək ləziz,

Zəhri-çeşminqdür bənüm kamümdə sağərtək ləziz.

Güşimə ta yadi-ruyinq könqlümi etmiş vətən,

Zari-əfğanım gəlür peyğami-dilbərtək ləziz.

Ta axıtmış yuxumı, ey bivəfa, cövrünq gəlür,

Didəmə sübhi-qiyamət şiri-madərtək ləziz.

Ey ki, etmiş nəş'ei-hüsnünq cəhani bişüur,

Dövri-hüsnünqdür bənqa dövran sağərtək ləziz.

Bu saçılmış abdən pərkalə dili-çeşmimə,

Bağdə olmuş gülünq övraqi-ibartək ləziz.

Bu dili-surax suraximdənq əfğani-həzin,

Yari-bipərvayə gəlmiş dudi-məcmərtək ləziz.

**MƏLİK BƏY OVCİ**

*Zamanının məşhur şairlərindəndir. II Şah Abbas (1642-1666) və Şah Süleyman (1666-1693) dövründə sarayla yaxın olmuş, yüksək dövlət vəzifələrində çalışmışdır. Əsasən ana dilində yazıb-ya­rat­mışdır.*

*Ədəbi irsindən 63 qəzəli Berlin Dövlət Kitab­xanasında sax­la­nan 1666-cı ilə aid “Gəncinə” adlı bir əlyazmada günümüzə gəlib çatmışdır. Şairin qəzəlləri “Divani-Məlik bəy” adı altın­da həmin məcmuədə Nəvai, Xətai, Füzuli, Baqi kimi sə­nət­kar­la­rın əsərləri ilə bir sırada yer almışdır.*

**Qəzəllər**

Şərabi-lə'li-nabunq can degilsə, candan artuqdur,

Banqa bir qətrəsi min çeşmei-heyvandan artuqdur.

Pərişan kakilinq mə'nisi quvrıdu, bəyan olmaz,

Bu misra vəsfi-hal olduqca bir divandan artuqdur.

Bu nazik toz ki, gül yaprağıtək rüxsarınqa qonmuş,

Qübar ilən mütərcəm yazılu Qur’andan artuqdur.

Qara əgricələr kim, ərğəvani üzrə baş urmuş,

Gülüstan arasında səbz olan reyhandan artuqdur.

Gər olsan yar dərdi birlə məmnun, ol, nəfəs çəkmə,

Bu dərdin yaxşı bil qədrin ki, çok dərmandan artuqdur.

Məlik, zəbt eylərəm könqlümdə minatək gözüm yaşın,

Bu qanlu çayə yüz versəm, gözüm tufandan artuqdur.

\*\*\*

Yukulu nərgisünq dövrində bimar olmışam, neylim?

Pərişan kakilinq tarı kibi zar olmışam, neylim?

Neçə bir keçsün acı hicr ilən vəqtüm, nə gündür bu,

Bu şirin ömrdən, əlbəttə, bizar olmışam, neylim?

Nə qaldı məndə, ey kafir, qəmindən bəs ki, incəldüm,

Miyanun muyi zinnari kibi tar olmışam, neylim?

Gözüm, gəl, gəl, gözümdən qanlu yaş saçılsa, mə'zurəm,

Dolu peymanələr dövrində sərşar olmışam, neylim?

Neylim, sən bivəfa əz bəs gəzərsən gizlü aşiqdən,

Xəyalınq birlə bən həm gizlücə yar olmışam, neylim?

Məlik, pərvanətək ol şəm'i-gülrux oduna yandum,

Sanur, bən sanuram bülbül kimi xar olmışam, neylim?

\*\*\*

Hüsnünqə oxşar çəməndəki güli gördüm,

Zülfünqə manənd şax sünbüli gördüm.

Naz ilə ol şux ötəndə canum evindən,

Mülkinə Dara satan təcəmmüli gördüm.

Gözümə gəlməz müşəvvəş olduğı halim,

Ta dolaşuq həlqə-həlqə kakili gördüm.

Düşmən sərkeş olur zəbun müdarə,

Daği ayağdan salan təhəmmüli gördüm.

Xak oynar zərur düşsə yerindən,

Adəmi pamal edən tənəzzüli gördüm.

Bən dəxi bilməm, Məlik, kim etdi bəni qətl,

Qanum içən qəmzədən təcahüli gördüm.

\*\*\*

Cərahət canə oddur mərhəmi-lütf aşinalərdən,

Pozulmuş qönçə [yə] peykan dəgər peyki-səbalərdən.

Nə vəsfin eyləyim aramsız bir qətrə qan könqlünq,

Əgər simab yaqut istəsən, sor mübtəlalərdən.

Ləbi-xüşk ilə daim atəşi-tiz içrəyəm qəltan,

Güziran olmışam yaqut suyutək həvalərdən.

Səba bir sürməliq toz səpsə nola yar kuyindən,

Gözüm artuq qamaşdı bu işıqsız tutiyalərdən.

Vəfasız yardən gahi edərdüm şikvei-bica,

Yağar daş başimə el tə'nidin şimdi vəfalərdən.

Humayun padşahunq çətri iqlimi-səadətdür,

Məlik, dut sayəsin kim, od yağar balu hümalərdən.

\*\*\*

Bu gün, ey sərvi-nazik, cilvei-qədd yarə bənqzərsən,

Xürami-dilfirib ol sərvi-xoşrəftarə bənqzərsən.

Nəsən, ey acı-acı sözlü, şirin dillü tutisən,

Sözi şirinü təlx ol şuxi-xoşgöftarə bənqzərsən.

Bu gün çok aşina gəldünq gözə, kimsən, nəsən, ey gül,

Açıldı könqlüm açılduqca rəngi-yarə bənqzərsən.

Məgər, ey əbr, düşdünq bəntək ayru yardən sən həm

Ki, firqətdən qan ağlar didei-xunbarə bənqzərsən.

Səninq, ey bərq, həm çok odlu gördüm tiği-müjganunq,

Bu könqlümdən su içmiş ahi-atəşbarə bənqzərsən.

Nə zənginsən bu gün, ey qanlu-qanlu köksümünq daği,

Açılmış lalə-lalə didei-xunbarə bənqzərsən

**Müxəmməs-müstəzad**

*(parça)*

Bir afət imiş eşq ki, sevdasinə düşmaq

Divanəlik istər,

Gəncin diləyüb kuhinə, səhrasinə düşmaq

Viranəlik istər,

Qan ağlayubanq qorkulu dəryasinə düşmaq

Peymanəlik istər,

Odlara yanub tövri-təmənnasinə düşmaq

Pərvanəlik istər,

Ey vay ki, müşkil işə düşdüm, yenə ey vay,

Fəryadimə yet, hay.

Ney vəslüvə təskinəmü ney hicrüvə tabim

Eşqünq sitəmindənq,

Gündüz-gecə gözdənq uçub əncüm kibi xabım

Əflak qəmindənq,

Şamü səhər amadə şəfəqtək meyi-nabım

Göz qanı yəmindənq,

Sənsiz nə deyim necə keçir hali-xərabim.

Hicrünq ələmindənq,

Çeşmimdənq axar çeşməvü könqlündənq axar çay,

Ey nərgisi-şəhla…

**TƏSİR TƏBRİZİ**

*Adı Mirzə Möhsündür. Ailəsi I Şah Abbasın dövründə (1571-1629) Təbrizdən İsfahana köçürülmüş, Təsir 1655-ci ildə orada dün­ya­ya gəlmişdir. Şeirlərindən məlum olur ki, əlli ildən artıq müx­tə­lif yüksək vəzifələrdə çalışmış, bir müddət Yəzdin maliyyə vəziri ol­muşdur. Ömrünün sonlarında dövlət işindən günahsız uzaq­laş­dırılmış, guşənişin həyat keçirərək 1719-cu ildə və­fat etmişdir.*

*Müasirlərinin yazdığına görə, nəzm və nəsr əsərləri ilə Təb­rizdə və İsfahanda məşhur olmuş, şeirləri Hindistanda geniş ya­yıl­mışdır. M. Tərbiyət müxtəlif mənbələrə əsaslanaraq Tə­si­rin qəsidə, qəzəl, qitə, rübai və yeddi məsnəvidən ibarət on min beytlik “Divan”ı olduğunu qeyd edir. Külliyatının əlyazma nüsxəsi Tehranda Sipehsalar Mədrəsəsindədir.*

**Qəzəllər**

Məh gizlədi öz çöhrei-xəndanınqı görgəc,

Ceyran sevişib nərgisi-fəttanınqı görgəc.

Şümşad ki, mövzun eyləmiş misrei-qamət,

Qaldı quru ol sərvi-xuramanınqı görgəc.

Çak etdi kətan köynəgünqi sübhi-qiyamət,

Ey mah, fələk çaki-giribanınqı görgəc.

Gər filməsəl-ayinə ola səddi-Sgəndər,

Gözi bulaşur çöhrei-tabanınqı görgəc.

İlan kimi zinharə gəlüb, dil çıxarubdur,

Peykanidən ox navəki-müjganınqı görgəc.

Hərçənd vurubdur üzinə mahi-firuzan,

Bağrı qısılır mehri-firuzanınqı görgəc.

Yaquti-firəng, ah ilə dikləndi çırağı,

Bin həsrət ilə lə'li-Bədəxşanınqı görgəc.

Sünbül ki, çıxarub xəti-mənşuri-gülüstan,

Batil sayınur zülfi-pərişanınqı görgəc.

Sandı ki, gülüstanda uçan xeyli pəridür,

Təsir səvadi-xətti-reyhanınqı görgəc.

\*\*\*

Bitirdi hacətim, gördüm, götürdüm əl dualərdən,

Gözəl məqsud imiş bimüddəalıq müddəalərdən.

Sanqa möhtac olanlardan nə hacət istəyim hacət,

Gəda hərgiz təvəqqe eyləməz mətləb gədalərdən.

Əgər həqq yarı ilə aşinasən, umma yarluq,

Təvəkkül damənin əldən çıxaran naxudalərdən.

Cəhanı görməsən yeyrək ki, bir məmnun edən görsən,

Nəzər nurindən əl çək, çəkmə minnət tutiyalərdən.

Sanqa sanmazsan olsunq müttəfiq güzgudə timsalunq,

Əgər mən gördügüm görsən vəfasız aşinalərdən.

Bəla məhbublər daminə düşmiş natəvan seydəm,

Bəni qurtarma, yarəb, zövqlən düşmüş bəlalərdən.

İşim əldən çıkıbdur, ta çıkıbdur damənünq əldən,

Təəssüf sudi olmaz, olma qafil binəvalərdən.

Nigarunq kakilü zülfü xətin müşki-Xəta söylər,

İlahi, dutma Təsiri bu baş vurmış xətalərdən.

\*\*\*

Gül qönçəsitək qanlı gözüm yaşə gəlübdür,

Ya cövrünq əlindən ürəgim başə gəlübdür.

Ta etsə əsər könqlinə, hər dəm çəkərəm ah,

Bin qatla onunq başı əgər daşə gəlübdür.

Acıxlı üzi, baxışı əgri, sözi acı,

Guya ki, nigarum genə pərxaşə gəlübdür.

Bidərdi-məhəbbət, nə bilürsən, nə cəfalər,

Dövran sitəmindin bəni-qəllaşə gəlübdür.

Təsir[ə] rəva görməz idünq möhnəti-hicran,

Gər ömri bileydünq niyə yüz yaşa gəlübdür.

\*\*\*

Nə başımı tanuram, nə ayağ meydan irağ,

Baş ol zəman dutaram bən ki, saqi dutdi ayağ.

Nə könqüllər ki, qazar çərxi-pir hilalilə,

Təəddi əhlidə, ey kaş ki, olmasun dırnağ.

Günüm nə gündürü gecəm nə gecəyə bənqzər,

Bu cürm ilə ki, təmiz etmişəm qaradən ağ.

Səhər xüram ilə gülzarə gir ki, qönçei-gül

Yetürsə əksi-meyi-lə'lünq ilə tazə dəmağ.

Məgər ki, bağ əzəldən əsiri-hüsnünqdür

Ki, bəndilər kibi cədvəl qoyub ayağinə bağ.

Hədisi-vəsfi-üzarünq eşitmək istər kim,

Bahar laləvü güldən səbayə verdi qulağ.

Gərək fələk kibi sərgəştei-məhəbbətü mehr

Ki, dağtək ola gög hər yeri ki, olmasa dağ.

Müqəyyədi-süxən asudəlıq güni görməz,

Xamuş olanda deyərlər ki, dikləndi çırağ.

Fələk də gər ola məğrur, baş sanqa gətürür,

İtürdi özini Təsirü səndən etdi sorağ.

**Gəraylı**

Manqa binəva diyəllər,

Sitəm aşina diyəllər,

Qəmə mübtəla diyəllər,

Sanqa bivəfa diyəllər.

Bütə gər vəfa girandur,

Bu qədər sitəm ziyandur,

Eyləmə ki, çok yamandur,

Sanqa bivəfa diyəllər.

Daxi qalmadı qərarım,

Çıkub əldən ixtiyarım,

Qara etmə ruzigarım,

Sanqa bivəfa diyəllər.

Nə gül istərəm, nə susən,

Nə nişati-bağu gülşən,

Banqa şad oldı düşmən,

Sanqa bivəfa diyəllər.

Bəni eşqidən sovutma,

Gözi yaş ikən qurutma,

Qulunqam, bəni unutma,

Sanqa bivəfa diyəllər.

Sanqa məh verüb səbahət,

Güli-qamətünq qiyamət,

Sitəm etmə binihayət,

Sanqa bivəfa diyəllər.

Daxi işimə girişmə,

Ürəgimlə çok ərişmə,

Quşı sərçəyə kəmişmə,

Sanqa bivəfa diyəllər.

Səni həqq yaratdı məhvəş,

Yüzünq ay, lə'lünq atəş,

Banqa vermə çok kəşakəş,

Sanqa bivəfa diyəllər.

Sitəmünq müdam oldı,

Dirilik həram oldı,

Ürəgüm təmam oldı,

Sanqa bivəfa diyəllər

**MİRZƏ SALEH TƏBRİZİ**

*XVII əsrdə Füzuli ədəbi məktəbinin davamçısı, dövrünün məş­­hur söz ustalarındandır. Doğum və vəfat tarixi barədə də­qiq mə­lumat yoxdur. Təbrizin şeyxulislamı olmuşdur. Müa­sir­ləri Mə­həmməd Nəsrabadi və Vəliqulu bəy Şamlu şairin po­e­zi­ya­sını dəyərləndirərək yazırlar: “Mirzə Saleh Təbrizi Fü­zuli tə­biət­li­dir... Türkcə və farsca şeirlərinin İran ölkəsində çox böyük şö­h­rə­ti var”. “Türki və farsi nəzmində təbi qüdrətli olan bir şair­dir”.*

*Şeirlərinin əlyazması İran Parlament Kitabxanasında sax­la­nılır.*

**Qəzəllər**

Ey tənqrini sevən, sölə, vaiz xəyali nə?

Bu hay-huydən nə bitər, qiylü qali nə?

Ta eşq verdi yüz, görməm afiyət yüzin,

Hiç bilmənəm ki, hicr nə etdi, vüsali nə.

Qanum tökici bağrımı qan etdi firqəti,

Könqlümdəki bənim nəvü dustim xəyali nə.

Tufani-hüsn ol yüzü göz şövq xirəsi,

Heç bilmədüm cəmali nəvü xətti-xali nə.

Şadivü qəmdə etməyinqüz çok mübaliğə,

Dünya nədür ki, eyşi noləvü məlali nə.

Saleh, bu qapu xəstəsidür bir kərəz neçün,

İstəşmədünq, dirildimi, öldümi, hali nə?

\*\*\*

Su səpdi, sildi-süpürdi gözüm nigar yolın,

Nə yaxşı güzguyə döndərdi didə yar yolın.

Güzari bir gün kuyi-vəfayə düşmüş imiş,

Bu qanlu didə gözətlər bizim qübar yolın.

Əziz olmağə kuyində xaki-rah oldı,

Bu qatı baş könqül bildi e'tibar yolın...

\*\*\*

Ola, yarəb, bir kərəz yarım bəni yad eyləyə,

Afəti-qəm görməsinq hər kim bəni şad eyləyə.

Bu könqül abad ikən viranə oldı hicrdən,

Şimdi vəqtidür ki, bu virani abad eyləyə,

Rəhm qalxubdur aradən, göz dutım qan ağlaya,

Dadinə kimdür yetən, könqlüm dutım dad eyləyə...

\*\*\*

Ta bu viran təndə bir can var idi, gəzdım cəhan,

Mehrdən bir nam eşitdim, bulmadım əmma nişan.

Gər məhəbbət görmədim, şadəm ki, minnət çəkmədim,

Bilməzəm bir böylə sövdani ki, sud edər ziyan.

Şükr ədasi bir çətin qayğulu müşkil iş idi,

Etdilər asan bizə düşvarı əbnayi-zəman.

Sağərüm sındırdı vaiz, bən də tökdüm qanını,

Bir yaman iş etmədim, çokdan demişlər qanə qan.

Sən bəni sərgəştə istərdinq, səni mən- sərfəraz,

Sən də oldunq kamranü, bən də oldum kamran.

Ruzgari-şeyb də xali degil pür lütfdən,

Qəddimiz bidi-müvəlləh, çöhrəmiz bərqi-xəzan.

Azü çok Saleh sözindən yok, əzizim, sud kim,

Bir təbəssümçün desə can verürəm, inan, inan.

\*\*\*

Mehrü vəfa sözini heç kimsədən inanmaz,

Yəğmadən əl götürməz, bidaddən usanmaz.

Can vermişəm yolunda yüz binq xəcalət ilə,

Bilmən neçün demişlər, varın verən utanmaz.

Vaiz, sənünq kəlamünq hər biri neştər olsa,

Hər kimi basdı qəflət, ta diridir, oyanmaz.

Mən çərxə atmışam taş, mən eşqi etmişəm faş,

Mərd etdügini söylər, ər dedügini danmaz.

Töhmət deyər özinə, nə söylər özgəsiçün,

Utanmiyən özündən hiç kimsədən utanmaz.

Hirs ilə etmə möhkəm qəsri-əməl binasın,

Seyli-qəza önqində çərxi-bərin dayanmaz.

Göz həqq yolındən örtən tənbihi-həqqə lazım,

Ağır olan yukusi, oyatmasan, oyanmaz.

Saleh, nə kibriyadur ol nazlu dilrübadə,

Heç xəstəsini sormaz, heç aşiqini anmaz.

**Rübailər**

Daği-cünun da etmədi eşq yolında çarəmiz,

Tale'miz zəbun idi, işləmədi sitarəmiz.

Danei-əşk düzmüşüz riştei-ah ta məgər,

Ola təriqi-eşqdə səbhei-istixarəmiz.

\*\*\*

Nəng qayğusın çəkən çaki-giriban istəməz,

Xatirin cəm' istəyən zülfi-pərişan istəməz.

Qoy ətabi könqlümi çini-cəbin viran edər,

Mövc kafidür sınıq kəştimğə, tufan istəməz.

\*\*\*

Hər nəfəs xoş nəqşlər bu çərx varun göstərür,

Şolhərifdən olma qafil, qum satır, un göstərür.

Başə gəldi günlər, o gün yüzlü yarı görmədük,

Ey fələk, dövran səninqdür kim, bizə gün göstərür.

**Beytlər**

Kimsə açmaz qapumı badi-səbadənq qeyri,

Tanımaz kimsə məni dərdü bəladənq qeyri.

\*\*\*

Çok çini-cəbinə olma mail,

Ey qönçei-naz, açıl, açıl.

\*\*\*

Gər zərrəni afitab edərsənq,

Əvvəl məni intixab edərsənq...

**NƏŞ’Ə TƏBRİZİ**

XVII əsrin ikinci yarısından – XVIII ortalarına qədər yaşa­yıb-yaratmışdır. Qaraqoyunlu hökmdarı Cahanşah Həqiqinin nəslindən olan Əbdürrəzzaq Nəş’ə Təbrizi Saib Təbrizi məktə­bi­nin layiqli davamçısı, alim - fazil şəxs kimi tanınmışdır.

Nadir şah Əfşar (1736-1747) Nəcəfdə Həzrət Əlinin məzar qüb­bəsini qızıla tutdurduğu zaman Nəş’əyə türkcə bir mad­deyi-tarix yazmağı əmr etmiş, Nəş’ənin bu münasibətlə qələmə aldığı 28 beytlik məşhur qəsidəsindəki maddeyi-tarix qızıl suyu ilə yazılıb məqbərəyə vurulmuşdur. Maddeyi-tarixdə günbəzin qızıla tutulduğu tarix h.1156-cı il (m.1743) göstərilir.

“Divan”ının əlyazma nüsxələri “Topqapı Sarayı” muzeyində və Tehran Universitetinin kitabxanasında qorunur.

**Qəsidə**

*(ixtisarla)*

Şəhi-Cəm həşməti-Dara dirayət Nadiri-dövran

Ki, təxti-dövləti-Cəmşidə varisdür cəhan üzrə.

Əyari-xalisi-kanini etdi gün kibi rövşən,

Qəza cəryan edüb fərman kəmali-izzü şan üzrə.

Ki, lazımdur Əlinünq rozei-pakın təla etmək,

Münəvvərdür məqami-mehr daim asiman üzrə...

Səlahi-dövlətini istəyən Bağdad valisi

Çalub itmam üçün sə’y ilə damanın miyan üzrə...

Bu xeyr əmrin mühəyya oldı çün əsbabi-itmami,

Rizayi-padşahi-tacbəxşi-kamran üzrə.

Zəri-nabünq əyarın etdi öz ixlasıtək şahid,

Məhəkki-nəqdi-can ilən müadil imtəhan üzrə.

Məlaik oldılar həmdəsti-ustadani-çabukdəst,

Təladən asiman icad olundı asiman üzrə.

Zərih üzrə münəvvər künbədi-xurşidi-xasiyyət,

Sanursan qübbei-yaquti-əhmərdür cinan üzrə...

Deyərkən əqli-zahirbin mənqa şol qübbədür, guya

Ki, olmuşdur təlayi-nablə zərrin cəhan üzrə.

Cəvabım, Nəş’ə, oldı misrəi-tarixi-itmamə,

“Ədəb bil, mehr sakindür mütafi-insü can üzrə”.

**Qəzəllər**

Degil qəm, gər tənəzzül etmişəm zahirdə rif’ətdən,

Yerə düşsə hüma gər, övcdən düşməz səadətdən.

Əgər ülfət görə səyaddən, seyd eyləməz vəhşət,

Könqül etməz cüdalıq, gər məhəbbət görsə möhnətdən.

Qılub qət’i-nəzər məqsuddən tərki-niyaz etdüm,

Qələt sözdür ki, acizdür təbiət tərki-adətdən.

Könqül, mir’atını qıl cilvəgahi-şahidi-mə’ni,

Gözüm, qüz görmə, yedür hüsni-mə’ni hüsni-surətdən.

Cəhandə talibi-iksir olan cahil kibi, bən həm

Məşəqqət hasil etdüm aqibət təhsili-rahətdən.

Bənümlə və’dei-vəsi eyləmə, etsən, vəfa eylə,

Nə hacət laləgun olsun yüzünq daği-xəcalətdən.

Əqiqünq, Nəş’ə, olmaz təşnələb sirab suyından,

Yetüşməz feyz hərgiz kimsəyə ərbabi-dövlətdən.

\*\*\*

Gül etsə qönçəsin peykan, xədəngünqlə qərin olmaz

Ki, xarunq navəki dilduz olursa, dilnişin olmaz.

Səxavətdən dəm urma mövc ilə, ey bəhri-porgövhər,

Ki, hərgiz səfhei-pişaniyi-himmətdə çin olmaz.

Vəfası olmayan mə’şuqə hərgiz e’timad etmə

Ki, gər hissin binası olmaya, möhkəm həsin olmaz.

Zəvali-mehrdəndür sayə aləmgir olur, ey məh,

Könqüldən mehr zail olmayınca rəngi-kin olmaz.

Pərişanhalu sərgərdanluğum görsən, inanmazsan,

Sual et kakilindən kim, onunqtək şanəbin olmaz.

Suxəngu gözlərindən Nəş’əyə olmuş nəzər guya,

Tilismi-göftgudə böylə bir sehrafərin olmaz.

\*\*\*

İzhari-eşq şəm’ kibi yaxdı canımız,

Yandurdı başımızda əcəb od lisanımız.

Sındurmuşuz sümük səri-kuyində, qəm degil,

Baş əgməsə hümayə əgər istixvanımız.

Qan yaşı tökmək ilə mənü əndəlibi-zar,

Axır gül oldı xarü xəsi-aşiyanımız.

Çokdur bu gün cəhanda səninqçün bizim kibi,

Əmma bizim bir özgəyə gəlməz gümanımız.

Tiri-sitəm bilür hədəfünq olduğı yeri,

Qəmzənq oxundan, istər isən, al nişanımız.

Yaxdıvü yıxdı könqlümüzi əşki-atəşin,

Bərq oldı seyli-xarü xəsi-aşiyanımız.

Dutdunq bənümlə, Nəş’ə, əlin bir ayağlə,

Saqi, nisar ayağınqadur nəqdi-canımız.

\*\*\*

Aşiq yanub dolanmağa təqrib cu gərək,

Şəm’ olsa bəzm-eşqdə pərvanə xu gərək.

Bülbül cəmalə zinati-zahir degil kəmal,

Güldən muradi-hüsn isə birəngü bu gərək.

Gəlməz ələ o dürri-giranmayə sə’ysiz,

Bəhr içrə gövhər [istəyənə] cüstcu gərək.

Ceybin də sübh mehri demişdür sanqa qərin,

Sadiq isə, müarizəsi rubəru gərək.

Dürri-xoşabtək sədəfi-ruzgardə,

Ziqiymət olmaq istər isənq, abru gərək.

Gül fəsli, Nəş’ə, badəni tərk etmə zöhd üçün,

Bir əldə səbhə olsa, bir əldə səbu gərək.

**NİŞAT ŞİRVANİ**

*XVIII əsrin birinci yarısında Füzuli ədəbi məktəbinin ən layiqli davamçısı hesab edilir. Şamaxıda anadan olmuş, son­ra­dan Salyana köçmüşdür. Şərq şeirinin müxtəlif şəkillərində yazdığı əsərləri Şirvan ədəbi mühitində məşhur olmuş, bir sıra müasirlərinin yaradıcılığına ciddi təsir göstərmişdir. Şairin xüsusilə qəzəlləri XVIII əsr poeziyamızın seçilən nümu­nə­lə­rin­dəndir.*

**Qəzəllər**

Sevmişəm ta səni, ey müğbeçə, xəndan degiləm,

Mayili-sərvü gülü baği-gülüstan degiləm.

Rahi-eşqində dilü canı nəzir eyləmişəm,

Hər cəfa eylərisən eylə, peşiman degiləm.

Aşina, sən yetəni məndən edirsən ikrah,

Sənə mən qurban olum, mən məgər insan degiləm?

Sən müsəlman bilibən nifrət edirsən məndən,

Sənə aşiq olalı mən də müsəlman degiləm.

Dili pürğüssə Nişatəm, yüz əgər olsam bəd,

Sən kimi zalimü-bimürvətü biman degiləm.

\*\*\*

Başdan ki, xəyali-kəmərü kakilə düşdüm,

Təng oldu, ara yerdə işim müşkülə düşdüm.

Hər bəzmə ki, basdım ayaq, üftadəlik etdim,

Peymanə kimi dəstinə əldən-ələ düşdüm.

Xali-siyəh etmiş məni avarə vətəndən,

Bir danə üçün quş kimi eldən-elə düşdüm.

Qüdsilər ilən aləmi-əqdəsdə gəzərkən,

Yarəb, neləmişdim ki, bu abü gilə düşdüm?

Hər su özümü şövqilə kim, mövc tək atdım,

Bigövhəri-məqsud genə sahilə düşdüm.

Qürbətdə rəhi-seyridə əsbabi-həzər tək,

Asudəligim olmadı hər mənzilə düşdüm.

Gər misli-hübab, özgə həva başıma düşdü,

Bir dəmdə evin tikdimü yıxdım, yola düşdüm.

Yüz görmədim, əz-bəski Nişat, əhli-vətəndən,

Bu vəchilədir baş alıban yad elə düşdüm.

\*\*\*

Şuri-cünun aşiqin başına rüfət verir,

Hər kəsə dünyadə həq əqlicə dövlət verir.

Qanım içərkən bular çeşminə eyni-səfa,

Eylə ki, meyxanələr bəzminə zinət verir.

Handa ki, gördün könül, yari, dolan başına,

Sanma ki, dövran sənə bir dəxi fürsət verir.

Surəti-halın demək aşiqə lazım deyil,

Yüz verə iqbal əgər, eşq özü seyrət verir.

Gövhəri-nəzmi, Nişat, eyləmə hər yerdə sərf,

Bir belə bazardə kim ona qiymət verir?

\*\*\*

Eşq ilə bu könlümün xasiyyəti pərvanədir,

Yanaram eşq atəşinə, bilmənəm pərva nədir.

Könlümün bir dilnəvazi olmayıb tapdı şikəst,

Hər evin kim, olmasa memarı, ol viranədir.

Vəsli-canan istəyən aşiq gərək candan keçə,

Yarə məhrəmdir, özündən hər kişi biganədir.

Vaiz, etmə çox bənə təklif məscid birlə pənd,

Könlümi azdırma yoldan, doğru yol meyxanədir.

Zahida, ömrün veribsən, badəni nuş etməyib,

Bilməyibsən mərifət sərmayəsi peymanədir.

Rövşəni əsrari-həqdir batini ayinə tək,

Hər kimi görsən həvayi-eşq ilə, divanədir.

Aləmi-vəhdaniyyətdən söylərəm daim, Nişat,

Hər sözüm, hərfim bənim bir gövhəri-yekdanədir.

\*\*\*

Kəm tutma könül, eşqi ziyafətli deyərlər,

Xovf ilə bu sərmənzili heybətli deyərlər.

Ol kəs ki, içibdir meyi-peymaneyi-eşqi,

Heyvan suyu tək nəşəli, ləzzətli deyərlər.

Ol tayifənin atduğı hərgiz yerə düşməz,

Aşiq olanın ahını ülfətli deyərlər.

Müşküldə qalıbdır, bu Nişatın tut əlindən,

Ya şahi-vilayət, səni mürvətli deyərlər.

**Müxəmməs**

Eylədi yar dilü dinimi viran axir,

Qoymadı məndə o tərsabeçə iman axir.

Yoxmudur şəhrdə bir mərdi-müsəlman axir-

Ki, edə dərdə biri vəzilə dərman axir,

Nə deyim, eyləsin Allah özü divan axir.

Mənə derlər ki, “unut yarı”, unutmaqmı olur?

Yüz əgər kafər ola, tərkini etməkmi olur?

Hərzə sözdür, bu sözü, vay, eşitməkmi olur?

Mən nə fikir eyləyim, el ağzını tutmaqmı olur?

Deyilir aşiq üçün yüz belə hədyan axir.

Nərgiz açıldı, bəhar oldu, üzüm gülmədi heç,

Hali-aşüftəmi ol qönçədəhən bilmədi heç,

Girmədi eynimə, sandım ki, bəhar olmadı heç,

Onsuz, əlqissə, könül qönçəsi açılmadı heç,

Keçdi əyyami-bəhar, oldu gülüstan axir.

Nola, kafər qızı, bir sahibi-iman olasan,

Bircə saət, mənə sən bir gecə mehman olasan,

Bu yaman gündə mənim dərdimə dərman olasan,

Faidə verməz əgər sonra peşiman olasan,

Cəhd qıl olmayasan sonra peşiman axir.

Ey gül, incitmə Nişatı bu qədər; eylə həzər,

Həm sənin daxi bu vəchilə günün qarə keçər,

Belədir, “hər kişi öz əkdiyin əlbəttə biçər”,

Qeyriyə badə verən saqi özü daxi içər,

Bir xəyal eylə ki, qalmaz belə dövran, axir.

\*\*\*

**Müstəzad**

Oldum yenə bir dilbəri-tərsayə giriftar,

Əqlim gedibən zar.

Bir kafiri-sərməst sitayişküni-zünnar,

Dildari-sitəmkar.

Sənan tək olub mötəkifi-babi-kəlisa,

Hər şamü səhərlər.

Aşiqligimi xövf edərəm etməgə izhar,

And qılıram ar.

Yusifdir adı, Yusifi-sani kimi məhbub,

Sevdavü xoş üslub.

Eşq əhlinə qəm verməgə, can almağa tüccar,

Ol gözləri xunxar.

Bir çeşmi-siyəhməstə gözüm düşmüş, igitlər,

Zarəm gecə-gündüz.

Bir eyni-bəla fikrinə etdim özüm əfkar,

Oldum gül ikən xar.

Qurbanın olum, Həzrəti-İsanı sevərsən,

Biganəlik etmə.

Yar ol bu Nişat ilə, bir insafın əgər var,

Olsun sənə həq yar.

**MƏHCUR ŞİRVANİ**

*XVIII əsrdə yaşayıb-yaratmış istedadlı Şirvan şairidir. Həyatı haqqında məlumatlara rast gəlinmir. Qəzəl, müxəmməs və tərkibbəndləri, heca vəznli şeirləri məlumdur. Ədəbiyyat tariximizdə daha çox “Qisseyi-Şirzad” poeması ilə tanınır.*

**Qəzəl**

Yandı canım, ey əzizim, namdar, əylənmə, gəl,

Qoymadı hicrin qəmi məndə qərar, əylənmə, gəl.

Durmuyub, sənsiz dağıldı xubların məcmuisi,

Gül irəngim solubən, getdi bahar, əylənmə, gəl.

Müntəzirdir çeşmimiz ta kim, görə didarını,

Varə-varə həddin aşdı intizar, əylənmə, gəl.

Əhd qılmışdın ki, bir gündən ziyad əylənməzəm,

Noldu axir etdigin iqrar, yar əylənmə, gəl.

Yad qıl, incitmə hər saət, riyazi-həqq üçün,

Məhcuri-biçarədən gəzmə kənar, əylənmə, gəl.

**Mürəbbe**

Könlüm arzumənda, gözüm yollarda,

Neçün bu gülzarə canan gəlməyir?

Bağrım kabab etdi, cigərim büryan,

Neçün canan bizə mehman gəlməyir?

Cismim cərahətli, könlüm biqərar,

Didələrim xunbar, işim ahu zar,

Ağlaram bülbül tək fəsli-nobahar,

Neçün bağa güli-xəndan gəlməyir?

Gəldik sarayına üç qardaş ilə,

Nə kim ayağ ilə, bəlkə baş ilə,

Bizi qoydu gözü qanlı yaş ilə,

Səbəb nədir, dərdə dərman gəlməyir?

Aman ömri-saqi, çüşmim çırağı,

Mən tək üftadədən kəsmə ayağı,

Açıldı lalələr, bürüdü dağı,

Yüzü gül, kakili reyhan gəlməyir.

Gəlmədi bağ içrə güli-gülşənim,

Neylim, çayi-qürbət olmuş məskənim,

Məhcurəm, əyməzdim şaha gərdənim,

Qaldım boynu əyri, sultan gəlməyir.

**Müxəmməs**

Bəs ki, ol sərvin ayağınə gözüm tökdi yaz,

Getdi tufani-bəlayə dilü din, canilə baş,

Oldu Məcnun kimi, cana, vətənim dağ ilə daş,

Qələmi-sün ilə can almağa çəkmiş nəqqaş,

Bu nə qəddü, bu nə qamət, bu nə gözdür, bu nə qaş.

Qətrə-qətrə dəhənindən tökülür şəhdü nəbat,

Verir, ey mayeyi-can Xızra ləbin abi-həyat,

Səni məhşər günü görgəc deyər əhli-ərəsat,

Bir güli-arizi-canpərvəri Əhməd-səlavat,

Bu nə qəddü, bu nə qamət, bu nə gözdür, bu nə qaş.

Qaşların qövsi-qüzeh, qəmzələrin tiri-şəhab,

Oldu can almaq üçün cüllənişin rəngi-xəzab,

Cigərim qanə dönüb, oldu gözüm mərvü müyab,

Xəmi-əbrü ilə yıxdın evim, ey xanə-xərab,

Bu nə qəddü, bu nə qamət, bu nə gözdür, bu nə qaş.

Məhi-taban görücək qaşlarını, oldu hilal,

Zinəti-ovci-fələksən, məhi-pakizə-xisal,

Qamətin nazü nəzakətdir, əya tazə-nihal,

Mən çəkim yayını, çəkməz ola kim Rüstəmü Zal,

Bu nə qəddü, bu nə qamət, bu nə gözdür, bu nə qaş.

Əndəlibəm məni-Məhcur, işim cəh-cəhü cəh,

Kəlbi-xakindir nə kim, çağıra gör gəh-gəhü gəh.

Qəhr çox etməvü lütf eylə və gül qəh-qəhü qəh,

Dolanım başına mən “səlli-əla” pəh-pəhü pəh,

Bu nə qəddü, bu nə qamət, bu nə gözdür, bu nə qaş.

**“Qisseyi-Şirzad”**

Lirik-epik poemadır. Şair əsərinə epik şeir ənənələrinə uy­ğun olaraq qəzəllər daxil etmişdir. Məsnəvi Şərq folkloru mo­tiv­ləri əsasında yazılmışdır. Ənənəvi başlıqlardan istifadə olun­ma­mışdır, aşiqanə-fantastik planda işlənmişdir, həcmi 1332 misradır.

**Qısa məzmunu:**

Səmərqənd şahı Ərdəşirin övladı olmur. Münəccimlər ona Xəta şahının qızını alsa, övladı olacağını xəbər verirlər. Ərdəşir şah Xəta hökmdarı Şimran şahın qızı Şəmməbanu ilə evlənir. Münəccimlərin dediyi doğru çıxır, lakin uşağın doğulmasına az qalmış Ərdəşir şah qəflətən xəstələnib ölür. Ölümqabağı sə­da­qətli vəziri Aqilə oğlu olsa, taxt-tacı tutmasını vəsiyyət edir. Taxt-tacı ələ keçirən Kamil vəzir doğulacaq uşağın gələcəkdə ona düşmən olacağını düşünüb Əsləm adlı birinə uşağı və ana­sını öldürməyi əmr edir. Əsləm bir meşədə Şəmməbanunu qət­lə yetirir, lakin hadisə yerinə iki şirin yaxınlaşdığını görüb uşa­ğı öldürməyə macal tapmır. Şəmməbanunun yox olma­sından xəbər tutan Aqil vəzir Ərdəşir şahın məzarı üstündə ah-fəğan edib oradaca yuxuya gedir. Yuxuda Ərdəşir şah vəziri əhva­lat­dan agah edir, körpənin olduğu meşəni nişan verir, bir ləlin üzə­rinə uşağın kim olduğunu yazıb qoluna bağlamağı tapşırır. Aqil vəzir uşağı tapan zaman iki şirin onu əmizdirdiyini görür, qolbağı bağlayıb geri dönür.

Təsadüfən həmin yerdən keçən karvanbaşı tacir Xacə Şəban uşağa rast gəlir və o da şirlərin ona süd verdiyinin şahidi olur. Xacə Şəban uşağa Şirzad adı qoyur, özü ilə Kabilə gətirir. Şir­zad hədd-buluğa çatıb son dərəcə gözəl, ağıllı bir gəncə çev­ri­lir, Kabil bazarında ləl-cəvahirat satmaqla məşğul olur, şəhər əh­linin hüsn-rəğbətini qazanır. Kabil padşahı Zərrin şahın qızı Xur­şidbanu Şirzadı bazarda görüb aşıq olur, dayəsinin köməyi ilə Şirzadla sarayda görüşür. Şirzad da Xurşidbanuya vurulur. Bir gün Zərrin şah meydanda şir ilə öküzün döyüşünə tamaşa edən zaman şir adamlara hücum edir. Şirzad bir zərbə ilə şiri öl­dürür. Qalmaqalda qəsrin üstündə oturmuş Zərrin şah yıxılır. Şir­zad şahı göydə tutub ölümdən xilas edir. Zərrin şah Şirzadı sa­­raya gətirirb Xurşidbanunu ona ərə verir. Toy gecəsi Xurşid­ba­nunu div qaçırır. Şirzad divi tapıb öldürür, Xurşidbanu ilə Xə­­ta şəhərinə gəlib çıxır. Təsadüfən Şimran şahla qarşılaşır. Şah Şirzadın qolundakı qolbağı görüb qarşısındakının nəvəsi olduğunu bilir. Zərrin şahla Xacə Şəban və Aqil vəzirdən hə­qi­qə­ti öyrənir. Şirzad qoşun çəkib Səmərqəndi alır, Kamil vəziri və adamlarını edam etdirir, atasının taxt-tacına sahib olur. Şir­za­dın oğlu dünyaya gəlir. Şimran şah onu özünə varis təyin edir.

**HAMİD**

*XVIII əsrdə yaşayıb-yaratmışdır. Həyatı haqqında məlumat çox azdır. Dövrümüzə lirik şeirləri və “Seyfəlmüluk” poeması gəlib çatmışdır. Əsər “Min bir gecə”dən başlayan ənənəvi möv­zuda yazılmışdır. Yaxın və Orta Şərq xalqlarının ədə­biy­yatında, o cümlədən Azərbaycan folklorunda bu mövzuda məs­nəvi-dastanlar yaradılmışdır. ”Seyfəlmüluk” süjeti əsasında ilk poemanı XVI əsr özbək şairi Məclisi qələmə almışdır.*

*Hamidin ”Seyfəlmüluk” poeması fantastik xalq dastanıdır. Məz­mununa görə cəngavərlik dastanlarına yaxındır, əsərdə aşi­qanə-macəraçılıq motivləri güclüdür. Poema dil-üslub xü­su­siy­yətlərinə görə xalq nağıl və dastanlarını xatırladır. Hamid qə­dim süjetə yaradıcılıqla yanaşmış, məzmun və ideyaca fərqli əsər yaratmışdır. ”Seyfəlmüluk” lirik-epik poemadır. Hamid po­­e­masına rübailər də daxil etmişdir ki, bu da epik şeir ta­rixi­miz­­də əsəri fərqləndirən daha bir cəhətdir.*

*Poema 676 misradan ibarətdir.*

**”Seyfəlmüluk”**

Misir hökmdatı Azim şah sultanın övladı olmur. Varis həs­rə­ti ilə qəm-qüssəyə batan şaha münəccimlər Yəmən şahının qızı ilə evlənsə, övladı olacağını bildirirlər. Azim şah Yəmən şa­hının qızı ilə evlənir. Bir oğlu dünyaya gəlir. Həmin vaxt şahın vəziri Salehin də oğul övladı olur. Uşaqlara Seyfəlmüluk və Səid adı verirlər.

Münəccimlər onların taleyinə baxıb şaha söyləyirlər ki, oğ­lan­lar on dörd yaşına çatanda başlarına bəla gələcək. Sey­fəl­müluk və Səid birlikdə mükəmməl təlim-tərbiyə alıb on iki ya­şa yetirlər. Azim şah Seyfəlmülukə bir xalat, Səidə isə at ba­ğış­la­yır. Seyfəlmüluk xalatın üzərində pəri qızının rəsmini görüb aşıq olur. Səid qardaşlığı Seyfəlmülukdən gecə-gündüz ah-fə­ğan etməsinin səbəbini öyrənir. Ata-ananın öyüd-nəsihəti, göz yaşları fayda vermir. Azim şah Seyfəlmülukdən bir il möhlət alıb pəri qızını tapmaq üçün ətraf məmləkətlərə adamlar gön­də­rir. Axtarışlar nəticə vermir. Seyfəlmüluk məşuqəsinin sorağı ilə qürbətə üz tutur. Səidlə bərabər 60 gəmidə səyahətə çıxan Seyfəlmüluk tufana düşür, gəmilər qərq olur, Səid dəryada yoxa çıxır. Seyfəlmülukun gəmisi adamyeyən həbəşlərin ol­du­ğu baş­qa bir gəmi ilə üzləşir. Seyfəlmüluk iki yoldaşı ilə xilas olub sa­hilə yan alır. Bu dəfə zəncilərlə qarşılaşır. Zəncilər onun yol­daş­larını öldürür. Bu təhlükədən də qurtulan Seyfəlmüluk bağ­da bir qıza rast gəlir. Məlum olur ki, bu Sərəndib şahının qı­zı­dır, divlər padşahının oğlu onu qaçırıb buraya gətirmişdir. Sey­fəl­müluk qızı xilas edib dəryalar keçərək bir şəhərə çatır. Qa­r­şı­sına çıxan bəzəkli, sirli qapını sındırıb taxta əyləşmiş bir Mə­likə görür. Seyfəlmüluk başına gələnləri ona nəql edir. Məlikə bil­dirir ki, Seyfəlmülukun məşuqəsi olan pəri qızı-Bə­di­əlcamal onun süd bacısıdır, Şahbal Siyasan şahın qızıdır. Əgər onu öl­kə­sinə aparsa, Bədiəlcamalı tapar. Seyfəlmüluk bu dəfə də yo­lu­nu kəsən divi məhv edərək Sərəndib şahının qızını və Mə­li­kə­ni Sərəndibə gətirir. Sərəndib şahı qızının xilaskarını böyük hör­mətlə qarşılayır, Seyfəl­mülukun əhvalatından xə­bər­dar olur. Seyfəlmüluk yuxuda əlində iki yanar çıraq görür. Mə­li­kə yu­xu­nu yozub deyir ki, sən axtardığın iki istəklinə ye­ti­şə­cək­sən. Sey­fəlmüluk səhəri gün artıq dörd ildən bəri Sərən­dib­də odun­çu­luq edən Səidi tapır. Məlikə ildə bir dəfə buraya gə­lən Bə­di­əl­camalla Seyfəlmüluku görüşdürür. Sərəndib şahı Seyfəl­müluku elçilərlə Şahbal Siyasan şahın ölkəsinə göndərir. Siyasan şah Seyfəlmülukun Misir şahzadəsi olduğunu, Bədiəl­ca­malın eşqi yolunda dəyanət və igidlik göstərdiyini öyrənib iz­di­vaca razılıq verir. Bu zaman divlər Seyfəlmüluku qaçırır. Siyasan şah onu azad edir, toy-düyün qurulur. Seyfəlmüluk Sərəndibə Səi­­din yanına dönür. Sərəndib şahı qızının kəbinini Səidə kəs­dirir. Seyfəlmüluk və Səid sevgililəri ilə Misirə qayı­dır­lar. Sey­fəlmüluk şahlıq taxtına oturur, Səidi səltənətin vəziri edir. Cavanlar xoşbəxt həyat sürürlər.

**AĞA MƏSİH ŞİRVANİ**

*XVIII əsr tanınmış Şirvan şairlərindəndir. Təvəllüd tarixi məlum deyil, 1766-cı ildə vəfat etdiyi təxmin edilir. Nişat Şir­va­ninin təsiri altında klassik ədəbi üslubda şeirlər yazmış, döv­rünün bu görkəmli şairini təxmis etmişdir. Daha çox qoşmaları ilə məşhurlaşmışdır. Zakir, Vaqif, Sabir kimi sənətkarlar Ağa Mə­sihə təqlidən şeirlər yazmışlar. Tarixi mənzumələrində döv­rün bəzi hadisələri əksini tapmışdır.*

**Qəzəllər**

Könül, ixlas tutmaq bivəfa cananə müşküldür,

Həqiqət bilməyəndən dağ çəkmək canə müşküldür.

Yaman gün düşmənindir, yaxşı gündə yarı-həmdərdin,

Yemək namərd ilən nanü nəmək mərdanə müşküldür.

Müjəm mənzuməsi zəbt edə bilməz əşk seylabın,

Həsarü sədd çəkmək bəhri-bipayanə müşküldür.

Nedim bərbad olur, yoxdur dağılmış könlümün yarı-

Ki, şahi olmuya mülkün, qalar viranə, müşküldür.

Yanarsan eşq oduna şəm tək rovşən degil sirrin,

Məsliha, qeyrilə xasiyyəti-pərvanə müşküldür.

\*\*\*

Aşiqə təlimi-yar feyzi-bəşarət verir,

Hər necə gül bülbülə, dərsi-fəsahət verir.

Ol sahi qəd, püstələb gülşənə olsa rəvan,

Qönçəni dilxun edər, sərvə xəcalət verir.

Düzəx odu söylənir, şiddəti məşhuridir,

Canda fəraq atəşi özgə hərarət verir.

Çərxə vəfa bağlama, eyş edə gör vəqt ikən,

Vədə irişsə əcəl sanma ki, möhlət verir.

Əmməyə mümkün ola gər ləbi-dildaridən,

Çeşməyi-heyvan kimi gör necə ləzzət verir.

Gövhəri-nəzmin Nişat, düşsə Məsih əlinə,

Rayici-bazar edib, aləmə şöhrət verir.

\*\*\*

Köksümdə könül işrəti-peykanım üçündür,

Cismimdə bu can, ülfəti-qurbanın üçündür.

Şirin hərəkət iylə çıxıb cilvə qılınca

Hey-hey, nə gözəllər gözü heyranın üçündür.

Torpaq kimi gər olmuş isəm yollara yeksan,

Qurbanın olum, tutmağa damanın üçündür.

Mən’ eyləmə pərvanə kimi başına dönsəm,

Binaylığım tələti-rəxşanın üçündür.

Boynumda qolum minnəti kim qamətim əydi,

Peyvəstə tutub qarşı sənaxanın üçündür.

Təşrifi-həyayi-əbədi hər kimə yetməz,

Bu xələt ona yetdi ki, fərmanın üçündür.

Kimdir diləməz mərhəmi-lütfin ki, Məsiha,

Çərx üzrə dəxi xəstə o dərmanın üçündür.

**Müxəmməs**

Ey mənim canım alan, səndə nə adətdir bu?

Rəhi-insaf deyil, bəlkə ədavətdir bu,

Hasili-ayinə tək təbi-küdurətdir bu,

Mənə hər yerdə deyirsən: “Necə xiffətdir bu”,

Bari, ey zalimü yağı, nə mürüvvətdir bu.

Rəhi eşqində sənin var müsibət, bilirəm,

Verəcəkdir mənə bu xeyli üquvvət, bilirəm,

Bu cəfadən özümə qəbri fərağət bilirəm,

Belə dirlikdən isə ölməyi minnət bilirəm,

Dolanım başına, öldür ki, məhəbbətdir bu.

Getdi könlüm nəzəri-mahvəşi-dünyayi,

Intiqam ilə gözüm sən ki, büti-zibayi,

Səbəb oldur ki, verirsən mənə istiğnayi,

Demək olmaz sənə bu siffət ilə hərcayi,

Tanrı islah qıla, bari, təbiətdir bu.

Dili-suzanıma, bəsdir, bu qədər vurduğun ox,

Neməti-vəslin ilə eylə bu ac didəmi tox,

Bax bir Allahə, məni-zarə cəfa eyləmə çox,

Məne bir sənsən, aradə dəxi bir maneə yox,

İltifat eylə, gözüm, guşeyi-xəlvətdir bu.

Məsihəm, öz əlim ilə oda saldım özümü,

Tikmişəm qapuna manəndeyi- həlqə gözümü,

Sürtərəm fərşi-ğübarə qədəm ilə yüzümü,

Səni görcək ki, dəmadəm deyə bilmən sözümü,

Çəkilir qüvveyi- nitqim, nə əlamətdir bu?

**Təxmis**

*Nişat Şirvanidən*

Sevmişəm ta səni ey müğbeçə, xəndan degiləm,

Yüzü gül kimi açıq çaki-giriban degiləm.

Lalə tək dağım əgər var, nümayan degiləm.

“Qeyri səndən dəxi bir özgəyə heyran degiləm,

Mayili-sərvü gülü baği-gülüstan degiləm”.

Küfri-zülfünə bu imanımı nəzr eyləmişəm,

Qədinə ömri-firavanımı nəzr eyləmişəm.

Payinə dideyi-giryanımı nəzr eyləmişəm,

“Rahi-eşqində dilü canımı nəzr eyləmişəm,

Hər cəfa eylərisən eylə, peşiman degiləm”.

Salma gözdən məni-hicranzədəni, yad elə gah,

Bəd günündə qulunu yada salar rəhmli şah,

Səni tari, necə fəryad qılıb etməyim ah,

“Aşina, sən yetəni məndən edərsən ikrah,

Sənə mən qurban olum, mən məgər insan degiləm?”

Mən ki, öz aşiqinəm, dövr edirəm ta gendən,

Qeyrilər məhrəmi-bəzmin dəxi pirahəndən,

Necə dad etmiyim, ey dilbəri-kafər səndən,

“Sən müsəlman bilibən nifrət edirsən məndən,

Sənə aşiq olalı mən də müsəlman degiləm”.

Məsihəm, olsa əgər üzri-günahım bihədd,

Var ümidim kərəmindən ki, xuda qılmıya rədd,

Sirri-eşqin demənəm hər yetənə ta bə əbəd,

“Dili-pürqüssə Nişatəm, yüz əgər olsam bəd,

Sən kimi zalimü bimürvətü biman degiləm”.

**MÖHSÜN NƏSİRİ**

*XVIII əsr müəllifidir. Həyatı haqqında məlumat azdır. Əldə olan yeganə “Quş dili”(“Lisanüt-teyr”) əsərindən aydın olur ki, Nəsiri Gəncədə yaşamış, bilikli, ziyalı şəxs kimi tanınmış, yaradıcılığı və istedadı ilə Gəncə xanı Cavad xan Ziyad oğ­lu­nun rəğbətini qazanmışdır. Cavad xan Nəsirinin ərəb və fars dil­lərini dərindən bildiyini, fəzilətli şəxs, hikmət sahibi ol­du­ğu­nu görüb “Tutinamə”ni hamının başa düşəcəyi dildə ye­nidən qələmə almağı, oradakı hikmətləri, nəsihatamiz heka­yə­lər­dəki təsirli və gözəl kəlamların mənalarını açmağı xahiş et­miş­dir. Nəsiri qədim hind folklorundan qaynaqlanan bu möv­zunu ət­raf­lı araşdırmış, orada həqiqətən hikmət və məna dolu gizlinlər aş­­karlayaraq yeni bir əsər yaratmışdır. XIV əsr müəl­lifi Zi­ya­əd­din Nəxşəbinin fars dilində yazdığı məşhur “Tutinamə”sinin süjet və məzmununu əsas götürən Nəsiri ha­di­sələrin quşların di­lin­dən nəql edildiyindən əsərinə “Quş dili” (“Lisanüt-teyr”) adı vermişdir. Bir sıra tədqiqatçılar “Lisanüt-teyr”i ənənəvi olaraq “Tutinamə” adlandırmışlar.*

**“Quş dili” (“Lisanüt-teyr”)**

Anadilli klassik bədii nəsrimizin bu qiymətli nümunəsi XVIII əsrin sonlarında qələmə alınmışdır.

49 hekayətdən ibarətdir. Hekayətlər Şərqdə müdriklik simvolu sayılan tutquşunun dilindən nəql edilir. Nəsiri əsərində Sədi, Hafiz və Caminin, eləcə də naməlum şairlərin şeirlərin­dən bacarıqla yerli-yerində istifadə etmiş, lakin üstünlüyü Nizami, xüsusilə Füzuli yaradıcılığından nümunələrə vermiş­dir. Əsərinin bədii məzmununu artıran poetik parçalar arasında müəllifin qələminə məxsus nümunələr də vardır ki, bu da Nəsi­rinin həm də istedadlı bir şair olduğunu göstərir.

“Lisanüt-teyr” klassik bədii üslubda qələmə alınmış, müəl­lif ərəb-fars sözlərinə, izafət tərkiblərinə geniş yer vermişdir.

Əsərin avtografı dövrümüzə gəlib çatmamışdır. XIX əsrin 30-40-cı illərində köçürülmüş beş əlyazma nüsxəsi Məhəmməd Füzuli adına Əlyazmalar İnstitutunda saxlanılır.

**Qısa məzmunu:**

Keçmiş zamanlarda xoşbəxt, varlı bir tacir vardı. Tacir çox sevdiyi oğlu Maymunu Xücəstə adlı gözəl bir qızla evləndirir. Bir gün Maymun bazarda bir kişinin min dinara satdığı danışan tutquşu görür. Maymun quşun qiymətinin bu qədər baha olma­sının səbəbini soruşur. Tutuquşunun sahibi: “Bu adi quş deyil. Zəmanənin gərdişindən xəbərdar xoş avazlı ürək dostudur” -deyə onu tərifləyir. Tutuquşu da şirin dillə Maymuna deyir: “Bu alış-verişdən sən çox qazanacaqsan. Fikirləşmə, tezliklə ver­di­yin qiymətin on qatı sənə qayıdacaq. Sənə elə yol gös­tərəcəyəm ki, çoxlu mənfəət əldə edəcəksən”.

Maymun tutuquşunu alır. Tutuquşunun məsləhəti ilə gör­düyü bir alver işindən böyük qazanc götürür. Tutuquşu ağıllı sözləri, şirin söhbətləri ilə onun ürəyinə yatır, həmdəmi olur. Tutuquşu tək qalmasın deyə Maymun şarək deyilən bir dişi quş da alıb tutuquşunun yanına qəfəsə salır. Bir gün Tutuquşu ticarətin sirlərindən, qazancın yollarından söz açaraq dənizlə ticarətə getməyi məsləhət görür. Bu zaman Maymunun atası vəfat edir.

Maymun sevimli arvadı Xücəstəylə vidalaşanda nəsihət edir: “Mən uzun səfərə gedirəm. Abır-ismətini qoru. Quşların qay­­ğısına qal, dediklərinə əməl et, onlardan razılıq almamış mühüm bir iş tutma”.

Bir az keçmiş Xücəstə yol kənarındakı evlərindən ətrafa tamaşa edərkən təsadüfən oradan keşən şahzadə onu görüb gözəlliyinə valeh olur. Xücəstə də şahzadəyə vurulur. Şahzadə adam göndərib Xücəstəni hərəmxanasına görüşə çağırır. Xü­cəs­tə razılıq verir. Gecə görüşə getməzdən qabaq məsələni şa­rə­kə açır. Şarək pis əməldən çəkinməsi üçün Xücəstəni ağır söz­lərlə danlayır. Xücəstə qəzəblənib şarəkin boğazını üzür. Bu mənzərənin şahidi olan müdrik tutuquşu Xücəstəni yolundan saxlamaq məqsədilə hiylə işlədir. Şarəki qəsdən yamanlayıb Xücəstəyə haqq qazandırır, görüşə getməsini məsləhət görür və deyir ki, əgər sənə də bir hekayətdəki tacir arvadı kimi düş­mən­­lərin böhtan atsalar qorxma, mən sənə kömək edərəm. Xücəstə tutuquşundan o hekayətdəki əhvalatın necə olduğunu soruşur.

Beləcə, tutuquqşu hər gecə bir hekayət danışır və Xücəstə səhərin açıldığını görüb görüşü növbəti gecəyə saxlayır. Be­lə­liklə, tutuquşu qırx doqquz hekayət nəql edir. Sonuncu hekayət bitəndə Maymun səfərdən evinə dönür. Tutuquşundan olub ke­çən­ləri xəbər alır. Tutuquşu əgər onu qəfəsdən azad etsə, hə­qi­qəti söyləyəcəyini deyir. Maymun söz verir. Tutuquşu hər şeyi olduğu kimi danışır. Maymun xəyanətkar arvadının həyatına son qoyub tərki-dünyalıq yolunu tutur.

**Hekayətlər**

**Altıncı hekayət**

**Zahid, zərgər, dülgər və dərzinin çəkişmələrinə işarədir və axırda hər şeyin öz əslinə qayıtmasına sübutdur**

Rəvayətə görə, dülgər, zərgər, dərzi və zahid bir gün səfərə çıxırlar. Qorxulu bir vadidə gecələməli olan yol yoldaşları qərara gəlirlər ki, növbə ilə keşik çəksinlər. Növbə zamanı dülgər ağacdan gözəl bir qadın heykəli yonur, zərgər onu zinət əşyaları ilə bəzəkli bir gəlinə çevirir, dərzi ipəkdən yaraşıqlı paltar tikib heykələ geyindirir, zahidin duası ilə heykəl cana gəlir. Səhər açılanda yoldaşlardan hər biri bu gözəlin ona məx­sus olduğunu iddia edir. Mübahisəni həll etmək üçün təsadüfən yoldan keçən səyyaha müraciət edirlər. Qadının gözəlliyinə valeh olan səyyah gəlinin oğurlanmış arvadı olduğunu bəhanə gətirib ona sahib çıxmaq istəyir və dörd yoldaşı şəhər əmniyyə başçısının yanına aparır. Mərdimazar, pozğun əmniyyə başçısı qadını ələ keçirmək məqsədilə onun qardaşı arvadı olduğunu iddia edərək səyyahı və dörd yoldaşı qardaşının qətlində gü­nah­landırır. İddiaçılar şəhər hakiminin yanına gedirlər. Hakim də gəlinin onun evdən qaç­mış kənizi olduğunu bildirir və qa­dı­nı geri istəyir. Dava-dalaş böyüyür. Şəhər əhli yığışır. Ağıllı, xe­yirxah bir gənc hamıya deyir ki, bu mübahisəni Adəm övladı həll edə bilməz. Şəhərin kənarında Allahın qüdrəti ilə göylərə ucalmış bir “hökm ağacı” var. Bütün çətin, şəri məsə­lə­lə­ri o ağac həll edir. Qoy bu adam­lar ağacın dibinə getsinlər və hər nə hökm olsa, əməl etsinlər.

Beləliklə, yeddi iddiacı birgə ağacın altına getdilər və hərə öz tələbini söylədi. Allah-taalanın hökmü ilə ağac bir anda yarıldı və gəlin dərhal ağacın yarığına girib yox oldu. Ağacın hər yarpağından bu səs gəldi:”Hər şey öz əslinə qayıdar və ilk yarandığı yerə gedər”.

**Yeddinci hekayət**

**Alicənadlığın yüksək dərəcəsi və ağılın bu işə**

**çağırışı haq­qın­dadır**

Keçmiş zamanlarda qərib, yoxsul bir dərviş Bihilistan pad­şahının qızına aşıq olub elçi düşür. Padşah dərvişin bu hərə­kə­tindən qəzəblənib ona ağır cəza vermək istəyir. Vəzir şaha məs­­ləhət görür ki, dərvişin qanını tökməsin, bu işi ona həvalə etsin. Vəzir padşahla qohum olmaq üçün dərvişdən bir fil yükü xa­lis qızıl istəyir. İnadından dönməyən dərviş şahlar şahının ya­nına gedib dərdini danışır. Şahlar şahı dərvişin istəyini ye­ri­nə yetirir. Dərviş qızılla Bihilistan padşahının hüzuruna gəlir. Padşah bu qədər qızılı dərvişə yalnız şahlar şahının verə bilə­cəyini vəzirə anladır və başqa bir kələk qurmağı tapşırır. Və­zir bu dəfə dərvişdən şahlar şahının başını gətirməyi tələb edir. Dərviş əlacsız qalıb yenidən şahlar şahına üz tutur, mə­sə­lə­ni da­nışır. Şahlar şahı dərvişə deyir ki, boynuma bir ip sal və məni padşahın hüzuruna apar.

Dərviş şahlar şahının dediyi ki­mi etdi. Bihilistan padşahı şahlar şahının bu səxavət və co­mərdliyini görüb onun ayağına düşdü, üzrlər dilədi:”Bu mənim qızım deyil, sənin kənizindir, kimə istəyirsən ver”-dedi.

**On birinci hekayət**

**Zahidin arvadının şah tovuzunu qətlə yetirdiyini və ağlının gücü ilə özünü cəza təhlükəsindən xilas etdiyini söylər**

Rəvayət edirlər ki, bir şəhərdə saf ürəkli bir zahid yaşayırdı. Gecə-gündüz Allaha dua etsə də övladı olmurdu. Bir gün şəhərə çox məşhur bir həkim gəlir. Zahidin arvadı onun yanına gedib dərdinə əlac istəyir. Həkim qadına dərman verir və tovu­zun ödü ilə qarışdırıb yeməsini tapşırır. Tovuz şahın sarayından başqa heç yerdə tapılmır. Zahidin arvadı şahın tovuzunu hiylə ilə ələ keçirir, ödünü dərmanla qarışdırıb yeyir. Bu sirri ba­cı­lı­ğından başqa heç kəsə demir. Şah car çəkdirir ki, tovuzu kim tapsa, ənam alacaq. Xain və tamahkar qadın tovuz əhvalatını şaha danışır. Şah qadının sözlərinin həqiqət olduğunu yəqin etmək üçün onu şahidlərlə birgə zahidin evinə göndərir. Şa­hid­lər iri bir sandıqda gizlənirlər ki, qadın tovuzun başına gələni zahidin arvadından təkrar soruşanda öz qulaqları ilə eşitsinlər. Zahidin arvadı həqiqəti bacılığına dediyinə görə peşman ol­muş­du. Buna görə də bacılığı tovuzu necə ələ keçirdiyini təkrar soruşanda dedi:”Bacı, bu dediyin aşkarda baş verib, yoxsa yuxuda olub?! Mən bir milçəyin də qətlinə qadir deyiləm, şah to­vu­zuna necə qəsd edə bilərəm?”.

Hadisəni padşaha söy­lədilər. Padşah da “Böhtan qətldən də ağırdır” məsəlinə əməl edib xəbərçi qadını cəzalandırdı.

**İyirmi ikinci hekayət**

**Tamah və hərislik atəşinin bəla xırmanına ildırım olduğunu və acgöz rahibin buna görə səadət şərəfindən məhrum qaldığını bəyan edər**

Rəvayət edirlər ki, Qucarat vilayətində var-dövləti başdan aşan bir brəhmən qəzadan bütün var-yoxunu itirib müflis olur. Bir parça çörəyə də möhtac qalan brəhmən dərviş kimi dün­yanı dolaşır, bir gün bir meşədə heyvanların əmiri aslan və onun vəzirləri ceyran və ahu ilə rastlaşır. Ceyranla ahunun brəhmənə rəhmi gəlir, onu xilas etmək üçün aslana deyirlər: “Sənin ədalət və səxavətinin sorağı bəşər övladına da çatıb. Bu rahib sənin taxt-tacını öpmək üçün gəlib”. Aslan brəhmənin halını görüb ona çoxlu qızıl, daş-qaş verir. Rahib əvvəlkindən də artıq sər­vət sahibi olur. Bir az keçmiş hərisliyi və tamahı brəhməni ye­ni­dən aslanın yanına gətirir. Təsadüfən hə­min vaxt vəzirlik növ­bəsi canavara və çaqqala çatmışdı. Onlar aslana in­san öv­la­dı­nın onun hökmündən, qüdrətindən qorx­ma­yıb me­şə­yə gəl­di­yi­ni söyləyir. Aslan qəzəblənib rahibi parça­la­maq is­tə­yən­də o, qorxudan uca bir ağaca dırmaşır. Bu zaman ceyran­la ahu gəlib çıxır və təəccüb edirlər: ”Ey böyük Tanrı, bu nə həd­siz hərislik və tamahdır ki, bəşərin qanına işləyib. Bu insanı bir də­fə xilas etdik, indi yenə var-dövlət xatirinə özünü ölümün cay­nağına ve­rir”. Daha sonra aslana deyirlər: “Hökm­dar, bu in­san övladı sənin yaxşılığın və ədalətindən yer üzün­dəki in­san­lara danışıb, indi də ağaca çıxıb ki, quşları və mələk­ləri də sə­xa­vətindən və mürüvvətindən agah etsin”.

Aslanın qəzəbi söndü və o rahibin qətlindən əl çəkdi. Rahib də bəladan qurtardı. Özünə söz verdi ki, bir daha mal-dövlətə həris olma­sın, tamahın quluna çevrilməsin.

**MOLLA VƏLİ VİDADİ**

*XVIII əsr Azərbyacan ədəbiyyatında Vaqiflə bərabər yeni üslub-məktəb yaratmış şairdir. 1709-cu ildə Şəmkirdə anadan olmuşdur. Adı Vəli, təxəllüsü“Xəstə Vidadi”dir. Dövrünün zi­yalı insanı olaraq “Molla” ləqəbini qazanmışdır. Təxminən 1756-cı ildə Qarabağa getmiş, Cavanşir mahalında Gülüstan adlı kiçik bir xanlıqda yaşamışdır. Vidadi 100 ildən artıq ömür sürmüş,1809-cu ildə vəfat etmiş, Şıxlı (Qazax) kənd qəbiristan­lığında dəfn olunmuşdur*

*Vidadinin ədəbi irsindən cüzi bir hissə-cəmi 60-a yaxın şeir və bir poema əldədir. Şeirlərinin təxminən yarısı qəzəl, müxəm­məs, müsəddəs və müsibətnamələrdir. Yerdə qalanlar xalq şeiri şəkillərində qələmə alınmış qoşma, təcnis, gəraylılar­dan və bir ne­çə bayatıdan ibarətdir. Şairin dövrümüzə gəlib çatmış şeir­lə­ri­nin çoxu ixtiyar çağlarındakı yaradıcılığının məhsuludur. Qo­c­a­lıq­dan, xəstəlikdən şikayət, ötüb-küçmiş illərin həsrəti, kədər, ümidsizlik motivləri poeziyasında üstünlük təşkil edir. Vidadi şei­rin­dəki kədər təkcə şəxsi həyatındakı faciəvi hadisə­lərlə əla­qə­dar deyildi. Şairə görə, ürəyində Vətən sevgisi, el-oba­­ya mə­həb­bət, insanlara mərhəmət olan, haqq-ədalət istə­yən, insaflı, mö­min adamı zəmanə dərdə salır, ağladır. Dün­ya­nın var-gəlini, zəmanənin gərdişini dərk edən həmişə göz yaşı için­dədir. Vidadi qoşma və gəraylılarında xalq ruhu­nun tər­cümanı, qəzəllərində Füzuli məktəbindən yaradıcılıqla bəh­rələnən sənətkardır. Aşi­qa­nə şeirləri məhəbbət lirikasının qiymətli nümunələridir*.

**Qoşmalar**

Dəli könül, gəl əylənmə qürbətdə,   
Bin gün оlur vətən dеyib ağlarsan.   
Yadlar ilə ömür çürür həsrətdə,   
Bir gün оlur vətən dеyib ağlarsan.

Yaхşı gündə yarü yоldaş çох оlur,   
Yaman gündə hеç bulunmaz, yох оlur.   
Yad еllərin tənə sözü ох оlur,   
Bir gün оlur vətən dеyib ağlarsan.

Mən görmüşəm bu qürbətin dadını,   
Yanıb-yanıb çох çəkmişəm оdunu.   
Qəmlənirsən hər görəndə şadını,   
Bir gün оlur vətən dеyib ağlarsan.

Охuduqca qəmgin şеri-qəzəli,   
Köhnə yaraların bir-bir təzəli,   
Yada düşər kеçən günün əzəli,   
Bir gün оlur vətən dеyib ağlarsan.

Yada düşər bağçaların, bağların,   
Ala qarlı, bоz dumanlı dağların,   
Qоcalarsan kеçər cavan çağların,   
Bir gün оlur vətən dеyib ağlarsan.

Kеçən günü bir-bir хəyal еylərsən,   
Dоlar qəm könlünə məlal еylərsən.   
Gələndən-gеdəndən sual еylərsən,   
Bir gün оlur vətən dеyib ağlarsan.

Hər məzara düşər оlsa güzarın,   
Yada düşər ata-ana məzarın.   
Vidadi хəstə tək artar azarın,   
Bir gün оlur vətən dеyib ağlarsan.

\*\*\*

Qatar-qatar olub qalxıb havaya,   
Nә çıxıbsız asimana, durnalar!  
Qәrib-qәrib, qәmgin-qәmgin ötәrsiz,   
Üz tutubsuz nә mәkana, durnalar?!

Tәsbih kimi qatarınız düzәrsiz,   
Havalanıb әrş üzündә süzәrsiz,   
Gah olur ki, danә-xuriş gәzәrsiz,   
Gah düşәrsiz pәrişana, durnalar!

Әrz elәyim, bu sözümün sağıdır,   
Yollarınız hәramidir, yağıdır,   
Şahin-şonqar sürbәnizi dağıdır,   
Boyanarsız qızıl qana, durnalar!

Әzәl başdan Bәsrә, Bağdad eliniz,   
Bәylәr üçün әrmәğandır teliniz,   
Oxuduqca şirin-şirin diliniz,   
Bağrım olur şana-şana, durnalar!

Bir baş çәkin dәrdiməndin halinә,   
Әrzә yazsın, qәlәm alsın әlinә,   
Vidadi xәstәdәn Bağdad elinә  
Siz yetirin bir nişana, durnalar!

\*\*\*

Aylar, illər həsrətini çəkərdim,   
Şükür yеtdim vüsalına, sеvdiyim!  
Müştaqinəm, canı qurban еylərəm,   
О хəttinə, о хalına, sеvdiyim!

Еşqin еlə bu könlümə fənd еlər,   
Danışdıqca göftarını qənd еlər,   
Zülfün ilə hüsnün birdən bənd еlər,   
Хəyalımı хəyalına, sеvdiyim!

Səndə vardır bеlə şanü şövkətlər,   
Həsrətini çəkər mahi-tələtlər,

Sən bir хоş bеhiştsən, qəmzən zinətlər,   
Nə fərq еlər əhvalına, sеvdiyim!

Еşqin məni gündən-günə qеyr еlər,   
Səni sеvən əlbəttə ki, хеyr еlər.   
Baş çıхarmış şükufələr sеyr еlər,   
О yaşıla, о alına, sеvdiyim!

Səni mənə bəхş еlədi zamana,   
Yaхşı оlan nəsib оlmaz yamana.   
Vidadiyəm sinəm gəldi nişana,   
Bir ох atdım iqbalına, sеvdiyim!

\*\*\*

Ey həmdəmim, səni qanə qərq eylər,   
Gəl tərpətmə yaralanmış könlümü.   
Ayrı düşmüş vətənindən, elindən,   
Həmdərdindən aralanmış könlümü.

Könül verdik hər bivəfa yadlara,   
Hayıf oldu ömür getdi badlara,   
Fələk saldı dürlü-dürlü odlara,   
Şan-şan olmuş, paralanmış könlümü.

Qanlı yaşım gündən günə bollandı,   
Axdı-axdı sinəm, üstə gölləndi,   
Yenə qəm səməndin mindi yollandı,   
Heç bilmədim bərələnmiş könlümü.

Gözüm yaşı gündən-günə fərq etsə,   
Eyb etməyin məni qanə qərq etsə,   
Rövşən etməz yüz min günəş bərq etsə,   
Bu möhnətdə qaralanmış könlümü.

Vidadi xəstəyəm çeşmim mərdümü,   
Tərk elədim vətənimi, yurdumu,   
Çox təbibə şərh elədim dərdimi,   
Heç görmədim çaralanmış könlümü.

\*\*\*

Könül həsrət, can müntəzir, göz yоlda,   
Ömr azaldı, vədə kеçdi san ilə.   
Bir də könlüm istədiyin, gözlərim,   
Görərəmmi оl şövkətlə, şan ilə.

İstəmənəm bu dünyanın malını,   
Qоvğasını, fitnəsini, alını,   
Qəriblikdə bikəslərin halını  
Fikr еlərəm, gözüm dоlar qan ilə.

Mərdlər ilən gəz ki, vəfadar оlur,   
Nakəslərə yоldaş оlan хar оlur.   
Namərd оdur yaхşı gündə yar оlur,   
Yaman gündə baхmaz, ötər yan ilə.

Mərd оlanlar kеçər külli varından,   
Əl götürməz namusundan, arından,   
Ölənətən dönə bilməz yarından,   
Mеydan günü başın qоyar can ilə.

Daim haqdır Vidadinin dеməyi,   
Dоğruların hərgiz itməz əməyi,   
Hər kimin ki, mövla оlur köməyi,   
Nə işi var sultan ilə, хan ilə.

\*\*\*

Ey məni qınayan ağlama, deyib,

Ağlar yarı gedən bəs ağlamazmı?

İllər ilən həmdəmindən ayrılıb,

Xoş nigarı gedən bəs ağlamazmı?

Olmaya yanında yarı, cananı,

Puça çıxıb gedə ömri-cavanı,

Günbəgün əksilib şövkəti, şanı,

İxtiyarı gedən bəs ağlamazmı?

Bəxt çönüb, çünki zəmanə dönüb,

Şadü xürrəm işi fəğanə dönüb,

Ömrünün gülzarı xəzanə dönüb,

Novbaharı gedən bəs ağlamazmı?

Ərz elərəm sən xasların xasınə,

Səbr eləyim mən bu dərdin hasınə,

Göz yollarda, can gedincə ta sinə

İntizarı gedən bəs ağlamazmı?

Vidadi xəstəni gəl indi tanı,

Hanı o sən görən şəklü nişanı,

Rəngi, ruyi, cismi, taqəti, canı,

Külli-varı gedən bəs ağlamazmı?

\*\*\*

Ay ağalar, bir nigarın oduna,   
Dәli könlüm yanə-yanə düşübdür.   
Mәn ki, düşüb bu odlara yanaram,   
Nә sәmәndәr, nә pәrvanә düşübdür.

Açılıb cәnnәt tәk camalın gülü,   
Ötәr çevrәsindә şeyda bülbülü,   
Bu gülşәnin yasәmәni, sünbülü,   
Nә bir bağә, nә bostanә düşübdür.

Ləli-ləbi bənzər gövhər kanına,

Düzülüb gövhər tək dür dəhanına,

Siyah tellər ağ buxağın yanına,

Xırda xallar zənəxdanə düşübdür.

Könül dost kuyinә etdikcә güzәr,  
Qanlı qәmzәsindәn etmәzmi hәzәr?  
Çıxdı gözüm, birdәn eylәdi nәzәr,   
Gör necә kәsilmәz qanә düşübdür.

Qaşı, gözü durub qanın almağa,   
Zülf tökülmüş din-imanın almağa,   
Vidadi xәstәnin canın almağa,   
Xәt bir yana, xal bir yanə düşübdür.

\*\*\*

Yеnə yad еylədim kеçən günləri,   
Aхdı gözlərimdən qan gеdər оldu,   
Bihuş оldum, nitqim, səbrim, qərarım  
Çıхdı bu cismimdən san gеdər оldu.

Dil nеcə ağlayıb çəkməsin zarı,   
Hər gün artar bir dərmansız azarı.   
Еlə kasad оldu könül bazarı  
Sanasan şəhrindən хan gеdər оldu.   
  
Еy könül, pоzuldu rəngi-alların,   
Tər sima, хоş bədən, хəttü хalların,   
Şirin göftarların, dür хəyalların,   
Atəşi-hicranə yan gеdər оldu.

Hanı оl əzəlki nazü rifətlər,   
О qəddü qamətlər, hüsni-surətlər,   
Gеdərmiş mərdümdən qədrü hörmətlər  
Еlə ki, şövkətü şan gеdər оldu.

Еy Vidadi хəstə, nоldu bazular,   
Düşdü qələm, itdi gözdən yazılar.   
Hümmət еdin, yar, müsahib, qazılar  
Yüz min həsrət ilə can gеdər оldu.

\*\*\*

Ey fələk, əlindən dad eyməyimmi,

Sən məni dərdə bac eyləmədinmi?

İtirdin gözümdən yari-həmdəmi,

Taydan-tuşdan ixrac eyləmədinmi?

Qəvvas olub eşq bəhrin üzərkən,

Sevda səməndini minib gəzərkən,

Özgələrin əyrisini düzərkən,

Öz işimdən qiyqac eyləmədinmi?

Mən necə səbr edim ha belə dərdə,

Canü cismim oldu sağ ikən mürdə,

İşim saldın hər nakəsə, namərdə,

Onlara məni möhtac eyləmədinmi?

Gündən-günə dərdim oldu ziyada,

Axırda ömrüm getdi bərbada,

Keçən günlər bir-bur düşdükcə yada,

Əşkimi pürəmvac eyləmədinmi?

Gör necə düşübdür Vidadi xəstə,

Nitqi lal olubdur, zəbanı bəstə,

Qəm ləşkəri durub dəstəbədəstə,

Könül şəhrin tarac eyləmədinmi?

**Gəraylı**

Könül sәbrü qәrar etmәz,

Gedәr yar olmayan yerdә,

Mәhәәbbәt payidar olmaz

Vәfadar olmayan yerdә.   
  
Vәfa qıl bir vәfadarә,

Ulaşma hәr biiqrarә,   
Mәtaın atma bazarә

Xiridar olmayan yerdә.   
  
Mәnim hәmrazü hәmdərdim,

Deyim hәr bәdnüma gördüm.  
Hünәr kәsb eylәmәz mәrdüm

Namus, ar olmayan yerdә.

Xuda, sәn saxla gəl fәrdi,

Çәtindir yalqızın dәrdi,   
Pәrişanlıq tapar mәrdi

Havadar olmayan yerdә.

Dila, laf etmә mütlәqdәn,

Düşәrsәn zülmә nahәqdәn.   
Neçün mәrdüm dönәr hәqdәn

Bir azar olmayan yerdә?!  
  
Gәl, ey könlü olan rövşәn,

Qәbul et bu sözü mәndәn.   
Necә müğrur olur mәskәn

Gülә xar olmayan yerdә.

Könül dünyadә yar istәr,

Olubdur biqәrar istәr,

Vidadi xәstә var istәr,

Haçan yar olmayan yerdә?

**Təcnis**

Еy dəhanı şəkər, ləbləri badə,   
Gün camalın еşq əhlinə ayinə.   
Üzün gördü şеyda könül məst оldu,   
Nə hacət ki, həşr оlunca ayinə.   
  
Səni məndən, məni səndən sanaram,   
Tanrı üçün uzaq tutma sən aram.   
Vüsalından ayrılalı sanaram,   
Yеtə bilməm həftəsinə, ayına.

Sənsiz mənə dоlandıqca sal, sənə,   
Əşkim dərya, cismim оldu sal sənə.   
Nоlur niqabını üzdən salsənə  
Günəş göydə səcdə qıla, ay еnə.   
  
Nеçin kəsdin sinən üstən ayaqlar,   
Üzün göstər, sərməst оlsun ayıqlar.   
Həsrət çеşmim, qan-yaş tökər, ay ağlar,   
Gördüm оla bir də üzün, ayə, nə?  
  
Vidadiyi-хəstə охu miyandır.   
Qur sən tər sadağın охumu yandır,   
Kim hüsnün kitabın охumayandır,   
Nə bilir ki, hədis nədir, ayə nə?

**Müstəzad**

Novruzi-bahar oldu, cahan tazәtәr oldu,

Rәf oldu әlәmlәr.

Dağıldı bu şadlıq xәbәri, dәrbәdәr oldu,

Yandı oda qәmlәr.

Qırx yeddi rәqәm sındı zimistan qәlәmindәn,

Fürsәt gülә düşdü.

Meydani-tәrәbdә bu nә türfә hünәr oldu,

Sәrf oldu kәrәmlәr.

Göydәn yerә yağdı nә gözәl şәbnәmi-rәhmәt,

Bitdi gülü lalә.

Xoş nәğmәlәnib bülbüli-şeyda ötәr oldu,

Açıldı irәmlәr.

Yüz hәmdü sәna, mayili-seyri-çәmәn oldu,

Şad oldu könüllәr.

Bir mövsümi-güldür bu ki, hәqdәn nәzәr oldu,

Xoş gәldi bu dәmlәr.

Ey xәstә Vidadi, bu gün etmәzmi sәnә rәhm

Sultani-zәmanә?

Bu eydi-mübarәkdә ki, dünya xәbәr oldu,

Saçıldı dirәmlәr.

**Qəzəllər**

Hәr sәhәr bad әsәr, arizi-cananә dәyәr,   
Toxunar sәrvә gәhi, gah gülüstanә dәyәr.   
  
Olmasa qabil əgər dəhr cəfa verməz ona,

Təm biləzzət olanda necə dəndanə dəyər.

Şәm gәr yansa sәvadi-şәb üçün heyf olmaz,   
Şölәsi çünki onun arizi-cananә dәyәr.   
  
Söhbәti-nakәsü namәrd hәmin söhbәt imiş,   
Tut ki, bir mәrd әtәyin dövlәti-xaqanә dәyәr.   
  
Sən ki, bir mərdin ucundan nə bəla çəkdin isə,

Vəsli-didari onun rəhməti-qüfranə dəyər.

Mәn ki, meydani-bәla içrә sәrim top edәrәm,   
Ta düşәr әldәn-әlә axırı çovkanә dәyәr.   
  
O nə qəmdir oda bir mərdin ucundan yanasan,

Verəsən canını bir canə ki, min canə dəyər.

Canımı atəşi-qürbətdə belə yandırıram,

Necə şəmə dolanıb hər gecə pərvanə dəyər.

Nә qәdәr olsa qoca gәrçi Vidadi xәstә,   
Yenә Vaqif kimi, әlbәttә, yüz oğlanә dәyәr.

\*\*\*

Bilirsiz, Vaqifa, kim şövqimiz didarə çoxdandır,

Nə çarə, eyləməz dövran vüsalə çarə çoxdandır.

Pərişandır könül, zülfü pərişanlar həvasında,

Bu sevdadə olubdur mürği-dil avarə çoxdandır.

Təbiba, ta ki, düşdük çün həzər rəncuri-eşq olduq,

Mühəssəl yetmədi bimarimiz timarə çoxdandır.

Qərəz, canana mətləb can isə inkarımız yoxdur,

Verib can-baş yolunda, durmuşuq iqrarə çoxdandır.

Vidadi xəstə kim, düşmüş səadətlər sücudindən,

Bəli Sənani-dil ta bağlanıb zünnarə çoxdandır.

\*\*\*

Sən tək, ey gül, demə gül gülzarə gəlmiş, gəlməmiş,

Şəhrara hüsnüncə namə barə gəlmiş, gəlməmiş.

Dəmbədəm, ey gülbədən, şirin dəhən, şəhdü şəkər,

Ləli-ləbin ləhcəyi-göftarə gəlmiş, gəlməmiş.

Eylədim təhqiq kim, qövsi-qaşın tək növnəhal

Hüsn bağində qədin rəftarə gəlmiş, gəlməmiş.

Demə kim, üşşaq qanın tökməyə qəmzən kimi

Qatilü cəllad tək xunxarə gəlmiş, gəlməmiş.

Çün dəva yox eşq dərdinə nə fərq eylər təbib,

Bu Vidadi xəstəyi-biçarə gəlmiş, gəlməmiş.

\*\*\*

Tutma, ey sahib-nəzər, məndən nəzər, divaniyəm,

Bu təhəyyürdən tutulmuş könlümün heyraniyəm.

Gər görürsən əqlü tədbirü fərasətdən cüda,

Bihünər sanma əbəs kim, eşqlə mərdaniyəm.

Canı-canandan diriğ etmən, dili dildardan,

Navəki-qəmzə sevən, əbru kəman qurbaniyəm.

Məsti-cami-Cəm olub şürbi degilsəm gərçi mən,

Tacü təxti-fərq ilən qəm mülkünün xaqaniyəm.

İzzü cah ilə mənim qeyr ilə yox davam vəli,

Mən Vidadi xəstəyəm, öz şəhrimin sultaniyəm.

\*\*\*

Ah-ah, ey çərxi qəddar, ay, ey bədruzigar,

Künci-zülmətdə əcəb qoydun məni heyranü zar.

Yarı yox, dildarı yox, bir munisi, qəmxarı yox,

Gözdə nəm, xatirdə qəm, heyrətdə hərdəm dilfikar.

Dəstü pa bəstə, bədən xəstə, şikəstə sərnigün,

Çeşmi giryan, cismi büryan, müztərib can biqərar.

Getdi taqət, nazü rifət, qədrü hörmət payimal,

Dərdi əfzun, əşk gülgün, bəxt gün-gün tirətar.

Neçə yüz daği-fəraq ilən Vidadi xəstəni

Tarmar etdin sən, ey gərduni-dun, ol tarimar!

\*\*\*

Həbibim, ta səni mən sevmişəm əşraf arasında,

Vücudum, atəşi-eşqin yanıbdır saf arasında.

Üzün görcək təhəyyürdən tutulmuş nitqimə baxma,

Tərəhhüm qıl, özün bir halə yet insaf arasında.

Qiyamın bir əlifdir aşiqin eynü xəyalından,

Sevirlər can içindı, aləmü ətraf arasında.

Qaşın bir nundur çəkmiş qəza nəqqaşı qüdrətdən,

Nəzərdə cümlədən baş yazılar əsnaf arasında.

Vəfa yoxdur, Vidadi xəstə, əsla nəsli-insanda,

Vəli bihudə bir sözdür deyirlər laf arasında.

\*\*\*

Yarəb, bu gedən sərvi-sərəfraz kimindir?

İnsan bu surətdə olur az, kimindir?

Xəlq içrə ki, yoxdur belə məqbulu məzəlləf,

Meydani-gözəllikdə bu sərbaz kimindir?

Qaşı, özü, əndamı, təmamən əl-ayağı,

Hər bir sümüyü başına yüz naz kimindir?

Munca ki, sərpa bəzənib dürlü cəvahir,

Zərrin qəba, simü sərəndaz kimindir?

Tuş oldu sənə, xəstə Vidadi, bu əcəldir,

Yoxsa ki, nə sözdür belə şəhbaz kimindir?

**“Müsibətnamə”**

Vidadinin məlum olan ən iri həcmli əsəridir. Şəki xanı, Vi­da­­dinin yaxın dostu şair Hüseyn xan Müştaqın öldürülməsi ilə bağlı 1870-ci ildə qələmə alınmış tarixi mənzumədir. Əsər mü­xəm­məs şəklində yazılmışdır. Vidadi xanlıqlar dövrü feodal Azər­baycanında baş verən ardıarası kəsilməyən toqquş­ma­la­rın, qardaş qırğınının, hakimiyyət davasının acı nəticələrini Hüseyn xan Müştaqın faciəsi fonunda ümumiləşdirmiş, tarixi faktların dəqiq təsvirini vermişdir. Şair Şəki xanlığının tim­salında saray çəkişmələrinin xalqı məşəqqətlərə düçar etdiyin­dən, ölkəni ağır vəziyyətə saldığından dərin narahatlığını ifadə edir, zülmdən əl çəkməyə, məzlumların ahu-əfğanını eşitməyə çağırır.

**Qısa məzmunu:**

Ey könül, bu dövranın gərdişinə bax, ibrət al. Bivəfa dün­ya­nın mülki-malına, qohum-qardaş, dost sözünə aldanma. Hələ heç kəs bu aləmdə məqsudinə yetməyib. Dinlə, sənə bir qəmli rəvayət söyləyim. Gör ki, səxavətli, ədalətli, mərd, irfan əhli, gözəl təbli, şirin sözlü qələm sahibi Şəki hakimi Hüseyn xanı düşmənləri necə bir bəlaya saldılar.

Hacı Məhəmmədlə ədavət aparan Hacı Əbdülqadir tərəf­dar­ları ilə Dar-doqqaza yığışıb fürsət gözlədi. Hüseyn xan barışıq üçün oğlu Hacı Məhəmmədi kəndxudalarla onun yanına gön­dərdi. Hacı Əbdülqadir onları tutub İbrahim xana təslim etdi. İbrahim xan Hacı Məhəmmədi zindana saldı. Bir il zindanda qalan Hacı Məhəmmədin əcəli tamam oldu. Qarabağ hakimi İbrahim xan Hacı Əbdülqadir ilə ittifaq bağlayıb ordu topla­dı­lar. Ümmə xanla Əhməd xan Dağıstandan qoşun çəkdilər, Car Tala bəyləri bu yandan. Gürcüstan valisi də top-tüfənglə onlara arxa durdu. Müsibət qopdu, qan su yerinə axdı, saysız insan qətl edildi. Xalq elə zillətə düşdü ki, heç Rumda, İranda belə şey olmamışdı. Hüseyn xan gördü ki, taleh ondan üz döndərir. Fətəli xana pənah apardı. O da savaşa girdi, amma iqbal onu məyus etdi. Ağası xan və Şirvan hakimi də cəngə qoşuldu. Ha­mı Hüseyn xana asi kəsildi. Bir gecə qəflətən hücum etdilər. Tən­­ha qalan Hüseyn xan şir kimi vuruşdu. Hər tərəfdən üstünə ox, güllə yağdırıb yaraladılar. Ortaya sülh söhbəti atdılar. Hü­seyn xan razılaşdı. Bir həftə sonra yaralı Hüseyn xanı qətlə ye­tir­dilər, var dövlətini taladılar, şeytanın evini tikdilər, din-iman evini viranə qoydular. Cahan hələ Hacı Qadir tək şeytan gör­mə­mişdi.

Belədir dövran işi, hər gündə bir al eyləmiş,

Aqili nadan ilə pəjmürdə əhval eyləmiş,

Üz verib namərdə, hərdəm mərdi pamal eyləmiş,

Ey Vidadi, gəl ki, bu heyrət məni lal eyləmiş,

Gör nələr qıldı fələk Müştaq tək insanə, bax.

**MOLLA PƏNAH VAQİF**

*Ədəbi məktəb yaratmış qüdrətli sənətkar, görkəmli dövlət xa­dimidir. Şairin adı Pənah, atasının adı Mehdi ağa, təxəllüsü “Vaqif”dir. 1717-ci ildə Qazaxda dünyaya gəlmişdir. Mükəm­məl təhsil almış, ərəb, şeir yazmaq səviyyəsində fars dilini öyrənmişdir. Bir müddət Salahlıda məktəbdarlıq etmiş, ”Molla Pənah” adı ilə tanınmışdır. Təxminən qırx yaşlarında Qara­ba­ğa köçmüş, xanlığın mərkəzi Şuşada bir müddət müəllimlik et­dik­dən sonra saraya dəvət almışdır. Sarayda böyük nüfuz qa­za­nan şair baş vəzir rütbəsinə yüksəlmiş, xanlığın ictimai-siyasi həyatında mühüm rol oynamışdır. 1797-ci ildə Məhəmməd bəy Cavanşir tərəfindən oğlu Əli ağa (Qasım ağa) ilə birgə Cıdır dü­zündə qətlə yetirilmişdir. Evi qarət olunmuş, əlyazmaları itib-batmışdır. Ədəbi irsindən dövrümüzə 200-dən bir qədər ar­tıq nümunə gəlib çatmışdır.*

*Vaqif lirik şeirə təzə ruh, nikbin əhval-ruhiyyə gətirən, hə­yati, dünyəvi eşqi, gözəlliyi məhəbbət lirikasının əsas məz­mu­nu­na çevirən şairdir. Realist məhəbbət lirikasına yeni bir məna verən, onu xalq zövqünə yaxınlaşdıran Vaqif şeiri ilə Azə­r­bay­can poeziyasında mühüm bir dövr başladı, XVIII əsr şeirimizin əsaslı yeniləşməsinin bünövrəsi qoyuldu. Vaqif gözəllik aşi­qi­dir. Vaqifin xüsusilə qoşmalarında vəsf edilən gözəl zahiri gö­rü­nüşü və daxili aləmi ilə şairi heyran edən real insandır. İlahi eşq, əlçatmaz məşuq Vaqif şeirinə yaddır, şairin Kəbəsi də, mehrabı da yerdəki gözəldir. Şairin lirik qəhrəmanı “bəlayi-eşqə” düçar olub gecə gündüz ah-fəğan etmir, məşuqinə yal­va­rıb göz yaşları tökmür. O, səmimi, gözəllik vurğunu olan, am­ma sevgilisindən qarşılıq istəyən şux, nəşəli, tələbkar aşiq­dir.*

*Vaqif XVIII əsrdə vüsət tapmış heca vəznli lirikanın ən bö­yük nümayəndəsidir. Əruz vəzninin incəliklərinə bələd olan şair klassik şeir şəkillərində də mükəmməl poetik nümunələr ya­rat­mışdır. Əsl xəlqi şair olan Vaqifin poeziyası doğma ana di­linin gözəl­lik və lətafətinin, xalq həyatı və təfəkkürünün ifa­də­çisidir. Xalq nahaq yerə “Hər oxuyan Molla Pənah ol­maz” deməmişdir.*

**Qoşmalar**

Xeyli vaxtdır ayrılmışıq yar ilən,   
Gördük, amma tanışmadıq, ayrıldıq.   
Qaldı canda gizli-gizli dərdimiz,   
Bircə kəlmə danışmadıq, ayrıldıq.  
  
Qərib-qərib durduq biganələr tək,   
Soyuq-soyuq baxdıq divanələr tək,   
Dönmədik başına pərvanələr tək,   
Eşq oduna yanışmadıq, ayrıldıq.  
  
Yarım saat bir arada qalmadıq,   
Eşq atəşin canımıza salmadıq,   
Yalvarıban yarın könlün almadıq,   
Elə getdi, barışmadıq, ayrıldıq.  
  
O zaman ki, aşnalığı tərk etdik,   
Cüda düşdük, xeyli ciyər bərkitdik.   
Aralıqdan könül quşun ürkütdük,   
Bir-birilə qonuşmadıq, ayrıldıq.

Vaqif sevdi bir iqrarsız bivəfa,   
Bada getdi tamam çəkdiyi cəfa,   
Görüşübən eyləmədik xoş səfa,   
Qucaqlaşıb sarışmadıq, ayrıldıq.

\*\*\*

Sığallanıb-sığallanıb siyah zülf,   
Nə gözəl düşübdür üzə, Fatimə!  
Can alırsan yеnə, bu nə sürmədir  
Çəkibsən оl xumar gözə, Fatimə!  
   
Mən mayiləm sənin zənəxdanına,   
Həlqə-həlqə zülfi-pərişanına,   
Cəvahirlər xərc еylərəm şanına,   
Əgər müştaq оlsan sözə, Fatimə!

Can mülkünə vеrməm saçının dəngin,   
At canıma kirpiklərin xədəngin,   
Ta ki, gördüm yanağının mən rəngin,   
Düşmüşəm bir оda, közə, Fatimə!  
   
Yay kimi nə gözəl çəkibsən qaşı,   
Оna söz yоx, hər nə dеsəm yaraşı,   
Sənə pеşkəş еtmənəmmi can-başı;  
Nеçün bir gəlməzsən bizə, Fatimə?  
   
Еşqin atəşidir məni əridən,   
Can üzüldü baxa-baxa gеridən,   
Dönmüşəm mələkdən, tamam pəridən,   
Vaqifəm, sеvmişəm təzə Fatimə!

\*\*\*

Sərasər bir yеrə yığılsa xublar,   
Sənin bir muyinə tay оla bilməz.   
Günəş təki şölə vеrər camalın,   
Bеlə gözəllikdə ay оla bilməz.

Hеç gözəli sən tək şux görməmişəm,   
Nə fayda, hüsnünü çоx görməmişəm.   
Uzun kirpiyin tək оx görməmişəm,   
Qaşların tərzində yay оla bilməz.

Həsrətindən bağrım qan ilən dоlub,   
Hеyva təki rəngim saralıb-sоlub,   
Bu xubluq ki, həqdən sənə bəxş оlub,   
Hеç kimsəyə bеlə pay оla bilməz.

Qəddin şahbaz, ağ bədənin səmən tək,  
Yanağın lalədən ziyada göyçək.   
Ustad səni çəkib manəndi-mələk,   
Bundan artıq həqqü say оla bilməz.   
  
Vaqifəm, mən sənə hеyran оlmuşam,   
Qaşların yayına qurban оlmuşam,   
Dərdindən didəsi giryan оlmuşam,   
Qanlı yaşım kimi çay оla bilməz.

\*\*\*

Boyun surahıdır, bədənin büllur,   
Gərdənin çəkilmiş minadan, Pəri!  
Sən ha bir sonasan, cüda düşübsən   
Bir bölük yaşılbaş sonadan, Pəri!

İxtilatın şirin, sözün məzəli,   
Şəkər gülüşündən canlar təzəli,   
Ellər yaraşığı, ölkə gözəli,   
Nə gözəl doğubsan anadan, Pəri!

Üz yanında tökülübdür tel nazik,   
Sinə meydan, zülf pərişan, bel nazik,   
Ağız nazik, dodaq nazik, dil nazik,   
Ağ əllərin əlvan hənadan, Pəri!  
  
Avçısı olmuşam sən tək maralın,   
Xəyalmdan çıxmaz hərgiz xəyalın,   
Ənliyi, kirşanı neylər camalın,   
Sən elə gözəlsən binadan, Pəri!

Günəş təki her çıxanda səhərdən   
Alırsan Vaqifin əqlini sərdən.   
Duaçınam, salma məni nəzərdən,   
Əksik olmayasan sənadan, Pəri!

\*\*\*

Bulud zülflü, ay qabaqlı gözəlin,   
Duruban başına dolanmaq gərək.   
Bir evdə ki, belə gözəl olmaya,   
O ev bərbad olub talanmaq gərək.

Əndamı ağ gərək, sinəsi mərmər,   
 Siyah zülfü qamətinə bərabər,   
Qoynu içi guya müşklə ənbər,   
Basdığı torpağı yalanmaq gərək.   
  
Sərxoş durub sarayından baxanda,   
Ağ gərdənə həmayillər taxanda,   
Gözə sürmə, qaşa vəsmə yaxanda,   
Canım eşq oduna qalanmaq gərək.

Çıxa sarayından canlar alan tək,   
Xişmə gələ gəh-gəh qəhri olan tək,   
Şahmar zülfü dal gərdəndə ilan tək,   
Hərdəm tərpənəndə bulanmaq gərək.

Vaqif, sənin işin müdam ah olsun,   
Səg rəqibin ömrü qoy kütah olsun.   
Həmdəmsiz kimsənə əgər şah olsun,

Gədadır o kimsə, dilanmaq gərək.

\*\*\*

Gеtdim ala gözlü yarla danışam,

Dеdi оğlan, dur gеt, söz vaхtı dеyil.

Arif çохdur, еtmək оlmaz işarət,

Оynatma qaşını, göz vaхtı dеyil.

Cadu qəmzələrin mənlən yağıdır,

Bad əsir, zülfünü üzdən dağıdır,

Bundan sоnra öpüb, qucmaq çağıdır,

Iхtilat kеçibdir, söz vaхtı dеyil.

Vaqif dеyir, yalvar yara, könlün al,

Bir busə diləyib, bоynuna qоl sal,

Ara хəlvət ikən, еtmə qilü qal,

Tеz оl, çıхdı canım, naz vaхtı dеyil.

\*\*\*

Bivəfasan, səndən üz döndərmişəm,

Yalançıya, biiqrara baхmaram.

Səni ох kirpiyə həsrət qоyaram,

Bağrın оlsa para-para, baхmaram.

Harda görsən bir sеvgili kimsənə,

İstər ki, хəyalın tеz оna dönə,

Mənim yarım gərək baхa bir mənə;

Qеyri üzə baхan yara baхmaram.

Niqab çəkib üzə, хalı gizlərəm,

Siyah zülfü, rəngi – alı gizlərəm,

Qönçə təki gülcamalı gizlərəm,

Sallam səni ahü zara, baхmaram.

Yanımda еtibar sata bilməzsən,

Bоynundan günahın ata bilməzsən,

Bizimlə iхtilat qata bilməzsən,

Danışma ki, о göftara baхmaram.

Vaqifi dеrlərdi çох gözəlsеvən,

Еlə bildim sən də оnun kimisən.

Bildim indi, vallah, səndəkini mən:

Bivəfasan, biiqrara baхmaram.

\*\*\*

Harda görsəm bir şuх, kaman qaşlını,

İstərəm canımı qurban еyləyəm.

Tutam zülfün ucun, dönəm başına,

Bağrımı оduna büryan еyləyəm.

Mən bilirəm qədrin sərхоş cavanın,

Həlqə-həlqə zülfün, tər zənəхdanın,

Bu gül əndamlının, sərvi-rəvanın

Duram yеrişinə sеyran еyləyəm.

Mən оnun dərdinə оldum mübtəla,

Şəmi-хiyalıma о vеrir ziya,

Хublardan ki, mənə gəlsə hər bəla,

İstəməm оna mən dərman еyləyəm.

Хublara vеrmişəm din-imanımı,

Şövkətü şanımı, adü sanımı,

Cəllad tək gözləri alsa canımı,

Namərdəm, mən əgər aman еyləyəm.

Vaqifə rəhm еylə, bari ilahi,

Agah еt dərdimdən оl üzü mahi,

Qədəm basıb bizə gəlsin nagahi,

Bir gеcə mən оnu mеhman еyləyəm.

\*\*\*

Bir əndamı nəsrin, dоdağı qönçə,

Bir qaməti gülbün yara aşiqəm.

Оlsa yüz üzü gül, girməz еynimə,

Mən ancaq bir gülüzara aşiqəm.

Gеcələr sübhədək еylərəm nalə,

Hərgiz düşməz könlüm özgə хəyalə,

Bir gərdəni mina, ağzı piyalə,

Bir ləhcəsi şirinkara aşiqəm.

Bir buхağı turunc, sinəsi mеydan,

Bir sözü cəvahir, mirvari dəndan,

Bir maral baхışlı, kirpiyi pеykan,

Bir qaşları zülfüqara aşiqəm.

Bir güləndə ləblərindən bal aхan,

Bir bəzənib sərхоş tavus tək çıхan,

Bir niqab altından pünhani baхan,

Bir əcayib хоşgöftara aşiqəm.

Vaqifəm, bədəndən canım dağılır,

Məcnun kimi хanimanım dağılır,

Görməyəndə din-imanım dağılır;

Gеcə-gündüz mən didara aşiqəm

\*\*\*

Оğrun baхa-baхa, еy çеşmi nərgis,

Dərdə saldın məni, хəstəhal еtdin,

Həsrətindən öldüm, öldüm, dirildim,

Nə bir yada saldın, nə sual еtdin.

Hər məni görəndə, еy çеşmi yağı,

О qədər еylədin canlar almağı,

Gah göstərdin, gah gizlətdin yanağı.

Aхır məni dərdə saldın, al еtdin.

Uzun illər sənə qaldım mən həsrət,

Zərrəcə görmədim mеhrü məhəbbət,

Hər zaman ki, səndən umdum şəfəqqət,

Bir dava başladın, qalmaqal еtdin.

Əzəldən var idi lütfü kərəmin,

Gahbəgah bəriyə sеyrü qədəmin,

Vara-vara artdı zülmü sitəmin,

Bilmədim, sоnradan nə хəyal еtdin.

Həmişə bu idi fikrü хəyalım,

İkimiz bir yеrdə həmdəm оlalım.

Nеyləmişdi sənə Vaqif, a zalım,

Оnu qəm əlində payimal еtdin.

\*\*\*

Bir zaman havada qanad saxlayın,   
Sözüm vardır mənim sizə, durnalar!  
Qatarlaşıb nə diyardan gəlirsiz?  
Bir xəbər versəniz bizə, durnalar!  
  
Sizə müştaq durur Bağdad elləri,   
Gözləyə-gözləyə qalıb yolları,   
Asta qanad çalın, qafil telləri,   
Heyifdir, salarsız düzə, durnalar!

Xeyli vaxtdır, yarın fərağındayam,   
Pərvanə tək hüsnün çırağındayam,   
Bir ala gözlünün sorağındayam,   
Görünürmü, görün, gözə, durnalar!  
  
Mən sevmişəm ala gözün sürməsin,   
Bədnəzər kəsibən, ziyan verməsin,   
Saqın gəzin, laçın gözü görməsin,   
Qorxuram səfnizi poza, durnalar!  
  
Nazənin-nazənin edərsiz avaz,   
Ruhlar tazələnir, olur sərafraz,   
Vaqifin də könlü çox edər pərvaz,   
Hərdəm sizin ilə gəzə, durnalar!

\*\*\*

Əgər yarsan, gəl sarmaşaq qоl-bоyun,

Durub daldalardan baхmağın nədir?

Yar dеyilsən, çək ayağın, gеri dur,

Canımı оdlara yaхmağın nədir?

Еşq sеvdasına hеç kəs pis dеməz,

Məhəbbət yоlundan ayaq kəs dеməz,

Göz görməsə dəli könül istəməz,

Bəzənib qarşıma çıхmağın nədir?

Vaqifin bağrını qana döndərdin,

Səg rəqibi üstümüzə endərdin,

Mənə gizlin bir nişanə göndərdin,

Aşkara başıma qaхmağın nədir?

\*\*\*

Sevdiyim, ləblərin yaquta bənzər,   
Sərasər dişlərin dürdanədəndir.   
Sədəf dəhanından çıxan sözlərin   
Hər biri bir qeyri xəzanədəndir.   
  
Nədəndir sözümə cavab verməmək?   
Həm camal gizləyib, üz göstərməmək.   
Gecələr gözlərim xabı görməmək,   
Ol siyah nərgisi-məstanədəndir.   
  
Mən ha səni nuri-ilahi sannam,   
Camalının şoləsinə dolannam,   
Atəşinə mərdü mərdanə yannam,   
Bu xasiyyət mənə pərvanədəndir.

Bir namə yazmışam can üzə-üzə,   
Badi-səba, apar sən o gül üzə,   
Soruşsa yar ki, bu kimdəndir bizə?   
Söyləgilən: - Sizin divanədəndir.

Xumar-xumar baxmaq göz qaydasıdır,   
Lalə tək qızarmaq üz qaydasıdır,   
Pərişanlıq zülfün öz qaydasıdır,   
Nə badi-səbadan, nə şanədəndir.   
  
Müştaqdır üzünə gözü Vaqifin,   
Yolunda payəndaz üzü Vaqifin,   
Sənsən fikri, zikri, sözü Vaqifin,   
Qeyri söz yanında əfsanədəndir.

\*\*\*

Bayram оldu, hеç bilmirəm nеyləyim,

Bizim еvdə dоlu çuval da yохdur.

Dügiylə yağ hamı çохdan tükənmiş,

Ət hеç ələ düşməz, mоtal da yохdur.

Allaha bizmişik naşükür bəndə,

Bir söz dеsəm dəхi qоymazlar kəndə.

Хalq batıbdır nоğla, şəkərə, qəndə,

Bizim еvdə aхta zоğal da yохdur.

Bizim bu dünyada nə malımız var,

Nə də еvdə sahibcamalımız var.

Vaqif, öyünmə ki, kamalımız var,

Allaha şükür ki, kamal da yохdur.

\*\*\*

Kür qırağının əcəb seyrəngahı var,   
Yaşılbaş sonası, hayıf ki, yoxdur!  
Ucu tər cığalı siyah tellərin  
Hərdən tamaşası, hayıf ki, yoxdur!

Qış günü qışlağı Qıraqbasanın,   
Gözüdür Aranın, cümlə-cahanın,   
Belə gözəl yerin, gözəl məkanın  
Bir gözəl obası, hayıf ki, yoxdur!  
  
Çoxdur ağ bədənli, büllur buxaqlı,   
Lalə zənəxdanlı, qönçə dodaqlı.   
Amma şirin dilli, açıq qabaqlı,   
Könül aşinası, hayıf ki, yoxdur!  
  
Havasından torpağının, yerinin,   
Dadızmaz dəhanın, ləbi-şirinin,   
Pəri çoxdur, nə fayda heç birinin  
Adamlıq ədası, hayıf ki, yoxdur!  
  
Ucu əşrəfili, bulut kimi saç,   
Dal gərdəndə hər hörüyü bir qulac,   
Kəlağayı əlvan, qəsabə qıyğac,   
Altından cunası, hayıf ki, yoxdur!  
  
Zər haşiyə al nimtənə üstündə,   
Xallar üz yanında, çənə üstündə,   
Buxağın altında, sinə üstündə,   
Zülfün burulması, hayıf ki, yoxdur!  
  
Laçın təki başda ala tomağa,   
Yaşmağı tutmaya dişə, dodağa,   
Cəllad kimi durub qabaq-qabağa  
Baxıb can almağı, hayıf ki, yoxdur!  
  
Çünki yorğunuyam mən bu yolların,   
Qaydasını billəm hər üsülların,   
Gümüş biləklərin bəyaz qolların,   
Sarı kəhrəbası, hayıf ki, yoxdur!

Ayna tutub hərdəm camal görməsi,   
Zülfə, zənəxdana sığal verməsi,   
Səhər ala gözün siyah sürməsi,   
Əlinin hənası, hayıf ki, yoxdur!  
  
Vaqif haqdan dilər lütfü kərəmlər,   
Belə yerdə qalan, vallah, vərəmlər.   
Yenə yada düşdü bizim sənəmlər.   
Getməyin binası, hayıf ki, yoxdur!

\*\*\*

Еy canım cəlladı, ömrüm yağısı,

Məgər səndə, zalım, din-iman yохdur?

Gеcə-gündüz həsrətini cəkməkdən

Üzülübdür, məndə dəхi can yохdur.

Səg rəqibin bir daş düşsün başına,

Qоymaz ki, yar ilən оlaq aşına,

Həqdir, yanan çохdur еşq ataşına,

Mənim tək оd tutub alışan yохdur.

Еy qaşları hilal, yanaqları gül,

Еy zülfləri rеyhan, хalları fülfül,

Aşığın öldürən birəhmü bidil,

Sənin tək aləmdə еv yıхan yохdur!

Səni sеvən оlur həmişə dilşad,

Sоyun adəmidir, cinsin pərizad,

Qamətin ər-ərdir, qоlların şümşad,

Bu şənü şövkətdə hеç insan yохdur.

Vaqif, halın sitəmkara dеməyə,

Yalvarıban vara-vara dеməyə,

Bu хəstənin ərzin yara dеməyə,

Məgər bu arada müsəlman yохdur!

\*\*\*

Qaynar gözlərindən, şuх baхışından

Əcayib fitnələr, fеllər görünür.

Səf-səf duran siyah kirpiklərindir,

Yохsa ki, gözümə millər görünür?

Ağzı piyaləsən, qəddi minasən,

Nеçin оturursan məndən yana sən?

Еlə sandım yaşıl başlı sоnasan,

Səndə tər cığalı tеllər görünür!

Gеdən, gеtmə, bir bəri baх, ay gеdən,

Gözüm dоymaz sən tək gözəl kimsədən,

Gah yaхadan şölə vеrir ağ bədən,

Gah оlur ki, nazik əllər görünür.

Qəddin tənə vurar о sərvi-naza,

Can qurban еylərəm sən tək şahbaza,

Üzün kimi, zülfün kimi tər-taza

Nə lalələr, nə sünbüllər görünür.

Vaqif, yad еt səni yad еyləyəni,

Dоğru sanma hər bir yaram dеyəni.

Qоymaz göz önündən sеvən sеvəni.

Könüldən könülə yоllar görünür.

\*\*\*

Ala gözlü, sərvi boylu dilbərim,   
Həsrətin çəkdiyim canan, bəri bax!   
Gecə-gündüz fikrim-zikrim, əzbərim,   
Üzüldü taqətim, aman, bəri bax!  
  
Kim dözər mənim tək belə firqətə,   
Rəncü-məşəqqətə, bari-möhnətə?   
Haçandır düşmüşəm tari-zülmətə,   
Çəkilsin üstümdən duman, bəri bax!  
  
Payibəndəm qəmi-eşqə giriftar,   
Hicran həsrətindən can oldu bimar.   
Razi-dilim edə bilməm aşikar,   
Çəkərəm dərdini pünhan, bəri bax!  
  
Günbəgün könlümün artır qubarı,   
Pərişandır, tapmaz o qəmküsarı.   
Ölsün, itkin olsun belə əğyarı,   
Gəzməsin arada yaman, bəri bax!  
  
Çox çəkir hicrini Vaqifi-xəstə,   
Leylü-nahar, şamü-səhər peyvəstə,   
Ey yanağı lalə, ləbləri püstə,   
Ağzı nabat, şəkkər zəban, bəri bax!

\*\*\*

Хubların yasəmən qохulu zülfü

Dəхi məndə dinü iman qоymadı.

Məstanə gözləri, хumar baхışı

Apardı əqlimi, aman... qоymadı.

Valеh оlmasaydım yanağa, хala,

Əlbəttə yеtərdim əqlü kamala.

Mən ha döndərmədim qəddimi dala,

Nеyləyim, bir qaşı kaman qоymadı.

İxtilatım düşdü bir əğyar ilən,

Gecə-gündüz yandım ahü zar ilən,

Yaxşı bir olmuşdu könül yar ilən,

Düşdü aralığa yaman qoymadı.

Duydular bağrımın şan оlduğunu,

Yanar оd içində can оlduğunu,

Kim bilərdi ciyər qan оlduğunu,

Bеlə gözlərimdən daman qоymadı.

Vaqif məgər başdan kəmürək idi,

Bеlə ha dеyildi, о, bir bək idi.

Bu gün canan bizə gələcək idi,

Оnu yеnə rəqib, güman, qоymadı.

**Təcnis**

Gözəl bоylu, gözəl хоylu, gözəl yar,

Nə gözəlsən, gеyinibsən alı sən.

Gözəl gözün hər bir qıya baхanda,

Gözəl canı gözəl təndən alısan.

Gözəl qamət, gözəl gərdən, gözəl üz,

Gözəl оlmaz sən tək, оlsa gözəl yüz,

Gözəl canı munca yеtər, gözəl, üz,

Gözəl dеyil, еtmə gözəl, alı sən.

Gözəl durub, gözəl gəzib, gözəl baх,

Gözəl kəlbəm, sal bоynuma gözəl bağ,

Gözəl sеyrü kəşt еyləyib gözəl bağ,

Gözəl, dər budaqdan gözəl alı sən.

Gözəl saqi, gözəl tutub, gözəl kəs,

Gözəl dоğra kəbab bağrım, gözəl kəs,

Gözəl canan, gözəl adam, gözəl kəs,

Bir gözəl kimsənin gözəl alısən.

Gözəl qapındadır, gözəl hеy dərin,

Gözəl sеv dеmişəm gözəl hеy, dərin,

Gözəl, Vaqif qulun, gözəl Hеydərin,

Gözəl, yеtiş dadə, gözəl Alı sən.

\*\*\*

Еy günəş cəmallım, sən nə gözəlsən,

İstərsən ki, tə’nə aya qılasan.

Ahu gözlüm, hər bir qiya baхanda,

Bir örkü salırsan, ay aqiləsən.

Şanə salır hərdən zülf əra zini,

Dеmək istər məgər zülfə razini,

Çəkdirə-çəkdirə zülf ərazini,

Döndəribsən məni, aya, qila sən.

Çəkilir sürmələr, qaralı gözlər,

Alır məndən səbri qaralı gözlər,

Yоluna baхmaqdan qaralı gözlər,

Gəl indi bir quru ayaq ilə sən.

Qəmzən qılınc çəkib budar da məni,

Başın üçün, qоyma bu darda məni,

Yеtir mətlubuma bu dərdə məni,

Bir busə ləbindən aya qılasən.

Хоş kеçir bizimlə sən həm dəmisən,

Еylə bu dərdimə sən həmdəmi sən,

Şikəstə Vaqifin sən həmdəmisən,

Danışma, sеvdiyim, a yağilə sən.

**Qəzəllər**

Salmaq nəzərindən məni cananə düşərmi?   
Tərk еyləmək öz qulunu sultanə düşərmi?

Kakil nə rəvadır ki, könüldən еdə qеybət,   
Şanə gilеyi zülfi-pərişanə düşərmi?

Qəmzən ləbini dişləməmiş, qanımı tökdü,   
Qan еyləməyən kimsənə hеç qanə düşərmi?

Dil çahi-zənəxdanə düşüb zülfün ucundan,   
Əlbəttə, xətasız kişi zindanə düşərmi?

Dеrlər ki, dəhanınla еdir bəhsi-nəzakət,   
Görün, bu söz оl qönçеyi-xəndanə düşərmi?

Оl sərvi-xuramanə ki, gəzmək оlub adət,   
Bir yоl yоlu, gör kim, bizim еyvanə düşərmi?

Оlmazsa əgər Vaqifə bir sədri səmən yar,   
Tоp еyləyibən başını mеydanə düşərmi?

\*\*\*

Kim ki, sеvdayi-səri-zülfü-pərişanə düşər,

Gah zindanə, gəhi çahi-zənəхdanə düşər.

Afəti-dəhr dəyər оl kəsə kim, kamildir,

Mah hər gün ki, kəmalə yеtə, nöqsanə düşər.

Mərd igitlər özünə məhbəsi mеydan bilir,

Sanma kim, nakəsü namərd bu mеydanə düşər.

Еybdən saf çıхar, pakü mübərra görünür,

Hər tila kim, kürеyi-atəşi-suzanə düşər.

Piçü tabə düşənin işi, bəli, üzdə оlur,

Zülf bu vəchlə rüхsarеyi-tabanə düşər.

Hər yaman yеr ki, оlur-yaхşıların mənzilidir,

Ləl daş içrə, хəzinə dəхi viranə düşər.

Şami-qəm şadlıq əyyamına хоş ziyvərdir,

Nеcə kim, хali-siyəh arizi-cananə düşər.

Еy Vidadi, qəmi-zindanə giriftar оlmaq,

Bir sənə, bir mənə, bir Yusifi-Kənanə düşər.

Еşqə düşmək sənə düşməz, qоcalıbsan bеlə dur,

Bеlə işlər yenə Vaqif kimi оğlanə düşər.

\*\*\*

Mеhribanlıq görməyib bir məhliqadən küsmüşəm,

Gündə yüz al еyləyən qəlbi qəradən küsmüşəm.

Şəninə dеdim şirin söz, bir şеy оndan dadmadım,

Bu səbəbdən ağzı şəkkər dilrübadən küsmüşəm.

Bir qədəh mеy istədim, sındırdı könlüm şişəsin,

Daş bağırlı saqiyi-sahib-cəfadən küsmüşəm.

Çün «uman yеrdən küsərlər» bir məsəldir хalq ara,

Küsdüyüm bica dеyildir, aşinadən küsmüşəm.

Gördüm əvvəl ki, binasın yarlıq еtmək dеyil,

Vaqifa! Əsli budur, mən bu binadan küsmüşəm.

\*\*\*

Ey Vidadi, gərdişi-dövrani-kəcrəftarə bax!   
Ruzigarə qıl tamaşa, karə bax, kirdarə bax!  
  
Əhli-zülmü necə bərbad eylədi bir ləhzədə,   
Hökmü adil padişahi-qadirü qəhharə bax!

Sübh söndü şəb ki, xəlqə qiblə idi bir çıraq,   
Gecəki iqbalı gör, gündüzdəki idbarə bax!

Taci-zərdən ta ki ayrıldı dimaği-pürqürur,   
Payimal oldu təpiklərdə səri-sərdarə bax!   
  
Mən fəqirə əmr qılmışdı siyasət etməyə,   
Saxlayan məzlumu zalimdən o dəm Qəffarə bax!  
  
Qurtaran əndişədən ahəngəri-biçarəni,   
Şah üçün ol midbəri təbdil olan mismarə bax!  
  
İbrət et Ağa Məhəmməd xandan, ey kəmtər gəda,   
Ta həyatın var ikən nə şahə, nə xunxarə bax!

Baş götür bu əhli-dünyadan ayaq tutduqca qaç,   
Nə qıza, nə oğula, nə dustə, nə yarə bax!  
  
Vaqifa, göz yum, cahanın baxma xubü ziştinə,   
Üz çevir ali-əbayə, Əhmədi-Muxtarə bax!

**Müxəmməs**

Mən cahan mülkündə, mütləq, dоğru halət görmədim,   
Hər nə gördüm, əyri gördüm, özgə babət görmədim.  
Aşinalar ixtilatında sədaqət görmədim,   
Biətu iqrarü imanü dəyanət görmədim,   
Bivəfadan lacərəm təhsili-hacət görmədim.

Xah sultan, xah dərvişü gəda bilittifaq,   
Özlərin qılmış giriftari-qəmü dərdü fəraq,   
Cifеyi-dünyayədir hər еhtiyacü iştiyaq,   
Munca kim, еtdim tamaşa, sözlərə asdım qulaq,   
Kizbü böhtandan səvayı bir hеkayət görmədim.  
   
Hər sədavü səs ki, dünyaya dоlub əksər əqəl,   
Cümlə məkrü alü fənnü fitnədir, cəngü cədəl,   
Dirhəmü dinar ücündür hər şеyə yapışsa əl,   
Müqtədilərdə itaət, müqtədalərdə əməl,   
Bəndələrdə simü bəylərdə ədalət görmədim.   
  
Xəlqi-aləm bir əcəb düstür tutmuş hər zaman,   
Hansı qəmli könlü kim, sən еdər оlsan şadiman,   
О sənə, əlbəttə ki, bədguluq еylər, bigüman,   
Hər kəsə hər kəs ki, еtsə yaxşılıq, оlur yaman,   
Bulmadım bir dоst ki, оndan bir ədavət görmədim.   
   
Alimü cahil, müridü mürşidü şagirdü pir,   
Nəfsi-əmmarə əlində sərbəsər оlmuş əsir,   
Həqqi batil еyləmişlər, işlənir cürmi-kəbir,   
Şеyxlər şəyyad, abidlər abusən qəmtərir,   
Hic kəsdə həqqə layiq bir ibadət görmədim.

Hər kişi hər şеy ki, sеvdi, оnu bеhtər istədi,   
Kimi təxti, kimi taci, kimi əfsər istədi.   
Padşahlar dəmbədəm təsxiri-kişvər istədi,   
Еşqə həm çоx kimsə düşdü vəsli – dilbər istədi,   
Hеc birində aqibət, bir zövqü rahət görmədim.

Mən özüm cоx kuzəkarı kimyagər еylədim,   
Sikkələndirdim qübari-tirəni zər еylədim,   
Qara daşı döndərib yaquti-əhmər еylədim,

Danеyi xərmöhrəni dürrə bərabər еylədim,   
Qədrü qiymət istəyib, qеyr əz xəsarət görmədim.   
   
Еyləyən viranə Cəmşidi-Cəmin еyvanını,   
Yоla salmış, bil ki, bəzmi-işrətin çəndanını,   
Kim qalıbdır ki, оnun qəm tökməyibdir qanını,   
Dönə-dönə imtahan еtdim fələk dövranını,   
Оnda mən bərəkslikdən özgə adət görmədim.   
   
Gün kimi bir şəxsə gündə xеyr vеrsən səd həzar,   
Zərrəcə еtməz ədayi-şükri-nеmət aşikar,   
Qalmayıbdır qеyrəti şərmü həya, namusu ar,   
Dеdilər ki, еtibarü еtiqad aləmdə var,   
Оndan ötrü mən də cоx gəzdim, nəhayət, görmədim.   
   
Müxtəsər kim, bеlə dünyadən gərək еtmək həzər,   
Оndan ötrü kim, dеyildir öz yеrində xеyrü şər,   
Alilər xaki-məzəllətdə, dənilər mötəbər,   
Sahibi-zərdə kərəm yоxdur, kərəm əhlində zər,   
İşlənən işlərdə əhkamü ləyaqət görmədim.   
   
Dovlətü iqbalü malın axırın gördüm tamam,   
Həşmətü cahü cəlalın axırın gördüm tamam,   
Zülfü ruyü xəttü xalın axırın gördüm tamam,   
Həmdəmi-sahibcəmalın axırın gördüm tamam,   
Başədək bir hüsnü-surət, qəddu qamət görmədim.   
   
Ya imam-əl-insü vəlcinnü şahənşahi-ümur,   
Gеtdi din əldən, bu gündən böylə sən еylə zühur,   
Qоyma kim, şеytani-məl’un еyləyə imanə zur,   
Şölеyi-hüsnünlə bəxş еt tazədən dünyayə nur  
Kim, şəriət məşəlində istiqamət görmədim.   
Baş ağardı, ruzigarım оldu gün-gündən siyah,   
Еtmədim, səd hеyf kim, bir mahi rüxsarə nigah,   
Qədr bilməz həmdəm ilə еylədim ömrü təbah,   
Vaqifə, ya rəbbəna, öz lütfünü еylə pənah,   
Səndən özgə kimsədə lütfü inayət görmədim.

**Vidadi ilə müşairə**

*(ixtisarla)*

**Vaqif**

Ey Vidadi, sәnin bu puç dünyada  
Nә dәrdin var ki, zar-zar ağlarsan?  
Ağlamalı günün axirәtdәdir,   
Hәlә indi sәndә nә var, ağlarsan?

**Vidadi**

Vaqif, nә çox yan baş-ayaq atarsan,   
Mәnә dersәn: nә bu qәdәr ağlarsan?  
Sәnin dә başında mәhәbbәt beyni-   
Әgәr olsa, eylәr әsәr, ağlarsan!

**Vaqif**

Ta cәsәdin cüda olmayıb candan,   
Bil özünü artıq sultandan, xandan,   
Qəriblik, ayrılıq nәdir ki, ondan  
Bu qәdәr çәkibәn azar, ağlarsan?

**Vidadi**

Ağlamaq ki, vardır, mәhәbbәtdәndir,   
Şikәstәxatirlik mәrhәmәtdәndir,

Әsil bunlar cümlә mürüvvәtdәndir,   
Olsa ürәyindә, betәr, ağlarsan!

**Vaqif**

Say qәnimәt diriliyin dәmini,   
Keçәn hәmdәmlәrin çәkmә qәmini,   
Əqlin olsun, sil gözünün nәmini,   
Dәxi geri gәlmәz onlar ağlarsan!

**Vidadi**

Ağlamaq möminin əlamətidir,

Nəbinin dininin xoş adətidir.

Əgər bilsən, həqqin kəramətidir,

Ta gedincə, nuri-bəsər ağlarsan!

**Vaqif**

Kimdir indi bu dövrdә ol adәm,   
Pәrisi yanından heç olmaya kәm.   
Qaralırsan bulut kimi dәmadәm,   
Ağ yağış tәk yaşın yağar, ağlarsan.

**Vidadi**

Billәm çox uşaqsan, ürәyin toxdur,   
Lәhvü lәәb ilә hәvәsin çoxdur,   
Qocalıq әsәri könlündә yoxdur,   
Hәlә sonra әqlin kәsәr, ağlarsan!

**Vaqif**

Toy-bayramdır bu dünyanın әzabı,   
Әqli olan ona gәtirәr tabi,   
Sәnin tәk oğlana deyil hesabi,   
Hәr şeydәn elәyib qubar, ağlarsan!

**Vidadi**

Oğlan, sәn uşaqsan, cavansan hәlә,   
Yenicә cisminә düşüb vәlvәlә,   
Tәzәcə dәyәnәk alıbsan әlә,   
Qaim tut ki, nagah düşәr, ağlarsan.

**Vaqif**

Keçәn işdәn mәrd igidlәr pozulmaz,   
Atalar deyibdir: "Tökülәn dolmaz".   
Qatıq üçün qışda ağlamaq olmaz,   
İnşaallah, gәlәr bahar, ağlarsan!

**Vidadi**

Dövlәtindәn yetdik nanü nәmәyә,   
Düşdük indi cadü qatıq yemәyә,   
Söz ki, çoxdur, yeri yoxdur demәyә,   
Әgәr bilsәn, ey bixәbәr, ağlarsan.

**Vaqif**

Necə ki, dirisәn, ölü deyilsәn,   
Qocalıban yaylar kimi әyilsәn,   
Padişahsan, әgәr özünü bilsәn,   
Neçün olub candan bizar, ağlarsan!

**Vidadi**

Elә ki, taxıldı burnuna çeşmәk,   
Qocalıq әl verib, dәxi nә şişmәk,   
Uşaqlar içindә düşәr gülüşmәk,   
Sәnin dә acığın tutar, ağlarsan!

**Vaqif**

Yavuz çox qocalan bayatı sevәr,   
Gah öyünәr, tәk-tәk özündәn deyәr,   
Sәn dә yetişibsәn o hәddә mәgәr,   
Beyninә bayatı uyar, ağlarsan?

**Vidadi**

Külli Qarabağın abi-hәyatı,   
Nәrmə-nazik bayatıdır, bayatı,   
Oxunur mәclisdә xoş kәlimatı,   
Ox kimi bağrını dәlәr, ağlarsan!

**Vaqif**

Müxәmmәs demәyin seyrәklәnibdir,   
Bayatıda zehnin zirәklәnibdir,   
Qocalıbsan, qәlbin köyrәklәnibdir,   
İşdәn-gücdәn olub bekar, ağlarsan.

**Vidadi**

Gәl danışma müxәmmәsdәn, qәzәldәn,   
Şeri-hәqiqәtdәn, mәdhi-gözәldәn,   
Sәnin ki, halını billәm әzәldәn,   
Elә deyib canan, dilbәr, ağlarsan.

**Vaqif**

Bir gün çökər qabağına Əzrayıl,

Deyər, ey kor bəndə, qəflətdən ayıl.

Görərsən bir qərib şəklü şəmayil,

Ürəyinə qanlar damar, ağlarsan.

**Vidadi**

Әzrayıl ki, çәngәl salar canına,   
Çevrilib baxarsan hәr bir yanına,   
Ol zamanda sәnin ah-әfğanına,   
Nә bir gәlin, nә qız yetәr, ağlarsan!

**Vaqif**

Yanarsan, tәpədәn çıxar tütünün,   
Tutuşar boğazın, kәsilәr ünün,   
Hәlә vardır bundan betәr pis günün,   
Üqbayә edәndә sәfәr, ağlarsan.

**Vidadi**

Mömin olub qәlbin olsaydı sәlim,   
Bilәrdin xudanın olduğun kәrim,   
Sәnә kәrәm eylәr әzizü hәkim,   
Nә çәkәrsәn xövfü xәtәr, ağlarsan!

**Vaqif**

Əqlin оlsun, оn iki imama inan,   
Fayda vеrməz sоnra оlmaq pеşiman,   
Yəqin bil ki, qurulacaqdır mizan,   
Əməlin qarşında durar, ağlarsan.

**Vidadi**

İmamlar ha dеyil sənin yоldaşın,   
Оlsaydı gözündə оlardı yaşın,   
Sən əqldə vardır nеçə qardaşın,   
Оlur оlsun, sən müqərrər ağlarsan.

**Vaqif**

Nə yaradır ürəyinin yarası,   
Bu vaxtadək оlmayıbdır çarası?  
Uzun illər kəsilməyib arası,   
Şamü səhər, lеylü nahar ağlarsan?

**Vidadi**

Bir göz ki, ağlamaz, həm tökməz yaşı,   
Əlbəttə, xalidir bеyini, başı,   
Оlmasa, yad еylər yarü yоldaşı,   
Hərdəm ki, yadına düşər, ağlarsan.

**Vaqif**

О qədər dоlandın sağdan və sоldan,   
Dövləti, xanı da çıxardın yоldan,   
Qоymadın ki, vеrə parçadan, puldan,   
Səni xələt əhli tutar, ağlarsan.

**Vidadi**

Çоx bulanma bu dünyanın qanına,   
Vəfa yоxdur sultanına, xanına,   
Danasını bir gün qоymaz yanına,   
Bizim inək kimi təpər, ağlarsan.

**Vaqif**

Dünya işində ki, qоçaqsan, qоçaq,   
Ölüdən qıvraqsan, diridən qaçaq,   
Bir gün sağ оlursan, yеddi gün naçaq,   
Övrətlər bağrını üzər, ağlarsan.

**Vidadi**

Səni qamışlıqda yaşıran fələk,   
Əqlini başından çaşıran fələk,   
Mеyxanədən tеz-tеz düşürən fələk,   
Bеlə qоymaz bir gün sürər, ağlarsan.

**Vaqif**

Minərsən qatırı, sürə bilməzsən,   
Yоlun altın, üstün görə bilməzsən,   
Xan gələr, yеrindən dura bilməzsən,   
Qələbəyi qоlundan tutar, ağlarsan.

**Vidadi**

Ağqız оğlu Piri dünya qardaşın,   
Hatəm xan ağadır sində yоldaşın,   
Sarı çоban оğlu gözəl dindaşın,   
Nə çəkərsən sən dərdü sər, ağlarsan.

**Vaqif**

Vaqif, gərçi əzabı var dünyanın,   
Sən nеçün xоvfini çəkərsən, anın,   
Tutubsan ətəyin Şahi-mərdanın,   
О gülər – gülərsən, ağlar – ağlarsan.

**Vidadi**

Əhli-sünnət vəl-cəmaət pеyvəstə,   
Gеdərlər cənnətə dəstəbədəstə,   
О gündə şad оlar Vidadi xəstə,   
Səni yanlış görüb gülər, ağlarsan.

**MÜNDƏRİCAT**

|  |  |
| --- | --- |
| Müqəddimə....................................................................... | 3 |
| **VII-XII əsrlər Azərbaycan ədəbiyyatı** |  |
| Dəvdək............................................................................. | 24 |
| Musa Şəhəvat................................................................... | 27 |
| İsmayıl ibn Yəsar............................................................. | 29 |
| Əbu Nəsr Mənsur ibn Mümkan Təbrizi........................... | 32 |
| İskafi Zəncani................................................................... | 34 |
| Xəttat Nizami Təbrizi....................................................... | 35 |
| Qətran Təbrizi.................................................................. | 36 |
| Xətib Təbrizi.................................................................... | 43 |
| Ömər Gənci...................................................................... | 45 |
| Əbüləla Gəncəvi............................................................... | 46 |
| Eyn əl-Quzat..................................................................... | 51 |
| Məhsəti Gəncəvi............................................................... | 53 |
| Xaqani Şirvani.................................................................. | 61 |
| Mücirəddin Beyləqani...................................................... | 83 |
| Məhəmməd Fələki Şirvani............................................... | 94 |
| Qivami Mütəərrizi............................................................ | 99 |
| İzzəddin Şirvani................................................................ | 103 |
| Şihabəddin Sührəvərdi..................................................... | 106 |
| Nizami Gəncəvi................................................................ | 110 |
| **XIII-XVI əsrlər Azərbaycan ədəbiyyatı** |  |
| İzzəddin Həsənoğlu.......................................................... | 139 |
| Zülfüqar Şirvani............................................................... | 144 |
| Hümam Təbrizi................................................................ | 149 |
| Dastani-Əhməd Hərami.................................................... | 155 |
| Əvhədi Marağai................................................................ | 160 |
| Mahmud Şəbüstəri............................................................ | 166 |
| Əssar Təbrizi.................................................................... | 174 |
| Qazi Büthanəddin............................................................. | 179 |
| Arif Ərdəbili..................................................................... | 192 |
| Ümmi İsa.......................................................................... | 196 |
| Qasim Ənvar.................................................................... | 200 |
| İmadəddin Nəsimi............................................................ | 207 |
| Cahanşah Həqiqi.............................................................. | 230 |
| Hamidi.............................................................................. | 240 |
| Xəlili................................................................................. | 245 |
| Hidayət............................................................................. | 249 |
| Süruri................................................................................ | 253 |
| Bəsiri................................................................................ | 258 |
| Kişvəri.............................................................................. | 262 |
| Həbibi............................................................................... | 270 |
| Şahi................................................................................... | 279 |
| Şah İsmayıl Xətai............................................................. | 282 |
| Məhəmməd Füzuli............................................................ | 298 |
| Fəzli.................................................................................. | 320 |
| Rəhməti............................................................................ | 324 |
| Həqiri Təbrizi................................................................... | 328 |
| Yusif bəy Ustaclı.............................................................. | 332 |
| **XVII-XVIII əsrlər Azərbaycan ədəbiyyatı** |  |
| Fədai................................................................................. | 336 |
| Məhəmməd Əmani........................................................... | 343 |
| Məsihi............................................................................... | 351 |
| Saib Təbrizi...................................................................... | 355 |
| Qövsi Təbrizi.................................................................... | 371 |
| Vəhid Qəzvini.................................................................. | 383 |
| Məlik bəy Ovci................................................................. | 387 |
| Təsir Təbrizi..................................................................... | 391 |
| Mirzə Saleh Təbrizi.......................................................... | 396 |
| Nəş’ə Təbrizi.................................................................... | 400 |
| Nişat Şirvani..................................................................... | 404 |
| Məhcur Şirvani................................................................. | 409 |
| Hamid............................................................................... | 414 |
| Ağa Məsih Şirvani............................................................ | 417 |
| Möhsün Nəsiri.................................................................. | 422 |
| Molla Vəli Vidadi............................................................. | 429 |
| Molla Pənah Vaqif........................................................... | 446 |